Desertul damnaților 


COLECȚIA „CÂINII RĂZBOIULUI” 


SWEN HASEL 


DEŞERTUL DAMNAȚILOR 


Traducere CĂTĂLIN POPESCU 


Editura BOGDANA 


CAPITOLUL 1 
Locotenentul Leuwe dă de bucluc 


Șosetele Mărunţelului ar fi putut dobori cu uşurinţă de 
la mare distanţă un regiment inamic de blindate, cu întreg 
personalul, care s-ar fi zvârcolit minute în şir pe nisipul 
fierbinte. Nu exista ceva mai îngrozitor, în tot deşertul 
Sahara, ca aceste piese din garderoba camaradului nostru. 
La capătul a şase zile de marş se cățără pe turela tancului 
şi le scoase tacticos, după ce ne avertizase pe toți. 

— Mi-a venit rândul, capete pătrate, trâmbiţă el 
victorios. Să vă văd cât rezistaţi cu inteligenţa voastră 
naturală! Respiraţi adânc! Heiden, tu ai dreptul la o porţie 
dublă, fiindcă te scremi de ceva vreme să ajungi ofiţer. 

Șosetele erau mai țepene decât bocancii. Puteai să le 
ataşezi pe țeava armei şi să te lipseşti de baionetă. 
Căpătaseră o culoare galbenă, cu pete maronii pe acolo pe 
unde  cedaseră  bătăturile  Mărunţelului. Cât despre 
duhoare, am căzut de acord că zvonurile despre o nouă 
armă secretă a celui de-al treilea Reich nu sunt exagerate. 

Am sărit ca ars din tanc, urmat de toți ceilalți. Mai bine 
instruit, Portta se rostogoli prin ieşirea de avarie. 
Cunoştea efectul devastator al şosetelor şi nu simţea 
nevoia să-şi distrugă plămânii, care-i trebuiau pentru 
atmosfera bogată a tavernelor berlineze, îndată după 
terminarea războiului. 

Imediat se făcu loc berechet în jurul tancului nostru. 
Camarazii dădeau ochii peste cap şi se refugiau cât mai 
departe de sursa intoxicării. Vreo doi ofițeri, curioşi să 
depisteze cauza panicii, au fost transportaţi de urgenţă la 
punctul sanitar. 

Ne retrăgeam din nou din fața buldogilor britanici, 
încercând în acelaşi timp să ne apropiem de ţărmul 
Mediteranei, cu scopul de a ne hidrata. De îndată ce la 
orizont se iveau „lighenaşele”, motoarele Panzerelor 
începeau să tuşească speriate ca nişte cotoi. Lichidam 
rând pe rând depozitele de carburant de pe drum, spre 
disperarea comandanților, care ar fi vrut să facă risipă de 
benzină alergând spre Alexandria şi Cairo, nicidecum 
împleticindu-se spre Tunis. Ce nu încăpea în rezervoarele 
blindatelor era minat, cu speranţa că urmăritorii noştri 


erau atât de proşti încât să-şi pârlească sprâncenele. Mai 
inteligenţi decât îi prezentase propaganda camaradului 
Goebbels, după ce geniștii lor făcuseră curățenie, 
reuşiseră să alimenteze pe socoteala noastră şi să ne muşte 
mai abitir de fund. Astfel încât începuserăm să incendiem 
noi înşine butoaiele pe care nu le puteam căra. Nori grei 
de fum marcau traseul plimbării noastre silite. Eram 
vizibili de la zeci de kilometri. 

După prânz a trebuit s-o luăm iarăşi din loc. Mărunţelul 
începu să urle ca un apucat, acoperind bubuitul motorului. 
Moşul scoase calm pistolul din toc şi, ridicând piedica, îl 
puse la tâmpla namilei. Urletele încetară ca prin minune. 

— Ce s-a mai întâmplat de data asta, Krautfeld? făcu 
Moşul. 

Mărunţelului îi ieşiseră ochii din cap. 

— Ticăloşi împuţiţi, scoateţi imediat şosetele, dacă nu 
vreţi să vă aşez testiculele sub şenilă! 

Cineva se  sacrificase pentru supraviețuirea 
Regimentului 26 Panzer-Grenadiere, furând micile hoituri 
şi îngropându-le undeva, în nisip. Dacă scăpase după 
aceea cu viaţă, n-aveam să aflăm decât la următorul apel. 

— Cum am să continui războiul fără ciorapii mei 
preferaţi? se lamentă Mărunţelul, făcând apel la mila 
noastră. 

— Dacă britanicii le descoperă s-ar putea să nu mai ai 
adversari împotriva cărora să lupți, îl consolă Sevilla. 

Scâncind ca un copil mic, Mărunţelul se retrase în 
întuneci mea tancului. Eram din nou în echipă completă. 


După zeci de kilometri parcurşi dintr-o suflare, prea 
puține piese mai funcționau impecabil în maşinăria de 
război germană. De ce să ne mirăm atunci că vehiculul 
locotenentului Leuwe, un jeep de captură împodobit cu 
cruci negre, îşi dăduse şi el sufletul, înțepenind în axul unui 
ued? Mercenarul opri Panzerul în dreptul locului în care se 
petrecea drama. 

— Domnule locotenent, spuse Moşul, după ce dăduse 
târcoale maşinii, trebuie să vă tractăm sau lăsați beleaua 
aici şi vă ducem noi o bucată de drum. 

Şoferul lui Leuwe, un flăcău de prin părțile Vienei, 
intrase până la brâu în motorul bolnav. Numai picioarele îi 
rămăseseră afară, ca şi cum jeepul ar fi deschis un bot 
uriaş, înghițindu-l. De acolo îl auzeam fredonând „Die 
blaue Donau”. Locotenentul ne privi exasperat. 


— Beyer, zise, nu-s de acord nici cu una, nici cu alta. Cu 
o remorcă după voi abia o să vă mai târâţi. lar să-mi 
abandonez maşina nu-mi stă în fire. Herbert, ce mama 
dracului faci acolo? 

Vienezul ieşi vesel din motor. Numai în albul ochilor nu 
avea ulei. 

— Domnule locotenent, vă raportez că am descoperit 
defecţiunea. Unul dintre segmenţi... 

— Scuteşte-mă! În cât timp o repari? 

— Treizeci de minute, domnule locotenent. Poate mai 
puţin. 

Moşul făcu un pas în direcţia lui Leuwe. 

— Nu puteţi să rămâneți singur aici. Vă asigurăm 
protecţia. 

— Nici să nu te gândeşti la asta. Dacă englezii apar pe 
neaşteptate, eu şi Herbert o ştergem fară probleme. În plus, 
aruncaţi o privire în ograda lor. Oricum voiam să trimit o 
patrulă, să vedem cum stăm. 

— Rămânem să vă păzim. 

— Panzerul se mişcă greu. E o victimă sigură. Nu vreau 
să mai am ŞI grija voastră. 

— Dar dacă nu reuşiţi să reparaţi motorul? 

Un zâmbet dispreţuitor flutură pe buzele şoferului 
pasionat de vals şi şniţele. Aşa ceva nu intra în discuție. 

N-a fost chip să-l scoatem pe Leuwe dintr-ale lui. Zăcuse 
şase săptămâni pe un pat de spital, timp în care noi 
traversaserăm Mediterana într-o cutie de conserve, 
dăduserăm iama prin curvetul european şi reveniserăm să 
ne lăsăm oasele pe nisipurile Saharei. Lui Leuwe îi 
cususeră obrajii găuriţi de o schijă. Poate că infirmierele îi 
verificaseră şi alte organe, dar nu avea să mai fie acelaşi 
niciodată. Când încasezi primul glonţ, sau prima 
împunsătură de baionetă, sau primul bocanc în fudulii şi-ţi 
dai seama brusc că nu eşti invulnerabil, teama, o teamă 
persistentă te marchează pe viaţă. 

Pe lângă semnele de pe faţă, locotenentul se procopsise 
cu o încăpățânare bolnăvicioasă. Luase decizia să rămână 
şi cu asta basta. Mai târziu aveam s-o regretăm cu toţii. 
Însă pentru moment maiorul Hemke ne transmise elegant: 

„Mişcaţi-vă cururile de-acolo, borâturile naibii!” 

De piatră să fi fost şi n-ai fi putut rezista unei astfel de 
rugăminţi. Am luat-o din loc. 

— Dacă nu apăreţi într-o oră, venim după 
dumneavoastră, ameninţă Moşul în vreme ce se cățăra pe 
tanc. 


Mâncătorul de şniţele zâmbi din nou. În mintea lui era 
convins că avea să prindă 26 Panzer-Grenadiere înaintea 
noastră. 

Ei bine, asta nu se întâmplă. Trecuseră mai bine de trei 
ore de când ne alăturaserăm regimentului. În cele din urmă 
ajunseserăm la un nou punct de alimentare cu carburant şi 
Hemke ordonă un scurt popas. Nu se zărea nimic în spatele 
nostru, dar nu puteam întârzia prea mult, de teama aviaţiei. 
În vreme ce geniştii forfoteau printre butoaiele de benzină, 
pregătind focurile de artificii, Mercenarul şi Portta, cocoţaţi 
pe turela Panzerului, scrutau îngrijoraţi zarea, prin lentilele 
binoclului. 

— Vreo veste? îi întrebă Moşul, ronţăindu-şi unghiile de 
ciudă. 

Mercenarul se mărgini să ridice din umeri. Grupa 
noastră, vestită prin scandalul pe care-l făcea de obicei, se 
scufundase acum într-o muţenie care ar fi făcut şi un peşte 
de ipsos sa pară slobod la gură. Locotenentul Leuwe era 
prea preţios ca sa ne permitem pierderea lui. 

— Ce facem? sintetiză Mărunţelul, cu simplitatea care-l 
caracteriza de la naştere, ceea ce ne frământa pe toți. 

Lucrul care ne nedumerea cel mai tare era absenţa 
englezilor din ecuaţie. Nu putuseră ţine pasul cu noi? Dar 
asta nu explica întârzierea locotenentului. 

— Poate că hiba fost mai nasoală decât credeau, am 
sugerat timid. 

Heiden mă înghionti. 

— Domnul locotenent are cel mai bun mecanic din tot 
regimentul. 

După alte două ceasuri, întunericul începu să se furişeze 
de la o dună la alta. Maiorul Hemke se interesă de soarta 
locotenentului Leuwe. Era negru la față, de furie 
neputincioasă. Echipajele strânseră plasele de camuflaj, 
pregătindu-se s-o ia din loc. Urma să mergem toată 
noaptea, fară oprire, luând astfel un avans decisiv în faţa 
inamicului. Atunci Moşul se hotărî. 

— Ne-ntoarcem. 

Am primit cu toţii vestea ca pe cel mai firesc lucru din 
lume. Tot atât de firesc ca următorul răsărit de soare. 
Numai Heiden sări în sus un metru. 

— Aţi căpiat de-a binelea! Asta e o încălcare gravă a 
disciplinei, puteţi fi acuzaţi chiar de dezertare şi trecere la 
inamic. 

Aici cam avea dreptate. Însă timpul nu ne permitea o 
polemică. La ora douăzeci şi unu, maiorul Hemke dădu 


ordinul de plecare. Mercenarul manevră în aşa fel încât în 
curând ne trezirăm în coada coloanei. Apoi încetini, 
pierzând teren, în vreme ce toţi ceilalţi se îndepărtau, cu un 
zgomot înfiorător. 

„Trei sute doi, treci în coloană!” spuse unul din 
difuzoare. 

Manevra nu scăpase ochiului nemţesc. Însă nici 
Obergefreiterul Beyer nu era născut ieri. 

— Vă raportez că am avut probleme cu unul dintre 
pinioane. Totul e în regulă acum. 

Și îi făcu semn Mercenarului să frâneze din nou. 
Radistul maiorului ne somă iarăşi să trecem în coloană. 
Moşul ordonă stânga-mprejur. Ne-am dat cu capetele de 
toți pereţii, inventând înjurăturile cele mai sofisticate 
pentru Mercenar, care din pricina nerăbdării de a-l revedea 
pe locotenent, uitase că transportă nişte domni. În scurtă 
vreme ne îndepărtaserăm destul de coloană. Nu eram în 
pericol să vină cineva după noi. Dacă vrei să dezertezi în 
mijlocul deşertului, nu e nici o problemă. Numai că nimeni 
nu e atât de nebun. Ar fi o dezertare spre moarte. 

— Nu-mi place, mârâi Sevilla, pipăind sabia ghurka 
împrumutată în urmă cu o lună de la un mort de treabă. Ce 
crezi, Moşule? 

Moşul nu-i răspunse. Îi ceru Mercenarului să oprească şi 
ieşi sub cerul liber ca să manevreze busola. 

După cinci ore, Portta mă zgâlţâi, trezindu-mă dintr-un 
somn chinuit. Mărunţelul, încă buimac, se propti cu faţa în 
închizătorul tunului. Când se ridică, faţa-i era plină de 
sânge, dar el se şterse liniştit, ca şi cum ar fi fost sudoare. 

— Opreşte! spuse Moşul. 

Mercenarul frână. Am ieşit cu toţii din Panzer, ca să 
ținem o scurtă consfătuire. Cerul era spuzit cu stele, luna 
lumina totul ca-n palmă. Mercenarul dispăru printre dunele 
mărunte pe care semiîntunericul le făcea să semene cu nişte 
cămile adormite. Reveni un minut mai târziu. 

— Sunt, îi comunică el laconic Moşului. 

Descoperise urmele lăsate peste zi de Regimentul 26- 
Panzer-Grenadiere. Vântul deşertului nu reuşise încă să le 
ascundă. 

— Sevilla şi Portta, rămâneți aici, hotărî Moşul. Noi 
ceilalţi o să facem o mică plimbare sub clar de lună. 

— N-am vrut să vin cu voi, ne reaminti Heiden revoltat. 
De ce să nu rămân şi eu aici? 

Glasul nu-i tremura deloc, deşi, cunoscându-l bine, ştiam 
că aventura nu-i face nici o plăcere. 


— Pentru că ai fi în stare să bagi în marşarier şi să ne 
laşi pe-aici, hohoti Mărunţelul în surdină. 

În vreme ce Portta şi Sevilla organizau marea finală a 
campionatului mondial de barbut, noi ceilalți am pornit în 
spatele Mercenarului, care se descurca printre valurile de 
nisip de parcă fiecare ar fi avut câte o plăcuţă indicatoare. 
După douăzeci de metri am întors capul. Panzerul nu mai 
era nici el decât o mogâldeaţă, cu nimic deosebită de toate 
celelalte. 

Am mărșăluit în tăcere cinci — şase sute de metri. În cele 
din urmă am ajuns la limita hamadei. Mărunţelul grohăi 
mulţumit. La greutatea lui, mersul prin nisip semăna cu 
evoluţia unui gândac într-o pungă cu faină. 

— Verificaţi-vă armele, ordonă Moşul pe şoptite. 

— Dar de ce? protestă Mărunţelul. Să fiu al naibii dacă 
am văzut măcar un picior de muscă prin preajmă. 

Am scuturat nisipul din ţevile Schmeisserelor şi am mai 
strâns câte o chingă, pe ici, pe colo. Pornirăm din nou. 
Deplasarea era ceva mai uşoară pe grohotiş însă şi mai 
zgomotoasă. Am mai înaintat aşa un kilometru. Apoi ne 
oprirăm din nou. 

— Culcat! şuieră Moşul. 

Ne aflam pe marginea unei văioage lată de vreo cincizeci 
de metri şi nu mai adâncă de cinci. La început n-am 
recunoscut locul. Umbrele nopţii deformau peisajul, dându- 
i dimensiuni inexistente. După ce ne-am tras sufletul, ne- 
am orientat mai bine. Ne aflam chiar în dreptul locului în 
care jeepul locotenentului Leuwe îşi dăduse sufletul. Iar 
ceea ce crezusem la început că ar fi un bolovan mare 
proptit în axul scobituri era chiar jeepul. 

— Nu mişcă nimeni, ne ceru aproape şoptit Mercenarul. 

Până şi Mărunţelul încetă să mai respire, transformându- 
se într-o cantitate neînsufleţită de grăsime ambalată cazon. 
Ştia că flerul Mercenarului îi poate salva viaţa. 

Am stat nemişcaţi treizeci şi cinci de minute. Nu se 
clintea nimic împrejur. Am stat aşa până când prin 
mădulare nu ne-a mai curs nici un strop de sânge, până 
când oasele ne-au strivit carnea. Nimic nu părea viu în 
universul nostru. 

— Swen, Klebb, murmură Moşul. Mergeţi şi vedeţi ce se 
întâmplă. Noi vă acoperim. 

Mercenarul porni fară un zgomot, asemenea unei umbre 
de nor. Dar nu existau nori pe cerul deşertului. M-am 
strecurat în urma lui, cu degetele încleştate pe patul armei. 
Când am ajuns la vreo cincisprezece metri de vehicul ne- 


am oprit. Inima mi se strânse. Lângă roata din spate zăcea 
trupul unui om. După ce mânuieşti moartea luni în şir, ani 
de-a rândul, ghiceşti dintr-o privire cum stă treaba. În faţa 
noastră se afla un cadavru. 

— Stai aici, spuse Mercenarul. 

Se târî până acolo. Mi-am încordat auzul şi am privit 
înjur, gata să împroşc cu o ploaie de gloanţe pe oricine ar fi 
avut proasta inspiraţie să se ivească neinvitat. Dar nu veni 
nimeni să ne întrerupă ceremonia funebră. Pe urmă 
Mercenarul scoase un sâsâit. M-am târât spre el, cam fără 
chef. 

— Mort, îmi confirmă sec. 

Ne-am aplecat deasupra leşului, ca să camuflăm lumina 
lanternei. Mercenarul o aprinsese pentru o jumătate de 
secundă. Am scos un strigăt înăbuşit şi am căzut pe spate. 
Dacă lanterna s-ar fi aflat în mâna mea, aş fi scăpat-o cu 
siguranţă. 

Mortului îi lipsea o jumătate de faţă. În locul în care ar fi 
trebuit să se afle obrazul şi ochiul drept nu mai era acum 
decât o felie de marmeladă roşie, fleşcăită. Primise o rafală 
scurtă sau o bucată mare dintr-o grenadă. Cealaltă jumătate 
de față rămăsese intactă. Ea nu-i aparţinea locotenentului 
Leuwe. Îi aparţinea ghinionistului şofer vienez. 

Moşul şi Heiden veniră după noi, încălcând cele mai 
elementare măsuri de precauţie. Teama că locotenentului i 
s-ar fi putut întâmpla ceva îi scosese din sărite. 

— Cercetaşi? întrebă Moşul. 

Mercenarul mormăi afirmativ. 

— Ştiau că s-ar putea să ne întoarcem. 

— Cum adică? se miră Heiden. 

— Herbert are buzunarele burduşite cu grenade 
amorsate. Ar fi mai bine să nu-l înghionteşti. 

Heiden sări în sus de un metru. 

— Buzunăreşte-l, îl sfătui Moşul. În vremea asta noi o să 
facem puţin pe detectivi. 

Dar era clar ce se întâmplase. Prinşi cu treburile, Leuwe 
şi şoferul nici nu visaseră la grupa de cercetare care 
preceda corpul expediționar britanic şi care se prăvălise 
peste ei fără să le telefoneze înainte. Cât timp Heiden 
extrase cu oftaturi şi înjurături una câte una grenadele din 
hainele mortului, noi „citirăm” semnele luptei. 

Fuseseră şase sau şapte. Îl împuşcaseră pe Herbert de la 
bun început, ca să nu-i încurce. Spre deosebire de 
locotenentul Leuwe, el nu avusese pe epoleţi grade care să- 
i apere viața. Apoi englezii tăbărâseră peste ofiţer şi-l 


doborâseră cu paturile armelor. La sfârşit îşi luaseră 
tălpăşiţa, cu tot cu Leuwe, pe care sperau să-l stoarcă mai 
rău ca pe-o lămâie. Se retrăseseră sub umbrela de soare a 
regimentului de blindate, care nu ne dădea pace de-o 
săptămână. 

— Acum v-aţi lămurit, suspină ceva mai destins Heiden. 
Dacă ne grăbim, îi ajungem pe-ai noştri înainte să se 
lumineze. Putem încă să le servim gogoaşa cu defecţiunea 
care ne-a silit să rămânem în urmă. 

Nu-i răspunse nimeni. 

— Ne retragem, hotărî în cele din urmă Moşul. 
Mărunţelule, ia-l pe Herbert în grijă! 

— Păi ce să mai facem cu el acum? se minună 
Mărunţelul. A murit, să fie sănătos! N-are nici măcar un 
dinte de aur, l-a controlat Portta acum o săptămână. 

Ne-am retras pe acelaşi drum pe care veniserăm. 
Mărunţelul suduise la început, dar acum nu mai zicea 
nimic. Întunericul ascundea deocamdată faptul că tot 
creierul lui Herbert cursese pe uniforma matahalei. Îl 
dusese în spinare un kilometru întreg. Când intrarăm 
printre dune îi ceru lui Heiden să-l ajute. 

— Mi se rupe mie-n paişpe de mortul tău, îl lămuri 
Heiden imediat, râzându-i în nas. N-ai decât să-l rogi 
frumos să meargă pe picioarele lui. 

Nimic nu-l putea sili să care un colet care nu-i aparținea, 
doar ordinul Moşului, dar acesta nu spuse nimic. După alte 
zece minute, Obergefreiterul fluieră într-un anume fel. Un 
fluierat identic îi răspunse în noapte. Ne apropiarăm de 
Panzer, bucuroşi că am mai scăpat o dată cu viaţă şi ne-am 
întors acasă întregi, neschilodiţi. Panzerul era pentru noi 
locul căruia îi puteam spune „acasă”. 

— Locotenentul? întrebă Portta. 

— L-au luat cu ei. Nu l-am îngropat pe Herbert pentru că 
nu ştiam încă dacă plecăm sau rămânem. 

— Cum adică să rămânem? se lamentă Heiden. E cea 
mai mare prostie pe care... 

Se întrerupse, sesizând tensiunea insuportabilă din aer. 

— Unde să plecăm? întrebă Portta. I-am furat lui Hemke 
şase canistre cu benzină. La ora asta mă caută să mă 
aştearnă la picioare, în loc de blană de urs. Trebuie să 
aşteptăm să-i mai treacă furia. 

— Unde-i Sevilla? întrebă Moşul intrigat. 

Deodată se auzi un zgomot ciudat. Părea zgomotul pe 
care îl face o pereche de castaniete. Mercenarul ridică 


lanterna şi îndreptă fasciculul luminos spre turelă. Toată 
lumea izbucni într-un râs isteric. 

Sevilla se holba la noi, gol puşcă, bucuros că ne-am 
întors teferi, dar incapabil să facă faţă, cu această 
„garderobă” sumară, frigului care stăpânea deşertul 
noaptea. Ceea ce crezuserăm că sunt castaniete erau, de 
fapt, dinții lui clănțănind. 

— Am jucat câteva mâini pe dezbrăcatelea, ne lămuri 
Portta modest şi norocul mi-a făcut cu ochiul. 

— Terminaţi cu prostiile, se răsti Moşul. Îmbarcarea! 

Ne-am înghesuit în interiorul Panzerului, fară prea multă 
vorbă. Johann Portta îşi scoase din mers de pe el tot ce 
câştigase de la Sevilla. Tunica, nădragii, mânuşile cu 
degete decupate, bocancii şi un fular verde de mătase, 
rechiziționat de la un bătrân travestit din Katowicze. 
Sevilla chițăi bucuros. 

— Ce mai stai, dă-i drumul! îi spuse Heiden 
Mercenarului. A rezolvat Dumnezeu problema. 
Odihnească-se în pace! 

Mercenarul nu întoarse capul. 

— Trebuie să ieşim de pe pistă, spuse Portta. Englezii 
pot fi aici dintr-o clipă într-alta. 

Heiden deschise gura să spună ceva, însă o închise la loc 
descurajat. Nu-i mai rămânea nimic altceva de făcut decât 
să coboare şi s-o pornească de unul singur, pe jos. 

— Nu vreau să vă riscaţi vieţile, spuse din nou Moşul. 
Sevilla? 

Acela se foi nerăbdător. 

— Dacă nu-l aducem înapoi pe Leuwe, cine ştie cu ce ne 
mai procopsim. Nu ţineţi minte ce-am pățit cu „Coş de 
bale”, care l-a înlocuit când a fost rănit? 

Ne aminteam. 

— Klebb? 

— Locotenentul Leuwe este un om de onoare. Nu-l 
putem lăsa să îndure umilinţele prizonieratului, spuse 
Mercenarul cu asprime. 

— Swen? 

— S-ar fi întors el însuşi după noi, dacă ar fi fost nevoie. 

Deşi nu fusese întrebat, Mărunțelul simți nevoia să se 
exprime. 

— Noi stăm şi flecărim acilea şi ăia-i dau la moacă 
barosanului, aprecie el. Să le tăiem boaşele, să năvălim 
peste ei, să-i punem să le mănânce! 

Ca strategie nu era rău, însă cronologia operațiunilor 
lăsa, ca de obicei în cazul său, de dorit. 

— Atunci ne-am înţeles, căscă Portta, din cale afară de 
obosit. 

Am pornit încet, ieşind de pe pistă şi am parcurs vreo doi 
kilometri, ca să fim siguri că tăvălugul care venea n-avea 
să ne crape capetele ca pe nişte ouă clocite. Ne oprirăm 
într-o căldare cu diametrul de vreo sută de metri, mărginită 
de dune cu crestele mai ascuţite decât baioneta lui Heiden. 
Panzerul dispăru cât ai clipi sub plasa de camuflaj. La 
lumina zilei eram invizibili din înalt, iar o patrulă ar fi 
trebuit să aibă un noroc chior ca din toate direcțiile posibile 
să cadă tocmai pe-a noastră. Fuseserăm destul de băftoşi 
până atunci şi n-aveam de gând să ne schimbăm de dragul 
unor haimanale. 

— Dormiţi, ne sfătui Moşul, deşteptarea o să fie dură 
dis-de-dimineaţă. Cine-i primul planton? 

— Eu, se oferi Mărunţelul. Nu-ş ce dracu’ am de la o 
vreme, că nu mai pot dormi cum se cuvine. 

— Grijile, îl zeflemisi Heiden. Aşa se-ntâmplă când îţi 
trec prea multe gânduri prin cap. 

Din fericire nu se încăierară, poate şi de frica Moşului, 
pe care-l simțeau întărâtat, gata să-i taie în bucăţi. Am 
adormit pe loc şi m-am trezit după câteva ore, de parcă ar fi 
trecut numai un minut de întunecime absolută. Ceilalți se 
dezmeticiseră deja. 

M-a copleşit pe loc prezenţa străină, nedefinită, dar 
consistentă, grea, apăsătoare. Împărţind aceeaşi groapă cu 
camarazii tăi, zile şi nopți în şir, săptămâni, luni de-a 
rândul, te obişnuieşti cu mirosul lor, cu zgomotele pe care 
le scot, cu undele minţilor. Nu-i mare scofală să te prinzi 
când vreun nepoftit îşi face apariția. 

De data asta erau sute. Am auzit mormăitul coloanei 
britanice, zeci de scarabei blindaţi, în interiorul cărora se 
prăjeau flăcăi mai veseli ori mai posaci, ca şi ai noştri, 
numai că vorbeau o limbă imposibilă. Patrulele roiau în 
jurul pumnului de fier care zorea să-l ajungă din urmă pe 
maiorul Hemke şi să-i scoată câteva măsele. Mercenarul şi 
Sevilla acoperiseră bine peste noapte tot ceea ce ar fi putut 
străluci în bătaia soarelui. 

Mormăitul se prefăcu în vuiet. Pe deasupra hamadei 
trecură două Spittfire. Am mers cu Sevilla şi ne-am 
îngropat amândoi pe creasta de nisip. La nici două sute de 
metri în faţa noastră englezii avansau cu ochii în patru, nici 
prea iute, ca să nu piardă nimic din peisaj, nici 
moşmondindu-se, dornici să-i muşte pe-ai noştri de fund. 
Păreau să fie rămăşiţele unui batalion de elită, pe scheletul 

căruia se grefaseră muşchi şi tendoane din mai toate 
armatele britanice. Peste două sute de oameni. 

Aveau să treacă prin faţa noastră, ca la paradă. Deodată 
Sevilla se îngălbeni mai tare decât nisipul în care se vârâse. 

— Dumnezeule! 

Am întors încet capul, rugându-mă să nu fie ceea ce 
credeam. 

Pe creasta dunei, venea spre noi un jeep plin ochi. Şase 
băieţi îşi lungeau gâturile în toate direcțiile, încercând să 
câştige experienţă. Se vedea de la o poştă că sunt 
începători, însă de data asta o nimeriseră. Panzerul era bine 
ascuns, dar dacă ne călcau pe spinare, aveau să-şi dea 
seama că nu veniserăm nici eu nici Sevilla călare pe-un 
dromader. 

Mintea începu să-mi lucreze cu febrilitate, căutând o 
soluţie care întârzia să apară. lar ei se apropiau metru cu 
metru. 

— Ce facem? scânci Sevilla. 

Habar n-aveam. Am intrat în panică şi creierul mi s-a 
golit imediat de gânduri. Eram doar un organism care 
respira şi înregistra imaginile automat, fără nici o reacție. 
După cinci-şase secunde am ştiut limpede ce am de făcut. 
Nu ne rămânea decât să-i curățăm pe toţi şase, cu o 
secundă înainte de a ne descoperi ei şi apoi să dăm fuga în 
adăpostul Panzerului. 

— La semnalul meu, i-am spus lui Sevilla şi am armat 
amândoi în acelaşi timp. 

Mai aveau vreo cincizeci de metri. Nici nu visau că 
moartea îi aşteaptă pe creasta dunei, într-o zi atât de 
frumoasă. Dacă ar fi ştiut, ar fi dat dovadă de mai multă 
seriozitate. Aşa însă chicoteau şi-şi trăgeau coate, ca nişte 
puştani la picnic. 

Am agăţat trăgaciul cu degetul şi am fixat cătarea armei 
pe omul de la volan. Rafala avea să-l ciuruiască şi pe 
flăcăul din spatele său, ca şi pe cel din stânga sa. Sevilla 
avea porția lui. 

Încă un metru, încă doi. Acum le vedeam clar chipurile, 
începusem să disting, detaliile, ceea ce nu era deloc bine, 
pentru că aş fi putut să mă înmoi. Am decis să trag de la 
treizeci de metri. Camarazii lor aveau să se repeadă după 
noi, însă Mercenarul ştia să facă un Panzer pierdut în deşert 
ca şi cum n-ar fi existat. Mi-am oprit respiraţia. Treizeci şi 
trei de metri. Treizeci şi doi... 

Jeepul viră brusc la stânga şi porii să coboare panta 
dunei, accelerând spre coloana blindată. În urma lui se 

stârni un nor de praf înecăcios, care ni-l ascunse vederii. 
Flăcăii se întoarseră la ai lor şi mai câştigară astfel câteva 
zile sau poate săptămâni de viaţă. 

— Prizonierii sunt trimişi de obicei în spatele frontului, 
spuse Moşul ceva mai târziu, în cazanul clocotitor al 
tancului. Are rost să ne ţinem de coada lor? 

Mărunţelul dădu din cap în semn că nu. 

— Pe de altă parte, îşi dădu Portta cu părerea, dacă s-au 
mişcat cu iuţeală, în speranţa că vor ajunge din urmă 26 
Panzer Grenadiere, n-au mai avut timp să se ocupe de 
fleacuri din astea. Ori l-au lichidat, ori îl ţin cu ei, ca pe un 
fel de monedă de schimb. 

Mărunţelul dădu iarăşi din cap, de data aceasta afirmativ. 

— În locul lor nu m-aş complica atât pentru un prizonier, 
făcu Mercenarul. Dacă au aflat ce le trebuia de la el, Leuwe 
e deja îngropat la un metru sub nisip. Locotenentul şi-a 
ținut viaţa în propriile mâini. 

Moşul se uită întrebător către mine şi Sevilla. 

— Trebuie să prindem o „limbă”, fu de părere Sevilla, 
iar eu îl aprobai. La noapte ne lămurim cum stă treaba. 

Mărunţelul dădu frenetic din cap. Dintre toate, prinderea 
unei „limbi” era pentru el cea mai mare desfătare. Din 
cauza manierelor lui proaste, inamicii nu se înghesuiau să 
fie capturați de Mărunţel. 

După miezul nopţii le stăteam din nou în coastă. 
Opriseră, aşteptând să-i ajungă din urmă cisternele de 
benzină. 

— Ne-ar prinde bine şi nouă ceva din benzina asta, grăi 
în sfârşit Heiden după ore în şir de tăcere, care ne făcuseră 
să sperăm că a amuţit definitiv. 

Se obişnuise cu ideea că aveam să ne fâţâim prin deşert 
până când puneam mâna pe locotenentul Leuwe. Băieţii îşi 
ascuţeau de zor cuţitele cu două tăişuri, care la sfârşit, 
mişcate prin aerul rece, scoteau un şuierat subțire. Cuţitele 
simțeau apropierea sângelui şi se bucurau, în felul lor, că 
vor bea pe săturate. 

— E timpul, spuse Moşul pe la trei. 

Am pornit, în urma Mercenarului, eu, Heiden şi 
Mărunţelul, înveliserăm cu gajă tot ce putea să scoată un 
zgomot cât de mic, în stare să atragă ploaia de gloanţe. Ne 
vopsiserăm feţele, ca să nu strălucească la lumina lunii. 

I-am văzut de departe, deşi în întuneric mogâldeţele ar fi 
putut însemna orice, grămăjoare de pietre ori nisip. Dar ei, 
sărmani imbecili, aprinseseră o ţigară pe care şi-o treceau 
unul altuia, în căuşul palmei. Îşi imaginaseră că o singură 

țigară, palmată, nu-i va pune în pericol. Ar fi trebuit să-l las 
pe Mercenar să le explice că jarul se vede noaptea de la un 
kilometru. Că jarul unei ţigări este ca viaţa fiecăruia dintre 
ei. Cu cât sorbeau mai cu sete din chiştocul ţigării, cu atât 
mai luminos şi mai greu de ascuns se dovedea licărul. Cu 
cât sorbeau mai însetaţi fumul călduţ, cu atât se micşora 
ţigara şi, o dată cu ea, viaţa fiecăruia dintre ei. O lecţie 
simplă, care se predă o singură dată. 

— Pe ei! icni Mărunţelul. 

Erau trei. Imediat ce se lăsase întunericul, se depărtaseră 
la o sută cincizeci de metri de coloana blindată şi îşi 
încropiseră un culcuş colectiv, adunând toate pietrele pe 
care le găsiseră în jur. N-aveau prea multe griji, fiindcă 26 
Panzer-Grenadiere fugea mâncând pământul dinaintea lor, 
iar colea, în hamada din spatele lor, aşteptau sute de 
camarazi gata să le sară în ajutor. Peste două ore alți 
camarazi aveau să-i schimbe. Aşteptarea era plăcută, cu o 
țigară şi poate una dintre acele sticluţe plate de whisky 
scoţian, care încălzeşte mai întâi pectoralul, apoi gâtlejul şi 
mintea. În întunericul deşertului, sub razele reci ale lunii, 
nu era mare lucru de văzut. 

În afară de noi. Am venit din stânga lor, ceea ce ne 
convenea de minune. Luna, ca o privelişte romantică, le 
captase toată atenţia şi, în plus, reflexele sunt, în general, 
mai slabe pe partea stângă. Mărunţelul îl identifică pe cel 
mai pirpiriu dintre cei trei, cel care avea să fie „limba” şi îl 
trăsni în moalele capului, cu jumătate din forţa de care era 
în stare. Nefericitul sughiţă şi-şi pierdu imediat cunoştinţa, 
răsucindu-se pe picioarele moi. Cuţitul Mercenarului şi cel 
al lui Heiden lucrară repede şi în cea mai desăvârşită 
linişte. Mercenarul îi reteză adversarului său beregata. 
Înainte ca o singură picătură de sânge, din şuvoiul care 
țâşnise foşnind, să-i păteze uniforma, sări în lături. 
Mercenarul era foarte grijuliu cu detaliile ţinutei. 

Heiden îşi înţepă victima de trei ori în mijlocul pieptului, 
în vreme ce cu stânga îi încleştase fălcile într-o strânsoare 
de oţel. Apoi îi amortiză căderea. Ideea era să nu scoată 
nici cel mai mic zgomot. 

Totul durase cinci secunde. 

— Cum stăm? întrebă Mărunţelul, umblând la brâu după 
lanternă. 

— Dacă aprinzi lumina acum, îl avertiză Heiden, într-un 
minut te vor ciurui ca pe o bucată de şvaiţer. 

— Dar cu o secundă înaintea lor am să-l ucid eu însumi, 
spuse Mercenarul. 

Mărunţelul se potoli ca prin farmec. Se mulțumi să 
pipăie pe întuneric gurile năclăite ale celor trei. Nu simţise 
aurul. Mercenarul se aplecă pentru o ultimă verificare. 

— Heiden nu şi-a terminat treaba, mă anunţă el. Swen, 
rezolvă-l pe nenorocitul ăsta! 

M-am aplecat şi eu. Prin cine ştie ce minune, soldatul pe 
care Heiden îl înţepase de trei ori în inimă încă mai respira. 
Când luna îi luci în privirile pe cale să se aburească, 
degetele mi s-au înmuiat pe mânerul cuţitului. Însă n- 
aveam ce face. Am aşezat vârful în scobitura gâtului şi m- 
am pregătit să apăs. Atunci Heiden mă apucă de cot. 

— Opreşte-te, Swen, şuieră Mercenarul. Asta-i tot ce ne- 
a rămas. 

Mărunţelul o făcuse din nou de oaie. Pirpiriul pe care-l 
altoise în moalele capului era acum mai ţeapăn ca o păpuşă 
decupată dintr-un capac de coşciug. Pesemne că avusese 
țeasta mai subţire decât calculase namila noastră. Creierul 
îi ieşise prin urechi. 

Singurul supravieţuitor rămăsese acum rănitul lui 
Heiden. Respira greu, din ce în ce mai greu. Nu-i puteam 
vedea chipul, dar ştiam prea bine cum se petrec astfel de 
lucruri. O spumă trandafirie dădea să se reverse pe la 
colţurile buzelor. În plămânii găuriţi se petrecuse o 
adevărat inundație, care făcea respirația aproape 
imposibilă. La primul acces de tuse, nefericitul avea să ne 
scuipe în față propriul său sânge. 

— Imbecilule, îi şopti Mercenarul Mărunţelului. Ia-l şi ai 
grijă de el ca de ochii din cap! 

I-am acoperit iute pe morţi, ceva mai departe. Camarazii 
care urmau să-i schimbe n-aveau să-i mai descopere până 
la ziuă, dacă nu cumva ordinul de plecare n-avea să 
sosească în cursul aceleiaşi nopţi. Atunci cei trei aveau să 
fie daţi dispăruţi şi nimeni n-avea să se mai sinchisească de 
soarta lor. Războiul era prea mare ca să poată cuprinde şi 
trei vieţi nenorocite. 

Ne-am întors la ai noştri la fel de repede precum îi 
părăsisem. Moşul ne bălăcări cum îi veni la gură. În locul 
unei „limbi” taman bune de pus la frigare, de la care să 
stoarcem tot ce ne interesa, în locul unuia pe care să-l 
putem speria după placul inimii, îi aduceam un muribund, 
un nenorocit cu un picior proptit deja pe malul celălalt al 
râului care curge la marginea Iadului. Ce puteam scoate de 
la el? 

— Ce putem scoate de la amărâtul ăsta în afară de ultima 
suflare? se luă Moşul cu mâinile de cap. 

Trebuia să ne mişcăm repede, dacă voiam să dăm de 
urma lui Leuwe. Mercenarul îl aduse pe muribund în 
interiorul tancului. Lumina slabă sporea paloarea care 
începuse deja să-i acopere fața. Numai ochii îi luceau 
cuprinşi de febră. Ei ne căutau însă nu se puteau opri pe 
nici unul dintre chipurile noastre. 

Heiden îi improvizase un pansament ca să-i încetinească 
hemoragia. Dar şi aşa pierduse jumătate din sânge, iar 
cealaltă jumătate n-avea să-l mai ţină mult în viaţă. 

— Cum îţi merge, camarade? îl întrebă Sevilla într-o 
englezească aproape fără cusur. 

Avea un tupeu formidabil. Soldatul se holbă la el 
neîncrezător. Schiţă chiar un zâmbet chinuit. Din mulțimea 
de umbre care-i dădeau târcoale, chemându-l în moarte, 
trăsăturile lui Sevilla i se conturaseră deodată limpezi, ca 
ultime semne ale lumii pe care o părăsea. 

— Binişor, îi răspunse cu un efort supraomenesc. 

Şi îndată un fir de sânge răzbătu pe la colţul buzelor. L- 
am şters cu o bucată de tifon. Am aşteptat răbdători să 
înghită lichidul care îl îneca. Heiden îl întoarse pe-o parte, 
ceea ce-i mai uşură respirația. 

— Ce dracu” faceţi aici? se miră el printre gemete. 
Trebuia să fugiţi mâncând pământul, la douăj” de mile de- 
aici. 

— Asta şi făceam, îi răspunse calm Sevilla. Dar ne-am 
întors să luăm un camarad care a rămas în urmă. 

În ochii muribundului se ivi o scânteie de curiozitate, 
dublată de amuzament. Ca om al armelor putea pricepe 
trăsnaia asta. 

— Sunteţi în misiune? 

Sevilla privi în direcţia Moşului. Nu mai aşteptă 
încuviințarea. 

— Nu. Tragem o gonetă de capul nostru. 

Englezul începu să icnească des. La fiecare icnet stropi 
de salivă sângerie ne împroşcau pe toţi. Râdea. Pe urmă 
rămase cu ochii duşi. Nu respira, sau dacă o făcea, era atât 
de uşor, încât eu unul nu puteam să-mi dau seama. Ne-am 
speriat, crezând că murise. 

— Încă nu, spuse Mercenarul. Dar nu mai are mult. 

Rănitul se dezmetici. Un rânjet înfiorător îi schimonosi 
obrazul. 

— Care-i ăla de m-a făcut? întrebă. Arată-te la faţă, băi 
rahat! 

Heiden se înfățişă, cu privirile în bombeuri, ca un şcolar 
care a fost prins mânjind clanţele cu magiun. Englezul îl 

fixă cu severitate. 

— Lucru de cârpaci, îi spuse dispreţuitor. M-ai înţepat 
de trei ori şi tot mai trăiesc. Păi dacă încăpeai tu pe mâna 
mea, puţoiule, te terminam din prima. 

Heiden se înroşi la faţă şi nu spuse nimic. 

— Cine e camaradul pe care-l căutaţi? întrebă soldatul. 

Moşul se apropie de el. 

— Locotenentul nostru, spuse. Locotenentul Leuwe. 
Jeepul lui a rămas în pană alaltăieri în hamada. 

Englezul începu din nou să râdă, acoperindu-ne cu 
scuipat. Trebuia să stăm cât mai aproape de buzele lui, ca 
să nu scăpăm nici măcar un sunet. Apoi se linişti şi rămase 
iarăşi ţeapăn, vreo zece minute. Nu puteam face nimic 
altceva decât să aşteptăm. 

— Îmi amintesc, spuse deodată, pe tonul cel mai firesc 
cu putință. Îmi amintesc de camaradul vostru. Shorty 
Wendell, de la a patra, l-a mardit bine. Shorty nu suportă 
friții vii. 

— L-a ucis? sărirăm toţi în picioare. 

Mărunţelul îşi făcu loc cu coatele ca să-l poată rupe în 
bucăţi. 

— Nu, nu l-a găurit, spuse cu regret englezul. Doar l-a 
încins puţin. 

Îşi adună ultimele puteri. Asistasem şi altădată la aşa 
ceva. În apropierea morţii ai impresia că, dacă n-ai s-o bagi 
în seamă, ea se va îndepărta de tine în vârful picioarelor. 
Muribunzii intră într-o frenezie a vorbei, se agaţă cu 
disperare de ultimele clipe. Ei flecăresc veseli minute în şir, 
până când cele din urmă picături de aer se risipesc. 
Întrebările lor sunt fară număr, de parcă ar vrea să afle pe 
ultima sută de metri toate răspunsurile pe care viaţa le-a 
ascuns de ei. 

— Shorty vâjâia de vreo două zile în cercetare, cu grupa 
lui de huligani. Sergentul O'Maley păstoreşte oiţele astea. 
Nu-l cunoaşteţi pe O'Maley? Nu-i nimic, o să aveţi ocazia 
în următoarele zile, deşi aţi face mai bine să vă feriţi. Lume 
proastă, mă-nţelegeţi... Ei şi pe când străbăteau ei deşertul 
în cea mai mare viteză, pe jumătate beţi, se-nţelege, dau 
peste locotenentul ăsta al vostru şi încrezutul lui de şofer. 
Shorty ne-a povestit tot la un păhărel, ieri seară. Avem un 
alambic camuflat la companie; Vince, ăl de-i croirăţi o gură 
în plus pe gât, era mare meşter să ciordească tot felul de 
resturi din care iese rachiu. 

Alambicul nostru se dusese cu 26 Panzer-Grenadiere. 
Portta suspină cu ochii deodată umezi. 

— Fi şi cad ei peste lentul ăsta al vostru. Băiat vânos 
altfel. Shorty s-a ales cu un ochi vânăt, iar mitraliorul a 
mierlit-o dintr-o grenadă, dar mai înainte apucase să-i 
decupeze jumătate de ţeastă şoferului. Lentul vostru a mai 
dat din mâini şi din picioare până l-au luat băieții la 
ghionţi. P-ormă l-au dovedit. 

Intră din nou în recreaţie. Ultima. L-am aşteptat tăcuţi să 
se întoarcă de pe cea lume. 

— Unde e locotenentul acum? întrebă Moşul. 

— Unde este? repetă Sevilla. 

Muribundul ne privi cu ochii înceţoşaţi. Respirația îi era 
din ce în ce mai rapidă, mai scurtă şi grea. 

— Lua-v-ar dracu” pe toţi, de ce să vă spui? Ce, mi-ar fi 
stricat o lună-două de viaţă în plus? 

Nu i-am răspuns nimic. Ce-am fi putut să-i răspundem? 

— E tot pe mâna lu” Shorty, spuse deodată englezul. V-o 
spui fiindcă dacă v-aţi pus pieile la saramură ca să nu-l 
lăsați pe om la ananghie, înseamnă că sunteți băieți de 
treabă. Chiar şi tu, ăsta, care nu ştii să înjunghii un om ca 
lumea! 

Luă ultima  înghițitură de aer, pregătindu-se de 
scufundare. 

— Nu l-au trimis înapoi, că ne grăbeam să vă prindem 
din urmă şi voiau să-l stoarcă de tot ce ştia. E pe mâna lui 
Shorty. Mai mult n-am ce să vă spui. Băi, băieţi, da” o gură 
de apă nu-mi daţi? 

M-am întors să iau bidonul. Atunci se auzi un hârâit 
aspru, ca zgomotul făcut de pânza fierăstrăului pe un butuc 
uscat. Ne-am aplecat peste trupul năclăit de sânge. 

Englezul îşi încheiase socotelile cu viaţa. Încremenise cu 
ochii larg deschişi şi gura căscată. Mărunţelul i-o închise la 
loc, cu un gest prea puţin tandru, iar Heiden îşi trecu palma 
peste pleoapele acum inutile. Moşul făcu repede semnul 
crucii deasupra mortului. 

ÎI îngroparăm în zorii zilei, tremurând de frig. De fapt, îl 
rostogolirăm pe o parte, într-un şanţ de o jumătate de metru 
adâncime. Pornirăm apoi după coloana britanică şi 
locotenentul Leuwe. Panzerul torcea regulat. Mai aveam 
benzină pentru câţiva zeci de kilometri. Apoi ceva trebuia 
să se întâmple neapărat. 

Mărunţelul lălăia cât îl ţinea gura „Wilma, ochii tăi spun 
totul”, însă încurca vorbele şi din când în când mai punea şi 
de la el. Mergeam cu toată viteza, fără teama că am putea fi 
descoperiţi de vreun pilot zelos şi bombardaţi. Heiden şi 
Portta acoperiseră cu abilitate crucile negre de pe flancurile 

Panzerului. Puteam trece acum drept nişte întârziaţi care 
zoreau să-i ajungă din urmă pe-ai lor înainte ca aceştia să 
se încaiere cu friții. 

— Praf, fum, ne comunică laconic Mercenarul, puţin 
înainte de miezul zilei. 

Ne-am apropiat până când am putut urmări ce se 
întâmplă prin lentilele binoclurilor. Era bucluc mare. 

Sătul să dea bir cu fugiţii, maiorul Hemke organizase un 
mare bal la care îi invitase şi pe englezi. Aveau să afle, cu 
ocazia asta, de ce i se spune „Werner cel scârbos”. 

Regimentul 26 Panzer-Grenadiere se încălerase cu 
blindatele britanice, undeva, între Augila şi Zella, pe care 
nu speram să le mai vedem vreodată, în mijlocul mării de 
nisip. Ca de obicei, în cazul ciocnirilor cu blindate, primele 
cinci minute fuseseră îngrozitoare. Norii groşi de fum 
negru prefăcuseră ziua în noapte. Carcasele incendiate 
scoteau un fluierat insuportabil, iar dinăuntrul lor răzbăteau 
urletele nefericiţilor care nu avuseseră timp să iasă. Carnea 
lor, topindu-se, tencuia pereţii de metal înroşit. 

— Tu-hu! făcu Mărunţelul, frecându-şi palmele de 
bucurie. Distracţie pe gratis, avere sigură! 

Se gândea, desigur la danturile luxoase ale ofiţerilor 
britanici (şi nu numai), în alcătuirea cărora era imposibil să 
nu descopere, după bătălie, niscaiva piese preţioase. Ar fi 
dat năvală chiar în clipa următoare, dacă Moşul nu l-ar fi 
împins înapoi în tanc. 

— Acolo! strigă Portta, al cărui ochi vulturesc 
descoperise, în jocul amăgitor al luminilor şi umbrelor, 
ceea ce ne trebuia. 

Ne-am uitat în direcţia indicată de camaradul nostru. Un 
camion cu prelata suflecată în spate şi un Willys de 
recunoaştere o ştergeau englezeşte de pe câmpul de bătaie. 
De la înălțimea la care ne aflam, am zărit câteva trupuri 
culcate pe podeaua camionului, sub ţevile de automat cu 
care doi soldaţi îi împungeau între omoplaţi. Prizonieri! 

— După ei! strigă Moşul. 

Mercenarul pornise motorul cu o fracțiune de secundă 
înainte să audă ordinul. Panzerul îşi ridică ţeava, ca şi cum 
ar fi dat onorul şi o porni val-vârtej pe povârnişul dunei. 
Până atunci, deşi mai mult ca sigur că fuseserăm depistaţi, 
nimeni nu îndrăznise să deschidă focul asupra noastră. 
Lipsa oricărui însemn de pe blindaj îi făcuse să ezite şi pe 
ai noştri şi pe ai lor. E groaznic să-ţi dobori din greşeală un 
camarad. 

Dar nu făcuserăm nici o sută de metri şi necazurile 
începură să curgă gârlă. Un grup de infanterişti se repezi 
spre şenilele Panzerului cu braţele încărcate de grenade. 
Cum nu se înghesuiseră să ne ureze bun venit, Heiden îi 
seceră fară prea multă vorbă, dintr-o singură mişcare 
circulară a mitralierei. Unul dintre ei încă mai dădea din 
picioare când şenila din stânga a tancului nostru trecu peste 
el, făcându-l una cu nisipul încins. 

— Mai departe! strigă Moşul nerăbdător. 

Mercenarul începu un slalom elegant printre mormintele 
în flăcări, căutând să nu piardă din ochi camionul care, cu 
toate străduințele noastre, se îndepărta cu o iuţeală 
înspăimântătoare. 

— Atenţie, la ora zece! urlă Sevilla. 

Mărunţelul roti turela tunului ca pe o jucărie. Din pricina 
efortului brusc, scăpase un vânt care era să ne ucidă pe toţi 
înainte de a vedea ce pericol ne paşte. În direcţia indicată 
de Sevilla am zărit un tanc Mathilda, al cărui tun ne ţintea 
de vreo câteva secunde. Pentru că se mocăiseră prea mult, 
Portta le trimise un proiectil perforant chiar la îmbinarea 
dintre turelă şi rulment. Explozia făcu ravagii. 

— Mai departe! 

Încă un tanc ne tăie calea. Mercenarul dădu pur şi simplu 
peste el, ca în bătăliile navale de acum câteva sute de ani, 
răsturnându-l. Băieţilor dinăuntru nu le rămânea decât să 
aştepte sfârşitul luptei cu speranţa că ai lor vor avea timp 
să-i scoată de-acolo. 

„Wilma, Wi-ilma, ochii tăi...”, urla Mărunţelul, 
zvârlindu-şi braţele în lături, aşa cum auzise că se 
procedează la operă. 

În mintea lui, dacă un artist făcea gesturi largi cu 
mâinile, apoi acela era sortit gloriei nemuritoare. După un 
astfel de criteriu, boxerii erau trecuţi tot în tagma actorilor. 

Un proiectil lovi blindajul, dar ricoşă şi, schimbându-și 
traiectoria, ucise şase oameni, ceva mai departe, trei 
britanici şi trei nemți, care se luaseră la trântă într-un loc 
nepotrivit. În sfârşit, traversând un colţ al câmpului de 
bătaie, ieşirăm la lumină, ca într-o poiană. Practic, ştiindu-l 
pe vulpoiul de Hemke, nu ne prea păsa de ceea ce se 
petrecea în spatele nostru. Am vânturat aşadar fumul şi ne- 
am uitat după ce ne interesa. 

Pierduserăm prea multă vreme. Camionul dispăruse 
dincolo de orizont. Willysul îl urmase. 


> 

CAPITOLUL 2 
Jocul de-a şoarecele şi pisica 


În poartă stătea Feldwebelul Horst Hupvika, de la 
compania a doua. Se spunea că e cel mai bun portar din 
Afrikakorps, dacă nu cumva al întregii armate germane. 
Dar cred că totul era exagerat. Oricum, întâlnindu-i 
privirea, nu puteai să nu laşi ochii în pământ. Irisul său, de 
un albastru intens ca o flacără de arzător, te putea face să 
te clatini. Ghicea de îndată direcţia şutului şi, pentru că 
musculatura, oasele şi tendoanele sale nu aşteptau decât 
intenția unui ordin, această magnifică maşinărie umană 
sărea într-o fracțiune de secundă şi prindea mingea. 

Cam aşa gândeam cu toţii în vreme ce Sevilla îşi 
potrivea balonul în punctul de la unsprezece metri, 
nemarcat cu var, pentru că varul nu ţine şi nici măcar nu 
prinde pe nisip. Între timp, tot prefăcându-se că-şi 
instruieşte elevul, Portta mutase, cu un dans savant al 
picioarelor, punctul pe la vreo nouă metri şi jumătate, dar 
asta era o altă poveste. 

Soarele strălucea mai abitir ca oricând, pe cer nu se 
zărea nici cea mai firavă scamă de nor, aerul era imobil, 
nisipul se măcina lent, aşa cum o făcea de mii de ani. Era 
o zi perfectă pentru fotbal. 

Arbitrul, un tip care toată viaţa lui împărţise pâinea 
tăiată în patru pe la bucătărie, ceru executarea loviturii de 
pedeapsă. Sevilla îşi luă un elan nu prea mare, se repezi şi 
trase. 

— Goool! Goool! strigară fanii noştri şi cei care 
pariaseră bani buni pe monturile de la picioarele lui 
Sevilla. 

Se porni o hărmălaie de nedescris. Adversarii noştri 
susțineau că mingea a trecut peste poartă şi s-a oprit în 
tribune. Sevilla însă, în fruntea unui grup de cunoscători, 
se jura pe ce-avea mai sfânt că balonul a intrat sub bară şi 
a făcut să fluture plasa. În focul argumentelor păreau să fi 
uitat că nu există nici poartă, nici tribune, nici măcar un 
petec de plasă. 

Arbitrul se strădui puţin să ţină taberele în frâu, apoi se 
retrase. Apărură primele şişuri. 

— Ce se întâmplă aici? se răsti maiorul Hemke. De ce 
au scos toți oamenii ăştia cuţitele? 

Portta făcu vesel un pas înainte. 

—  Permiteţi să raportez, Herr Maior! Încercau să 
stabilească cu mare precizie care este poziţia barei 
transversale, pentru că de aceasta depinde acordarea sau 
anularea golului. Ori este ştiut că, dintre toate, 
măsurătoarea cu ajutorul cuţitelor este... 

— Aşa care va să zică? făcu maiorul cu tonul acela care 
ne dădea pas alergător. 

În mai puţin de un minut, terenul de joc era gol. 
Rămăseseră doar Portta, Sevilla, Horst Hupvika şi maiorul 
însuşi. 

— Aşa deci? repetă acesta din urmă. 

Se aplecă şi ridică din nisip baioneta unuia dintre băieții 
care o tuliseră. Apoi o privi îndelung. 

— Meciul a luat sfârşit, spuse el. Din păcate nici una 
dintre echipe nu a reuşit să puncteze decisiv. E nevoie 
poate de mai multă disciplină, de o mai bună pregătire 
fizică şi, de ce nu, de echipament mai bun. 

Și zicând toate acestea, înfipse baioneta până la mâner 
în mingea care-şi dădu sufletul cu un şuierat scurt. 


Regimentul 26 Panzer-Grenadiere îşi luase din nou 
tălpăşiţa, însă de data asta ai noştri puteau fi siguri că 
„lighenaşelor” le vor trebui cel puţin două zile ca să-şi 
lingă rănile şi să reia urmărirea. Ciocnirea fusese teribilă. 
Zeci de vehicule şi nenumărate cadavre zăceau, pe 
jumătate carbonizate, pe jumătate îngropate în nisip. 
Mirosul de hoit ars avea să alunge şi cele mai scârboase 
gângănii din partea locului pentru multe luni. 

În vreme ce britanicii erau preocupaţi să-şi adune răniții, 
noi dădeam târcoale la marginea arenei. Camionul cu 
prizonieri dispăruse de mult în aerul tremurând, însă nu ne 
puteam aventura în urmărirea lui. Nu puteam de asemenea 
nici să zăbovim prea mult prin împrejurimi, fiindcă, de 
îndată ce s-ar fi risipit confuzia de după încăierare, englezii 
ar fi început să se uite chiorâş în direcția noastră. 

În cele din urmă Mercenarul frână brusc. Găsise ce-i 
trebuia. Am sărit ca arşi afară din tanc, fiecare cu câte două 
canistre, pe care le colecționaserăm grijulii de-a lungul 
timpului. 

În faţa noastră se afla un tanc uşor, Stuart, prăvălit pe o 
parte, cu  şenilele spulberate. Unul dintre membrii 

echipajului zăcea frânt peste marginea turelei, cu o gaură 
cât toate zilele în spinare. Când ne-am apropiat, Mărunţelul 
i-a ciordit la iuţeală ghiulurile din degete. Nu pleci la bătaie 
cu bijuteriile pe tine. 

Am golit repede rezervorul şi am cărat benzina până la 
Panzerul nostru. Aveam acum destulă cât să ne asigure o 
autonomie de câţiva zeci de kilometri. După aia, 
Dumnezeu cu mila! Am umblat de asemenea cu multă 
înţelepciune la rezerva de apă. 

— Hei, strigă Sevilla, ia uite! 

Îşi vârâse capul prin capacul turelei, însă îl scoase la 
iuţeală, evitând rafala scurtă care urmă. Gloanţele loviră 
metalul şi ricoşară ţiuind. Ne-am repezit într-acolo, curioşi. 

Unul dintre tanchişti, probabil ochitorul, scăpase cu 
viaţă. E adevărat că-şi ţinea măruntaiele în poală, însă la 
urma urmei nu poți avea totul pe lumea asta. Ne-am 
minunat câteva secunde. El încercă să ne împuşte însă 
închizătorul armei clănțăni în gol. Nu mai avea gloanţe. 
Atunci se răsuci gemând către staţia radio, care părea să fi 
rămas intactă după zgâlţâiala pe care tancul Stuart o 
suferise din pricina obuzului. 

Heiden scoase calm Coltul din toc şi ţinti urechea stângă 
a căposului. L-am aprobat în tăcere. Pur şi simplu omul 
fusese lipsit de maniere. Nu aşa te porți cu un grup de 
musafiri. Moşul însă îi dădu lui Heiden peste mână şi 
glonţul lovi staţia radio. Era bine şi-aşa. 

— Vine ploaia! ne anunţă Mercenarul cu glas încordat. 

Împuşcăturile atrăseseră atenţia britanicilor. Două 
Willysuri echipate cu mitraliere grele, în stare să taie un 
camarad în două şi un tanc se mişcau greoi în direcţia 
noastră. Cei dinăuntru se întrebau pesemne care-i treaba cu 
noi. 

— Dă-i drumul, dă-i drumul, strigă Heiden deodată 
grăbit. 

— Păi parcă voiai să mai rămâi, se hlizi Portta. 

Mercenarul porni Panzerul şi curând îi lăsarăm pe 
curioşi mult în urmă. Nici ei nu păreau prea hotărâți să ne 
urmeze, astfel încât despărțirea fu scurtă şi nedureroasă. 

Rulam acum cu patruzeci de kilometri la oră. După 
treizeci de minute am oprit pentru ca Portta să poată lua din 
nou urma. Eram pe drumul cel bun. 

— Leuwe va găsi prilejul cel mai potrivit şi va sări din 
camion, îşi dădu cu părerea Mărunţelul, gata oricând să-şi 
imagineze mici povestioare eroice, lipsite de cel mai 
elementar simț practic, dar care se terminau întotdeauna cu 

bine pentru eroul lor, de preferat cu descoperirea unui 
depozit de dinţi de aur. 

— Locotenentul nostru nu-i atât de fraier, răspunse 
Moşul. Ce şanse ar avea să supravieţuiască în deşert? O să 
stea cuminte pe fundul lui până când vor ajunge într-un loc 
civilizat. 

— Trebuie să-i ajungem din urmă înainte de a ni se 
termina din nou benzina, spuse în sfârşit şi Heiden un lucru 
înţelept. Cine ştie când şi unde mai putem alimenta. 

Goneam ca mânaţi de o mie de draci. Mercenarul storcea 
motorul Panzerului de ultima picătură de energie. Dacă o 
ținea aşa, curând aveam să zărim minaretele din Cairo. Noi 
însă am fi vrut să vedem camionul cu prizonieri. Dar cu 
toate că nu ne opriserăm timp de patru ore, camionul 
întârzia să-şi facă apariţia la orizont. 

— Opreşte, spuse deodată Moşul. 

Era evident că în locul acela îşi schimbaseră planurile. 
Ne-am fâţâit cu toţii în preajma urmelor de roți. Coteau 
brusc spre sud, la un unghi de aproximativ nouăzeci de 
grade faţă de direcţia pe care o urmaseră până atunci. 

— Ce-o mai fi şi asta? se minună Mărunţelul. 

Deplasarea îndelungată îl scosese în aşa hal din sărite 
încât nu mai suporta hainele pe el. Rupsese mânecile 
tunicii de la umeri şi crăcii pantalonilor imediat sub 
genunchi. Semăna cu un personaj din Hansel şi Grettel, 
numai că în basmul ăsta avea puşcă. Apropo de puşcă, ne-o 
tot vântura pe sub nas. 

— N-are nici o noimă, se exprimă şi Sevilla. De ce s-ar 
abate din drumul lor spre casă? Mai ales că au toate şansele 
să-şi întâlnească şi alți camarazi care vin dinspre Egipt. 

Mercenarul, care  scormonise în tăcere urmele 
cauciucurilor, se ridică în picioare. 

— Numai dacă nu cumva au o altă „casă” mai aproape 
decât aceea, spuse el. 

Portta şi Moşul îi dădură dreptate. 

— Pesemne că frontul s-a mişcat atât de repede, zise 
Moşul, încât ai lor se află deja avansați pe flancuri. I-au 
anunţat prin radio acum câteva ore. Ce rost avea să mai 
bată drumul până la camarazii lor când camarazii au venit 
singuri încoace? 

— Pariez pe iataganul meu argintat, contra desertul 
vostru pe-un an de-aici înainte, că e o bază britanică la 
câteva mile sud, completă Portta presimţirea. 

Am ţinut sfat de război. Aveam muniţie şi apă berechet. 
Benzina ne-ar fi ajuns însă numai pentru un dus. Cu 

merindele stăteam prost de tot. În afara câtorva conserve de 
legume şterpelite de Portta de la bucătăria Regimentului 26 
(fie-i degetele binecuvântate!), nu mai posedam nimic 
altceva. Nenorocirea fu primită de Mărunţel cu răgete 
îndurerate. Era, prin excelenţă, carnivor. 

— Am să înfulec un căpitan de-al englezilor, pe inima 
goală, ne promise el după ce-l consolaserăm cu palme pe 
spinare. Îmi plac căpitanii fiindcă sunt durdulii şi se 
rumenesc frumos la foc mic. 

Nu glumea. Sfatul se sparse în această atmosferă 
optimistă. 

— Plecăm îndată ce se întunecă, stabili Moşul. Ochii cât 
cepele! Nu dăm peste ei ca berbecii, să ne jupoaie de vii în 
secunda următoare. Nu trecem ca bezmeticii, fară să-i 
băgăm în seamă. Ne mişcăm atenţi. Leuwe ne-aşteaptă. 

— Nu ştim sigur că e acolo, protestă Heiden. Ne bizuim 
doar pe bazaconiile înşirate de un muribund. 

Oricât l-am fi urât pentru asta, avea dreptate. Nu puteam 
face nimic, decât să credem cu tărie în presupunerile 
noastre. 

Panzerul se urni la opt seara, cu motorul turat la minim. 
Nu aprinseserăm nimic, ca să nu ne dăm de gol înainte de 
vreme, însă sforăitul motorului se putea auzi de la mile 
întregi. N-aveam ce să-i facem. O patrulă de-a 
„lighenaşelor”, un grup de-al LRDG, plictisit să aştepte 
sfârşitul războiului în linişte, ne-ar fi putut lesne veni de 
hac. Dar până să ne ronţăie aveau să-şi piardă mulți dinţi. 

Traversam o zonă monotonă, presărată cu puzderie de 
bolovani, pe care Mercenarul îi ocolea cu îndemânare. 
Manevrele sale ne zguduiau ca dracu”, făcând să protesteze 
ficatul, rinichii, stomacul şi alte chestii din care e alcătuit 
un soldat, în afară de Schmeisserul său. Era din ce în ce 
mai frig. Portta coborî capacul turelei, răpindu-ne 
priveliştea cerului veşnic senin, la a cărui poartă străjuia, 
grandioasă, Crucea Sudului. În întuneric feţele noastre nu 
se mai deosebeau. 


La sud de Aujillah, mult mai la sud, deşertul nu mai 
poate fi stăpânit. Nisipul e o fiară, arşiţa o haită de asasini. 
Nopțile smulg carnea de pe trupuri şi fac oasele să 
explodeze asemenea pietrelor. Cel rămas fără adăpost într-o 
astfel de noapte, ori în ziua care urmează, e pierdut. 

Aproape de Tazerbo, primul dintr-un grup de petice 
înverzite, care coboară ca o turmă spre Tropicul 
Cancerului, deşertul se sfâşie în nenumărate ueduri, prin 

care o dată la câțiva ani ploaia dă naştere unor torente 
vijelioase cărora nimic nu le poate ţine piept. Labirintul 
pare fară sfârşit. Dacă vrei să găseşti ceva sau pe cineva 
care s-a ascuns într-unul dintre aceste ueduri, nu-ţi ajunge o 
viaţă de om. 

Şapte bărbaţi stăteau la pândă pe creasta unuia dintre ele. 
Urmăreau cu mare atenție curgerea umbrelor deasupra 
locului pe care-l descoperiseră mai mult datorită unui al 
şaselea simţ decât datorită busolei. Locul forfotea de lume 
chiar şi în pragul nopţii, chiar aşa, pe ger. Englezii trăseseră 
colacii de sârmă ghimpată şi-i proptiseră cu pari sănătoşi. 
O mitralieră antiaeriană pândea într-un foişor scund. 

Cei şapte bărbaţi pitulați în spatele bolovanilor de pe 
creastă erau Moşul, Portta, Mercenarul, Sevilla, Heiden, 
Mărunţelul şi cu mine. Descoperiserăm tabăra mai uşor 
decât ne aşteptaserăm. Prea încrezători în ei înşişi, protejaţi 
de RAF şi oricum departe de linia frontului, britanicii îşi 
postaseră santinelele în locurile cele mai vizibile. Portta şi 
Mercenarul le-ar fi văzut şi din Japonia. 

Am numărat patru barăci de tablă ondulată, dispuse în 
interiorul patrulaterului cu latura de o sută de metri. 
Barăcile şi mai multe corturi adăposteau vreo două 
companii. Soldaţii tot intrau şi ieşeau, pentru că erau în 
pauza dintre masa de seară şi apel. Am identificat 
bucătăria, latrinele, baia. Într-un loc se aflau generatoarele 
de curent. În altul am presupus că se găseşte rezerva de 
combustibil pentru cele douăzeci de vehicule blindate 
Willys, binişor camuflate şi aliniate pe una dintre laturile 
taberei, în faţa celei mai mici dintre barăci stătea de pază 
un soldat cu baioneta la armă. Am presupus că înăuntru se 
află cei ce ne interesau pe noi. Prizonierii. 

— Floare la ureche, grohăi Mărunţelul mulţumit. 
Aşteptăm să se întunece, intrăm peste ei cu Panzerul, îi 
facem chisăliță şi-l luăm pe Leuwe la plimbare. 

— Excelent, generale, îl felicită Portta. Sunt cătană 
bătrână, dar n-am pomenit un plan de atac mai strălucit ca 
ăsta. 

— Poate că ar trebui să ne împărțim în două grupe şi 
Mărunţelul să conducă una dintre ele, îi ţinu isonul Sevilla. 
În felul ăsta am putea să încercuim tabăra şi să-i luăm 
prizonieri pe toți. 

Mărunţelul asculta cu atenţie, convins că se poate şi aşa 
ceva. 

Dacă Moşul i-ar fi ordonat, ar fi coborât panta cu tancul 
în spinare. 

La patru dimineaţă, după mai multe consfătuiri, fu 
adoptat planul de atac. Oricât ar fi părut de greu de crezut, 
în mare el corespundea viziunii eroice a Mărunţelului. 

Gerul dăduse aerului consistenţa gheții. Nu se mai auzea 
nici un sunet în tot universul, în afara şuieratului în care se 
transformaseră respirațiile noastre. Aburul se condensa pe 
lentilele periscopului şi ale aparatului de ochire. 

— E patru şi zece, spuse Moşul liniştit, ca şi cum l-am fi 
întrebat cât este ceasul. La patru şi douăzeci am terminat. 

Mercenarul îşi trase mânuşile fară degete. 

Primul obuz pulveriză peretele ondulat al barăcii care 
adăpostea butoaiele cu benzină. O uriaşă ciupercă de foc se 
ridică imediat, urmată de o bubuitură apocaliptică. 
Explozia primului obuz trebuie să fi fost pentru toţi cei care 
dormeau adânc un sunet care le-a marcat tot restul vieţii. 
Când zaci pe un pat de spital, nopţi interminabile, populate 
de umbre schilodite, fiecare plesnet de glonţ răsună iarăşi, 
fiecare urlet de obuz revine obsedant în memorie, aşa cum 
revin cântecele copilăriei. 

Benzina ardea cu un muget continuu, agitând, ca pe nişte 
drapele, flăcări imense, albastre. La lumina rugului, zeci de 
siluete alergau fără rost, de colo-colo. Era cazul să facem 
puţină ordine. 

— Pe ei! spuse Moşul. 

Panzerul se urni cu un răcnet vesel, ispitit de insectele 
speriate, care se agitau printre flăcări. Voia să le înfulece, 
una câte una şi, chiar după ce avea să se sature, avea să 
continue măcelul, din pură plăcere. Lumina înşelătoare a 
incendiului multiplica imaginile, aşa încât toată lumea ar fi 
putut jura că nu unul, ci o întreagă companie de tancuri 
germane venise să strice somnul gentlemenilor britanici. 

În prostia lui, Mărunţelul se dovedise inspirat. Aşa cum 
propusese el, am tăbărât pur şi simplu peste ei, ca să ne 
luăm ceea ce era al nostru, fară să mai stăm mult la 
tocmeală. Englezii, ca oameni dintr-o bucată, ar fi trebuit 
să ne înţeleagă. 

Până să ne dezmeticim, ne aflam deja în mijlocul taberei, 
trăgând în toate direcţiile. Când Heiden a scuipat pe 
închizătorul tunului, ca să-i verifice temperatura, după o 
metodă omologată în toată armata germană, scuipatul a 
sfârâit şi s-a evaporat într-o clipă. Mitraliera, pe care 
Sevilla o rotea când într-o parte, când în alta, ca pe o coasă 
cu lama invizibilă, a secerat zeci de vieţi. Pofta de a ucide 
era atât de mare, încât de-abia am reuşit să-l tragem de 
picioare pe Mărunţel, care voia să deschidă capacul turelei 

şi să iasă afară, cu Schmeisserul într-o mână. Moşul i-a ars 
un pumn în boaşe. Era singurul loc în care, dacă-l loveai, 
mai pricepea câte ceva. 

— Drept înainte! zbieră Moşul la urechea Mercenarului. 

Tancul frână la un milimetru de peretele barăcii din tablă 
ondulată. Dacă Mercenarul ar fi manevrat levierele cu 
întârziere, cei dinăuntru nici măcar n-ar fi avut timp să-şi 
dea seama ce anume 1-a transformat în chiftele. 

— Swen, Portta! strigă Moşul. 

Ne-am rostogolit prin ieşirea de avarie, aterizând cu 
nasurile în nisipul rece. Panzerul o luă imediat din loc, 
urmând ca după un galop de sănătate prin tabără să se 
întoarcă pentru a ne culege. Dacă nu ar fi făcut aşa, orice 
dobitoc cu un Faustpatron ar fi putut să-i vină de hac. 

Soldaţii care stătuseră de pază la uşa barăcii o şterseseră 
cu o grabă lesne de explicat. Am băgat de seamă că 
lăsaseră la uşă un zăvor prins cu un lacăt cât pumnul 
Mărunţelului. N-a fost o problemă. Am apăsat trăgaciul şi 
aşchiuile de oţel au sărit în toate părțile. 

În momentul acela, doi trecători în uniforme englezești 
se opriră să ne întrebe de sănătate. L-am lăsat pe Portta să 
dialogheze cu ei şi m-am preocupat mai departe de uşa 
barăcii, Portta se descurcă elegant, prezentându-se cu 
Mauserul. 

— Domnule locotenent! am urlat dând uşa de perete, cu 
o lovitură de picior. Leuwe! 

La lumina flăcărilor am întrezărit câteva chipuri 
înspăimântate. Am simțit furia ca un nod în gât, care mă 
împiedica să respir. Îi lăsaseră închişi ca pe animale, fără 
nici cea mai mică şansă de scăpare în cazul unui incendiu. 

— Leuwe! am zbierat din nou. 

— Mai repede! făcu Portta, din spatele meu. 

Secundele de haos erau pe sfârşite. Nu poţi să dai buzna 
ca la tine acasă într-o bază inamică, să-ţi faci de cap şi să 
pleci fluierând, fără să dai nimănui socoteală. Începuseră să 
se formeze mici nuclee de rezistenţă şi curând aveam să 
primim una peste bot. Unul, două, treizeci de automate 
Sten lătrau acum din toate părţile. Însă până când aveau să 
ne descopere pe mine şi pe Portta şi taxiul care ne adusese, 
urmau să se împuşte o vreme între ei. 

— Swen! 

Fusese numai o şoaptă, însă mi-a răsunat în urechi ca 
unul dintre obuzele lui Heiden. O umbră se scurse din 
întunecimea barăcii şi veni să-mi cadă în braţe. Epuizat, 
Leuwe leşinase. 

— Atenţie, sosesc invitaţii la bal! strigă Portta. 

Trase până când percutorul armei lui clănțăni a gol. Apoi 
aruncă una după alta cinci grenade. În felul ăsta mai 
câştigam un minut. 

— Iute! 

Panzerul răsări brusc din întuneric şi ne culese pe toți 
trei, aproape din mers. N-am mai avut timp de politeţuri. 
Când l-am azvârlit pe Leuwe înăuntru, a buşit cu capul de 
un butoi cu benzină, care n-ar fi trebuit să se afle acolo. 
Mărunţelul ciordise două, din mers. Locotenentul avea să 
doarmă buştean, până în zori. 

— Aşteptaţi! Aşteptaţi! 

Alţi cinci sau şase prizonieri se repeziră spre noi, 
încercând să se caţere pe turela tancului. Nu mai aveam 
nici o cameră liberă, oricât ne-ar fi păsat de camarazii 
noştri. Am desprins cu greutate degetele unuia dintre 
disperaţi de pe marginea capacului şi l-am zăvorât. Moşul 
întoarse capul şi-şi astupă urechile cu palmele, ca să nu mai 
audă strigătele lor de ajutor. 

Vreo doi se urcară pe apărătorile şenilelor şi se ghemuiră 
acolo,  încercându-şi norocul. Dacă aveau să 
supravieţuiască ploii de gloanţe, era şansa lor. Oricum, 
urmau să ne creeze mari probleme cu merindele şi apa de 
băut. 

— "Țineţi-vă bine! strigă Mercenarul. 

Tancul ţâşni de-a dreptul printre rămăşiţele arzânde ale 
unei barăci, împrăştiind jeturi de scântei galbene şi roşii. 
Pentru un minut am crezut că ne vom prăji înăuntru. Apoi 
am început să urcăm panta dunei în spatele căreia 
stătuserăm la pândă. În momentul următor, englezii, care se 
dezmeticiseră de-a binelea, reacționară îngrozitor. 

— A-nceput ploaia, ne anunţă nervos Heiden. 

Într-adevăr plăcile de oţel din care era alcătuit blindajul 
tancului porniră să geamă sub ropotul proiectilelor. 
Zbieram toţi, ca nişte apucaţi, iar stomacurile ne ajunseseră 
în gât. Toate armele automate scuipau foc în direcția 
noastră. Nu mai putea fi vorba de nici un fel de confuzie. 
Însă nu de gloanţe ne era teamă. 

— Vine! strigară într-un glas Portta, Mercenarul şi 
Moşul. 

Un al şaselea simţ le anunţase cu câteva clipe înainte 
nenorocirea. Un pocnet, abia auzit în vacarmul general, un 
şuierat pe care urechea exersată a cătanei nu-l poate rata. 
Faustpatronul izbi blindajul în partea dreaptă, puţin în 
spate, deasupra motorului şi explodă. Mi-am închipuit o 

bilă uriaşă de fontă, ca acelea folosite la demolarea 
clădirilor. Panzerul se poticni, ca un boxeur lovit în plină 
figură, dar îşi reluă mersul spre creasta dunei. Tuturor ne 
dăduse borşul pe nas. 

Un al doilea Faustpatron ne-ar fi fost fatal. Nici nu 
îndrăzneam să ne gândim că el ar putea veni şi el veni chiar 
în clipa următoare. Din fericire ricoşă pe oţelul blindajului 
şi explodă cincizeci de metri mai încolo. Alţi nefericiţi se 
înfruptară din seminţele fructului care ne fusese hărăzit 
nouă. 

În sfârşit, scăpaserăm, cel puţin pentru moment. 
Panzerul cobori creasta dunei, apoi urcă o alta şi aşa mai 
departe. 

— Klebb, întoarce la o sută de metri, ordonă Moşul. 

— Perforant sau incendiar? întrebă Heiden cu tonul unui 
ospătar care-ţi ia comanda pe terasa berăriei. 

— Şi unul şi altul, îi răspunse Moşul. 

La o sută de metri, Mercenarul răsuci tancul în loc şi tăie 
motorul. Liniştea care urmă ne dădu dureri insuportabile în 
timpane. Dar ea nu dură mult. 

Englezii trimiseseră după noi trei automitraliere Willys. 
Infanteriştii rămăseseră să stingă incendiile şi să-şi adune 
morții. 

Deocamdată nu vedeam nimic, auzeam doar zgomotul 
crescând al motoarelor. Am aşteptat răbdători. În cele din 
urmă, siluetele blindatelor se profilară pe cerul luminat de 
combinaţia stelelor cu flăcările. 

Trebuie că supărarea le întunecase rău de tot judecata. 
Ce-şi închipuiseră oare? Că dăduserăm peste ei din 
întâmplare, că ne-am rătăcit în beznă şi am rupt-o la fugă 
speriaţi? Oricum, veneau acum în urma noastră, hotărâți să 
ne urecheze. Faptul că ne aflam într-un tanc Panzer părea 
un lucru lipsit de importanţă. 

— Foc! spuse calm Moşul. 

Primul proiectil rupse un Willys în două bucăți mici şi 
una mai mare. Cel de-al doilea aprinse bucata mai mare, 
transformând-o într-o torță. Un om alerga în zig-zag, 
încercând zadarnic să-şi stingă hainele. Căzu în nisip şi se 
chirci din ce în ce mai mult. 

— Cred că putem să ne luăm la revedere, spuse vesel 
Portta. Le-a pierit cheful de joacă. Când se vor întoarce în 
Albion, câţi dintre ei se vor întoarce, mămicile lor îi vor 
certa că s-au murdărit de funingine. 

— Ce, plecăm? se supără Mărunţelul. Nu-i controlăm la 
dinți? Ultima oară ţi-ai tras partea singur, Portta. 

— Ne grăbim acum, îi explică răbdător Heiden. Dar 
dacă ai vrea să mai rămâi o vreme pe-aici, eu unul aş fi cel 
mai fericit. 

Lucrurile păreau să reintre în normal. Am gonit fară să 
ne oprim câţiva kilometri. Apoi ne-am oprit din nou şi am 
ascultat câteva minute. Hotărât lucru, n-aveau să se mai 
încumete după noi. Întunericul era prea periculos pentru 
bietele lor carapace. Aveau să anunţe aviația şi aveau să 
aştepte până dimineaţa. Aranjamentul ăsta al lor ne 
convenea de minune. 

— Sevilla, Swen! strigă Moşul. Locotenentul! 

L-am tras afară cu mare grijă pe Leuwe şi l-am aşezat pe 
o foaie de cort. Înainte de a-l înfofoli bine, ca să nu-l dea 
gata gerul deşertului, l-am controlat, centimetru cu 
centimetru, la lumina unei lanterne. Am numărat vreo 
douăzeci de vânătăi, desigur în afara celor două arcade 
sparte şi a buzelor ferfeniţite de pumni. Însă cât timp l-am 
sucit de pe o parte pe cealaltă nu a scos nici măcar un 
sunet. Dormea. 

Zorii ne prinseră pe drum. Am mers mai întâi spre nord, 
pe direcţia Aujillah, apoi am cârmit spre vest. În curând, 
dacă am fi ţinut-o tot aşa, am fi zărit la orizont culmile 
munţilor care coboară dinspre golful Sidra, încercând să 
taie Libia în două. Însă nu puteam să mergem fără oprire. 
Îndată ce s-a luminat, am oprit şi am desfăşurat plasa de 
camuflaj. Dacă ne prindeau din urmă piloţii lui Monty, ceea 
ce ar fi urmat n-ar fi putut fi numit picnic. 

— Beyer, întrebă locotenentul Leuwe, ce se găseşte de 
băut pe-aici, pe la voi? 

Portta se prezentă prompt cu bidonaşul de care nu se 
despărțea niciodată. Bretelele lui roşii suferiseră prea mult 
din pricina soarelui, a furtunilor de nisip şi a transpiraţiei. 

— Ce dracu” mai e şi asta? făcu Leuwe cu ochii ieşiţi din 
orbite, după vreo două minute, timp în care reuşise să-şi 
scuipe plămânii tuşind şi recăpătându-şi răsuflarea în cele 
din urmă. 

— Şnaps de şubă, permiteți să raportez, spuse vesel 
Portta. Orice poate să fermenteze e bun pentru soldatul 
german aflat în misiune. 

— Domnule locotenent, întrebă Mărunţelul, v-au cafitit 
rău ăia? 

Leuwe îşi pipăi fălcile şi nu se bucură de ceea ce-şi 
aduse aminte. Pentru că nu lăsase arma din mână imediat 
ce fusese somat, ba mai mult, trimisese vreo trei pe lumea 
cealaltă, englezii îl călcaseră în picioare. 

— Sărmanul Herbert, spuse, nu i-au dat nici cea mai 
mică şansă. 

Asta văzusem cu ochii mei. Ţi-e cam greu să trăieşti 
după ce ţi-au furat o jumătate de ţeastă, oricât de mintos te- 
ai dovedi. 

— Domnule locotenent, începu Moşul, avem benzină 
pentru o zi de marş. Credeţi că frontul s-a deplasat atât de 
mult? 

Leuwe dădu din umeri. 

— Habar n-am. Domnul maior Hemke intenţiona să se 
deplaseze spre coastă, înainte ca avangarda britanică să 
primească sprijin aerian. Trupele se reunesc înainte de a se 
retrage spre Tripoli. 

— Asta ce înseamnă? întrebă Mărunţelul. Pot să desfac o 
conservă? 

— Nu, îl linişti Mercenarul. Din momentul ăsta totul se 
împarte în raţii. Suntem opt şi avem hrană şi apă pentru trei 
sau patru zile. Dacă nu prindem frontul din urmă, rămânem 
fără benzină şi nu ne mai urnim din nisipurile astea. 

— Am putea să ne predăm, la un moment dat, sugeră 
Sevilla. Adică dacă vedem că n-o mai scoatem la capăt. 

Heiden sări ca ars. Chiar dacă uneori îşi păzea pielea mai 
mult decât preţuia cu adevărat, nu puteai să aduci vorba 
despre capitulare în prezenţa lui. Avea probabil o glandă 
specială, care secreta spirit de sacrificiu. 

— Şi-apoi, adăugă el, cui vrei să te predai? Ălora care l- 
au torturat pe domnul locotenent şi cărora le-ai stricat 
noaptea? Înainte să ridici mâinile sus, au să ţi le reteze din 
umeri. 

Cu asta eram toţi de acord. 

— Nu avem de ales, hotărî locotenentul Leuwe. Trebuie 
să plecăm cât mai repede cu putinţă. 

— ŞI aviația? protestă Mărunţelul. Au să se cace în capul 
nostru dacă nu stăm ascunși. 

— Avem o şansă, spuse locotenentul. Dacă stăm mult pe 
gânduri n-o să-i mai prindem pe ai noştri din urmă 
niciodată. Preferi să te usuci încet la soare? Să ţi se umfle 
limba atât de mult încât să nu-ţi mai încapă în gură? Am 
mai păcălit avioane, nu-i aşa, Beyer? 

— Aşa e, domnule locotenent, zâmbi strâmb Moşul. 

Mărunţelului nu-i plăcu imaginea superlimbii. Scoase un 
muget înfundat şi se apucă imediat să-şi curețe arma. Din 
punctul lui de vedere puteau să sosească acum zece 
escadrile. 

Au fost numai două aparate. Porniserăm spre vest cu 
toată viteza, după ce prinseserăm puteri umblând la 
merinde şi la provizia de apă. La numai o oră şi jumătate, 
Heiden, care făcea pe observatorul în partea din spate a 
turelei, scoase un strigăt scurt. 

— Portta, treci la mitralieră, recomandă Leuwe. 

Panzerul alerga cu toată viteza, însă nimic nu se compară 
cu un Spitfire supărat. Într-o jumătate de minut erau în 
coada noastră. Mai întâi trecură ca vântul, ca să vadă cu 
cine au de-a face. Trecuseră atât de jos încât am fost 
convins că piloţii s-au uitat în gamela mea şi au strâmbat 
din nas. Mi-ar fi plăcut tare mult să-i pună definitiv pe fugă 
ceea ce văzuseră acolo. 

Însă ei se întoarseră. Şaisprezece mitraliere Browning, 
câte opt de fiecare musafir, izbucniră în rafale 
interminabile. Panzerul era singurul obiect pe o întindere 
de zeci de kilometri pătraţi. Un bătrân orb l-ar fi ochit din 
prima şi s-ar fi acoperit de glorie. Asta încercau să facă 
acum Şi cei doi tineri chipeşi care ne luaseră urma. 

— Țineţi-vă bine, strigă Mercenarul. 

Panzerul începu să descrie arabescuri complicate pe 
suprafaţa de nisip. Schema însă era destul de simplă. 

— ÎI vezi? urlă Mercenarul accelerând la maxim. 

— N-avem nici o treabă, îi răspunse Portta. Pot să vină, 
n-avem nimic de ascuns. 

Primul Spitfire cobori în picaj şi se legă de noi de pe la 
vreo două sute de metri. Portta urmări liniştit şirurile 
paralele ale artezienelor de nisip pe care le stârneau 
proiectilele. Fiecare dintre ele ar fi fost în stare să taie un 
om în două. Când gloanţele loviră nisipul la cincizeci de 
metri în urma noastră, Portta scoase un strigăt răguşit. 
Panzerul viră la nouăzeci de grade, gata să-l azvârle din 
spatele mitralierei. Proiectilele trecură pe lângă noi, iar 
vânătorul se duse mai departe. Pilotul spumega pesemne de 
furie, dar n-avea ce face. Încălecase un cal prea iute ca să 
se poată ţine după cărăbuşul nostru. 

Cel de-al doilea Spitfire urmărise scena păcălelii din 
înaltul cerului. Dădu o roată mare, apoi cobori şi el să-şi 
încerce norocul. Dar ceea ce funcționase o dată mergea şi 
la al doilea fraier. Vorba aceea: „Bancul e vechi, prostul e 
nou”. 

Jocul de-a şoarecele şi pisica ţinu mai bine de un sfert de 
ceas. Apoi îşi încercară norocul cu bombele. De fiecare 
dată când bomba se desprindea de avion, începându-și 

parabola ucigaşă, noi o luam în altă direcție. Probabil că-i 
aduseserăm la exasperare. 

Dar orice pe lumea asta are un sfârşit. În curând 
terminară bombele şi băgară de seamă că indicatoarele 
nivelului de benzină nu se prezintă nici ele prea bine. 
Uneori, excesul de tehnică nu e sănătos. 

— Good bye! strigă Portta bucuros, cu mâinile pâlnie la 
gură. 

Cât durase atacul nu trăsese nici măcar un cartuş. Dacă 
în locul său s-ar fi aflat Mărunţelul, acum ţeava mitralierei 
ar fi fost roşie. Însă Johann Portta era recunoscut în întreg 
Wehrmachtul pentru spiritul său de prevedere şi mai ales 
pentru talentul recunoscut în arta economiei. 

În curând, cele două Spitfire se topiră în albastrul zării. 
N-aveau să ne mai sâcâie, pentru că după încă o oră eram 
deja prea departe pentru o lovitură aeriană. Însă ne 
văzuseră şi asta ar fi putut să fie de ajuns. Trebuia să 
schimbăm din nou direcția de marş. Altfel, primele patrule 
care urmau să fie prevenite prin radio ne luau ca din oală. 

— Pauza de masă! anunţă Leuwe. 

Ne oprirăm bucuroşi, ca să consumăm o delicioasă 
conservă de fasole pe care o încălzisem pe capacul 
motorului. Crosul internaţional ne făcuse poftă de mâncare. 

— Ar trebui să ne apropiem de coastă, îşi dădu cu 
părerea Heiden. Dacă ieşim în drumul caravanelor, avem 
mai multe şanse să ajungem la ai noştri. 

— Deghizaţi în beduini? îl luă Mărunţelul în balon. Ție 
o să-ți găsim un iaşmac, ca să pari o cadână bună de 
prăsilă. 

— Încetaţi! îi potoli Moşul. Frontul s-a deplasat mult în 
ultimele două zile. Domnule locotenent, eu zic să ne 
apropiem de cea mai la îndemână oază. Facem o pândă, 
vedem cum stăm şi acţionăm în consecinţă. 

Locotenentul se arătă interesat de planul Moşului. La 
drept vorbind, noi, toţi ceilalți, ne puseserăm pieile în 
saramură ca să-i salvăm lui fundul galonat ca să nu fie 
împuşcat. Am desfăşurat harta şi ne-am întins pe nisip, 
încercând să descifrăm semnele de care depindea viaţa 
fiecăruia dintre noi. 

— Ar trebui să ne îndreptăm spre Zillah, fii de părere 
Mercenarul. Însă dacă englezii au avansat atât de mult, fără 
îndoială că acolo se află deja una dintre taberele lor. 

— Avem destulă benzină? se interesă locotenentul. 

— Până la Zillah, da. Dacă însă vom da acolo peste 
englezi nu vom mai avea cu ce să ne retragem. 

— Poate dăm o tură prin Egipt, ce ziceţi? făcu Portta cu 
un aer nevinovat. Portocalele sunt o minune în perioada 
asta, la Alexandria. 

— Tot te mai gândeşti la sobiţa aia? l-am zgândărit. E la 
zece metri sub pământ şi aurul la fel. Aşteaptă mai bine să 
se termine războiul. 

— Dacă aş fi pus mâna pe ea, războiul s-ar fi terminat 
imediat pentru mine, oftă el de ţi se rupea inima.. 

Abia atunci ne-am dat seama că toţi ceilalţi se opriseră şi 
ne ascultau cu gurile căscate. N-am avut încotro şi a trebuit 
să-i povestim locotenentului Leuwe cele întâmplate în 
urmă cu o jumătate de an. Atunci, Portta şi cu mine 
profitaserăm de amabilitatea englezilor care ne 
transportaseră, ce-i drept, fără să ştie, la Alexandria, pentru 
o binemeritată vacanţă de la trebuşoarele războiului. Portta 
căutase şi găsise sobiţa agentului britanic Hamid, pe care 
acesta o burduşise cu giuvaericalele unui prinţ demult 
răpus în nisipurile Saharei. 

Leuwe, care era aproape ateu, îşi făcu o cruce mare şi nu 
mai zise nimic. Am băgat de seamă că de multe ori oamenii 
obişnuiţi, care se nimereau prin preajma lui Johann Portta 
în momentele sale de sinceritate, când se apuca să-şi 
mărturisească laptele, căpătau o lucire de spaimă în priviri. 

— Zillah sau Aujillah? ne întrebarăm din nou, ca nişte 
copii care s-au rătăcit de părinţii lor pe plajă. 

Mărunţelul se prăjise îngrozitor pe picioare de la 
genunchi în jos şi pe braţe, de la coate, în cele două zile de 
când îşi croise costumul de cercetaş, smulgându-şi 
mânecile şi crăcii pantalonilor. Sevilla încerca să-şi repare 
uriaşul sombrero, care speriase numeroase femei arabe. 
Mercenarul cosea la o chingă de care mai târziu viaţa lui ar 
fi putut să depindă. 

— Zillah, hotărî Leuwe. Dacă picăm în mâinile 
inamicului e bine s-o plănuim cât mai aproape de-ai noştri. 
Avem şansa ca o patrulă germană să se afle prin apropiere. 

— Cum să cădem în mâinile inamicului? se scandaliză 
Mărunţelul. Dacă-mi confiscă dinţii? 

Dinții de aur erau poate singurul lucru de preţ, în afara 
distracției, pentru care el mai continua afurisitul ăsta de 
război. 

— Beyer, ordonă locotenentul, fa toate verificările! O să 
încercăm să-i ajungem din urmă pe ai noştri şi al dracului 
să fiu dacă pentru asta nu sunt în stare să mă târăsc până la 
Tripoli pe coate şi pe genunchi. 

Sesiză momentul de încurcătură. 

— Îmi cer scuze, spuse. Uneori am momente în care nu- 
mi controlez limbajul. Ceea ce nu face cinste unui ofițer al 
armatei germane, nu-i aşa? 

O oră mai târziu, Panzerul zbura din nou pe întinderea 
de nisip. leşiserăm dintre dune. Nisipul era acum o scoarță 
dură, pe care şenilele nu reuşeau s-o frământe suficient. 
Din când în când, la viteză mare, derapam câteva zeci de 
metri şi apoi ne redresam. Dar, desigur, nu exista nici un 
pom pe marginea drumului, sau vreun stâlp de beton, ca să 
ne buşim de el. 

Am mers până când soarele s-a ridicat destul pe cer, 
până când cerul însuşi s-a albit de atâta fierbinţeală şi nu s- 
a mai putut face nimic. Înăuntrul tancului nu se mai putea 
respira, iar în afară nu se mai putea privi. Lumina pe care o 
reflectau miliardele de miliarde de oglinzi minuscule ne 
orbea. Ne simţeam ca gângăniile captive în abajurul unei 
lămpi, cu puţin înainte de a se preface în scrum. Atunci 
locotenentul dădu ordinul de oprire. 

— Mi-e o foame de crăp, ne anunţă Mărunţelul. Aş putea 
să vă înfulec pe toţi, chiar aşa, plini de nisip, cum sunteți. 

Puțin îi păsa de nisipul pe care-l aveam noi între degete, 
în albul ochilor, până şi în gaura curului. Pe lângă cât era el 
de murdar, noi ceilalți păream nişte bebeluşi abia îmbăiaţi 
în lapte de măgăriță. Murdăria emana din el la fel de 
natural ca saliva sau transpirația, sau lacrimile. Da, ar fi 
fost în stare să ne mănânce, la modul cel mai serios cu 
putinţă, dacă situaţia ar fi impus o asemenea ieşire. 

Portta şi Sevilla întinseră plasa de camuflaj deasupra 
Panzerului. Am improvizat un umbrar şi ne-am petrecut 
cea mai mare parte a zilei jucând cărți şi zaruri. Moşul şi 
Leuwe au tot şopocăit o vreme încercând să pună cap la 
cap un plan cât de cât coerent. Degeaba. Nu aveau destule 
informaţii, nu ştiau cum evoluase linia frontului, fuseserăm 
rupţi prea multă vreme de şirul întâmplărilor. Tot ce 
puteam face era s-o ţinem spre vest, tiptil, noaptea, cu 
speranţa că n-o să dăm de bucluc şi dacă buclucul o să dea 
el peste noi n-o să fie atât de mare încât să ne cocoşeze. 

Am mers aproape până de miezul nopţii. Peisajul se 
schimbă după ora unsprezece. Grămezi de bolovani din ce 
în ce mai dese semnalau apropierea lanţului muntos. 
Mercenarul le ocolea cu îndemânare însă şi lui îi picau 
ochii în gură de somn. Dormise peste ziuă, dar nu destul. 
Somnul la peste cincizeci de grade seamănă mai mult cu o 
cădere interminabilă în puţul unui vulcan în erupție. 

— Parcă se-aude ceva, spuse la un moment dat 
Mercenarul. 

— Oprim aici, hotărî Moşul şi locotenentul Leuwe îi 
dădu imediat dreptate. 

Orice ageamiu ar fi pufnit în râs. Cum poţi să auzi ceva 
din mersul unui tanc de treizeci de tone, al cărui motor 
scoate un zgomot infernal? Noi înşine zbieram unii la 
ceilalţi, ca să ne facem auziţi. 

Cu toate astea, nu puteai să nu ţii seama de o impresie a 
Mercenarului. Panzerul se opri brusc, dar de data asta nici 
unul dintre noi nu protestă. Am ciulit urechile şi cu 
respiraţia oprită un ascultat vreme de câteva minute. 

— Acolo, spuse liniştit Mercenarul. Auziţi? 

Într-adevăr, se auzea ceva. Noaptea era tăiată în cel mai 
dur cristal, limpede şi totuşi rarefiată. Respirația unui ţânţar 
ar fi răsunat de la zece kilometri ca acordurile unei simfonii 
de Wagner. Dar ceea ce auzeam noi semăna mai degrabă cu 
torsul unei pisici. De unde naiba să fie pisici în mijlocul 
deşertului? 

— Trebuie să vedem despre ce e vorba, Beyer, spuse 
Leuwe. 

— Am înţeles, domnule locotenent. În cazul în care 
contactăm inamicul, am putea obține câteva informaţii. 

— Mai bine nu, făcu locotenentul, după un moment de 
gândire. Nu vreau nici un fel de complicaţii. Trebuie să fim 
cât mai discreţi. 

Moşul dădu din cap afirmativ. Nici unul nu aveam chef 
de scărmăneală. Întinseserăm destul coarda atunci când îl 
recuperaserăm pe Leuwe. Chiar în mijlocul deşertului 
Sahara, ba poate cu atât mai mult, proverbul cu ulciorul 
care nu merge de multe ori la apă rămânea valabil. 

— Swen, Portta, Krautfeld, mergeţi şi vedeţi ce-i acolo, 
spuse Moşul. 

Am apucat armele şi ne-am furişat afară din tanc. 
Noaptea era acum de gheaţă. I-am mulţumit în gând lui 
Sevilla care, amintindu-și de alte războaie la care fusese 
părtaş, ne arătase cum se poate croi, dintr-un ciorap gros, o 
cagulă protectoare. Ne aştepta o pândă în aerul rece şi asta 
nu place multora. 

Am pornit în întuneric, cu mare atenţie, Portta cap de 
coloană, Mărunţelul şi la urmă eu, ghidându-mă după 
mirosul namilei, pentru că altfel nu vedeam chiar nimic. Ne 
străduiam să facem cât mai puţină gălăgie şi tot la douăzeci 
de paşi ne opream, ca să ne putem orienta după zgomotul 
misterios. 

După vreo sută de paşi, Portta înţepeni şi Mărunţelul se 
lovi de el icnind. Portta era solid ca o stâncă. Ne-am 
înghesuit unii în alții ca să ţinem sfat. 

— Al dracului să fiu, îmi şopti Portta la ureche, dacă ăsta 
nu este un zgomot de motor. Dacă bătrânele mele urechi nu 
mă înşeală, este un camion Rolls Royce, la ralanti. 

L-am simţit, pentru că de văzut nici nu putea fi vorba, 
cum se întinde pe nisip şi îşi lipeşte urechea de suprafaţa 
grunjoasă. lar se juca de-a pieile roşii, Winnetou fusese 
singura carte pe care o citise. Dacă dintr-un incendiu ar fi 
trebuit să-l salveze pe Karl May sau Biblia, Johann Portta 
ar fi ales liniştit aventurile apaşilor, fără să se sinchisească 
de faptul că după moarte va fi expediat în Iad. 

— Şoferul, un tinerel bubos de vreo douăzeci de ani, a 
adormit cu fruntea pe volan, ne şopti el un minut mai 
târziu. Poartă bocanci măsura patruzeci şi doi şi în 
buzunarul din dreapta al pantalonilor are câteva lire 
mărunţiş. Am dedus toate astea după zgomotul pe care îl 
face trupul lui din pricina vibraţiilor. 

Nu l-am contrazis. Fiecare are forma lui de nebunie care- 
| ajută să supravieţuiască presiunii extraordinare a 
războiului. De şuierul bombelor şi al gloanţelor te poţi 
apăra apăsându-ţi palmele peste urechi. Dacă reuşeşti să te 
faci destul de mic în timpul unui tir de baraj, schijele pot 
trece pe deasupra ta fără să-ţi facă vreun rău. Duşmanul 
care te priveşte în ochi înainte de a-ţi răsuci baioneta 
printre intestine poate avea un moment de slăbiciune, de 
ajuns ca să răstorni norocul în ograda ta şi să-i tai tu 
beregata. Dar nu ai cum să te ascunzi de propriile-ţi 
gânduri. Nu ai cum, nu ai unde să scapi de gândul că ești 
un grăunte, un fir de nisip în mijlocul unui vârtej teribil, în 
mijlocul unei vijelii. Nu ai cum să scapi de gândul că orice 
ai face nu te poţi împotrivi vijeliei. 

Atunci îți cultivi o nebunie. Nu o nebunie mare, 
ireversibilă. Nu acea nebunie care te face să bolboroseşti 
vorbe fără înţeles şi să alergi după camarazii tăi cu cuțitul, 
încercând să le tai urechile. Nu nebunia care te transformă 
în altcineva, într-o persoană necunoscută. O cultivi ca pe o 
tulpină firavă, într-un ungher mai întunecos al minţii tale, o 
pregăteşti să înlocuiască rapid realitatea insuportabilă şi să 
răzbată la lumină ori de câte ori ai nevoie de ea. 

Unul are un prieten imaginar, cu care vorbeşte ore în şir, 
căruia 1 se destăinuie, care îl mai sfătuieşte din când în 
când. Altul împarte avuţii imaginare, le socoteşte bănuţ cu 

bănuţ. Lui Portta îi plăcea să se joace din când în când de-a 
pieile roşii. 

— Trei, spuse din vârful buzelor. 

Am apucat fiecare în altă parte, eu, Mărunţelul şi Portta, 
urmând să ne apropiem de punctul fierbinte din trei direcții. 
În felul ăsta puteam să ne dumirim rapid dacă e vorba 
despre o capcană care ne-ar fi putut lua pe toţi trei ca din 
oală. Dacă unul dintre noi avea să fie ucis, ceilalți doi 
aveau mari şanse să scape cu viaţă. Simplu şi eficient. 
După numai câțiva metri camarazii mei dispărură în neant. 

Într-adevăr, nu te puteai înşela. Pe măsură ce mă 
apropiam îmi era din ce în ce mai clar că este vorba despre 
un motor la ralanti. Mi-au trebuit cel puţin zece minute ca 
să parcurg douăzeci de metri. Mai întâi m-am descălţat şi 
mi-am atârnat bocancii de gât. Am simţit imediat 
muşcătura frigului, dar asta era un fleac pe lângă 
neplăcerile care m-ar fi putut aştepta în cazul în care 
făceam zgomot. Puneam cu grijă un picior înaintea 
celuilalt, pipăind mai întâi cu vârful degetelor fiecare 
pietricică. Apoi talpa rula centimetru cu centimetru, într-o 
linişte deplină. 

Brusc, îmi răsări în faţă camionul. M-am aşezat pe burtă 
şi am azvârlit spre cabină un pumn de pietre. În ciuda 
faptului că motorul mergea, se auzi un zgomot îngrozitor. 
Mi-am vârât capul între umeri. În cel mai rău caz urmau să 
se aprindă lumini insuportabile şi să se dezlănţuie un tir 
nimicitor. Nu se întâmplă nimic din toate acestea. M-am 
mai apropiat doi sau trei metri. 

În cabină am zărit o siluetă masivă prăbuşită peste volan. 
Am ştiut de la bun început că omul acela e mort. După încă 
un metru am mai zărit o pereche de picioare ieşind de sub 
camion. Şi acolo se cuibărise moartea. Apoi am auzit 
zgomot de paşi şi am îngheţat. 

Nu se ferea de fel. Călca apăsat, cu voluptate. Am 
blestemat printre dinţi. Era Mărunţelul. Dacă englezii 
stăteau la pândă aşteptându-ne, aveam să aflăm în câteva 
secunde. Trecură însă mai bine de cinci minute şi nu se 
întâmplă nimic. Mai mult decât atât, aprinse lanterna şi 
începu s-o vânture de colo-colo, ce-i drept cu fereală. De la 
o vreme, se părea că strategiile primitive ale matahalei sunt 
din ce în ce mai inspirate. 

Ne-am apropiat, eu şi Portta, care răsărise şi el din 
întuneric, sâcâit de icnetele Mărunţelului. Ce meşterea el 
acolo ne stârnise din bârlogurile noastre ca pe doi vulpoi 
bătrâni şi curioşi. 

Era o autosanitară britanică, amenajată pe un camion 
Rolls Royce. Din nu ştiu ce motiv, motorul fusese lăsat să 
meargă la ralanti. Mergea aşa de patru sau cinci ore şi avea 
să mai meargă încă vreo două, până când lipsa benzinei 
avea să-l oprească. Şoferul se prăbuşise cu faţa pe volan, 
aparent fără nici o rană, ca şi cum moartea l-ar fi secerat în 
somn, ca pe un prunc neştiutor. L-am apucat cu grijă de păr 
şi i-am luminat faţa. Nu părea să aibă mai mult de douăzeci 
de ani. M-am ferit să-l controlez prin buzunare, însă 
Mărunţelul o făcu relaxat şi pescui fară nici o jenă un pumn 
de mărunţiş. Era foarte probabil ca un soldat să aibă 
mărunţiş în buzunare. 

Nici celălalt, pe care l-am tras de sub camion şi l-am 
răsucit pe toate părţile, nu părea să aibă vreo rană. În timp 
ce Portta şi cu mine ne storceam creierii, căutând o 
explicaţie plauzibilă a prezenţei camionului şi a garniturii 
sale de morţi, Mărunţelul puse capac năzbâtiilor sale, 
trăgând un chiot în toată regula. Probabil că acolo unde se 
aflau, Leuwe şi Moşul îşi muşcau pumnii de furie. 

— Ce s-a mai întâmplat acum? făcu Johann Portta cu 
voce tare, lăsând şi el la o parte eticheta. Dacă tot era s-o 
facem lată, nu voia să se lase mai prejos. 

— Uitaţi-vă ce-am găsit, grohăi Mărunţelul jubilând. 

Sări din camion, agăţând din mers prelata care se sfâşie 
ca o bucată de hârtie. Avea două cutii mari de tablă la 
subsuori. 

— Sunt bogat, ne anunţă. Sunt un paşă. Portta, dacă te 
apropii numai cu un centimetru de cutiile astea, jur pe 
mormântul mamei că-ţi zbor creierii. 

Pentru că bătrâna trăia, blestemându-l în fiecare 
scrisoare pe care i-o trimitea, Portta îi râse în nas şi se 
apropie, smulgându-i una dintre cutii. O trânti de un 
bolovan şi făcu lumină ca să cunoască motivele mugetelor 
pe care le scotea namila. Descoperi un morman de lucrări 
dentare, măsele, punți, incisivi, coroane, proteze, toate 
strălucind de-ţi luau ochii. Autosanitara era, de fapt, un 
cabinet stomatologic mobil. 

— Uite cât aur! se clătină pe picioare Mărunţelul. 
Cumpăr jumătate din Alexandria. 

Portta se înecă de râs. A trebuit să-l sprijin din spate, ca 
să nu se năruie tremurând. 

— Aur zici? spuse împroşcând stropi de salivă. 

Era numai metal galben pentru dinţi, fără nici o valoare. 
Mărunţelul căzu în genunchi şi scormoni cu degetele, doar- 

doar o găsi o măsea de minte din aur. Abia am reuşit să-l 
smulgem de-acolo. 

— În schimb, îl consolă Portta, dacă îţi foloseşti capul te 
poţi îmbogăți. 

Li vâri sub nas un catastif mare, pe care-l capturase din 
cabină. 

— Ai aici o descriere completă a gurilor tuturor ştabilor 
care sunt arondaţi la dentistul ăsta pe roţi. Şi mulţi au gura 
plină de aur. N-ai decât să-i urmăreşti de la un capăt la 
celălalt al frontului şi să-i bifezi unul câte unul. 

CAPITOLUL 3 
Călăreţii diavolului 


Portta, Mărunţelul şi cu mine mergeam să târguim, la 
vreo doi kilometri de locul în care poposise regimentul. 
Caravana era compusă numai din douăzeci de cămile 
sleite de puteri, cu privirile pierdute pe orizontul mereu în 
mişcare. 

— Ce delicatese putem să ciordim de la prăpădiții 
ăştia? se lamentă Mărunţțelul. Uite ce mai oase! Nu-mi 
ajung nici pe-o măsea dacă-mi pun mintea cu ei. 

Portta îl lăsă s-o ia înainte, credincios unei strategii mai 
vechi pe care o puseseră la punct împreună şi care 
Mărunţelului îi plăcea la nebunie. El şi cu mine ne 
prefăcurăm prinşi într-o discuţie care ne întârzie pe drum, 
astfel încât Krautfeld pătrunse primul în tabăra nomazilor. 
Îndată, cinci-şase copii zdrențăroşi îi ieşiră în cale. 

— Amir! trâmbiţă Mărunţelul. Pitic blestemat, sac de 
oase, dinți de lână, aşa te porţi cu un domn care vine în 
vizită?  Care-ţi face onoarea de a respira putoarea 
cămilelor tale prea des duse la cămiloi? La mine fuga 
marş! 

Din nisip se sculă cât ai clipi un arab uscat ca iasca şi 
veni până în fața Mărunţelului din temenea în temenea. Ai 
fi spus că marele soldat german e un paşă în pantaloni 
scurți. Lucru de neînțeles, purta casca pe cap, deşi în 
ultima vreme se văita de căldură la fiecare zece minute. 

— Fiţi binevenit, efendi, se ploconi Amir. Prinţe, Allah 
ţi-a îndrumat paşii spre umilul şi trecătorul meu 
aşezământ. Precum norul aducător de ploaie... 

— Aida, aida, se zbor şi namila la dânsul, făcându-l să 
se dea de-a berbeleacul, termină cu limbile! Știm amândoi 
câte parale facem. Mai bine ascultă aici. Îţi place? 

ÎI ridicase de jos şi-l lipise cu urechea stângă de imensul 
său burdihan, din interiorul căruia zece metri de intestin 
murmurau,  Scârțâăiau şi grohăiau ca nişte balauri 
înfometați. Îi strângea capul cu braţul său de fier. dar nu 
din această pricină se îngălbenise arabul, ci pentru că într- 
o fracțiune de secundă se imaginase pe sine înghesuit în 
labirintul umed de mage, pe cale dea fi digerat. 

— Nu s-a născut încă zeul care să-l pună pe Krautfeld la 
regim, mugi Mărunţelul mulțumit. Nici măcar marele Odin 
n-ar putea face asta. Ce-avem la masă? 

Amir se mai zbătu puţin, scoțând sunete care în alte 
condiții ar fi avut un înţeles, apoi renunţă resemnat. Era 
momentul să intrăm în scenă, Portta şi cu mine. Ne 
apropiarăm agale, ca doi ingi a căror curiozitate fusese 
pusă la încercare. 

— Ei, Krautfeld, se hlizi Portta, ce lucru de preț ascunzi 
acolo? Pe cinstea mea, pare să fie chiar capul nobilului 
Amir! Dare cum a ajuns în paradisul înmiresmat al 
subsuorii tale? 

Amir gemu sfârşit. Privirile pe care ni le arunca grăiau 
cât o tragedie antică. 

— Ascultă comanda la mine, soldat! se răsti deodată 
Portta, schimbând foaia. 

Mărunţelul luă îndată poziţia de drepţi, eliberând un 
arab pe jumătate sufocat, care se prăbuşi lent, ca o 
zdreanţă în nisip. 

— Îți ordon ca de acum încolo să-l laşi pe omul acesta 
în pace, urmă Portta serios. La prima abatere am să te duc 
în fața Curţii Marţiale. Ai înţeles? 

— "[eles, să trăiţi! confirmă Mărunţelul. 

— Pe loc repaus! 

Un arab recunoscător e de trei ori mai generos decât un 
arab speriat. Mărunţelului nu i-ar fi adus decăt un blid de 
curmale uscate şi nişte lapte de cămilă. Dar nouă, 
salvatorilor săi, ne înşiră la picioare cât ai clipi toate 
bunătăţile recuperate din „1001 de nopți”. 

Rahat, fistic, coaste de berbecuţ, pui în aspic, banane, 
miez de cocos, ghiudem, şerbeturi de trei feluri şi câte 
altele. 

— Luaţi, ospătaţi-vă, ne imbie. 

Toate astea din sărăcia lui şi alor săi, din desagii 
cămilelor, din marfa neguţătorilor la care slugăreau ca să- 
şi ducă zilele. Scena se petrecuse şi cu o săptămână 
înainte. Urma să se repete săptămâna viitoare. 


— Câţi sunt acolo? se interesă Leuwe. 

Mercenarul plecă însoțit de Sevilla, târându-se ca două 
omizi pe pietrele fierbinţi, printre şi uneori pe sub ele. 
Reveniră după o jumătate de ceas, transpiraţi şi mai 
zdrenţăroşi ca de obicei. Ne-am strâns cu toţii în jurul lor. 

— Au femei? se interesă Mărunţelul. 

— Aţi văzut aur? comentă Portta. 

— Cum sunt organizaţi? interveni Heiden. 

Militarul din el pusese punctul pe i. Locotenentul şi 
Moşul voiau şi ei astfel de detalii. 

— Nu e vorba despre o caravană, vorbi cu asprime 
Mercenarul. Sunt şaptesprezece bărbaţi, optsprezece cai şi 
două cămile. Ar trebui să ne ascundem peste zi. 

— Să ne ascundem? se minună Mărunţelul. Staţi voi 
aici, mă duc eu şi într-o jumătate de ceas vi-i aduc pe toţi 
legaţi fedeleş, înşiraţi ca nişte cârnaţi pe o sfoară. 

L-am privit ca pe o arătare de pe altă lume. 

— Nu sunt neguţători, reluă răbdător Mercenarul. Sunt 
războinici berberi. Tuaregi care au renunţat la traiul de pe 
urma cămilelor lor şi au apucat calea săbiei. Şi, ce este mai 
rău, au ajuns la ananghie. 

— Războinicii? mugi revoltat Mărunţelul. 

În afara lui nu mai existau războinici pe lume. Luă 
vaselină de pe rulmenţii şenilei şi-şi trase două dâre negre 
pe pomeţi. Îşi legă o zdreanţă roşie în jurul capului. Cu 
ajutorul baionetei îşi făcu crestături adânci pe bicepşi, de 
unde supse sângele. Pe scurt, făcu tot ce-şi închipuia el, cu 
mintea lui, care i-ar fi dat curaj până şi unei vrăbu, că 
trebuie să facă un războinic. 

— Krautfeld, spuse Moşul, potoleşte-te, sau te arestez 
pentru nesupunere. 

Mercenarul zugrăvi în puţine cuvinte ceea ce se petrecea 
dincolo de dune. Războinicii poposiseră pentru scurt timp, 
înainte de a-şi vedea de drum. Trecuseră la o sută de metri 
de noi, înainte de a se lumina de ziuă. Faptul că galopau zi 
şi noapte dovedea că erau porniţi rău. Era vorba despre o 
chestiune de viaţă şi de moarte şi din câte îi cunoşteam noi 
pe astfel de indivizi, mai degrabă de moarte. Aveau poate 
de plătit niscaiva poliţe, ori erau în urmă cu planul de 
jafuri. 

— Sunt înarmați? se interesă Portta. 

— Carabine italieneşti, săbii, chestii din astea. 

— Mi-e foame, anunţă Mărunţelul. 

Leuwe îl privi compătimitor. 

— Dacă nu găsim o bodegă în drum, proviziile ne mai 
ajung pentru patruzeci şi opt de ore. Dacă mai intră şi 
Krautfeld în panică, s-ar putea să fie vorba despre mai 
puțin, socoti Sevilla. 

— Am putea să-i urmărim. Trebuie să aibă pe undeva o 
casă. 

— Tipii ăştia n-au nici un fel de casă. Îşi iau ce le trebuie 
de unde li se năzare. 

— Putem să ne luăm şi noi de acolo. La urma urmei, 
cine poate opri un Panzer? 

Mercenarul plescăi nemulţumit. 

— Nu fi prost, Heiden. Aici nu suntem în mediul nostru 
natural. Crezi că le pasă ăstora că între ei şi tine se găseşte 
un blindaj de oţel? Sunt fanatici, trăiesc numai pentru 
răzbunare. Dacă-i superi, te vor urmări până la moarte. 
Sunt în stare să vină după tine până la Munchen. 

— Mai bine-i împuşcăm pe toţi aici şi rezolvăm, mormăi 
Heiden, cam speriat. N-am nici un chef să mă afişez la 
Munchen cu aşa un anturaj. 

— i-ar strica dosarul pentru avansare, presupuse Portta. 

În cele din urmă Moşul şi cu Leuwe căzură de acord să 
ne ţinem după coada arabilor, cu modestie, fără să le 
atragem atenţia înainte de momentul oportun. N-aveam nici 
unul chef de încăicrări cu necunoscuţi. Să retezi beregata 
unui englez, australian, indian ori neozeelandez, era cu 
totul altceva. Lucruri cu care ne obişnuiserăm atât de mult 
în ultimele luni, încât ne deveniseră la fel de indispensabile 
ca respiraţia, somnul, urinatul. Dar să te iei de unul cu care 
nu ai mai avut de-a face, nu intră în obiceiurile unui soldat 
cu experienţă. ÎI laşi în pace şi-ţi vezi mai bine de treaba ta. 
Proştii numesc asta laşitate. Cunoscătorii apreciază 
atitudinea. 

Urma să ne ţinem după ei şi, odată ajunşi în locul din 
care se aprovizionau, să ne luăm ceea ce ne trebuia. Pe cât 
posibil, n-aveam să tragem nici măcar un foc de armă. 

— Ce-i cu tine? îl iscodi Moşul pe Sevilla. 

Acesta se clătinase numai o fracțiune de secundă şi-şi 
dăduse ochii peste cap atât cât să nu scape privirii atente a 
Feldwebelului Beyer. 

— Mi-au căzut rău ultimele conserve, surâse Sevilla. 
Poate că Mărunţelul şi-a vârât degetele prin ele. Îmi vine să 
borăsc. 

— Insolaţie, se prinse Portta. Asta ne mai lipsea. 

Moşul se apropie de Sevilla şi-i ridică una din pleoape. 

— Trebuie să-l punem la umbră. Swen, mergi în locul 
lui. Vreau să ştim fiecare mişcare a călăreților ăştia. Și nu 
uitaţi: capul la cutie! 

Era un sfat inutil pentru Mercenar, care în materie de 
camuflaj n-avea egal. Ar fi putut să stea o zi întreagă sub 
nasul vreunui neisprăvit, fără ca acela să bage de seamă. 
Un sfert de ceas mai târziu, eram amândoi pe creasta unei 
dune, pasându-ne unul altuia binoclul. În vremea asta, 
Heiden, Portta şi Mărunţelul înfofoliră Panzerul în plasă, 

încercând zadarnic să-l facă neobservat. Pentru ochiul 
exersat al tuaregilor, un fir de nisip aşezat altfel ar fi fost de 
ajuns ca să-i facă suspicioşi. 

Ne-am holbat o oră la cei şaptesprezece cavaleri jegoşi. 
Caii lor erau nişte minunăţii cum nu credeam să existe pe 
lume. Te făceau să te duci cu gândul la femei tinere, 
sălbatice, dornice de dragoste. Întindeau gâturile, îşi 
scuturau coamele şi adulmecau aerul fierbinte. Dacă o cât 
de mică adiere le-ar fi adus în nări izul nostru acru de praf 
de puşcă şi sudoare, s-ar fi năpustii şi ne-ar fi sfâşiat în 
bucăţi în numai câteva clipe. Lângă ei aşteptau apatice trei 
cămile, încărcate cu desagi, puturoase, unite la vedere. Ne- 
am întrebat cine putuse să pună la un loc atâta frumuseţe şi 
atâta urâţenie. Dar asta nu făcea decât să confirme că pe 
lume nu există nici un pic de dreptate. 

Pe cât de superbi erau caii, pe atât de oribili ne apăreau 
stăpânii lor. Înfăşuraţi în straie negre, cu capetele ascunse 
într-un văl lung, înfăşurat de mai multe ori, păreau ciocli 
adunaţi la marginea unui mormânt, sau răpitoare venite să 
se înfrupte din cadavru. Auzeam zgomotul sec al tecilor de 
sabie plesnind şoldul. Maimuţoii se distrau manevrând 
închizătoarele carabinelor italieneşti, datând probabil din 
celălalt război şi ajunse la ei pe căile întortocheate ale 
negoţului cu cămile. 

— Swen, spuse Mercenarul, poate n-ar fi rău să ne 
îngropăm în nisip. 

Mai fusesem îngropat de bună voie, ore în şir, la pândă. 
Dar acolo era vorba de viaţă şi de moarte. Acum pericolul 
nu mi se părea atât de aproape. M-am împotrivit cu 
înverşunare. 

— Cum zici tu, aprobă Mercenarul flegmatic, scoțând 
din buzunarul de la piept o bucată de curea pe care o vâri în 
gură. 

Mestecatul îl ajuta să-şi menţină gura umedă, de când 
într-o scară, la periferia oraşului Benghazi, beat mort, 
Mărunţelul mâncase toată provizia de gumă de mestecat pe 
care Portta o capturase de la inamic, după o bătălie scurtă, 
sângeroasă şi distractivă. Am mai aşteptat o oră. 

Cei şaptesprezece păreau cuprinşi de frenezie. La 
aproape cincizeci de grade, se agitau de colo-colo, ca şi 
cum dacă ar fi stat locului o clipă soarele i-ar fi topit. Unul 
îşi ştergea calul de sudoare şi-i umezea botul cu o năframă 
în care turnase câteva picături de apă. Altul îşi organiză în 
câteva secunde un mic dejun pe bază de curmale şi nişte 
turtițe a căror vedere, chiar de la distanţa de o sută de 

metri, ne umplu de scârbă. Ceilalţi îşi făceau pur şi simplu 
de lucru, în vreme ce doi dintre ei se îndreptară în goană 
spre noi. Am armat automatele, dar n-a fost cazul să le 
folosim. Erau doar nişte santinele, care se opriră la 
jumătatea distanţei, scrutând zarea vălurită din pricina 
căldurii. 

Din când în când răzbăteau până la noi râsete scurte, 
aspre. Unul dintre briganzi îşi dădu capul pe spate, icnind 
din pricina unei glume. Am apucat să văd prin sticla 
binoclului o faţă uluitor de deschisă la culoare şi un smoc 
de păr blonziu. 

Portta veni să-l schimbe pe Mercenar. 

— Întreabă Sevilla de tine, zise. L-a bătut soarele în cap. 

Mercenarul porni îndată către Panzer. Portta se instală 
tacticos la pândă, lângă mine. Îmi adusese o înghiţitură de 
rom. 

— Puştii ăştia, îmi spuse, făcând semn spre ceata de 
bătăuşi din faţa noastră, îşi spun amazigh, adică oameni 
liberi. În triburile lor e debandada perfectă. La arabi, 
femeia nici nu crâcneşte. De asta-mi plac mie arabii. Dar la 
ăştia, doamnele sunt în stare să ţi se suie în cap. Ca religie 
au îmbrăţişat kharijismul, o erezie care... 

— Portta, am spus năuc, de unde ştii tu toate astea? 

— Am studiat mult geografia şi istoria în tinereţe, spuse 
el cu modestie. Când te pregăteşti să faci afaceri pe picior 
mare, trebuie să cunoşti cât mai multe despre potenţialii tăi 
clienţi. 

— Dar nu visai să-l tragi pe sfoară pe berberii ăştia, nu? 

Portta mă privi în felul acela al lui care însemna „nu pot 
să cred c-ai gândit ce-ai spus”. 

— Căile lui Allah sunt întortocheate, fiul meu, mă 
povăţui el, confiscându-mi romul de care, la temperatura 
aceea, nici n-aveam nevoie. Cum nici eu şi nici cavalerii 
aceia ai rapănului nu suntem cu adevărat favoriţii Lui, ne 
vom rătăci lesne pe aceste căi. Va câştiga cel care va găsi 
mai iute ieşirea din labirint. 

Răsună un țipăt scurt, care ne atrase atenţia. În partea 
cealaltă a dunei se petrecea ceva. Unul dintre bărbaţi se 
ridică în picioare şi începu să gesticuleze, zbierând. N- 
auzeam decât frânturi şi chiar dacă am fi auzit tot, n-am fi 
înţeles o boabă. 

Dar nu trebuia să fii doctor în limbi străine ca să-ţi dai 
seama că acolo se ceartă doi inşi. 

În cele din urmă, cel căruia îi erau adresate zbieretele şi 
marea majoritate a gesturilor obscene, între care am 

recunoscut numeroase pe care le foloseam şi noi, găsi 
soluţia cea mai potrivită pentru încheia discuţia. Scoase 
jungherul de la brâu a îl înţepă de două ori în gât pe 
scandalagiu. De la distanţă n-am văzut nici o picătură de 
sânge, dar sunt sigur că trebuie să fi curs ceva. Omul 
scoase un răcnet de moarte şi, prăbuşindu-se pe solul uscat, 
chiar îşi dădu sufletul. 

— Slavă Domnului, suspină Portta, începusem să cred că 
ne vom plictisi toată ziua. 

Nu mai crâcnea nimeni în tabăra berberă. Războinicii îşi 
prinseră catrafusele şi plecară în galop, ca mânaţi de o mie 
de draci. Cămilele întinseră gâturile, behăind speriate, 
făcând paşi în uriaşi. În curând nu mai văzurăm decât un 
nor de praf din ce în ce mai mic. 

— Ce se petrece, frate, aici? făcu Mărunţelul, care 
urcase până la noi gâfâind. Au plecat? 

A trebuit să-l apucăm amândoi şi să-l ţinem strâns, ca să 
nu se ducă să vadă ce are prin buzunare mortul abandonat 
la locul popasului. 

— Nici măcar nu are buzunare, argumentă Johann 
Portta. 

— Dar cercei? plânse Mărunţelul. Inele de aur, brățări, 
pinteni de argint? Dinţi, lucrături? 

Aproape că l-am târât înapoi, la ai noştri. 

— Portta, spuse locotenentul Leuwe, care era din ce în 
ce mai vioi, la noapte ai să citeşti urmele. 

— Am înţeles, domnule locotenent. Numai să nu se 
stârnească vreo furtună. 

Furtuna nu se arătă până la căderea întunericului. 

Urmele erau aproape insesizabile la lumina stelelor. Dar 
pentru Portta nimic din ceea ce ar fi putut aduce un cât de 
mic folos nu avea cum să rămână invizibil. Am făcut un 
ocol mare, ea să nu trecem prin locul în care berberii îşi 
lăsaseră mortul. 

Nu credeam că se vor mai întoarce după el, aşa grăbiţi 
cum erau, însă nu strica o măsură de prevedere în plus. La 
capătul arcului de cerc, Portta sări vesel de pe capacul 
motorului şi se trânti cu nasul în pământul uscat, crăpat, 
care începea brusc, după centura de roci de la marginea 
mării de dune. Ne chemă să vedem câteva gropiţe 
minuscule, care, spuse el, erau urmele copitelor de cai. 

— Le-am găsit, ne anunţă vesel. Au şase ore avans. 

Am mers toată noaptea, încet, cu viteza melcului. Din 
când în când, Portta verifica vechimea urmelor. Dacă ne- 
am fi apropiat prea repede de ei, ne-ar fi auzit. Panzerul nu 

putea „vorbi” în şoaptă. Tuşea lui se auzea de la 
cincisprezece kilometri. 

— Nu, nu vreau gheaţă, delira Sevilla, peste care, o dată 
cu căderea nopţii, năvălise febra. Îmi face rău la amigdale, 
te rog să-mi serveşti şampania nefrapată! 

Am strâns din bidonul fiecăruia apă şi i-am făcut 
comprese reci, pe care le scoteam prin capacul turelei, ca să 
împrumute din gerul de afară. Spre ziuă, Sevilla se linişti şi 
adormi. 

— Cum stăm? întrebă Moşul de îndată ce primele raze 
ale soarelui ne arseră ochii ţâşnind de dincolo de linia 
orizontului. 

— Patru, cinci ore, aprecie Portta urmele. Au mers nu 
jucărie. Nu s-au oprit deloc noaptea asta. 

— Cred că sunt rupţi de oboseală, sugeră Heiden. Am 
putea să-i luăm prin surprindere şi să-i bubuim puţin. Să 
vezi cum or să ne ducă de bună voie la bârlogul lor... Am 
obosit să mă ascund de trei măgari şi-o cămilă, când eu 
însumi călăresc o panteră. 

— Ar fi o mare prostie, spuse Mercenarul. Sunt bărbaţi 
care nu scot o vorbă nici după ce i-ai tocat în bucăţi. Cum 
crezi că-ți vor povesti ţie, primul venit, un străin pe care nu 
l-au mai văzut în viaţa lor, despre treburile şi destinaţia lor? 
Mai degrabă au să se lase omorâţi, dar fii sigur că înainte 
de asta o să ne alegem cu câteva găuri în plus pe piele. Şi 
unele destul de mărişoare ai putea să capeţi chiar tu, 
Heiden. 

Heiden se îngălbeni la față. Dincolo de imaginea, extrem 
de plastică pe care o zugrăviseră cuvintele Mercenarului, 
ceea ce-l speriase, mai ales, fusese lungimea discursului. 
Tăcu tot restul drumului, însă, din când în când, intervenea 
pentru a ne cere să-i explicăm cum pot câteva săbii de 
tinichea şi nişte pocnitori cărora nu li se putea spune puşti 
să se opună gurilor de foc ale unui Panzer. La drept 
vorbind, nici mie nu-mi era destul de limpede 
demonstraţia. 

La prânz, Sevilla deschise ochii şi ne ceru să nu-l mai 
zgâlțâim atât. Ne-am bucurat că e din nou printre noi. 

— Se făcea, zise el nedumerit, că şedeam la ospăț cu 
nişte prințese clasa întâi şi, ori de câte ori întindeam mâna 
să iau o bucăţică de carne de oaie, un vlăjgan îmi dădea 
peste deşte cu un baston cu măciulie de argint. Dacă mai 
m-aţi fi lăsat mult să dorm, eram acum plin de vânătăi. Ce 
să fie asta? 

Locotenentul Leuwe râse. 

— Dacă vrei să primeşti o porție dublă de conservă, 
mută-ți gândul. Am nevoie de fiecare îmbucătură ca să vă 
țin pe toţi în viaţă, soldat. 

Ne-am adus aminte că el se afla în viaţă datorită nouă şi 
nu invers, dar ne-am bucurat să-l auzim vorbind astfel. La 
urma urmei, grija față de aproapele tău trebuie să fie şi ea 
supusă unei ierarhii şi unui regulament. Dacă ştii că un 
comandant de-al tău se preocupă de viaţa ta, îi vine parcă 
mai la îndemână să-ţi laşi oasele prin cine ştie ce coclauri. 

— Domnule locotenent, spuse Moşul cu un aer cam 
încurcat, n-aş vrea să credeţi cine ştie ce despre mine. Sunt 
soldat vechi şi am semnele mele. Am aşa, o presimţire. 

Mărunţelul izbucni în râs, împroşcându-ne pe toţi cu 
salivă. Scoase capul prin capacul turelei, bodogănind că nu 
mai poate sta nici măcar o clipă atât de aproape de nişte 
inşi necopţi la minte. Mercenarul încetini, deodată atent la 
cele ce se vorbeau. 

— Mon Leutenant, vorbi el, Beyer are dreptate. Şi mie 
mi se pare că nu e totul în regulă. Ar trebui să fim ceva mai 
atenți. 

— Ce sugeraţi? întrebă Leuwe. 

— Să mai cercetăm o dată urmele. 

Panzerul se opri scrâşnind şi scârțâind. 

— Portta, strigă locotenentul, mergi şi vezi cum stăm. 

— Am înţeles, domnule locotenent, răspunse berlinezul. 

În aceeaşi clipă Mărunţelul se rostogoli la loc în tanc, 
amenințând să ne strivească sub şunci. 

— Am dat de dracu, suspină el supărat. Vă rog să mă 
scuzaţi, domnule locotenent. Vine furtuna! 

Ne-am repezit afară ca să-i verificăm spusele. Spre apus, 
orizontul devenise neclar, dar nu din pricina căldurii, care 
făcea aerul să tremure, ci mânjit parcă de o pâclă maronie. 

— Închideţi tot! ţipă locotenentul Leuwe. 

Ne-am înghesuit în burta tancului, drăcuind. Capacul 
turelei bubui deasupra capetelor noastre. Mercenarul 
manevră Panzerul, aşezându-l cu spatele spre direcţia din 
care venea urgia. Vreme de câteva zeci de secunde nici 
unul dintre noi nu mai găsi nimic potrivit de spus. Am 
simţit sucul gastric suind dinspre stomac şi înecându-mă. 
Era de fapt gustul inconfundabil al fricii. 

Să mori îngropat de viu nu e nici o afacere. Şi mai 
trecusem prin pericolul ăsta de nenumărate ori. Dar în loc 
să te obişnuieşti, îţi spui de fiecare dată că poate acum nu 
vei mai găsi calea spre suprafață, lumina de la capătul 
tunelului, ieşirea din mormânt. O grenadă, furia unui obuz, 

oul diabolic al unui bombardier, fiecare dintre acestea te 
poate îngropa într-o fracțiune de secundă. Dacă pe aproape 
se află camarazii tăi şi dacă explozia nu i-a transformat 
într-o cantitate de carne însângerată, ei vor începe să sape 
înnebuniţi, cu mâinile şi picioarele, cu căştile, cu lopata de 
infanterie, ori chiar cu baioneta. Nu contează dacă din 
grabă îţi retează un deget sau o ureche. Esenţial este să te 
scoată de-acolo înainte de a te asfixia. 

Ghinionistul care nu este dezgropat la timp moare în 
câteva minute. Nisipul nu poate fi respirat. Când „vede” 
din nou lumina zilei, mortul are culoarea turcoazei. lar în 
jurul gurii şi al nărilor s-a năclăit deja sângele. Durerea l-a 
făcut să-şi muşte buzele. 

— Doamne, Maica Domnului, făcu Sevilla, auzi-o că 
vine! 

N-am auzit nimic la început. Pentru câteva secunde am 
nutrit speranţa prostească că vijelia s-a răzgândit şi şi-a 
schimbat direcția. Dar ştiam că aşa ceva nu se întâmplă 
niciodată. 

Apoi se născu un susur uşor. Parcă sub şenilele 
Panzerului ar fi ţâşnit un izvor. Susurul crescu, ajungând un 
vuiet încă suportabil. Nu trecuse un minut întreg şi deodată 
furtuna lovi cu toată ura de care era în stare. Ura nu se 
muiase de-a latul deșertului, ci crescuse, cu fiecare 
kilometru parcurs, în stare să radă de pe suprafaţa 
pământului tot ceea ce mişca, tot ceea ce era viu. 

Am avut senzaţia că un uriaş s-a împiedicat de Panzer şi, 
julindu-şi degetele de la picioare, urla de durere. Tancul de 
treizeci de tone săltă de mai multe ori, izbindu-ne cu 
capetele de toţi pereţii, apoi înţepeni neputincios. Mi-am 
acoperit urechile cu palmele, ca să nu rămân surd pe viaţă, 
dar şi aşa era prea mult. 

Ştiam cu toţii ce se petrecea afară. Un zid de nisip lung 
de câţiva kilometri şi înalt de doi se prăbuşea peste noi cu o 
sută de kilometri pe oră. Dacă furtuna avea să ţină trei- 
patru ore aveam să găsim nisip şi-n gaura fundului. Dacă 
însă avea să ţină trei-patru zile, aveam să rămânem acolo 
pentru totdeauna. 

— Aşa de mult nisip n-am mai văzut decât pe plaja din 
Bremerhaven, încercă Mărunţelul să ne mai descreţească 
frunţile în timpul unei ciudate perioade de acalmie. 

— Dar în apă nu te-ai încumetat, rânji Heiden. Pescarii 
de pe toată coasta Mării Nordului mulţumesc Domnului 
pentru asta, că nu le-au murit peştii. 

Mai trebuia o singură scânteie ca butoiul cu pulbere care 
era Krautfeld să explodeze. Dar furtuna izbucni din nou 
peste o fracțiune de secundă şi mai puternică. Astfel, cei 
doi se treziră surdomuţi fară voie. 

Urgia a ţinut cinci ore. Deodată urletul ei încetă şi locul 
îi fu luat de o linişte adâncă. La început n-am îndrăznit nici 
unul să deschidem gura. Parcă am fi aşteptat continuarea. 
Nu ne venea să credem că am scos-o la capăt aşa de uşor. 

— S-a zis cu urmele noastre, oftă Portta. N-o să-i mai 
găsim în vecii vecilor. 

— Avem o şansă, se împotrivi Moşul. Furtuna de nisip i- 
a oprit şi pe ei. De îndată ce au pornit din nou la drum, au 
lăsat alte urme. Cu puţin noroc îi găsim iarăşi. 

— Dacă nu cumva va trebui să-i dezgropăm, adăugă cam 
fară chef Heiden. 

Mărunţelul se opinti şi ridică capacul turelei. Am ieşit 
unul câte unul, ca şoarecii dintr-o vizuină, dezmorţindu-ne. 
După cinci ore de întuneric, soarele la asfinţit părea un 
proiector uriaş, aţintit asupra noastră cu scopul de a ne orbi. 
Spre sud, furtuna alerga, îndepărtându-se de noi. Nimic nu 
se schimbase în jurul nostru. Deşertul rămăsese la locul 
său, ca şi cerul, fără o scamă de nor. Între ele, opt oameni, 
înghesuiți într-o cutie de oţel, care, la nevoie, ar fi putut 
ține loc de sicriu. 

— Încotr-o acum? se exprimă Sevilla. 

— Portta, făcu locotenentul Leuwe, vom înainta după 
direcția pe care au păstrat-o urmele până la izbucnirea 
furtunii de praf. Mergi şi fă o verificare. Poate că solul a 
mai păstrat totuşi câte ceva pe alocuri. Krautfeld, du-te să-i 
tii de urât. 

Berlinezul plecă la plimbare, urmat de Mărunţel. Sevilla 
şi Heiden porniră şi ei pe un traseu deviat. Reveniră o 
jumătate de ceas mai târziu, mai dezamăgiți decât Stanley 
înainte de a-l găsi pe doctorul Livingstone. 

— Nu se mai vede nimic, ne dădu Sevilla de veste. 

— Şi în curând se întunecă, fu de părere Heiden Trebuie 
să întrerupem cercetările. 

După încă un sfert de oră ne-am uitat unii la alţii şi am 
ridicat din umeri nedumeriţi. Portta şi Mărunţelul întârziau. 

—  Vulpoiule, cheamă baza, se răsti Mercenarul în 
microfonul stației radio. Portta, ce faceţi acolo? Aţi găsit 
ceva? 

— Krautfeld a găsit o mină de dinţi de aur, dădu Sevilla 
glas unui gând. 

Mercenarul continuă să boscorodească în microfon, însă 
fără nici un rezultat. 

— Domnule locotenent, mergem să-i căutăm? întrebă 
Moşul. 

Leuwe se scărpină în cap. 

— N-avem de ales. 

Panzerul nu apucase să-şi dreagă vocea, când de dincolo 
de parapetele de bolovani care marca orizontul îşi făcu 
apariția Portta. Silueta lui cocârjată se profila distinct pe 
cerul care începuse să capete o nuanţă sângerie. Alerga spre 
noi, vânturându-şi braţele şi strigând ceva ce n-am înţeles 
la început din pricina depărtării. 

— Ce dracu..., începu locotenentul Leuwe, însă nu mai 
avu timp să termine. 

— Domnule locotenent! 

Zbieretul lui Heiden ne făcu pe toţi să întoarcem 
capetele speriaţi. Dinspre est, deşi n-aveau teoretic ce să 
caute acolo, veneau mâncând pământul zece sau 
doisprezece călăreţi. Înaintau cu iuţeala fulgerului, lungiţi 
pe coamele cailor, înfăşurați în văluri negre, fluturând. 
Intenţia lor era clară. Voiau să-i taie calea lui Portta. Ne-am 
uitat cu atenţie. Mărunţelul nu se zărea pe nicăieri. 

— Păzea! ţipă Moşul, repezindu-se în tanc. 

Imediat, turela se puse în mişcare de rotaţie, prea încet 
după gustul nostru. 

— Mai repede, strigă şi Heiden. Căcaţii se îndreaptă spre 
Johann. Mai iute! 

Intraserăm cu toţii, în numai câteva clipe, în frenezia 
inconfundabilă a luptei. Dintr-o dată inima pompează 
adrenalină în sânge, băgându-te în draci. Numai aşa poţi 
supravieţui tu şi cei din jurul tău, dacă te mişti de zece ori 
mai repede şi gândeşti de o sută de ori mai repede. Uneori 
nici nu mai ai timp să gândeşti. 

Panzerul porni în trombă, stârnind el însuşi a doua 
furtună de praf din ziua aceea. Zburam pe o linie dreaptă 
imaginară, la capătul căreia se afla Johann Portta. Călăreţii 
galopau undeva, la o sută de metri în stânga noastră şi nu 
mai aveau mult până la el. 

Atunci Portta, pe care sângele rece nu-l părăsea 
niciodată, o coti ca la Berlin, luând-o la picior spre vest, în 
speranţa că, înainte ca tuaregii să-l ajungă din urmă, noi ne 
vom fi aflat între el şi ei. Mercenarul acceleră la maxim. 

— Încarcă! spuse Moşul calm. 

Nu mai avea nici un rost să-i convingem cu vorba bună. 
Mai aveau vreo sută de metri până la Portta. În câteva 

secunde căpăţâna lui urma să zâmbească din vârful unei 
săbii curbate. 

— Foc! spuse Leuwe. 

Heiden, care ochise ca la şcoala de tunari, trase cu grijă. 
Auzind vuietul obuzului, Portta se trânti în praf, 
acoperindu-şi capul cu mâinile. Călăreţii şovăiră numai o 
clipă, privind pe sus, fară să poată vedea ce-i paşte De fapt, 
şovăiseră caii lor, animale inteligente, care presimţeau 
primejdia. 

Primul obuz explodă la douăzeci de metri în faţa 
cavalcadei, oprind-o de-a binelea, într-un vârtej de fum, 
flăcări şi aşchii de pietre spulberate. Am auzit țipetele 
furioase ale oamenilor şi nechezaturile cailor. Când scena 
se limpezi, am băgat de seamă că trupa de cavaleri se 
învârteşte derutată, însă nicidecum înspăimântată. Mai 
aveam vreo şaptezeci de metri până să intrăm cu adevărat 
în miezul trebii. 

— Încă o porţie, domnule locotenent? întrebă disciplinat 
Heiden, fară să-şi dezlipească ochiul de pe manşonul de 
cauciuc al telemetrului. 

— Şi supliment, încuviinţă Leuwe. 

Cel de-al doilea bebeluş porni la rasul solului şi sfărâmă 
un bolovan mare cât o casă cu un etaj. De data asta toate 
măruntaiele se încurcaseră înăuntrul lor. l-am văzut cum se 
clatină ca un pâlc de trestii în bătaia vântului şi s-au oprit 
de-a binelea. 

Portta se ridică şchiopătând. În câteva secunde se afla în 
adăpostul Panzerului, gâfâind. 

— Krautfeld? întrebă Moşul. 

— Prizonier, făcu berlinezul. 

Nu ne-a venit să credem, dar a trebuit s-o înghițim. Că o 
mână de subnutriți ar fi putut să-l doboare pe Mărunţel şi 
să-l care undeva împotriva voinţei sale, ţinea mai degrabă 
de domeniul poveştilor vânătoreşti. 

— Nemernicilor, daţi-i drumul şi vă trimitem în schimb 
o bucată din cel mai bun săpun de rufe pe care-l fabrică cel 
de-al treilea Reich în lagărele sale, strigă Sevilla, 
cocoțându-se pe marginea turelei. 

M-am repezit să-l trag înapoi, simțind primejdia într-o 
fracțiune de secundă. Unul dintre călăreți puse puşcociul la 
ochi şi trase aproape instantaneu. Erau cincizeci de metri 
între noi. Mai întâi am văzut norişorul de fum de la gura 
ţevii. Apoi am primit un pumn zdravăn în umărul drept, 
care m-a dat de-a berbeleacul pe blindajul încins. Sevilla 

mă prinse de picioare înainte de a-mi frânge gâtul. Abia 
atunci am auzit împuşcătura. 

— Rade-i! urlă Leuwe. 

Înainte ca Heiden să le mai trimită un cadou care să-i 
împrăştie în bucăţi pe o rază de o sută de metri, călăreții 
dispărură ca nişte umbre, dincolo de stânci. În câteva 
secunde, noaptea, care ne acordase o amânare, se repezi 
peste noi. 

— Nici nu ne depărtaserăm bine de tanc, ne povesti ceva 
mai târziu Portta, după ce-şi trăsese sufletul şi ne-am dat 
seama că nu e ceva în regulă. 

Sevilla şi Mercenarul îmi pansaseră rana de la umăr. Din 
fericire glonţul nu rămăsese înăuntru, dar locul mă ardea 
îngrozitor. Sevilla insistase să-mi cauterizeze rana. În felul 
ăsta scăpasem de grija infecţiei, însă mă alesesem cu o 
cicatrice care avea să-mi amintească pentru tot restul vieţii 
despre întâlnirea lui Portta cu berberii. 

— Am găsit urme prea proaspete. Ele traversau direcția 
mea de cercetare, continuă Portta, adoptând tonul unei 
căpetenii apaşe. 

Am înţeles prea bine de ce spusese „direcţia mea” şi nu 
„direcţia noastră”. Când pleci în cercetare cu Mărunţelul 
este ca şi cum ţi-ar mai fi crescut o sută douăzeci de 
kilograme de muşchi în plus, dar nici măcar un gram de 
creier. lar muşchii în plus nu se dovedesc a fi întotdeauna 
un avantaj hotărâtor. 

— Mi-am dat seama că grupa mică de cowboys a trecut 
cu bine de vijelie şi a ieşit la agăţat. 

— Dar cum au putut să treacă peste urgia aceea? se 
minună locotenentul Leuwe. Ce faci, Swen, cum îţi merge? 

— Mulţumesc, bine, domnule locotenent, i-am răspuns. 
Cred că o să mă retrag pentru o scurtă vacanţă la ţară. 

— Folosesc caii drept paravan, ne explică Mercenarul şi 
se îngroapă pe jumătate. Praful deşertului este pentru ei ca 
apa pentru peşti. Nici o furtună nu-i poate dobori cu una cu 
două. 

Portta ne explică în puţine vorbe cum încăpuse 
Mărunţelul în mâinile acestor războinici şmecheri. Ne 
aşteptaseră peste noapte, ascunşi îndărătul stâncilor care 
străjuiau peste tot în jurul nostru. Îşi dăduseră seama că-i 
urmărim cu multe ore înainte. Când cele două patrule 
porniseră în cercetare se împărţiseră şi ei în două cete. Una 
dintre ele evitase întâlnirea cu Sevilla şi Heiden şi căzuse 
ca trăsnetul asupra perechii Portta-Krautfeld. 

— Am încercat o evitare elegantă a conflictului deschis 
cu aceşti domni, spuse Portta, dar din nefericire dificultățile 
ridicate de bariera limbajului au fost de netrecut. 

— Cine naiba ştie limba ăstora? bombăni Moşul. 

— În plus, îşi urmă Portta ideea, vorbesc urât. Ce mi-au 
auzit urechile, la adresa onorabilului Wehrmacht şi a 
înţeleptului nostru Fuhrer... Domnule locotenent, vă rog să 
mă credeţi, nişte domni n-ar trebui să aibă de-a face cu un 
asemenea anturaj. Le-am întors spatele cu toată demnitatea 
unui brav ostaş german şi m-am îndepărtat, ce-i drept poate 
ceva mai iute de picior, la un moment dat. Mărunţelului 
însă i-a cam sărit muştarul. A ţinut morţiş să lămurească 
problema supremației Germaniei asupra Saharei cu 
analfabeţii aceia. A convins patru, cu pumnii. Ceilalţi l-au 
convins ei. O să ne fie greu să-l scoatem din mâinile 
indivizilor. Minţile lor rudimentare consideră că matahală e 
un om a cărui valoare se ridică la înălțimea bonetei. Pentru 
ei tot ce e mult e şi bun. 

Mercenarul şi Heiden stăteau la pândă între şenilele 
Panzerului, înfruntând gerul care se făcea din ce în ce mai 
simţit. După două ore urmau să-i schimbe Moşul şi Leuwe. 
Nu făcuserăm prostia de a aprinde proiectorul. În felul ăsta 
am fi devenit cea mai uşoară dintre prăzi. Maimuţele nu 
păreau să fi avut grenade, dar paza bună trece primejdia 
rea. Nu ne încumetaserăm nici să ne ducem după ei în 
puterea nopţii. Ne simţeam singuri şi neajutoraţi ca nişte 
copilaşi. 

După miezul nopţii Portta şi Sevilla urmară la pândă. M- 
am târât lângă ei, în ciuda protestelor lui Beyer, care îmi 
şopti în urmă: 

— Dacă scăpăm din toată tevatura asta, să-mi aminteşti 
să-ţi dau treizeci de zile de arest, Swen. 

I-am făgăduit şi m-am înghesuit între cei doi camarazi. 
Decât durerea surdă din umăr, mă înnebuneau mai mult 
nesiguranța, întunericul îndărătul căruia nu ştiam ce se 
ascunde. 

— Crezi că ne vor ataca? făcu Sevilla uşor îngrijorat. Eu 
cred că acum sunt deja departe. Mărunţelul a fost probabil 
tranşat şi perpelit pe toate părțile, în fripturi apetisante. 

Portta îşi suflă nasul cu eleganţă. Temperatura scăzuse 
până aproape de zero grade. În curând, pietrele încinse 
până la incandescenţă în timpul zilei începeau să 
pocnească, făcându-ne să tresărim speriaţi. 

— Mărunţelul nu poate ajunge friptură. Se numără 
printre animalele a căror carne nu este comestibilă. Mai 

degrabă îl vor gâdila până ce va dezvălui planurile 
amplasamentului nostru. Tortura nu se dovedeşte eficientă 
în cazul lui decât sub această formă oribilă. 

— Portta, am spus, asta nici în glumă nu trebuie s-o spui. 

Nu terminasem bine şi deodată un urlet înfiorător sfâşie 
noaptea, încrețind carnea pe noi. Am auzit închizătoarele 
armelor ţăcănind în interiorul tancului. Toţi ceilalți se 
treziseră şi ei. 

— Ce-a fost asta? şopti gâtuit de spaimă Sevilla. 

Cel de-al doilea urlet ne îngheţă sângele în vine. Venea 
de nicăieri şi parcă de peste tot. De data asta nu mai aveam 
nici o îndoială. Erau sunete pe care numai Mărunţelul le 
putea emite. 

— Portta, Swen, spuse Moşul, scoțând capul prin ieşirea 
de avarie. Să nu care cumva să faceţi vreo prostie. Nu aveţi 
cum să-l ajutaţi acum şi ne puneţi pe toţi în pericol. Este o 
cursă. 

Înţelegeam prea bine asta, dar când Mărunţelul urlă 
pentru a treia oară mi-am astupat urechile cu palmele, ca să 
nu-l mai aud. 

— Vânătorii aşează uneori o capră ca momeală pentru 
leul pe care vor să-l împungă. Capra behăie toată noaptea, 
întărâtând leul. Şi când el se apropie... 

Dar glasul îi tremura şi lui. În noaptea aceea n-am mai 
închis nici unul un ochi. Nu se mai auzi nici un urlet până 
la ziuă, însă ne fusese şi aşa de ajuns. 

— Mon Leutenant, vorbi calm Mercenarul, de îndată ce 
lumina zilei fu destul de puternică, începe! 

Călăreţii aşteptau înşiraţi pe creastă, toţi şaptesprezece, 
nemişcaţi, lunguieţi din pricina umbrei înşelătoare, care 
avea să dispară în câteva minute. 

— Ochii pe ei, ordonă locotenentul Leuwe, prea puţin 
regulamentar. 

Turela Panzerului se roti bâzâind, ţeava tunului se ridică 
uşor. Bandiţii nu părură defel impresionați. Adierea 
dimineţii le făcea vălurile negre să fluture ca nişte aripi de 
păsări răpitoare. Câte o rază de soare scânteia din când în 
când pe lama unei săbii, ori pe metalul carabinelor. Nimic 
altceva nu se mişca. 

Am aşteptat aşa minute în şir. Deodată m-am întors către 
locotenentul Leuwe. 

— De ce sunt şaptesprezece? Unul dintre ei a fost ucis 
alaltăieri. Țineţi minte? 

Moşul îi smulse lui Portta binoclul din mână şi cercetă 
înfrigurat şirul de călăreţi. Deodată scoase un țipăt de 

uimire. 

— Acolo! El este! 

Am privit pe rând. De la distanţă nu se putea distinge 
mare lucru, însă nu ne puteam înşela. La mijlocul cetei, 
legat fedeleş de una dintre cămile, Mărunţelul se 
bălăngănea înainte şi înapoi. 

— E mort? întrebă careva dintre noi. 

Nimeni nu răspunse. 

— Ce mai aşteptăm? izbucni Julian Heiden. Nu putem 
lăsa un camarad în mâinile inamicului. Domnule 
locotenent, dați ordin să-i facem una cu pământul pe 
nemernicii ăştia! 

Ardeam de nerăbdare să-i ciuruim, să-i ardem de vii, să 
înfigem de mai multe ori baionetele în trupurile lor. Ura ne 
picura în sânge cu fiecare clipă care trecea şi se aduna ca 
într-un vas care foarte curând avea să dea peste margini. 
Dacă în momentul următor Leuwe ne-ar fi dat drumul din 
lanţ ca unor câini însetaţi de sânge, ne-am fi repezit pe jos, 
cu mâinile goale, în stare să-i muşcăm cu dinţii de 
beregată. Din fericire, Leuwe nu ajunsese degeaba ofiţer. 

— Dacă Krautfeld a fost ucis, spuse el, începem 
vânătoarea. Dar dacă este încă în viaţă? 

Atunci din şirul de călăreţi se desprinseră doi şi înaintară 
la trap către noi. Mercenarul armă mitraliera grea a 
Panzerului şi urmări înaintarea în cătare. 

— Sunt soli, spuse Portta. Vin să negocieze şoriciul 
Mărunţelului. Ai milă de noi, Doamne! 

Leuwe îşi netezi buzunarele tunicii şi se lăsă să alunece 
cu agilitate pe blindajul tancului. În ciuda protestelor 
noastre, el ieşi să-i întâmpine pe trimişii tâlharilor. Portta îl 
însoți ca translator. Ne-am holbat prin obloanele 
întredeschise, gata să revărsăm o ploaie de gloanţe la cea 
mai mică mişcare suspectă. 

Erau doi bărbaţi înalți, plini de ei, călărind cu spatele 
drept şi mâna stângă înfiptă în şold, lângă garda săbiei. Nu 
le puteam vedea decât ochii, din pricina vălului care le 
acoperea feţele, ochi mici, răi, negri şi pătrunzători. Dar am 
putut ghici, din firele de păr albe care le înspicau 
sprâncenele, că săriseră binişor de prima tinereţe. Se opriră 
semeţi, la douăzeci de metri de tanc, așteptând. Leuwe şi 
Portta înaintară spre ei. 

— Sunteţi nemți? întrebă unul dintre călăreţi, vorbind o 
engleză pocită, cu un pronunţat accent arăbesc. Ce neam 
mai € şi ăsta? 

Peste noapte îl înghesuiseră pe Mărunţel şi aflaseră 
pesemne câteva amănunte despre noi. Portta primi 
încuviințarea din privirile locotenentului pentru a susține 
tratativele. Făcu doi paşi, proptindu-se pe picioroangele lui 
ca nişte catalige. 

— Fecior de barză jumulită, hrănită numai cu broaşte 
râioase, croncăni el într-o engleză la fel de aproximativă ca 
a berberului, n-ai învăţat să te înclini în faţa unor oameni 
mai bogaţi şi mai de vază decât tine? Coboară de pe 
mârţoaga ta bolnavă de lepră, dă-i un sărut pe buzele 
mâncate de muşte şi prăbuşeşte-te cu fruntea în ţărână, 
printre fraţii tăi, viermii! 

Apucasem să număr pentru început vreo opt sau nouă 
insulte. Pe urmă, însă, Portta continuă atât de rapid încât 
am pierdut şirul şi am renunţat. Călăreţii se clătinară loviți 
în moalele capului. Indivizi ca ei îşi închipuiau cu toţii că 
se trag din cele mai vechi şi mai nobile familii care 
bântuiseră deşertul şi într-un fel aşa şi era. Treceau poate 
luni şi chiar ani înainte ca vreunul să le vorbească aşa cum 
o făcuse Portta şi asta numai câteva clipe, înainte de a 
sfârşi cu capul tăiat. Dar se dovedi că şocul le făcuse bine 
la comportament. 

— Noi umblăm mult în deşert, străine, vorbi cel de-al 
doilea călăreț, cu un glas pe care nu l-am putut asemui cu 
nimic altceva decât cu tăişul unei săbii. Poate că tu şi 
tovarăşul tău sunteţi oameni însemnați, deşi veșmintele nu 
vă arată aşa. Dar noi n-avem de unde s-o ştim. Dacă v-am 
jignit, am făcut-o fară voie. 

De descălecat nici vorbă. 

— Ce vreţi? întrebă Leuwe. Daţi-i drumul omului 
nostru. 

Primul călăreț râse. Era un râs scurt şi tară veselie. Era 
mai mult un fel de a ne da de înţeles cât suntem de naivi. 

— EI este foarte important pentru voi, aşa-i? 

Fu rândul lui Portta să pufnească în râs, uluindu-i. 

— Da, răspunse berlinezul, ţinem la el ca la a doua gaură 
în cur. Nu plecăm până nu ne promiteţi că-l luaţi de tot. 

Le trebuiră cinci secunde ca să priceapă gluma. 

— Bine, spuse Glas-de-sabie. Atunci o să-l rupem în 
patru. În felul ăsta scăpăm cu toţii de o pacoste. 

Când rostea vorbele, fără să ridice tonul, simţeam o lamă 
trecându-mi peste carotidă. 

— Aşteaptă! strigă Leuwe. 

— Domnule locotenent, mormăi Portta. 

— Ce vrei în schimbul lui? întrebă Leuwe. 

Tuaregii îşi struniră caii, care începuseră să dea semne 
de nerăbdare. 

— Dă-mi maşina voastră, spuse primul. Am nevoie de 
ea. 

Am rămas cu gurile căscate. 

— Panzerul? chicoti Portta. Îți trebuie maşină la scară? 
Te-ai săturat de şaua calului? 

— Aţi înnebunit? i se alătură locotenentul Leuwe. 
Spune-mi ce vreţi. Bani? Hrană? Arme, muniții? 

Călăreţii clătinară din cap. 

— Maşina. Dacă nu ne daţi maşina, vom croi din uriaşul 
vostru, înainte de amiază, mai mulți pitici. 

Scoaseră săbiile în acelaşi timp, ca să ne arate cât sunt de 
ascuţite. Cei din Panzer crezură că ne-a sosit ceasul şi 
armară mitralierele. 

— Opriţi-vă! strigă Leuwe. Vă dăm ce vreţi. Dar nu 
înainte de a ajunge în preajma unui loc populat Nu pot 
risca viaţa tuturor oamenilor mei pentru a unuia singur 
încerca să câştige ceva timp. 

— Sigur că o să vă lăsăm în preajma unui loc cu oameni, 
spuse cel care părea a fi şeful. Doar nu ştim să conducem 
maşina voastră. O să trebuiască să mergeţi cu noi. Avem 
nevoie de voi toți. Spune-le celor dinăuntru să iasă afară şi 
să pună armele pe pământ. 

Leuwe avea impresia că trăieşte un coşmar. lar noi, 
ceilalţi, nu eram mai breji. Trebuia să capitulăm înainte de 
a trage un singur foc de armă, înainte de a apuca măcar să 
ne ciupim inamicii. Portta îşi stoarse creierii ca să găsească 
o ieşire din situaţia asta, dar fară succes. Orice şiretlic ar fi 
descoperit, un lucru rămânea neschimbat: Mărunţelul se 
afla în mâinile lor. Iar a-l lăsa acolo pur şi simplu nu se 
făcea. Am fi putut fi în locul său fiecare dintre noi. 

— S-a făcut, şopti locotenentul Leuwe învins. 

Moşul, Mercenarul, Sevilla, Heiden şi cu mine ieşirăm 
fară să ne credem ochilor. Am aruncat pe pământ 
Schmeisserul şi am început să-mi desfac centironul. 
Celelalte arme zdrăngăniră la rând, pe solul brăzdat de 
crăpături nenumărate. 

— Şi tu, ăla micul, strigă primul călăreț, arătând cu 
vârful săbiei spre Klebb. 

Mercenarul îi înfruntă privirea pentru câteva clipe, apoi 
azvârli şi el automatul. Dacă ar fi priceput ce zăcea dincolo 
de căutătura camaradului nostru, ar fi dat pinteni calului şi 
nu s-ar mai fi oprit până în Groenlanda. Un afront ca acela 
pe care i-l adusese Mercenarului nu putea fi spălat decât cu 

viaţa şi asta avea să se întâmple indiferent cât urma să 
dureze aşteptarea. 

Solii făcură semne cu săbiile şi îndată restul cetei o porni 
în galop către noi, scoțând chiote înfiorătoare. O singură 
rafală ar fi fost de ajuns ca să-i trimită să galopeze şi să 
chiuie prin deşertul de smoală al lui Scaraoţchi. Când 
ajunseră lângă noi, prefăcându-se că sunt gata să ne 
zdrobească sub copitele cailor, opriră într-un nor înecăcios 
de praf. Doi sau trei descălecară şi adunară cât ai clipi 
armele noastre împrăştiate pe jos. I-am urmărit, la fel de 
periculoşi pentru ei ca propriile noastre umbre. 

— Acum treceţi înapoi lângă maşină, se răsti cel care 
părea a le fi şef. Tu! Tu ai să rămâi cu noi! Am de vorbit cu 
tine! 

Pusese ochii, desigur, pe locotenentul Leuwe. L-am 
văzut în clipa următoare pe Krautfeld. Tocmai îl dădeau Jos 
de pe cămila care-l cărase şi cămila părea recunoscătoare la 
culme celor care executau această operaţiune dificilă. După 
ce-i tăiaseră legăturile, Mărunţelul îşi frecă încheieturile 
amorțite şi veni spre noi înjurând. L-am înconjurat 
îngrijoraţi. 

— Eşti teafăr? Ce ţi-au făcut? 

Mărunţelul ne privi ca pe nişte căzuţi din lună. 

— Ce să-mi facă? Nu mi-au făcut nimic. 

— Te-am auzit toată noaptea urlând. Ai fost torturat? 

— Aiurea! Tot timpul au încercat să-mi bage pe gât 
carnea lor împuţită de oaie, ca să vadă cât pot să înfulec. Şi 
un fel de rachiu, cu care nu m-aş spăla nici pe picioare. 
Normal ca m-am înfuriat şi am început să urlu. 

CAPITOLUL 4 
Sfârşitul lui Glas-de-sabie 


Printre germanii care s-au rătăcit în deşert şi au fost 
recuperaţi o săptămână mai târziu s-au numărat 
Gefreiterul Gerhard Passowitz şi Ober Gefreiterul Daniel 
Storch. Au plecat în patrulă şi au fost pur şi simplu uitaţi 
pe traseu. La asta a contribuit şi un atac neaşteptat al 
aviaţiei britanice, care i-a băgat pe toți în viteză. De 
Gejreiteri şi Obergefreiter e plină armata germană. 
Camarazii lor fuseseră decimaţi în ultima ciocnire cu 
avangarda unui batalion ghurka. Prea puţini mai 
rămăseseră dintre cei care s-ar fi putut impacienta din 
pricina absenței lui Passowitz şi Storch şi aceia erau prea 
ocupați. Când şi-au dat seama că lipsesc, zece kilometri 
mai încolo, trăgându-şi sufletul după ce o zbughiseră din 
calea avioanelor, nu le-a mai rămas altceva de făcut decât 
să ridice din umeri. 

— Domnule Obergefreiter Storch, spuse Gefreiterul 
Gerhard Passowitz la vreo oră după ce-şi dăduseră seama 
că au fost abandonaţi, puteți să-mi daţi o înghiţitură de 
apă din bidonul dumneavoastră? Al meu e pe jumătate gol. 

Storch îl privi ciudat. Disciplina îi dădea ghes, ca o a 
doua natură, să se îngrijească de soarta oamenilor din 
subordinea sa. 

— Passowitz, îi spuse, am Să-ţi dau o înghiţitură de apă, 
dar numai una. Și să-mi aduci aminte când ne întoarcem la 
unitate să-ți fac raport pentru nerespectarea 
regulamentului. 

— O înghițitură e nimica toată, îi răspunse soldatul, 
ducând bidonul la gură. Într-un ceas se vor întoarce să ne 
ia, domnule Obergefreiter. Ce-ar fi să o luăm după ei? 

— Ce, eşti nebun? O să stăm aici, fără să ne mişcăm un 
milimetru. Trebuie să ştie de unde să ne ia. 

— Dumneavoastră ştiţi mai bine, domnule Obergefreiter, 
spuse Passowitz, apucând din nou bidonul. 

Dar el avea de gând să soarbă mai mult decât o singură 
înghițitură. Mărul lui Adam i se mişca în Sus şi în jos şi s- 
ar mai fi mişcat mult şi bine dacă Passowitz n-ar fi simțit 
la un moment dat țeava pistolului lui Storch apăsându-i 

tâmpla şi n-ar fi auzit binecunoscutul zgomot al 
introducerii cartuşului. 

— O singură înghițitură, Gerdie, îl avertiză Storch şi-ţi 
zbor creierul. 

Prima impresie trăită de Passowilz fu aceea că 
Obergefreiterul e un om din cale afară de zgârcit. Era un 
băiat simplu, de la țară, nu avea viziunea de ansamblu a 
situației, ca gradatul de lângă el. Lui când îi era somn 
dormea, când i se făcea sete bea, când era înfometat 
mânca şi aşa mai departe Acum tocmai i se făcuse foame. 

— Când mâncăm? îl întrebă pe Obergefreiterul Damei 
Storch. 

Acesta  încremenise inexplicabil cu ochii pe linia 
orizontului şi nu-i răspunse nimic. Un sentiment de 
profundă nedreptate îi luase în stăpânire creierul şi i-l 
ronțăia ca un vierme minuscul, perseverent. El şi 
camaradul său îşi îndepliniseră misiunea de cercetare. Nu 
aveau nimic să-şi reproşeze. Atunci de ce trebuiau să 
îndure aşa ceva? 

— Nu mâncăm nimic? repetă Passowitz. 

— Ba da, îi răspunse Storch două minute mai târziu. 

Se târâră în patru labe prin praful deşertului, îşi 
însângerară mâinile, ţipară, plânseră. În cele din urmă 
prinseseră un şarpe subțire, galben, pe care Storch îl 
decapită dintr-o singură lovitură de baionetă. Pentru că 
Gerhard se scutura îngrețoşat, Storch îi mulțumi în gând şi 
sorbi tot sângele târâtoarei. Apa se terminase chiar în 
dimineaţa aceea. Passowitz rupse şi el cu unghiile câteva 
şuvițe de carne de pe spinarea şarpelui, pe care le molfăi 
văicărindu-se. 

În cea de a patra zi pândeau micile rozătoare care 
țopăiau la asfinţit printre bolovani, în căutarea insectelor. 
Sângele lor îi mai ajută să supraviețuiască în plus câteva 
ore. Limbile li se umflaseră ca două şniţele şi, ori de câte 
ori încercau să înghită în sec, li se oprea respiraţia. Pe faţă 
aveau arsuri îngrozitoare. 

Passowilz muri a cincea zi în zori. Storch nici nu băgă 
de seamă. Și aşa nu mai vorbeau de vreo două zile. Se 
ridică şi încercă să facă doi-trei paşi, dar nu mai avea 
putere. Căzu la loc. Aşa îl prinse noaptea, în timpul căreia 
îşi dădu şi el sufletul. Rămășițele unei companii în 
retragere, care zorea să ajungă din urmă grosul trupelor, îi 
găsiră două ore mai târziu. 

De aproape erau ai adevărat înfricoşători. Cei patru care 
se aşezaseră în faţa noastră păreau trecuţi de patruzeci de 
ani, în ciuda bucății lungi de pânză care le ascundea o bună 
parte din chip. Se aşezaseră pe pământ şi, după un moment 
prelungit de ezitare, unul dintre ei ne făcuse semn că putem 
sta şi noi. 

— Crezi că or să ne ia gâtul? mă înghionti Sevilla, 
turbat. 

Pipăia din când în când teaca goală a cuţitului. Ne 
luaseră tot, după ce ne cercetaseră până la piele. Doi-trei 
veniseră să admire pielea moale şi albă a locotenentului 
Leuwe. Dacă banditul şef nu s-ar fi zborşit la ei, 
locotenentul şi-ar fi pierdut fecioria pentru a doua oară. Nu 
mai aveam asupra noastră nici măcar un ac cu care să-i 
înțepăm în cur. Capitulaserăm fără să tragem un singur foc 
de armă. Ne învinsese o mână de nespălaţi, de vagabonzi, 
pentru care disciplina soldăţească era o noţiune tot atât de 
îndepărtată ca şi săpunul. Miile de ore de antrenament, 
zecile de bătălii, sutele de vieţi pe care le ceruseră braţele şi 
degetele noastre, toate acestea nu făcuseră nici cât o ceapă 
degerată în faţa lipsei lor de scrupule. Dacă unul dintre ai 
lor ar fi căzut în mâinile noastre şi i-am fi ameninţat cu 
lichidarea sa, i-ar fi durut în dos. Probabil că l-ar fi 
executat ei înşişi, ca să nu-i mai încurce. De îndată ce ne 
ceruseră Panzerul în schimbul şuncilor Mărunţelului, 
fuseserăm nevoiți să-l dăm. E numai unul dintre 
dezavantajele civilizaţiei europene. 

— Crezi că or să ne ia gâtul? mă întrebă şi Portta. 

El se simţea cu musca pe căciulă. Când îl luaseră la 
puricat descoperiseră o pafta de argint şi un ghiul, care 
aparținuseră berberului ucis cu două zile mai înainte. 
Gazdele noastre râseseră cu cruzime, confiscând obiectele. 
Dar nu se atinseseră nici măcar de un fir de păr din capul 
lui Portta. Pe de o parte, crescuse în ochii lor, fiindcă 
procedase aşa cum procedează orice războinic care se 
respectă. Pe de altă parte, aveau nevoie de fiecare membru 
al echipajului. 

În schimb, Mărunţelul făcu o adevărată criză de nervi. 

— Porcule, îi strigă el lui Portta. Pe mine nu m-ai lăsat 
să mă ocup de hoitul ăla, numai ca să-ţi tragi tu partea. Dă- 
mi voie să te strâng de gât, camarade. 

Pornise să-şi pună în aplicare promisiunea, însă îi 
despărţiseră berberii. 

— Maşina voastră poate merge mai iute decât caii 
noştri? se interesă Glas-de-sabie. 

În interiorul Panzerului rămăsese doar Mercenarul, 
dezarmat şi el. Noi ceilalți aveam fiecare câte două guri 
întunecate de carabină îndreptate spre ţeastă. Caporalul 
Klebb nu putea curăța jegul de pe grumazurile lor cu câteva 
rafale bine ţintite, fară să ne curețe şi pe noi. Ştiam prea 
bine că aştepta momentul cel mai potrivit ca să intre în 
acţiune şi că nu-l va rata. Dar momentul nu sosise încă. 

— La iuţeală s-ar putea ca gloabele voastre să fie mai 
tari, mărturisi Portta, punându-i din nou pe jar. 

Indivizii prinseră mânerele săbiilor, pufnind. Erau foarte 
sensibili la onoarea animalelor. Faptul că Portta le numise 
gloabe nu era deloc de natură să-i binedispună. 

— Însă dacă e vorba de drum lung, continuă berlinezul, 
maşina noastră ține mai bine la tăvăleală. Când gloabele 
voastre or să-şi dea sufletul de osteneală, motorul nostru 
nici n-o să se sinchisească. 

Nobilii bandiți se înfiorară din nou la auzul epitetului. 
Moşul trebui să-i dea lui Portta cu cotul. Berlinezul renunţă 
la figurile de stil şi adoptă o manieră mai seacă de a 
prezenta lucrurile. 

— Pornim la apusul soarelui, hotărî Glas-de-sabie, 
adresându-se locotenentului Leuwe şi ceilalți îl susținură 
cu o mişcare scurtă a capului. Dacă ne mişcăm repede, în 
zori ajungem. O parte dintre oamenii tăi vor merge cu noi, 
călare. Câţiva dintre ai noştri vor sta în maşină. 

— Încotro ne duceti? întrebă Leuwe. 

— Nu trebuie să ştii prea multe, i-o reteză banditul. Vă e 
de ajuns că sunteţi în viaţă, nevolnicilor. Când am să vreau 
să-ţi spun ceva am s-o fac. Până atunci, poartă-te ca un 
sclav, că altceva nu eşti în ochii mei! 

Leuwe o înghiți şi pe asta, ca şi noi, restul. Nu 
întrezăream încă nici un plan de acţiune care să ne scoată 
din situaţia jenantă în care ne aflam. Heiden, soldat german 
până în măduva oaselor, suspină ca un copil mic, cu inima 
frântă. 

Se pregătea ceva cu adevărat deosebit pentru sfârşitul de 
săptămână. Era vineri seara şi noi petreceam în mijlocul 
deşertului cu floarea tâlharilor. La un ceas după adunarea 
de stat major, ei încă îşi ascuţeau lamele săbiilor, 
acompaniindu-se cu strigăte sălbatice, care-ţi umpleau 
inima de bucurie. Foloseau pietre dure, pe care lama scotea 
sunete îngrozitoare. Când lama era gata ascuţită, putea tăia 
un fir de nisip în felii subțiri. După ce tăişurile ajunseseră 
la subţirimea unei molecule şi nu mai puteau fi ascuţite, 
maimuţoii trecură la studierea automatelor noastre 

Schmeisser şi a pistoalelor. Era marfa pentru toată lumea, 
însă împărțeala prăzii născu vreo două sau trei încăierări. 
Câştigară cei mai tari în pumn şi în funcție. Minute în şir 
după aceea răsunară rafale festive, punctate de pocnetele 
Mauserelor şi ale Waltherelor. În vremea asta îşi susțineau 
moralul cu înghițituri zdravene din ploştile legate de şa, în 
care clipocea un soi de rachiu din ierburi, rădăcini şi fierea 
unei şopârle ascunse printre bolovani. 

Mărunţelul se foi ce se foi, grohăind ca un porc în 
călduri, căruia 1 s-a înfipt un ghimpe sub şoric. Ochii îi 
ieşiseră din cap, atârnându-i până la brâu. În cele din urmă 
nu mai rezistă. 

— Mă duc să trag şi eu o dușcă, zise, ridicându-se din 
locul în care ne aşezaserăm să aprindem un foc. 

— Krautfeld, bagă-ţi minţile în cap, îl apostrofă Moşul 
Ce, te crezi la cârciumă, cu nişte prieteni de-ai tăi? 

— Lasă-l să se ducă, interveni Leuwe, cu o strălucire 
stranie în priviri. Poate nu-i strică. 

Mărunţelul fu întâmpinat cu răcnete de satisfacție, în 
ciuda celor ce ne aşteptam să se întâmple. Berberii erau 
fascinaţi de statura sa neobişnuită şi credeau sincer că 
greutatea imensă e direct proporțională cu valoarea 
camaradului nostru. De aceea îl priveau cu o oarecare 
simpatie, care însă nu i-ar fi împiedicat să-i înşire 
măruntaiele de la Tripoli la Tobruk, dacă namila i-ar fi 
supărat câtuşi de puţin. Îl adoptară repede şi în cel mai 
scurt timp se organiză primul concurs internațional de 
pileală din deşertul Sahara, reunind la start campioni beţivi 
din Germania şi Libia. 

— Ce facem, domnule locotenent? am întrebat. 

Mercenarul şi Heiden rămăseseră în interiorul 
Panzerului, înghesuiți de patru nespălați. Aceştia pipăiseră 
un ceas întreg cadranele şi levierele, mângâiaseră pe creştet 
obuzele brizante şi incendiare, îşi dăduseră palme ca să-şi 
ia unul altuia locul în fața dispozitivului de ochire. 
Salivând de plăcere, unul dintre ei îşi vârâse braţul drept 
până la cot în chiulasa tunului. Erau în burta celui mai 
puternic animal din lume şi din cauza asta li se părea că 
sunt ei înşişi cele mai mari animale din lume. 

— Aşteptăm un moment prielnic, mormăi Leuwe, prea 
puţin convins de justeţea strategiei pe care ne-o propunea. 
Beyer? 

— E bine aşa, dom’ locotenent, încuviinţă Moşul. E bine 
să ne lăsăm duşi de ei până în apropierea unei aşezări. Nu 
ştiu ce învârtesc, sau ce vor să facă în noaptea asta. Dar zic 


66 


să căscăm bine ochii, dacă nu vrem să ne facă felul de 
îndată ce nu vor mai avea nevoie de noi. 

Sevilla şi Portta mormăiră aprobator. 

— Cum îi văd de porniţi, zise berlinezul, o să se lase cu 
ceva sânge. Au de plătit o poliţă sau de recoltat vreun bir 
de la cine ştie ce amărâţi. Vor să ne folosească probabil ca 
forță de şoc. 

— Fugi de-aici! îl întrerupse oarecum speriat Sevilla. Ce 
treabă avem noi cu răfuielile ăstora? 

— Swen, îmi zise locotenentul, tu, Portta şi Sevilla 
formaţi o echipă. Cealaltă echipă este alcătuită din mine, 
Obergefreiterul Beyer şi Krautfeld. Vom sta pe cele două 
flancuri ale Panzerului. La momentul potrivit îi vom scoate 
pe nepoftiţi din tanc. 

— Vu sau morţi; se interesă Sevilla. 

— Asta nu mai are importanţă, făcu locotenentul. 

Mărunţelul se întoarse între săbii, escortat de camarazii 
săi berberi de pahar. După ce-i articulară câteva scatoalce 
prieteneşti pe spinare, aceştia îl azvârliră la picioarele 
noastre, cât pe ce să ne strivească. Apoi se îndepărtară 
râzând, zdrăngănindu-şi săbioaiele. Moşul şi Leuwe, care 
se aplecaseră iute peste trupul matahalei, săriră ca arşi, 
trăsniți de duhoare. 

— Dumnezeule mare, gemu locotenentul, ce-aţi băut, 
purgativul pentru cămile? Beyer, crezi că mai putem scoate 
ceva de la animalul ăsta? E ţeapăn ca un par de gard. 

—  Luaţi-o mai uşurel, dom” locotenent, râgâi 
Mărunţelul, ridicându-se pe propriile buci, spre uimirea 
generală. N-am băut decât vreo doi litri din porcăria asta a 
lor. În schimb, ei mi-au povestit ce urmează să se petreacă 
mâine. 

Ne-am strâns în jurul său, luptând cu miasmele 
îngrozitoare pe care le risipea cu generozitate. 

— Daaa, domnule, continuă el încântat. Mâine la amiază 
voi fi prințul unei minunate oaze, la douăşcinci de 
kilometri d-aci. Apă pe săturate, curmale, banane, tot ce 
vrea muşchiul meu. i-o groază de puicuţe, numai pentru 
mădularul meu. Mi se fâlfâie de războiul ăsta împuţit. Iar 
înapoi în Germania nu mă mai întorc. Acolo trebuie să m- 
apuc iar de muncă. 

— Zi-i mai departe, îl zgândări Johann Portta. Au făcut 
mişto de tine, butoi cu rahat! Al cui prinţ poţi tu să fii? 
Poate al hoiturilor de cămilă şi al cailor morți. 

Mărunţelul scoase un muget de revoltă. 

— Îndată ce-i luăm capul ticălosului de Mazah şi-i 
tragem în ţeapă pe toți căţeii lui, cu păduchi cu tot, Glas- 
de-sabie mă va numi conducător al tribului care locuieşte 
în oază. El este un om prea ocupat, nu poate sta locului, ca 
să se ocupe cu probleme administrative. 

— În vreme ce ţie-ţi merge mintea de minune la chestii 
din astea, îl complimentă Leuwe. Dar ia zi, cine-i 
nefericitul ăsta de Mazah şi cu ce l-a supărat pe Glas-de- 
sabie? 

— l-a furat omului nepoata din cort şi şi-a făcut-o 
nevastă. Mazah şi ai lui sunt arabi păduchioşi. Berberii nu 
se uită la ei nici cu curul. Dacă îl întrebi pe Glas-de-sabie 
ce preferă, să lingă un scuipat de câine sau să dea mâna cu 
un arab, o să alerge o zi şi o noapte după câinii vagabonzi. 
Nu se înghit unii pe alţii, berberii au fost înaintea lor prin 
părțile astea. Ei bine, Mazah ăsta, care e un tinerel necopt, 
de vreo optsprezece ani, a pus ochii iarna trecută pe 
nepoata lui Glas-de-sabie, cu prilejul unui popas al 
caravanei sale în preajma taberei berbere. Şi gagicii 1-a 
plăcut maimuţoiul. Sigur că Glas-de-sabie vrea morţiş să le 
taie amândurora urechile şi nasul. Mazah a plecat cu coada 
între picioare, însă la vreo trei luni după asta a venit într-o 
noapte şi a cules din deşert mieluşica care-i ieşise în 
întâmpinare. Până acum i-o fi făcut felul de mai multe ori, 
la el în oază şi Glas-de-sabie e turbat. Vrea Panzerul, ca să 
poată rade locul de pe faţa pământului. 

Tăcurăm cu toţii preţ de vreun minut. Povestea era prea 
lungă pentru ca Mărunţelul s-o poată ţine minte după o 
singură relatare. Am dedus că se vorbise mult despre 
subiectul cu pricina, printre păhărelele de rachiu. Nu putea 
fi decât adevărată. 

— Eu nu vreau să mă amestec în povestea asta, domnule 
locotenent, spuse tam-nisam Sevilla. La paisprezece ani am 
fugit de acasă cu o verişoară de-a mea din Koln şi am 
petrecut o noapte într-o căpiţă de fân din curtea unui 
gospodar. Ne-a găsit taică-său şi ne-a bătut pe amândoi 
până la sânge. 

— Cine-ţi spune că eu vreau să ne amestecăm? făcu 
locotenentul nostru. Dar până treci puntea te faci frate şi cu 
dracul, nu-i aşa? 

N-am mai găsit nici unul nimic inteligent de spus. După 
căderea întunericului se stârni o agitație grozavă. Bandiţii 
înveşmântaţi în negru strânseră tabăra în câteva minute, 
zbierând ca apucaţii. Erau excitaţi de băutură şi de 
apropierea măcelului pe care-l simțeau aproape. Glas-de- 


68 


sabie strânse chinga armăsarului până ce bietul animal 
scoase flăcări pe nări. Apoi veni către Panzer, fară să se 
grăbească. Apropierea lui semăna cu înaintarea unei 
coloane de furnici pe şira spinării. 

— Soldatule, îi spuse locotenentului, poartă-te aşa cum 
se cuvine, împreună cu oamenii tăi şi-ţi promit că veţi fi 
bogaţi până la sfârşitul zilelor. Fiţi bărbaţi! Flăcăul acela 
voinic, care nu ţine la băutură, a priceput de îndată cum e 
mai cuminte să facă. 

Ne întoarse spatele înainte ca Leuwe să-i poată 
răspunde. 

— Domnule locotenent, se auzi înăbuşit glasul lui 
Heiden din burta tancului, pot să-i zbor chiar acum capul 
cu un obuz şi să-i lichidăm şi pe băieții ăştia dinăuntru? 

— Nu, spuse Leuwe. 


Am mers patru ore, la pas, ca să nu scoatem sufletul din 
cai şi în cele din urmă ne-am oprit în întunericul străveziu, 
rarefiat de lumina stelară. Faţa lunii strălucea argintată, 
însă platoul pe care ne opriserăm părea smolit. Aerul era de 
gheaţă. 

Trupa se reuni în tăcere deplină, în faţa şi în spatele 
Panzerului. Am coborât de pe şenila stângă pentru a ne 
dezmorți mădularele, în acelaşi timp cu locotenentul şi 
Moşul care făcuseră cuie pe partea cealaltă. Am băgat de 
seamă că tâlharii descălecaseră şi se apucaseră să 
învelească copitele cailor cu zdrenţe. Prin capacul turelei se 
îți capul Mercenarului. 

— Klebb, spuse încet Mărunţelul, pe care îl cocoţaseră 
din nou în spinarea unei cămile ghinioniste, tu o rupi o ţâră 
pe limba ăstora. Ce zic? 

— Berbera nu-i araba, vită încălțată, îi răspunse 
Mercenarul dispreţuitor. Dar ceva cuvinte au asimilat. Spun 
că mai întâi va năvăli cavaleria, pentru că se poate apropia 
de oază fară să facă zgomot. În valul doi vom fi incluşi şi 
noi, cu Panzerul, ca să radem orice urmă de rezistenţă. 

— E momentul să-i lichidăm pe toţi, domnule 
locotenent, zise Moşul. De aici încolo putem găsi satul şi 
singuri. 

Se dovedi însă că Glas-de-sabie nu era chiar atât de 
fraier pe cât îl credeam. Dădu un ordin scurt. Locotenentul 
Leuwe, Mărunţelul, Portta şi cu mine ne pomenirăm în şa 
fară voia noastră. Pornirăm o dată cu prima grupă de atac, 
în parte ca combatanți, în parte ca ostatici. În felul ăsta, 

camarazii noştri care ne urmau cu Panzerul nu puteau nici 
măcar să crâcnească. 

— Aşadar ăsta e cuibuşorul de nebunii al porumbeilor, 
hohoti Mărunţelul de pe unica şi fragila cocoaşă a 
dromaderului. 

Unul dintre tuaregi îi flutură prin faţa ochilor o lamă de 
nouăzeci de centimetri. Mărunţelul amuţi ca lovit cu leuca. 

Nu distingeam mare lucru în lumina înşelătoare care se 
cernea din cer. Un pămătuf cu contururi vagi ne ducea cu 
gândul la pâlcurile de palmieri şi curmali care cresc voioşi 
în preajma celui mai mic ochi de apă puturoasă. Fusesem 
părtaşi la prea multe încăierări nocturne ca să ne putem 
înşela. Oaza se afla în faţa noastră, la mai puţin de cinci 
sute de metri. Nu răzbătea nici un sunet din direcţia aceea. 
Totul părea cufundat într-un somn de moarte. Apoi, fară 
veste, începu să urle un câine. 

— Ei, drăcia dracului, mormăi Portta, n-aş vrea să-mi 
pun pielea în băț din pricina unei javre. Măi ăsta, nenea 
berberul, dă ordin mai iute să înceapă balul. 

Glas-de-sabie dădu ordinul. Călăreţii porniră într-un trap 
uşor care se iuți după vreo sută de metri. Mă sileam să nu 
pic din şa, însă ceea ce avea să urmeze era mai mult decât o 
lecție de călărie. Acum se treziseră toți câinii satului, 
pentru că foamea îndurată ani de zile le ascuţise mirosul 
mai ceva decât săbiile berberilor. Era un concert de urlete 
şi lătrături pe cinste. 

— Parcă aş fi în mahalaua Gneisenau, la doisprezece 
ani, chiui Portta. 

— Încercaţi să nu vă lăsaţi prinşi în încăierare, apucă să 
ne strige locotenentul Leuwe. 

Ca şi cum ar mai fi depins ceva de noi. Galopam cu toţii 
în draci acum şi, deodată, satul ţâşni dintr-o crăpătură a 
platoului, chiar sub copitele cailor, cu corturile, miasmele 
şi javrele sale furioase, aruncându-se în haite spre noi. 
Ochii le străluceau în întuneric, ca la diavoli, balele le 
curgeau printre dinţi. M-am uitat în stânga mea şi m-am 
cutremurat. Balele curgeau şi din gura Mărunţelului şi ochii 
lui luceau la fel. Simţea apropierea sângelui şi asta îl 
înnebunea. lar Leuwe mai vorbea despre stăpânire de sine! 
Intraserăm din nou în ceea ce alcătuia de fapt viaţa noastră, 
băgăm iarăşi braţele până, la coate în mocirla de sânge şi 
mucusuri putrede, ca s-o vânturăm. 

Când intrarăm ca o vijelie printre corturile peticite, 
izbucniră ţipetele femeilor şi ale copiilor treziți din somn. 
Am zărit în întuneric mânecile burnuzurilor fluturând ca 

aripile unor păsări speriate. Hăţurile calului fură eliberate 
brusc şi armăsarul se repezi, cu mine cu tot, spre mijlocul 
mulțimii de nefericiţi, pregătit să-i facă una cu pământul. 
L-am strunit cu chiu cu vai, ba chiar a trebuit să-l lovesc 
pentru a-l potoli. În clipa următoare răsună prima 
împuşcătură. Glonţul îmi trecu pe la ureche bâzâind şi se 
înfipse în ţeasta celui din spatele meu. 

— Sâc, sâc, nu m-ai nimerit, strigă Portta vesel. 

Berberii loveau cu săbiile ca la coasă. În jurul lor se făcu 
imediat loc gol. Şapte sau opt ghinionişti care se aflaseră la 
mai puţin de o lungime de lamă, rămăseseră lungiţi pentru 
vecie pe pământul rece. Ceilalţi se refugiară îndărătul 
corturilor, încercând să organizeze rezistenţa, însă nu aveau 
nici o şansă. Caii erau de neoprit. Izbucniră primele flăcări. 
În numai câteva secunde, douăzeci de corturi ardeau ca 
nişte torţe, dezvăluind privirii grozăvia bătăliei. Oaza nu 
măsura mai mult de o sută de metri în diametru. În centrul 
țesăturii de ierburi, incendiile se reflectau pe oglinda 
neagră a unei băltoace nu prea mari, dar mai scumpă decât 
aurul. Din când în când, câte un trup înveşmântat în foc se 
prăbuşea acolo, găsindu-şi odihna în arteziene de stropi. 

— Swen, Krautfeld, Portta, strigă locotenentul Leuwe, 
cu ochii ieşiţi din orbite. 

Ne repezirăm spre el. Cinci sau şase muieri înfuriate îl 
încolțiseră cu furci şi țăpoaie, încercând să-l doboare de pe 
cal şi să-l trimită în Walhalla, la o şuetă cu Odin. Lui 
Leuwe îi venea din ce în ce mai greu să le ţină piept. Se 
apăra cu mâinile goale, încercând să-şi ferească faţa şi 
gâtul. Prea ocupate să-l împungă, schelălăind ca nişte 
căţele în călduri, nici nu băgară de seamă că ne prăbuşeam 
asupra lor. 

— Hei, domnişoarelor, zbieră Johann Portta, prea multe 
v-aţi înghesuit să-l peţiți pe flăcăiaşul ăsta al nostru, câte 
una, pe rând! 

În vremea asta le împărțea pumni în creştet, ceea ce le 
făcu să-l bage în seamă şi să-şi rezerve o parte din furie 
pentru el. Însă cum eu şi Mărunţelul eram aproape, dându-i 
o mână de ajutor berlinezului, curând o luară la sănătoasa, 
în afară de vreo două, prea firave pentru baroasele 
matahalei. 

— Eu zic să ne găsim nişte locuri în tribună şi să vedem 
meciul comod, sugeră Portta dând pinteni calului către o 
zonă mai întunecoasă. Cu mâinile goale tot nu putem să 
facem mare lucru, domnule locotenent. 

Îi ascultarăm înţelepciunea sfaturilor şi descălecarăm 
imediat. La numai cincisprezece metri găsirăm adăpost 
între trunchiurile unui pâlc de palmieri. Am înnodat frâiele 
cailor, ca să nu fugă şi ne-am răsucit să privim. 

Tuaregii semănaseră moartea peste tot, fară să aleagă. 
Trupurile femeilor, ale copiilor şi bătrânilor zăceau 
încremenite pentru totdeauna. Cele mai multe fuseseră 
decapitate cu măiestrie. Călăreţii traversaseră oaza de la un 
capăt la celălalt, se întorseseră de mai multe ori, pisaseră 
sub copitele cailor toată agoniseala amărâţilor acelora. 
Acum se roteau necontenit, scoțând ţipete care paralizau 
victimele, făcându-le să rămână în calea tăişurilor şi a 
carabinelor. Ori de câte ori mai cădea un cap, urletele de 
bucurie se înteţeau. 

— Fiţi cu ochii în patru, spuse locotenentul Leuwe. 
Dintr-o clipă într-alta trebuie să apară şi Panzerul. 

Pentru o clipă m-am simţit ca un chefliu, la sfârşitul 
petrecerii, așteptând un taxi liber. Fumul îşi schimbă 
direcţia, năvălind peste noi în pale dense, grele, aproape 
asfixiindu-ne. Ne-am scuipat plămânii un minut întreg. 

— După cum merg lucrurile pe aici, domnule locotenent, 
spuse Portta, mare lucru n-o să mai rămână. Apă şi ceva 
merinde. O ştergem rapid. 

— Ce, ai căpiat? se burzului Mărunţelul. Ăsta e regatul 
meu, de îndată ce se face puţină ordine pe-aici îl iau în 
stăpânire. Eu nu plec nicăieri, domnule locotenent. 

O umbră uriaşă se ridică deasupra noastră, acoperind 
perdeaua stacojie de flăcări. Berlinezul îmi dădu un brânci 
într-o parte. M-am rostogolit la pământ, la timp pentru a 
evita sabia călăreţului tuareg. Mărunţelul apucă încheietura 
mâinii atacatorului şi o rupse ca pe un chibrit, dintr-un 
singur gest. Continuându-şi mişcarea de parcă ar fi fost vie, 
lama se înfipse în gâtul călăreţului, ieşind pe partea 
cealaltă. 

— Altă dată să dai bună seara, mormăi Mărunţelul. 

Ne-au trebuit două minute ca să-l convingem că berberul 
nu are dinţi de aur în gură. Cine a mai văzut dentişti pe 
cămile? 

Deodată ceva se schimbă în concertul de strigăte. 
Urletele inconfundabile ale femeilor arabe, prin atingerea 
rapidă a cerului gurii cu limba, le acoperiră pe cele ale 
berberilor. Răsunară două sau trei împușşcături care nu 
semănau cu cele ale carabinelor italieneşti. Cavalerii negri 
începură să şovăie. 

— A prins curaj micuțul Mazah, chicoti Portta. 

— Am să-l jupoi cu mâinile mele, se supără Krautfeld. 
Doi prinți sunt prea mulți pentru un principat. 

O mână de arabi se adăpostiseră de cealaltă parte a 
băltoacei şi de acolo îi împroşcau pe tuaregi cu pietre. 
Răsunară alte două împuşcături. Dar armele lor erau antice, 
se încărcau pe ţeavă şi, de altfel, după această ultimă salvă 
nici nu mai avură cu ce să le încarce. Rezistenţa lor pierdu 
astfel un atu preţios. 

— Urmează măcelul final, suspină locotenentul Leuwe. 
Unde mama dracului e Beyer? 

L-am văzut în jocul de lumini şi umbre pe Glas-de-sabie 
ridicându-se în scări şi făcând semne furioase cu ambele 
braţe. Nu aveai cum să-l confunzi. Îndată patruzeci de 
călăreţi se adunară în preajma lui. Patruzeci de săbii se 
ridicară scânteind, patruzeci de fulgere îi orbiră pe sărmanii 
din cealaltă parte a oazei. Într-o fracțiune de secundă 
văzură cavalcada pornind spre ei şi ultimele clipe ale vieții 
scurgându-li-se printre degete. 

— Acolo! strigă Portta. 

Panzerul venea la întâlnire fară să se grăbească, strivind 
sub şenile ultimele rămăşiţe arzând şi trunchiurile unor 
palmieri care-i stăteau în cale. Când se pomeniră cu el în 
spinare, arabii grupaţi pe celălalt mal al bălții cotcodăciră 
înspăimântați şi se prăbuşiră cu feţele la pământ, bătând 
mătănii. Unul singur rămase în picioare, încercând să-i 
mobilizeze, făcând pe neînfricatul în faţa apariţiei 
impresionante a celor treizeci de tone de oţel. Am dedus că 
acela trebuie să fie şeful de trib sau măcar vreun locţiitor 
de-al său, cu răspundere. 

— Trebuie să ajungem la ai noştri, spuse Leuwe, 
înviorându-se deodată. Swen, Portta, nu mai staţi! 

Am făcut doi paşi şi m-am clătinat, cuprins de ameţeală. 
Mi se deschisese rana din umărul drept. Înainte de a mi se 
înmuia genunchii, Mărunţelul se aplecă, vârându-se sub 
mine. Am simțit că plutesc. 

— Se amână încoronarea, îmi zbieră Krautfeld în ureche. 

Panzerul se opri chiar în spatele cetei de arabi care, 
văzându-se prinşi între două forţe net superioare, renunţară 
la orice împotrivire, aşteptându-şi resemnaţi sfârşitul. 
Turela se roti încet, căutând poziţia optimă de foc. Mi l-am 
închipuit pe Sevilla şi pe Heiden vârând proiectilul pe 
ţeava tunului, trântind capacul închizătorului, ochind. 

— Foc! spuse liniştit Portta. 

Ca şi cum ar fi ascultat ordinul berlinezului, proiectilul 
porni în clipa următoare. Fu unul singur, devastator. El 

trecu pe deasupra capetelor arabilor, peste băltoaca de 
smoală, reteză un trunchi şi lovi în plin trupa berberilor 
adunaţi să vadă cum le vine în ajutor Regimentul 26 
Panzer-Grenadiere. Explozia azvârli în toate părţile cai 
sfârtecaţi, braţe, picioare, jumătăți de torsuri, capete 
păstrând expresia celei mai profunde uimiri. Am sperat din 
toată inima că unul dintre ele să fie al lui Glas-de-sabie. 

Când se risipi fumul exploziei, nu mai văzurăm nici 
picior de berber. Doar o masă însângerată din care, la 
lumina flăcărilor şi a stelelor, se ridicau aburi subțiri. 
Restul vitejiilor o luaseră la sănătoasa, părăsind oaza cu o 
sută de kilometri pe oră, fară să-şi mai culeagă morții. 
Arabii o rupseră şi ei la fugă din faţa acestui monstru care 
scuipa tunete. Cel puţin o generaţie avea să se nască fară 
timpane. 

— Sfârşit, spuse vesel Johann Portta, alergând prin apa 
până la genunchi spre Panzer. 

Mărunţelul mă zguduia îngrozitor pe un umăr ca şi cum 
ar fi vrut să scoată tot răul din mine. O turmă de cămile 
înnebunite de spaimă ne tăie calea, cât pe ce să ne calce 
sub labele lor cu degete noduroase. Am ieşit, adică au ieşit, 
luându-mă şi pe mine, pe celălalt mal. Aerul era de 
nerespirat, saturat de fum şi miros de hoit carbonizat. 
Pretutindeni unde erau ascunşi sau tăiaţi în două oamenii 
țipau fără încetare. Căldura focurilor aprinse de berberi 
începea să se risipească şi venea acum gerul nopţii care 
făcea rănile să usture al dracului de tare şi închidea 
pleoapele muribunzilor de care nu avea să se ocupe nimeni 
până la ziuă. 

— Klebb, Beyer, sunteţi teferi? strigă locotenentul 
Leuwe, cocoţându-se dintr-un salt pe turela Panzerului. 

Era un soldat cu prea multă experienţă ca să se arunce cu 
capul înainte. Bătu prudent în capacul turelei. Ţeava 
tunului se mişcă împingându-l uşurel pe Krautfeld. Portta, 
care recuperase unul dintre Schmeisserele confiscate de 
berberi, vâri un cartuş pe ţeavă, mai mult ca să ne susţină 
moralul. 

— Hai, ieşiţi afară, spuse el, e păcat să rataţi o plimbare 
într-o noapte ca asta, porumbeilor. Heiden, ce fel de 
imitație de soldat mai eşti şi tu? Nu prezinţi raportul 
ofițerului tău? 

Şi, minune! Capacul se dădu la o parte. Dinăuntru se îți 
cu încetinitorul mai întâi o frizură impecabilă, strălucind de 
briantină, apoi doi epoleți cusuți mai regulamentar ca la 
carte, cea mai bine întreţinută tunică a Wehrmachtului. 

— Domnule locotenent, permiteţi să raportez, spuse 
Julian Heiden. Misiunea a fost îndeplinită. 

— Pe loc repaus! ordonă Leuwe. Aţi venit la ţanc, dar de 
ce aţi întârziat atât? 

— Traficul, domnule locotenent, făcu Heiden. 

După el îşi făcură apariţia Moşul, Sevilla şi Mercenarul, 
care se repeziră la băltoaca împuţită în marginea căreia se 
oprise Panzerul şi începură să soarbă din palmele făcute 
căuş. 

— Când am tras, ne explică Moşul, cei patru berberi care 
ne suflau în ceafa au căzut pe spate. Unul dintre ei nici nu 
s-a mai ridicat. O să trebuiască mâine, pe lumină, să-i 
răzuim creierul de pe perete. Vreau să punem un tablou 
acolo sau vreun covoraş. 

— Mazah ăsta o să-ţi dea, drept recunoştinţă, dacă mai 
trăieşte, covoraşul lui zburător, râse Portta. 

— Dacă pe el au rămas urme de când i-a tras-o gagicii 
lui, făcu Mărunţelul, merită. 

— Ce s-a întâmplat cu ceilalți prizonieri? întrebă 
oarecum nedumerit locotenentul Leuwe. 

— Nu există prizonieri, domnule locotenent, îi răspunse 
calm Mercenarul. 

Abia atunci băgarăm de seamă că-şi spăla mâinile în apa 
băltoacei. Mâinile Mercenarului erau roşii de sânge. Dacă 
nu-l speli la timp, sângele îţi intră în piele şi o strică. 
Locotenentul Leuwe nu mai spuse nimic. 

În curând soarele ieşi de după linia orizontului, 
transformând cenuşiul zorilor într-un trandafiriu care în 
numai un ceas avea să devină galben incandescent şi alb 
orbitor. Ne-am adunat în jurul Panzerului şi am desfăcut 
ultimele conserve. Nu îndrăzneam să privim pe malul 
celălalt, cu toate că în cariera noastră văzuserăm suficiente 
grămezi de cadavre. Mărunţelul şi Sevilla, care dăduseră o 
raită să recupereze câteva arme, se întoarseră bolnavi de 
stomac. 

— Cum am să conduc un principat cu supuşi morţi? se 
văicări Mărunţelul. Nu pot să-mi îndeplinească nici o 
poruncă. 

— Avem oaspeţi, ne anunţă Moşul. 

Era un arab tânăr, un băieţandru înalt şi slab, cu burnuzul 
numai zdrenţe pe jumătate arse. Călca apăsat şi cu o anume 
cadență, pe care o mai observasem la bătrânii caravanelor. 
De pe chipul înnegrit de fum se desprindea o distincţie 
neprefăcută, o mândrie care nu avea nimic comun cu 
disprețul. 

— Sunt umilul vostru rob, Mazah. Allah v-a adus în 
ajutorul nostru, stăpâne, i se adresă el Mărunţelului, pe 
care, în mod firesc, măsurându-l din ochi, îl consideră 
conducătorul nostru. 

— A, nu, se înfurie Mercenarul. Ne ajunge câte am 
pătimit din pricina uzurpatorului ăstuia. Domnule 
locotenent, vă rog să puneţi lucrurile la punct. 


Mazah porunci supravieţuitorilor să adune morții şi să 
pregătească cele trebuincioase înmormântării. Dintre ai săi 
pieriseră douăzeci şi doi, între care treisprezece femei şi 
patru copii. Mazah era fiul cel mai mic al şefului de trib. 
Dar acesta şi fratele său mai mare, Nazim, pieriseră în 
deşert în urmă cu opt luni, lăsându-i pe umeri întreaga 
responsabilitate a unei comunități complexe cum era aceea 
a oaze. 

— Ar trebui să vă îngrijiţi rana, îmi spuse el, în vreme ce 
ospătam cu toţii o pulpă de berbecuţ. Soţia mea se pricepe 
foarte bine la oblojirea rănilor. 

— Sunteţi căsătorit, Mazah? îl iscodi Portta cu viclenie. 
Atât de tânăr? Aveţi şi copii? 

— Nu încă, spuse el plecându-şi ochii cu modestie. 
Suntem tineri, într-adevăr. De îndată ce va sosi, soţia mea 
vă va fi prezentată. Am dus-o la adăpost de aici, în deşert, 
de noaptea trecută. Iscoadele noastre ne-au anunţat că vom 
fi atacați. 

— Ştiaţi, deci? făcu uimit Heiden. Atunci de ce nu... 

— De ce nu am organizat apărarea? Trebuia ca tâlharii 
să fie convinşi că ne-au luat prin surprindere. În felul ăsta 
puteam să-i lovim cu mai multă forță. 

Va să zică, m-am gândit, n-ai dat nici două parale pe 
viețile femeilor şi copiilor ăia, ca să-ţi scapi muierea. 
Mercenarul citi în mine ca într-o carte deschisă. 

— N-ai ce-i face, Swen. Aşa sunt ei învăţaţi. O femeie, 
dacă nu e în grațiile şefului, preţuieşte mai puţin decât o 
cămilă. 

— Vrem să vă răsplătim, urmă Mazah. De îndată ce vom 
scăpa de Al Kataf, o să vă puteţi alege orice veţi voi din 
ceea ce ne aparţine. Tot ce e al nostru va fi şi al vostru. 

— Nu ne trebuie decât ceva apă şi ceva de-ale gurii, 
spuse Leuwe. Apoi o să ne vedem de drum. Mai avem atâta 
benzină cât să ajungem la ai noştri. Cât despre bandiți, nu 
cred că trebuie să vă mai temeți. Le-a ajuns papara de azi 
noapte. 

Mazah scutură din cap cu înverşunare. 

— Voi nu-l cunoaşteţi pe Al Kataf. Nu-i cunoaşteţi pe 
oamenii lui. Preferă să moară cu toții aici, decât să lase 
nerăzbunată ruşinea pe care au pățit-o. 

Am tăcut cu toţii. 

— Nobile Mazah, interveni Johann Portta cu diplomaţie, 
ăsta este totuşi un război care nu ne priveşte. Fii ospitalier, 
dă-ne ceea ce crezi că ni se cuvine pentru osteneala noastră 
şi să ne vedem fiecare de treburile lui. 

Se făcu din nou linişte, o linişte stânjenitoare. 

— Am putea să ne luăm şi singuri ce ne trebuie, insistă 
Portta, încercând să dea vorbelor un iz de ameninţare. 

Mazah nici măcar nu clipi. 

— Al Kataf vă e deja duşman de moarte. Nu vă va slăbi 
până la sfârşitul vieţii. Vreți să vă adăugaţi alți duşmani? 

Nu, nu era războiul nostru şi cu toate astea el ne sorbea 
asemenea unui vârtej în mijlocul apei, din care, oricât de 
bun înotător ai fi, nu te poţi desprinde. 

Lumea e plină ochi de războaie. Trebuie doar să-l găseşti 
pe cel care ţi se potriveşte ţie. Dacă doi vecini se încaieră 
pentru un petic de verdeață din faţa casei, pentru o femeie, 
ori pentru o slujbă mai bună, merită să te implici. Ai deja 
un conflict din care poţi trage un folos oarecare. Războiul, 
oricât de mic, e ca un tăciune în care sufli cu ştiinţă. El 
devine o flăcăruie la care te poţi încălzi, un foc în preajma 
căruia poţi trăi mult şi bine, dacă eşti destul de abil ca să nu 
te prăjeşti. Două bande îşi dispută o mahala? Război! O 
companie vrea să intre înaintea alteia la masă, să lingă 
blidele mânjite cu seu de oaie? Război! Naţiunile se 
încaieră pentru spațiul vital? Un arab a furat o femeie care 
n-ar fi trebuit să-i aparţină? Război, război! 

— Heiden, Sevilla, cum stăm cu muniţia? întrebă 
locotenentul Leuwe, ca un bun gospodar. 

Mai aveam două obuze perforante, trei incendiare şi un 
total de cinci sute de cartuşe. Era de preferat să înlocuim 
proiectilele cu hălci de carne uscată şi un burduf, două, cu 
apă. 

Mazah plecă să organizeze apărarea. Lăsară morţii peste 
zi acolo unde se prăbuşiseră, cu toate că soarele începuse 
să se ocupe de ei încă de la primele ore ale dimineţii. Voia 
să le dea berberilor impresia că aşezarea fusese nimicită şi 
locuitorii ei, în cea mai mare măsură, trimişi pe lumea 
cealaltă. Fuioare de fum se ridicau, vizibile de la mare 
distanță. Probabil că frontul se afla undeva, aiurea, altfel n- 
ar fi trecut prea mult şi ne-am fi trezit cel puţin cu un avion 
de recunoaştere pe cap. Iscoadele trimise pretutindeni de 

tânărul şef de trib vegheau ca nu cumva berberii să-şi facă 
apariţia pe neaşteptate şi să ne ia ca din oală. În vremea 
asta camarazii mei ascunseseră Panzerul sub rămăşiţele 
unei colibe pe care o strivise noaptea trecută. Le-aş fi dat o 
mână de ajutor, dar, cum rana din umăr nu-mi dădea pace, 
Moşul hotărî să stau potolit şi să n-o întărât. 

— Îţi vine să crezi că îndurăm toate astea pentru o 
muiere răpciugoasă? făcu sâcâit pe la asfințit Mărunţelul. 
Acum ar fi trebuit să şed într-un tron aurit şi maimuţoii 
ăştia să-mi vâre pe gât smochine dulci. 

— Aşa gândeau probabil şi aheii despre Elena din Troia, 
se exprimă visător Portta. 

— N-am auzit în viaţa mea de asta, spuse Krautfeld 
nedumerit. Cine era, vreo târfa berlineză? Era ceva de 
capul ei, măcar? 

— Era, era. Ca s-o recupereze din aşternuturile 
amantului ei, Paris, războinicii au construit un cal de lemn 
şi s-au ascuns în burta lui până la căderea nopţii. 

— Asta-i bună, râse namila. Ce războinici sunt ăia care 
se joacă cu un căluţ de lemn? 

Sevilla îmi pansase din nou rana, aşa cum se pricepuse şi 
mi-o dezinfectase cu rachiu arăbesc. Duruse ca dracu. 

— Crezi că au să mai vină? mă întrebă ca să-mi distragă 
atenţia de la umărul care părea că luase foc. 

— Fii fară grijă, băiete, i-am răspuns, nu scapă ei 
biletele de la balul ăsta, nici morţi. Glas-de-sabie, sau Al 
Kataf, cum îi zice, are pasiunea dansului. 

Se întunecase de-a binelea. Câinii începură să urle 
sinistru, împiedicându-ne să ascultăm liniştea aşa cum s-ar 
fi cuvenit. Mazah hotărâse să-i lase în voia lor, ca să 
întărească senzaţia de moarte şi dezolare ce stăpânea locul. 

Puțin după miezul nopții însă, Mercenarul se târî dintre 
şenilele Panzerului, unde îşi amenajase un culcuş de 
milioane şi dispăru în întuneric. 

—  Pregătiţi-vă, spuse Moşul, verificându-şi 
Schmeisserul, Klebb o să se întoarcă în curând cu veşti 
bune. 

Şi, într-adevăr, el se întoarse după douăzeci de minute, 
mirosind a transpiraţie şi a sânge. 

— Vor fi aici în cincisprezece minute, şopti fără să se 
sinchisească. Sunt treizeci şi şase. Ba nu, adăugă, 
ştergându-şi palmele de pânza pantalonului, treizeci şi 
cinci. 

Ne-am ocupat fiecare pozițiile, hotărâți să ne terminăm 
dracului treaba şi să putem dormi liniștiți, asta dacă nu 

cumva după aia arabii, în semn de recunoştinţă, s-ar fi 
gândit să ne uşureze respiraţia, pentru aerul fierbinte de 
peste zi, croindu-ne nişte fante sub bărbie cu jungherele lor. 

— Doamne ajută! spuse Mărunţelul la capătul sfertului 
de oră, ceea ce ne făcu pe toţi să pufnim în râs. 

Printre urletele animalelor care bântuiau tabăra am auzit, 
la vreo două sute de metri în întuneric, respiraţiile grele de 
ură a treizeci şi cinci de bărbați mânându-şi caii la pas, 
venind spre noi. 

Aveam simţurile atât de ascuțite, încât, cu puţin efort, am 
fi putut să distingem foşnetul valurilor Mediteranei doar 
dacă am fi întors o ureche spre nord. Am fi putut adulmeca 
de la un kilometru nu numai o picătură de sânge, dar şi 
mirosul oţelului gol, ori parfumul prafului de puşcă. 

Când ajunseseră la mai puţin de cincizeci de metri se 
opriră pentru câteva secunde. Auzeam tot ce fac, fiecare 
gest al lor însemna pentru noi o întreagă istorie, deşi din 
direcția aceea nu răzbătea nici măcar un sunet. Chibzuiră 
iute şi se împărțiră două cete, care se apropiară de tabără 
din direcții opuse. Intenţionau să cuprindă locul ca degetele 
unei mâini şi să strângă sfărâmând totul. Apoi se opriră din 
nou, în liniştea cea mai adâncă. Aşteptau un semn. 

— Mazah ăsta trage la aghioase, îşi dădu cu părerea 
Sevilla. 

Nu apucă să termine. O luminiţă sclipi la unul din 
capetele oazei. În clipa următoare un urlet îngrozitor 
izbucni. Am tras închizătoarele armelor şi am aşteptat să se 
termine tot circul ăsta. Dacă am fi vrut să ascultăm voci 
deosebite ne-am fi dus la operă, nu am fi bântuit Sahara de 
nebuni. 

— Pe ei, spuse locotenentul Leuwe. 

Berberi pătrunseră în galopul cailor, rotindu-şi săbiile 
deasupra capetelor. De data asta chiar nu mai aveau nici o 
şansă. Mercenarul dădu pinteni Panzerului, care tuşi 
îngrozitor, împroşcând în toate direcţiile fum şi scântei, ca 
un armăsar al iadului. Când Heiden aprinse proiectorul şi 
mătură cu el împrejurimile, ceva grozav se petrecu. Orbiţi 
de lumina insuportabilă, frumoşii cai arabi se poticniră, ca 
şi cum ar fi dat cu capetele de un zid invizibil şi se 
cutremurară de durere. Apoi se ridicară în două picioare, 
cabrându-se brusc, azvârlindu-şi călăreţii din şa. Am râs cu 
lacrimi şi, probabil din pricina hohotelor, degetele ni s-au 
contractat pe trăgaciul armei, dezlănţuind alte hohote, de 
gloanţe fierbinți. 

În cincisprezece secunde prima grupă de călăreți fusese 
nimicită. Ne-am repezit cu tot tonajul, aşa cum o făcuseră 
şi ei cu o noapte înainte, ca să vedem dacă mai mişcă ceva. 
Mai mişca. Erau călăreți care se încurcaseră în 
harnaşamente atunci când îi loviserăm şi care se 
moşmondeau acum ca muştele într-o plasă de păianjen. Era 
o postură penibilă pentru nişte bărbaţi ca ei. I-am scăpat 
din două treceri, transformându-i cu şenilele în hoituri 
ciudate, din care nu ştiai cum să deosebeşti ce seamănă a 
om şi ce a cal. Când am terminat nu mai rămăsese nimic 
viu acolo. 

Cea de a doua ceată se năpusti asupra Panzerului. Erau 
atât de furioşi, încât ar fi fost în stare să muşte blindajul cu 
dinţii şi să-l sfârtece până ce ar fi ajuns la noi. Or aşa ceva 
nu trebuia să lăsăm să se întâmple. 

— Să-i batem puţin pe umăr! se gândi Leuwe. 

Panzerul patină în mocirla de măruntaie, întorcându-se 
către noii agresori. Ţeava tunului se deplasă iute de la 
stânga la dreapta, măturând câteva trupuri. Un văl negru, 
desfăşurat de pe unul dintre capetele berbere, rămăsese 
atârnat de capătul ţevii. Un drapel al morţii. Îndată 
gloanţele începură să răpăie pe blindaj, picături ale unei 
ploi inofensive. Tuaregii trăgeau în draci. În curând aveau 
să-şi termine muniţia. Era cazul să-i aranjăm definitiv, dacă 
voiam să mai prindem şi un pui de somn. 

— Portta, strigă Mărunţelul, încercând să-şi desprindă 
una dintre bretele, care se prinsese în închizătorul tunului, 
ăştia de pe partea asta îmi revin mie la control. Pe ceilalți, 
pe care i-am storcit cu şenila, poţi să-i opreşti tu. Ştii mai 
multă anatomie, nu trebuie să cauţi o oră după o nenorocită 
de dantură. 

Portta nu se împotrivi. Strigătul pe care-l scosese în clipa 
următoare nu-i era adresat Mărunţelului, ci exprima mai 
degrabă uimire. Ne-am răsucit cu toţii, în aglomeraţia de 
groază care stăpânea cabina, ca să vedem despre ce este 
vorba. Am strigat la rândul nostru, unii amuzaţi, alți 
scandalizaţi. 

Prin ieşirea de avarie, care rămăsese deschisă, naiba ştie 
cum, îşi itise creştetul înfăşurat în negru un berber şmecher, 
care se strecurase printre şenile, cu gândul să ne cresteze 
obrajii. 

— Arde-l! zbieră Portta. 

El însuşi ţinea în braţe un proiectil, care, dacă l-ar fi 
scăpat, ar fi fost ultima noastră cină condimentată. Berberul 
lovi cu jungherul, făcând roată prin jur. Cu toată greutatea, 

Portta sări sprinten ca un purice. Ţinea foarte mult la 
tendoanele lui. Nici unul dintre băieţi nu îndrăznea să 
tragă. Gloanţele ar fi putut să ricoşeze şi să omoare pe 
vreunul dintre noi. Pur şi simplu contravine bunelor 
maniere să deschizi focul în interiorul unui Panzer. Am 
apucat Mauserul, pregătindu-mă să lipesc ţeava de ochiul 
stâng al berberului, dar el nu lăsa pe nimeni să se apropie, 
ba, mai mult, dădea semne că vrea să intre de-a binelea în 
tanc. Mărunţelul fu mai rapid decât toţi. 

Reuşi, cu un efort supraomenesc, să desprindă o bucată 
din breteaua buclucaşă din închizătorul tunului şi rămase 
cu ea în mână, privind prosteşte când la ea, când la ţeasta 
tuaregului nepoftit. Ideea, una dintre puţinele care-i 
veniseră în viață, fu ca o scânteie. Într-o fracțiune de 
secundă, breteaua se întinse ca o praştie şi plesni ţeasta 
berberului cu catarama grea de metal. Musafirul gemu, 
dispărând încet pe ieşirea de avane. Cealaltă bucată de 
bretea rămăsese prinsă în mecanism, blocându-l. 

— Rade-i! ordonă Leuwe. 

Mitraliera începu să toace des, asurzitoare. Ne-am rotit 
de trei sau patru ori şi apoi n-a mai fost nevoie s-o facem. 
Floarea bandiţilor se ofilise de-a binelea. 

— Ce naiba se aude? întrebă Moşul. 

Era Al Kataf, care înnebunise. Se cățărase pe blindaj şi 
lovea mârâind capacul turelei cu sabia. Lovi până când 
lama se frânse. Apoi lovi cu pumnii, umplându-se de sânge. 
Când nu mai avu ce să facă, sări schelălăind pe pământ. 

— Repede, capacul, spuse Mercenarul. 

Deschise turela. Mărunţelul apucă proiectilul pe care 
Portta încă îl mai ţinea în braţe, aşteptând deblocarea 
tunului. Am ieşit şi eu, ca să răsucesc proiectorul, scăpat ca 
prin minune neatins de furia atacatorilor. În conul de 
lumină albă, lăptoasă, l-am văzut pe Al Kataf îndepărtându- 
se împleticit, cu mințile pierdute de furie neputincioasă. 
Era la zece, cincisprezece metri. 

— Hei, Glas-de-sabie! zbieră Mărunţelul în urma lui. 

Se opinti, azvârli obuzul cu mâinile goale, în direcția 
tâlharului, apoi mă trase la loc în tanc, apucându-mă, cum 
altfel, de umărul rănit. Obuzul făcu explozie. 

Ne-am apropiat, un minut mai târziu, să vedem ce s-a 
ales din Glas-de-sabie. Nu fusese rupt în bucăţi. Dar suflul 
îi spărsese toate organele interne. Am desfăşurat curioşi 
vălul negru care-i acoperea capul şi o parte din trup. Am 
tresărit uimiţi. Al Kataf era mai tânăr decât am fi crezut şi 
blond, blond ca un arian. Pielea lui albă strălucea în lumina 

proiectorului. I-am împiedicat pe arabi să vină să-l scuipe 
şi să urineze pe faţa lui, ameninţându-i că-i împuşc. Apoi 
un văl la fel de negru ca cel al berberului se aşternu peste 
privirile mele. 

CAPITOLUL 5 
Vacanţă cu moartea 


Mai toată lumea e de acord că ultima oară când a fost 
rănit, Portta şi-a făcut-o cu mâna lui. Eram în avanposturi, 
în urmă cu vreo patru luni, aproape de Maradah, într-o 
zonă muntoasă, printre stâncile căreia vânturile se jucau 
de-a orga. Stâncile fuseseră supuse unui proces tehnologic 
de sablare care durase mai multe mii de ani, căpătând 
rotunjimi şi suprafeţe peste care dacă-ţi treceai degetele îţi 
puteai închipui că mângăi un dos feciorelnic. Ți-era mai 
mare dragul să faci de planton. 

În fața noastră poposise un batalion australian. Băieți 
veseli, sătui şi ei de războiul pe care-l purtau la mii de 
kilometri de casă. Pentru ei deşertul nu era o noutate. Cu 
vremea, ajunseserăm la o înţelegere. Noaptea, unii dintre 
ai noştri avansau în ţara nimănui cu câte o raniță plină de 
votcă rusească, pe care o primeam pe un traseu complicat, 
incluzând opt ţări şi trei linii maritime, tocmai din ţara de 
baştină. Îngropau ranița ca pe o mină şi se întorceau în 
tranşee. Australienii se târau la rândul lor, dezgropau 
„mina ” şi aşezau în locul ei o alta, conținând compoturi, 
şerbeturi, rahat, tot felul de delicatese egiptene şi turceşti, 
pe care le recuperam în aceeaşi noapte, dacă mai rămânea 
timp, dacă nu în noaptea următoare. Nu era nici o grabă, 
aveam timp un război întreg. Uite aşa ne aduceam 
contribuţia la dezvoltarea relaţiilor comerciale între zone 
îndepărtate ale globului şi deci la progresul omenirii. 

Într-una din nopți, Johann Portta porni la rândul său să 
târguiască desertul pentru un chef pe care îl plănuiserăm 
pentru a doua zi. Era ziua Feldwebelului Schelde de la 
aprovizionare, un om dintr-o bucată, care, în ciuda faptului 
că îi pierduse lui Portta un dromader înainte de concediu, 
avea toate calităţile unui bun camarad. 

Portta găsi semnul, îşi dădu jos ranița cu votcă şi se 
pregăti să dezgroape atenția australienilor. Răsună o 
explozie asurzitoare. Explozivul care fusese plantat acolo 
era de ajuns doar pentru o farsă. Portta fu împroşcat cu 
compot din cap până-n picioare. La două zile după episod 
încă îşi mai scotea dulceaţă din urechi. Mai rău era faptul 
că bieţii oameni treziți din somn şi dintr-o tabără şi din 

cealaltă se puseră pe tras. Portta trebui să stea ghemuit 
minute în şir, să ţopăie ca un iepure încolțit, să se 
rostogolească pe terenul neted ca palma unui nou născut şi 
să se roage la bunul Dumnezeu să scape teafăr. Cum 
relaţiile sale cu bunul Dumnezeu fuseseră până atunci 
doar la nivelul de „bună ziua — bună ziua”, mă mir şi 
astăzi că ruga i-a fost ascultată. 

Portta era ca un leu turbat. Pe deasupra se făcea şi de 
râs la ziua Feldwebelului Schelde. Înaintă chiar la prima 
oră a dimineţii, cu un steag alb înfipt într-un băț, până 
aproape de liniile australiene. 

— Sunt Obergefreiterul Johann Portta, din Regimentul 
26 Panzer-Grenadiere, zbieră el, dezvăluind astfel cu 
indiferență un secret militar. Ca berlinez, am un simţ al 
umorului deosebit de dezvoltat. Dar ştiu care este 
deosebirea între o farsă camaraderească şi o glumă 
proastă, ca între porci. Cea de azi noapte a fost gluma unui 
porc. Dacă porcul care a pus-o la cale are pretenţia să fie 
considerat un bărbat adevărat va fi de acord cu mine că 
putem normaliza relaţiile numai prin străvechea şi 
onorabila ceremonie a duelului. 

Ca discurs fusese din cale afară de reuşit. Şi eficient. La 
nici zece minute, un australian uscat ca o piele de şopârlă 
moartă de zece zile ieşi din liniile inamice. 

— Sunt sergentul Spike, Sir, spuse el. Nu am de gând să- 
mi cer scuze pentru o glumă pe care spiritul britanic este în 
stare să o aprecieze. Vă rog să alegeţi armele. 

Portta alese floreta. Mercenarul era martor. La două 
după amiază se întâlniră în mijlocul ţării nimănui cu 
sergentul Spike şi cu martorul acestuia. Mai erau de faţă 
câte un medic din fiecare tabără. Desigur, toată lumea, în 
frunte cu ofițerii, ieşi să urmărească spectacolul, un 
spectacol de care ai parte poate o singură dată în viaţă. Se 
plăteau sume grele pe binoclurile din dotare, pariurile 
atinseseră cote ameţitoare. Noi eram optimişti, cunoscând 
aptitudinile uluitorului Johann Portta. 

— Putem începe, Sir? întrebă sergentul Spike. 

Fu un singur asalt. Floreta lui Portta zbură şuierând şi 
se înfipse în pământ la zece metri mai încolo. Cea a 
sergentului Spike se  înfipse în pectoralul stâng al 
berlinezului. Numai vreo trei centimetri, atât cât să nu 
stingherească inima. Sergentul Spike, aşa cum aveam să 
aflăm, era un binecunoscut campion la floretă. Portta îl 
felicită în vreme ce se prăbuşea la pământ. 

Când mi-am venit în fire, întunericul mă împresura. 
Auzeam sunete melodioase cărora însă nu le pricepeam 
rostul. Mi-era sete cum trebuie să-i fi fost lui Orfeu când s- 
a întors din Infern fără să fi reuşit s-o racoleze pe Euridice. 
Nu ştiam unde mă aflu şi nu făceam nici un efort ca să mă 
dumiresc mai repede, în afară de uscăciunea care-mi 
chinuia gâtlejul, mi-era bine. 

Cineva îmi trecu peste frunte o năframă udă. Am întins 
mâna în întuneric şi am apucat nişte degete subțiri, 
acoperite de inele. Păreau degete de copil. 

— Apă, am spus. Dă-mi să beau! 

Degetele se desprinseră de ale mele. M-am răsucit pe o 
parte. Un drug de fier îmi străpunse umărul ieşind pe partea 
cealaltă. Am dedus că mi s-a redeschis rana. La drept 
vorbind, nu era chiar aşa de întuneric. Dacă tot luasem 
inițiativa, m-am dezmeticit rapid. Mă aflam într-un cort 
arăbesc, la lumina unui opaiţ. Mirosul de animal mă 
trăsnea. Prin cusăturile rudimentare se vedea din când în 
când o lumină puternică, semn că afară ardea un foc mare. 

Băiatul care mă răsfăţase cu năframa umedă se întoarse 
aducând un căuş de apă clocită, pe care am sorbit-o 
entuziasmat. Se dădu înapoi un pas. Era o fată. 

— Cine eşti? Unde sunt camarazii mei? am întrebat-o. 

Am repetat întrebarea şi într-o engleză convenabilă, cu 
acelaşi rezultat. Eram două fiinţe de pe planete diferite. 
Puse o învelitoare pe mine, mai multe piei de oaie cusute 
între ele, un acoperământ pentru trimis oamenii pe lumea 
cealaltă. M-am luptat zadarnic să dau jos de pe mine 
colecția de duhori. 

— Nu-mi trebuie, am strigat. Vreau să mă duc înapoi la 
prietenii mei. Sau du-te şi cheamă-i pe ei aici! 

Cârpa de la intrarea cortului se dădu la o parte, lăsând să 
pătrundă larma, lumina focului şi două umbre. 

— Hei, Swen, cum merge treaba? mă întrebă 
locotenentul Leuwe cu blândeţe. 

Am dat din cap în semn că se putea şi mai bine şi l-am 
mai rugat pentru nişte apă de băut. Am mulțumit cerului că 
e destul de întuneric ca să nu văd ce altceva se mai afla în 
apa aceea. 

— Mâine ai să te simţi mult mai bine, spuse şi Mazah. 
Bătrânii noştri au leacuri bune pentru răni. Shayan, prea 
iubita mea soţie, are mâini fermecate, ai să vezi. E 
recunoscătoare că aţi scăpat-o. 

Care va să zică, pentru băieţelul de adineaori, care 
manevrase plapuma duhorilor, se prăpădise atâta amar de 

lume. Am avut senzaţia unei nedreptăţi cumplite. Pentru 
rana mea din umăr şi tonele de măruntaie pe care le 
vânturase Panzerul, meritam să o fi salvat măcar pe 
Marlene Dietrich. 

— Mâine sau poimâine ar trebui să vină turmele, mă 
informă Leuwe. Luăm ce ne trebuie şi o ştergem. Până 
atunci te mai întremezi şi tu. Ar trebui să încerci nişte supă 
de pui. 

M-am cutremurat numai la gândul că aş putea să pun 
gura pe ceva gătit cu apa aceea. Oricum, trebuia să mă 
obişnuiesc cu ea sau să aştept unica ploaie din următorii 
cincizeci de ani. De afară răzbăteau chiotele Mărunţelului, 
ocupat până peste cap cu încă una dintre nenumăratele sale 
beţii. Mi-am închipuit că Portta, Mercenarul, Heiden şi 
ceilalți îl susţin. Cât despre mine, nu-mi doream nimic 
altceva decât să dorm un secol, ceea ce am şi început să 
fac. 

Trezirea a fost lentă şi dureroasă. Mi se părea că mă 
desprind cu eforturi penibile dintr-o baie de mocirlă 
fierbinte. Dar când coşmarul se sfârşi, mă simţii dintr-o 
dată pur, eliberat, uşor. Era ca şi cum m-aş fi născut pentru 
a doua oară. 

— l-a scăzut şi febra, spuse tânărul Mazah. Ar fi bine să- 
l scoateţi puţin la aer înainte ca soarele să se ridice prea 
mult. 

Ceea ce Mărunţelul şi făcu, luându-mă în braţe, presat de 
indicaţiile Moşului şi ale locotenentului Leuwe, care se 
învârteau în jurul nostru panicaţi. Mărunţelul chefuise pe 
viaţă şi pe moarte. Cred că până să ajungem la ieşirea din 
cort, adică drum lung, de trei paşi şi mai bine, am leşinat de 
două ori, din pricina duhorii pe care o emana traiectul său 
digestiv. Ce se afla la capătul celălalt, numai bunul 
Dumnezeu putea şti. 

În sfârşit, Mărunţelul nimeri ieşirea din a treia încercare. 
Am clipit iute, sub ploaia de lumină. Aerul era dulce, nici 
prea rece, nici prea cald, păstrând încă ceva din 
prospeţimea pe care gerul i-o împrumuta peste noapte. L- 
am sorbit ca pe un vin dătător de puteri, ca pe un elixir. 

— Lasă-l jos, lasă-l jos, strigară într-un glas Leuwe şi 
Beyer, speriaţi că, după felul în care se clătina, Mărunţelul 
m-ar fi putut prinde sub el la o eventuală căzătură. 

Krautfeld mă puse binişor pe pământ şi se duse să 
borască taman în spatele cortului, ceea ce Mazah, un 
diplomat versat, se făcu că nu observă. Mai târziu avea să 

susțină că mirosul emanat de rana mea pe cale de vindecare 
îl dăduse peste cap. 

— Să trăiţi, domnule locotenent, am bolborosit. 
Frumoasă dimineaţă, ce spuneţi? 

Portta veni să participe la tratative şi foarte curând eram 
în echipă completă. Am petrecut toată ziua sub un umbrar, 
ciugulind mofturoşi din specialităţile casei, care sfârâiau pe 
pietre încinse, la zece paşi de noi. Se întorseseră păstorii şi 
câţiva berbecuţi ne căzuseră cu tronc. 

— Shayan! strigă Mazah şi apoi îi bolborosi pe limba lor 
un ceas şi jumătate. 

Pesemne o instruia să fie spirt în preajma unor domni 
chipeşi şi viteji ca noi, să nu-l facă de ruşine. Ea se zori şi 
în următoarele clipe se amestecase în mulțimea celor care 
roboteau cu frenezie ca să dreagă tot ceea ce distruseseră 
călăreţi lui Glas-de-sabie. Apucasem să văd numai o 
pereche de ochi rotunzi ca două alune şi mâinile prizoniere 
în zeci de brățări, zbătându-se aidoma porumbeilor. Apoi 
mi-am amintit de gustul îngrozitor al apei de peste noapte 
şi m-am cutremurat. Se auzeau chicote, conversații aprinse, 
cântece, parcă nici nu murise atâta amar de omenire. Au 
trudit toată ziua ca să îngroape hoiturile şi au făcut-o cu 
aceeaşi plăcere cu care au petrecut după aceea. Mă rog, 
munca grea cere şi destindere pe măsură. 

— Câte neveste ai? îl iscodi Sevilla pe tânărul şef de 
trib. 

Arabul socoti pe degete. 

— Deocamdată patru. Eu nu sunt un om bogat. De-abia 
agonisim. De aceea vă suntem recunoscători că ne-ați 
scăpat de bandiții lui Al Kataf. 

— Floare la ureche, zise Mercenarul. Aşa ne petrecem 
de obicei vacanţele de vară. 

— Tot ce aveţi de făcut acum este să vă odihniţi. 

— Portta, se interesă Mărunţelul, oare n-am reuşi să 
tranzacţionăm ceva cu băieții ăştia? Aur? Bijuterii? Am 
putea să punem la bătaie o parte din muniţie. 

Mai aveam două obuze şi o sută de cartuşe. 

Conform calculelor Mercenarului, benzina rămasă ne-ar 
mai fi asigurat un salt de o sută de metri. Eram prizonieri 
până la sfârşitul vieţii. Însă deocamdată perspectiva asta nu 
ne îngrijora prea mult. Leuwe se săturase şi el, cel puţin 
pentru o perioadă de timp, de război. Mărunţelul adulmeca 
înnebunit în stânga şi-n dreapta, după o posibilă pradă, 
care, vai şi amar, de unde să răsară? Moşului îi mergea 
bine, bine de tot. Oasele lui tânjiseră multă vreme după un 

loc ca ăsta, umbros, în care privirea să se poată agăța şi de 
altceva, mai apropiat decât linia orizontului. Oasele lui se 
ciopliseră pe bolovanii din Cirenaica şi se măcinaseră în 
tranşee. Pielea i se uscase ca iasca, fiecare rid al feței 
ascundea fire de nisip. Dacă ai fi stat să-l întrebi ar fi 
aşteptat pensionarea, ba chiar sfârşitul vieţii patrulând prin 
lumea verde spălăcită a oazei. Cu vremea, vârstnicii l-ar fi 
învăţat pe de rost şi l-ar fi salutat clătinând uşor din cap. 

Adevărul era că printre frunzele palmierilor soarele 
părea un astru prietenos, acelaşi soare pe care prin părțile 
din care ne trăgeam noi oamenii îl foloseau ca să se 
bronzeze. Pe marginea bălții mişunau gâze fascinante, prea 
puţin interesate de trecerea noastră pe acest pământ şi, dacă 
aveai noroc, puteai întâlni din când în când un şarpe 
inofensiv. La asfinţit cerul căpăta culoarea unei grădini de 
trandafiri. O adiere binecuvântată venea să ne facă 
respiraţie artificială. 

Singurul care nu-şi găsea locul în toată această montare 
era Heiden, disciplinatul Heiden. În fiecare dimineaţă se 
trezea înaintea tuturor ca să-şi pună la punct ţinuta. Cu 
tonele de praf din jurul nostru, în care lumea întreagă părea 
să se fi scufundat, bocancii lui erau de neatins. Străluceau 
ca două oglinzi. Nasturii tunicii te orbeau. Fiecare cută 
fusese trasă în fiecare dimineaţă cu exactitate nemţească. 
Îşi demontase Schmeisserul de o mie de ori şi tot de atâtea 
ori îl montase la loc, curăţat, gresat, verificat. Apoi fusese 
rândul Mauserului. 

— Domnule locotenent, spuse într-o seară, la vreo 
săptămână după bătălia pe care o dăduserăm cu centaurii 
uscați ai lui Glas-de-sabie, ar trebui, dacă-mi permiteţi, să 
organizăm serviciul de gardă. De la o vreme se petrec 
lucruri ciudate. 

— Ce fel de lucruri? 

— Heiden are dreptate, se amestecă Mercenarul E ceva 
în aer. Aţi observat, domnule locotenent, că arabii nu mai 
sunt chiar atât de politicoşi? 

— Probabil că s-au obişnuit deja cu noi, spuse Moşul. 
Doar nu vrei să ne sufle-n fund toată ziua. 

— Nu despre asta e vorba. Ieri am auzit un cuvânt 
arăbesc pe care nu l-am mai savurat de pe vremea Legiunii. 
Înseamnă „încornorat” şi e destul de grav. Amintirea lui nu 
se poate spăla decât cu sânge. 

— Ce treabă avem noi cu daraverile lor sentimentale? 
făcu Portta. N-au decât să şi le rezolve singuri. Un soldat 

bătrân ca mine nu se mai uită după un dos de femeie decât 
dacă poate să tragă un folos oarecare. 

— Sper că n-aţi făcut vreo prostie, se supără 
locotenentul Leuwe. Astea nu sunt muieri pentru voi. Dacă 
nu vă mai puteţi stăpâni, folosiți-vă palmele aşa cum se 
cuvine. Careva dintre voi a călcat strâmb? 

— Nici pomeneală, domnule locotenent, ne repezirăm 
noi să-l liniştim. N-am făcut noi aşa ceva. 

— La noapte facem de gardă cu schimbul. 

După miezul nopţii, sforăitul Mărunţelului stârni toată 
ceata de câini pe jumătate sălbăticiţi, care nu fuseseră 
obişnuiţi cu asemenea sunete în deşert. Panzerul acţiona ca 
o cutie de rezonanţă. L-am întors pe toate părțile, dar el 
reîncepea după numai câteva clipe, cu şi mai multă poftă. 
În cele din urmă, obosiţi să-l mai combată, câinii 
abandonară lătrăturile. Camarazii noştri, de asemenea 
extenuaţi, se prăbuşiră într-un somn adânc, fără vise. 
Mărunţelul şi sforăitul său rămaseră singurii stăpâni ai 
nopţii sahariene. 

M-am mişcat cu băgare de seamă spre deschizătura 
cortului. Sevilla moţăia cu arma pe genunchi. Pierduse 
obişnuinţa gărzilor. N-a fost o problemă să mă furişez prin 
spatele lui. Dacă aş fi vrut, aş fi putut să-i leg şireturile 
bocancilor între ele şi să mă prăpădesc de râs văzându-l 
cum se poticneşte şi cade cu nasul în nisip. Dar n-aveam 
timp de giumbuşlucuri. Trebuia să fiu punctual. 

Luna răsărise de vreo jumătate de ceas. Lumina ei îmi 
arăta calea, dar ar fi putut să mă arate şi pe mine altora, aşa 
că am umblat cu mare fereală, ţinând linia palmierilor, cu 
ale căror trunchiuri trupul meu putea fi confundat. La 
fiecare pas mi se părea că pietrele ţipă sub tălpile mele, iar 
iarba mi se încolăceşte în jurul gleznelor ca să mă 
împiedice. Afurisită iarbă arăbească! 

Am ocolit cu grijă balta din mijlocul oazei. M-am oprit 
la jumătatea distanţei dintre Panzer şi corturile arabilor. 
Acolo, un pâlc de curmali forma un fel de ţare în interiorul 
căruia iarba părea de argint foşnitor. Pe pajiştea cu 
strălucire sărăcăcioasă desluşeam o siluetă fragilă, alcătuită 
parcă numai din rămăşiţele umbrei pe care lumina lunii, din 
ce în ce mai puternică, o alunga spre marginile oazei. 

— Swen? se auzi o şoaptă. Swen, este tu acolo? 

Am simțit căldura topind noaptea în jurul meu. Deşi 
aerul avea prea puţine grade peste zero, picături de sudoare 
mi-au acoperit fruntea. Din doi paşi am fost acolo şi am 
cuprins în braţe silueta de umbră. 

— Swen, spuse din nou, de ce tu întârziat? 

— O, Shayan, am murmurat cu respiraţia tăiată, ei au 
adormit greu şi nu vreau să-ţi pun viaţa în pericol. Deşi eu 
mi-aş pune-o pe-a mea oricând pentru tine. 

Ea îşi aşeză capul în scobitura umărului meu şi nu mai 
spuse nimic. Nicicând nu purtasem o povară mai dulce. 
Apoi m-am aplecat şi am sărutat-o. Shayan suspină, 
întorcându-mi sărutul. Trupul ei era alcătuit numai din 
curbe line şi totuşi îndrăzneţe, pe parcursul cărora carnea 
tare se împletea sub pielea satinată. 

— Nu iubesc Mazah, şopti. Numai la tine. Fugit cu 
Mazah numai ca să scap Al Kataf. El om rău. lar Mazah 
om sărac. 

Ar fi trebuit să am o strângere de inimă, însă faptul că 
tineam în braţe o femeie tânără, adevărată, era de natură să- 
mi strângă minţile. Ne-am sărutat şi ne-am zbuciumat cam 
un ceas, timp în care sângele mi-a dat în clocot de mai 
multe ori. Gâfâiam ca un armăsar în călduri şi copila făcea 
tot ce se putea ca să mă aprindă şi mai tare. Când simţea 
însă că peste o clipă cazanul va face explozie, se îndepărta 
câțiva centimetri şi-mi şoptea la ureche fleacuri care mai 
slăbeau presiunea. 

— Nu mai pot trăi, îmi zicea. Viaţa aici cenuşie, fară 
speranţă. Când tu pleci, Shayan moare. 

— Vino cu noi, am spus, strângând-o în braţe de era s-o 
strivesc. Nu te las aici. Am să te duc la Tunis. 

— Fost la Tunis, demult, când eram copil. Caravana. 
Tata neguţător de bijuterii. Al Kataf a pus ochii pe mine 
atunci. Eram nepoată, dar avea gânduri murdare. 

— Nu-ţi fie teamă, i-am spus simțind cum urcă mânia şi 
mă îneacă, cât voi trăi eu nu te va mai atinge nimeni. 

— Şi cumperi rochii şi pantofi, ca unei doamne? mă 
întrebă ea, cu ochişorii strălucind în lumina lunii mai abitir 
decât stelele. 

— Cele mai frumoase rochii. 

— ŞI... cum îi spune? Ca să apere de soarele. 

— O pălărioară. Zeci, sute de pălărioare şi umbreluţe. 
Nu va mai trebui niciodată să-ţi acoperi căpşorul ăsta 
drăgălaş cu pânze, voaluri şi alte prostii din astea. 

Shayan îmi acoperi speriată buzele cu palma. Palma ei 
mică mirosea a mirodenii. Avea un miros aţâţător, care ar fi 
înnebunit până şi o mumie egipteană. 

— Nu vorbeşti aşa. Respecţi obiceiurile mele. Respecţi 
mine. 

— Am să te respect, iubita mea. 

În clipa următoare, Mărunţelul, care se furişase neauzit 
pe urmele mele, nu se mai putu stăpâni, izbucnind într-un 
hohot de râs care trezi iarăşi haita de câini. Arabii însă nu 
se sinchisiră, rămânând în culcuşurile lor călduţe. 

— Krautfeld, am scrâşnit printre dinţi, încetează dacă nu 
vrei să te fac să-ţi scuipi puţinul creier care mucegăieşte 
sub ţeasta ta. 

Însă el se tăvălea pe jos de râs şi abia reuşea să 
bolborosească sunete fără a putea să alcătuiască vorbe cu 
înţeles. Shayan mă cuprinse speriată cu braţele pe după gât. 

— Aşa, aşa, izbuti în cele din urmă matahala să 
rostească, arată-i respectul tău, Swen şi după ce termini tu, 
am să i-l arăt şi eu pe-al meu. Mein Gott, ce-o s-o mai pun 
să frece respectul ăsta cu mânuţele ei mici! 

— Tu, porcule... am mugit. 

Shayan mă îmbrânci şi o luă la picior, încercând să se 
întoarcă la ai săi. Când trecu însă prin dreptul 
Mărunţelului, acesta o înşfăcă de pulpana veşmântului. 

— Unde te grăbeşti aşa, târfa mică? Hei, Swen, găurica 
ta a făcut picioare. Poate c-ar trebui s-o încep eu, ca s-o 
potolesc şi pentru tine, ce zici? 

Mi-am pierdut minţile. Dintr-un salt am fost în cârca lui. 
Nedumerit, Mărunţelul îi dădu drumul lui Shayan, care se 
refugie la câţiva paşi mai încolo, urmărindu-ne cu ochii 
căscaţi de groază. 

— Am să te omor, porcule, am strigat, renunțând la 
prudenţă. 

Abia în clipa următoare mi-am dat seama de greşeala 
tactică. Mă urcasem pe spinarea unui bivol fioros, pe cale 
de a se înfuria şi nu mă gândisem cum m-aş fi putut da jos. 
Mărunţelul răcni, vânturându-şi braţele, încercând fără prea 
mult succes să mă apuce. 

Mi-am înfipt dinţii în urechea lui stângă, pe care i-am 
făcut-o ferfeniță. Scoase un urlet în care se amestecau 
uimirea şi durerea, se scutură şi scăpă un vânt îngrozitor de 
puturos. 

— Ce dracu’? Nu mai vrei să-ţi împărţi bucăţelele cu 
vechii tăi camarazi de arme? Ce te-a apucat? 

Am lăsat urechea stângă şi m-am pregătit s-o supun 
aceluiaşi tratament pe cea din dreapta. Simţeam pe limbă 
gustul sângelui. Atunci Mărunţelul se arcui pe spate, cu o 
uşurinţă uluitoare pentru şuncile sale, reuşind să mă apuce 
de brăcinari. Trase şi mă azvârli peste cap cu uşurinţa cu 
care îți scoţi puloverul. Când am izbit pământul tare, am 

icnit, iar sufletul a dat să-mi iasă pe nări. Dar ce era mai 
rău de-abia acum urma. 

— Finlandez căcăcios, urlă Krautfeld. Cum am să mă 
mai arăt puicuţelor cu franjurile astea la urechi? Stai numai 
să-ţi aranjez niţel nasul cu călcâiul. 

Venea cu paşi apăsaţi şi cred că nu mi-ar fi aranjat numai 
nasul. După cum călca, avea să-mi facă faţa tot una cu 
ceafa. Când să se aplece, i-am proptit talpa între picioare şi 
am făcut o omletă de mai mare dragul. Asta l-a îndoit 
pentru câteva secunde, timp în care am putut să mă ridic şi 
să mă scutur. Ca să mai obţin o mică amânare i-am mai tras 
un şut în foale. El însă îmi prinse piciorul în palme, 
strângându-l ca într-o menghină, într-o clipă mi-ar fi 
sfărâmat oasele gleznei. 

Shayan sări atunci pisiceşte şi se ghemui în spatele 
namilei. Am împins piciorul în faţă. Mărunţelul îşi roti 
braţele neputincios, prăbuşindu-se cum se prăbuşesc 
copacii, ţeapăn. Shayan ieşi de acolo cu abilitate, înainte ca 
masa enormă să o facă chisăliţă. 

— Stați o ţâră, îndrăgostiţilor, grohăi el, să vă 
binecuvântez pe amândoi aşa cum meritaţi. Am să mă piş 
pe nasul tău, finlandezule, iar pe tine, târfa mică, am să te 
trag în ţeapă de vreun milion de ori. 

— Ridică-te, ca să-ţi iau gâtul, i-am spus, sperând că n-o 
va face, pipăind totuşi, în acest timp, mânerul baionetei. 

N-a mai fost nevoie s-o facă. Am primit o lovitură 
grozavă în moalele capului. La zecile de mii de stele de pe 
boltă s-au adăugat nenumărate altele, de toate culorile. M- 
am prăbuşit în genunchi, ameţit de durere. În faţa mea, mai 
multe picioare defilau de colo-colo, stârnind praful care îmi 
intra în nări, în ochi şi în gură. Aşadar, în cele din urmă 
arabii renunţaseră la somn, alertaţi şi de țipetele ascuţite ale 
lui Shayan. Mărunţelul îşi primi porția de ciomege. Putea 
să îndure multe lovituri ca acestea, însă până la o limită şi 
limita fu depăşită curând. Se prăbuşi din nou, fară 
cunoştinţă. Am mai apucat să aud vocile locotenentului 
Leuwe şi ale celorlalţi. Însă era cam târziu. Am leșinat. 


Cică cu vreo trei mii de ani înaintea erei noastre nu era 
chiar atât de cald în ţinuturile Saharei. Sau, în orice caz, nu 
era atâta uscăciune. Vânturile au adus nisipul, din ce în ce 
mai mult, care a sufocat cursurile de apă. Precipitaţiile au 
început să cadă din ce în ce mai rar şi au fost din ce în ce 
mai scurte. Căldura, urcând din adâncurile pământului, n-a 
mai putut fi stăvilită de vegetația tot mai sărăcăcioasă, ca o 

haină ponosită pe scoarță şi a răbufnit la suprafață, 
pârjolind ce mai rămăsese. Căldura coborând din cer s-a 
revărsat în valuri, fără să mai întâmpine vreo împotrivire. 

Dar în vremurile acelea oamenii nu umblau atât de mult 
prin aceste locuri ostile. Şedeau frumos la ei acasă, în 
apropierea apei, care înseamnă viaţă, la umbră, înconjurați 
de femeile, copiii şi toate rubedeniile lor. Strămoşii mei 
nici măcar nu aveau cunoştinţă că undeva, pe suprafaţa 
pământului, pe care îl credeau plat, se găseşte un loc lipsit 
de apă, ocolit de ploi, părăsit de plante şi animale. Fi 
cutreierau păduri întunecoase, în care blestematul de soare 
nu avea voie să pătrundă şi atunci când îi apuca cheful 
îngenuncheau pe un covor moale şi răcoros de muşchi, 
pentru a sorbi câteva înghiţituri din apa rece ca gheaţa a 
unui izvor. Strămoşii mei erau mai inteligenţi decât mine. 

A trebuit să vină un război mondial ca să pot cunoaşte 
locul acesta, fără voia mea. Un loc despre care citisem în 
cărțile unchiului Jules Verne şi despre care, v-o spun sincer, 
nu voiam să aflu mai multe. Mercenarul cunoştea prea bine 
aceste nisipuri, se zbenguise de tânăr în soare, respirase aer 
incandescent, mâncase rădăcini, băuse o picătură de apă pe 
lună. Dar eu nu eram Mercenarul. Şi, apoi, Mercenarul nu 
se afla în situația mea. 

Răul urca dinspre tălpi şi se concentra la subsuori şi în 
jurul pieptului. Sudoarea se acumula în fiecare cută a 
veşmintelor. O pornea în pârâiaşe subțiri care-mi năclăiau 
trupul şi mi-l ardeau, brăzdându-l. Parcă aş fi transpirat 
acid. Aş fi vrut să țip, dar abia puteam să respir. Din pricina 
asta preferam să casc din când în când gura, ca să apuc o 
halcă mare de aer. La nici cinci paşi de mine, Mărunţelul se 
dedica aceluiaşi sport. 

ÎI vedeam foarte bine, pentru că ne aşezaseră faţă în față. 
Eram amândoi îngropaţi în pământ până la gât. Spun 
pământ pentru că nu era chiar nisipul saharian prin care ne 
zbenguiserăm luni de zile. Eram mai la nord. Acum puteam 
să simt pe pielea mea compoziția mai consistentă a 
scoarţei. Dacă ne-ar fi îngropat în nisip, poate că am mai fi 
putut să ne facem un pic de loc. 

Minte ăla care spune că nu există viaţă în deşert. Numai 
în ultimele două ceasuri îmi trecuseră pe sub nas patru sau 
cinci gângănii, dintre care una se uşurase chiar acolo, 
scăpând un găinaţ minuscul, cât o gămălie de ac. Viaţa 
mergea înainte. Gângăniile acelea treceau fără să se 
sinchisească de prezenţa mea, ca de altfel şi arabii care 
aveau treabă în afara oazei şi care nu ne învredniceau nici 

măcar cu o privire. Gângăniile ieşeau din raza mea vizuală, 
după care bănuiesc că îşi săpau galerii subțiri şi 
întortocheate, ca să ajungă la trupul meu. Putrezeam încetul 
cu încetul. Nu văzusem încă nici un vierme, însă în 
momentul în care avea să apară primul, aveam să ştiu că el 
îmi aparține. 

— Swen! Hei, Swen! mă strigă Mărunţelul, scuipând 
câteva muşte care se lăsaseră tentate de buzele sale 
cărnoase. Ce fac dacă mă trece treaba mică? 

M-am abținut cu greu să nu izbucnesc în râs. Ar fi 
însemnat să scot aer prețios din plămâni şi să mă chinuiesc 
să câştig altul. 

— Ce să faci? i-am răspuns după o vreme, mai mult în 
şoaptă. Tragi frumos apa, ca orice om civilizat şi după aia 
te duci să faci un duş. Stai să vezi când te-o trece treaba 
mare! 

La douăzeci de metri mai încolo, aşteptau aşezaţi pe vine 
Mercenarul, Sevilla, Heiden şi Portta. Lipseau Moşul şi 
locotenentul Leuwe, care de câteva ceasuri se străduiau să 
obțină pentru noi mila lui Mazah. Portta veni să ne ţină de 
urât. Dădu la o parte pălărioarele de frunze cu care ne 
acoperiseră capetele, ca să nu facem insolaţie. Mazah nu 
voia ca soarele să ne ucidă înainte de a ne pregăti în sos 
propriu, aşa cum se cuvenea. Tradiţia e tradiție. 

— Frumos ten, comentă berlinezul, cercetându-mi faţa 
cu atenţie. Ce mască foloseşti, cu castravete şi gălbenuş de 
ou? 

— Hei, Portta, strigă Mărunţelul. Nu vrei să facem 
schimb? 

Portta se răsuci doar atât cât să-i arunce o privire 
scârbită. 

— Nici o măsea cariată de şobolan mort n-ar vrea să 
schimbe cu tine, elefant fezandat. Când ai s-o mierleşti să 
laşi gura căscată. Nu vreau să folosesc cleştele mai mult 
decât este nevoie ca să smulg dinţii de aur ai unui camarad. 

— Portta, l-am întrebat, ce se mai aude cu cererile 
noastre de grațiere? 

— Mazah e turbat rău. Cât îl vezi de mic şi de ponosit, 
n-ai da o băşină de cămilă pe dânsul. Însă e rege în 
fundătura asta şi nimeni nu-i iese din cuvânt. Locotenentul 
Leuwe şi Obergefreiterul Beyer au făcut o mie de temenele 
ca să vă salveze boaşele. Altfel le-aţi fi molfăit acum cu 
propriile voastre fălci, încercăm să te scoatem de aici 
înainte să putrezeşti de viu. Însă cred că va trebui să petreci 
o vreme în culcuş. 

— Hei, Portta, se impacientă Mărunţelul, de ce spui „să 
te scoatem”? Mai sunt şi eu pe aici. 

— Tu îţi meriţi soarta, osânză râncedă, răspunse Portta. 
Dacă nu ţi s-ar fi aprins călcâiele jegoase după femeiuşcă 
lui Mazah aţi fi stat şi acum amândoi colo sub umbrar, 
ciugulind curmale şi mieluţ fraged. 

— Eu sunt ţapul ispăşitor? Ce să mai zic atunci despre 
Swen? El ne-a vârât pe toţi în bucluc. Eu doar i-am cerut 
să-şi împartă prada cu mine, ca un bun camarad. 

— Aici cam are dreptate, conchise Portta, întorcându-se 
din nou spre mine. 

— Ce s-a întâmplat cu Shayan? l-am întrebat neliniștit. 

Berlinezul se scărpină în creştet. 

— La ora asta s-ar putea să fi rămas fără nas. Aşa e 
obiceiul pe aici. Însă are destul pe vino-ncoace ca să-l 
prostească încă o dată pe Mazah ăsta şi să scape cu nasul 
întreg. Se zice şi despre Cleopatra că dacă ar fi avut nasul 
mai lung cu un centimetru soarta lumii ar fi fost cu totul 
alta. 

Soarele era din ce în ce mai puternic. Trebuia să ţin ochii 
închişi, pentru ca lumina şi căldura reflectate de suprafaţa 
pământului să nu mi-i pârjolească în câteva minute. 
Mâncărimi cumplite îmi luaseră trupul în stăpânire. În 
parte ele se datorau transpirației, care se acumula fără 
încetare. Dar mai era şi altceva. În strânsoarea mortală a 
pământului sângele circula prin venele şi arterele mele din 
ce în ce mai greu. Mâncărimea era de fapt senzaţia care 
prevestea amorţeala ce avea să mă ia curând în stăpânire. 
Mădularele, lipsite de o irigare corespunzătoare, aveau să 
se cangreneze. 

— De altfel, reluă Portta, cuconiţa a avut o versiune 
proprie, mai bună decât a noastră. Cică aţi fi ademenit-o ca 
să-l faceţi felul, profitând de nevinovăția ei. Acum Mazah 
cumpăneşte, să ne dea crezare nouă sau ei? Dar tare mi-e 
teamă că dacă-i clpeşte de două ori cu genele alea lungi ați 
belit-o, măi băieți. 

Mazah îşi făcu apariţia pe la trei după amiază. Nu se 
grăbea deloc, în ciuda faptului că Leuwe şi Moşul îl 
îndemnau să iuţească pasul. 

— Finlandezule, îmi spuse arabul cu dispreţ, nu ştiu care 
sunt obiceiurile în ţara din care vii tu, însă pe aici noi nu 
luăm ce e al altuia fară să plătim. Şi de multe ori se plăteşte 
cu viaţa. Trebuie că sunt printre voi şi gunoaie care nu ştiu 
ce este aceea onoare. 

Din ochi îi ţâşneau scântei. 

— Cu toate astea ne-aţi ajutat mult, tu şi tovarăşi tăi. De 
aceea am să vă dau o şansă. 

Leuwe încercă să spună ceva, însă Mazah îi făcu semn 
să se îndepărteze. Locotenentul se alătură grupului de 
germani. 

— Nu mă pot cobori atât de jos încât să-mi murdăresc 
mâinile cu sângele unui câine, urmă arabul. Însă unul 
dintre oamenii mei o poate face. Ei îmi sunt atât de 
credincioşi încât pot face toate treburile murdare în locul 
meu. 

— Ce vrei să spui cu asta? am întrebat cu greutate. 

— Veţi lupta după asfinţitul soarelui. Dacă îl dobori, tu 
şi celălalt sunteţi liberi. Dacă pierzi, veţi rămâne îngropaţi 
până când viaţa se va scurge de tot din trupurile voastre. 

— Ce fel de luptă va fi? l-am întrebat din nou. 

— Vei afla la momentul potrivit, finlandezule. Până 
atunci, păstrează-ţi puterile. 

Dădu să se îndepărteze. Locotenentul Leuwe se agita ca 
turbat la douăzeci de metri depărtare. 

— Hei, Mazah, am strigat, ca să mă pregătesc pentru 
lupta pe care o vrei trebuie să ne scoţi din găurile astea. 

— Nici să nu te gândeşti, îmi spuse el râzând. Sunteţi 
acolo din propria voastră voinţă. Ai să fii scos cu puţină 
vreme înainte de înfruntare. Cât despre celălalt, el va sta 
îngropat până când i se va decide şi lui soarta. Nu merită 
mai multă atenţie decât bolovanul ăsta pe care mă uşurez 
uneori. 

Merse în dreptul Mărunţelului şi ridicându-şi poalele 
făcu ceea ce tocmai menţionase. Jetul lovea frunzele de pe 
creştetul lui Krautfeld împrăştiind stropi în toate părțile. 

— Îţi mulţumesc, prinţe, spuse Mărunţelul strănutând. 
Mă simt ceva mai răcorit acum, o dată ce m-ai blagoslovit. 

Mazah se îndepărtă mândru, fară să ne mai arunce o 
privire. Trecu pe lângă locotenentul Leuwe şi toți ceilalți. 
Mercenarul i-ar fi vârât o mână pe gât ca să-i smulgă 
ficatul şi să-l ronţăie crud, sub ochii lui, însă nimeni nu 
schiță un gest. Era o mulțime de arabi în tufele de la 
marginea oazei şi fiecare dintre ei ţinea la ochi un puşcoci 
antic. Cel puţin două dintre ele ţinteau şi scăfârliile noastre, 
ca două mingi. 

— Swen, îmi spuse Mercenarul câteva minute mai 
târziu, trecându-mi peste frunte un ştergar umezit, n-aş vrea 
să fiu în pielea ăluia cu care o să te lupţi. Când or să te 
scoată de aici o să fii ca un leu înfuriat. N-o să-ţi reziste 
mai mult de două minute. 

Le dăduseră voie să se ocupe de ceea ce se mai vedea 
din mine şi ei trebăluiau acum grijulii în jurul meu, 
încercând să facă din rahat bici. Din când în când treceau şi 
pe la Krautfeld, care, culmea, părea din ce în ce mai 
înfloritor. 

Am înţeles şi fară să-mi explice cineva că e groasă. 
Mercenarul nu s-ar fi apucat din senin să-şi înceapă 
instructajul dinaintea luptei cu încurajări pentru copii. Se 
gândise probabil că moralul este punctul din care trebuie să 
pornească. 

La asfinţit o groază de arabi se strânseseră în jurul 
locului în care eram îngropaţi eu şi Mărunţelul. Bărbaţii 
făceau o gălăgie de groază, comentând, vânturându-şi 
braţele ca nişte morişti, încheind ultimele pariuri în care-şi 
jucau sărăcia lucie. Femeile se strânseseră una-ntr-alta, ca 
nişte oi, în partea opusă. În mod normal lor nu li se dădea 
voie să asiste la întrecerile bărbaţilor, dar acum, pentru a ne 
umili şi mai mult, Mazah hotărâse că pot trage şi ele cu 
ochiul. Shayan nu se afla printre ele. 

Protipendada veni un sfert de ceas mai târziu, călare pe 
cămiloi puturoşi, acoperiţi cu pături multicolore şi pe caii 
berberilor măcelăriți. Trecură ţanţoşi prin dreptul mulțimii, 
făcând o tură completă, apoi traversară „arena” în centrul 
căreia se aflau capetele noastre. Copitele animalelor 
frământară solul minute întregi, care nouă ni se părură ore. 
Uneori călcau atât de aproape încât mi se părea că o 
grenadă mi-a bubuit chiar sub ţeastă. Cămiloii, bine hrăniţi, 
scăpară mai multe balegi de care ne bucurarăm din plin. 
Când praful stârnit era pe cale să ne sufoce, călăreţii se 
retraseră să-şi ocupe locurile în tribune. 

— Swen, îmi spuse locotenentul Leuwe, în vreme ce mă 
extrăgeau din mormânt, încearcă să nu te apropii prea mult 
de el. 

— Da, da, îi dădu dreptate Portta, fară contacte intime. 
De altfel, nici nu cred că e genul tău. 

Soarele abia asfinţise. Cât vedeai cu ochii, la apus cerul 
luase foc şi ardea cu o singură flacără purpurie, uriaşă. Cu 
fiecare minut care trecea, purpuriul se răcea, evoluând spre 
verde, albastru şi în cele din urmă negru. Arabii aprinseseră 
focuri de vreascuri de jur împrejurul locului, alungând 
noaptea dintr-un cerc cu raza de cincisprezece metri. În 
centru, capul lui Krautfeld provoca umbre multiple, 
făcându-te să te gândeşti la un cadran de ceas cu mai multe 
limbi. 

— Haideţi, pregătiți-vă să-i daţi drumul, se auzi glasul 
lui Mazah de dincolo de perdeaua de flăcări. Trece noaptea 
şi vreau să mai şi sărbătorim înfrângerea voastră. 

Era cât pe ce să mă prăbuşesc din nou, pe de o parte din 
pricina slăbiciunii care-mi încleştase picioarele, pe de altă 
parte din pricina duhorii pe care o emanam. Camarazii mei 
mă scuturară cum putură mai bine, dar se feriră să mă 
stropească, pentru că după căldura pe care o îndurasem 
peste zi, aerul îngheţat al nopții m-ar fi terminat. 
Mercenarul îmi masa mâinile, umerii şi gâtul, în vreme ce 
Sevilla se ocupa cu stoicism de picioarele mele. Abia mi le 
mai simţeam şi, în general, eram atât de slăbit, încât aveam 
impresia că mă voi prăbuşi dacă cineva va sufla spre mine. 
În disperare de cauză, Portta îmi trase un pumn în coşul 
pieptului, care mă mobiliză cât de cât. 

— Baftă, bătrâne, îmi spuse şi Heiden, îndepărtându-se o 
dată cu ceilalți. Armata germană e cu ochii pe tine. Fii la 
înălțime! 

Cu mare greutate mi-am scos tunica şi am azvârlit-o într- 
o parte. Aerul serii îmi făcea nemaipomenit de bine. Am 
băgat de seamă ochii Mărunţelului, care se roteau în orbite, 
albi, urmărindu-mi fiecare gest. Apoi am făcut câteva 
genuflexiuni. 

Îmi lăsaseră cuțitul, cuțitul meu lat, cu două tăișuri, pe 
care o muscă neatentă s-ar fi putut tăia. Am strâns mânerul 
în pumn, simțind cum strânsoarea îmi picură ceva curaj în 
suflet. Am ţinut câteva secunde cuțitul în echilibru, cu 
vârful pe buricul degetului arătător, după l-am aruncat în 
aer şi l-am prins după câteva rotații. Era un truc vechi, cu 
care speram să-mi mai demoralizez un pic adversarul. 
Când m-am întors însă să-l văd n-am mai fost de aceeaşi 
părere. 

Era un bărbat de vreo patruzeci de ani, ceva mai scund 
decât mine, cu nasul ca un clonţ de pasăre răpitoare şi ochi 
mici, negri, răi. Mă aşteptasem să înfrunt un flăcău de vreo 
douăzeci şi doi de ani, numai muşchi şi ifose. Aveam în 
faţă un slăbănog încordat ca un arc de ceasornic, o funie de 
tendoane împletite, un tip care avusese la viaţa lui mai 
multe încăierări cu cuțitul decât firele de păr de pe capul 
meu. Mai rău de atât nici nu se putea. 

— Luptaţi până când unul dintre voi nu mai e în stare s-o 
facă. Apoi ne aşezăm să petrecem. Începeţi! porunci 
Mazah. 

Adversarul meu rămase de asemenea în bustul gol. Nu 
mă salută în nici un fel. Mă prăpădeam de necaz. Îmi arătă 

jungherul lui curbat Jambiya, pe lama căruia trebuie că se 
scursese mult sânge. Apoi începu să-mi dea târcoale ca o 
pisică. 

Arăbimea se dezlănţui deodată în chiote, fluierături şi 
încurajări. Camarazii mei nu se lăsau nici ei mai prejos, 
însă ce puteau face ei în faţa unei mulțimi de o sută de 
oameni? Apoi Mercenarul preluă comanda. 

— O să lovească de jos, îmi strigă el. 

Atâta lucru ştiam şi eu. Arabul ţinea jungherul cu lama 
ieşind pe lângă degetul mare. Aveam de gând să-mi păstrez 
măruntaiele la locul lor, în burtă. M-am mişcat şi eu pe o 
curbă imaginară, fără să-l scap din ochi. Flăcările jucau pe 
feţele noastre şi avea să-mi fie greu să ghicesc, cu o clipă 
înainte, momentul atacului. Instinctiv îmi aşezasem braţul 
stâng în dreptul stomacului, iar lama cuţitului puţin mai Jos 
de bărbie. Dacă încerca să mă împungă şi nu era suficient 
de iute, aveam să-i retez mâna de la încheietură, dintr-o 
singură mişcare. 

Arabul îşi trecu iute jungherul dintr-o palmă în cealaltă, 
de mai multe ori. Am mai făcut un pas lateral şi atunci se 
repezi la mine, gândind că mă va prinde pe picior greşit. 
Numai că nu avusesem de gând să fac pasul acela cu 
adevărat. M-am tras înapoi înainte ca talpa să atingă 
pământul. Lama arabului pistonă în gol, acolo unde ar fi 
trebuit să se afle plexul meu. N-am mai avut timp să-i dau 
şi replica, îmi era de ajuns că reuşisem să nu fiu acolo. 
Arabul se întoarse într-o clipă cu faţa spre mine şi tăişurile 
jambiyei sale scoaseră un şuierat fin. Ceea ce mă 
indispunea însă cel mai mult era faptul că nu părea de fel 
afectat de acest prim eşec. Nici un mușchi nu-i tresărise pe 
faţă. Nici un sunet nu răzbătuse dincolo de buzele subțiri. 
Aveam în faţă o maşinărie de înjunghiat căreia Mazah îi 
răsucise cheiţa. 

— Swen, spuse Mercenarul, provoacă-l să te taie. 

Am făcut un pas înainte şi l-am scuipat pe cuţitar drept 
între ochi. Se feri cu abilitate, însă vreo doi stropi tot 
ajunseseră pe faţa lui. Nu spuse nici de data asta nimic, 
însă orice om are şi el nişte limite. Scuipatul şi faptul că 
puţeam ca ultima grămadă de gunoi avuseseră probabil un 
efect devastator asupra lui. Înaintă hotărât, tăind în stânga 
şi-n dreapta, încercând să-mi agaţe burta la capătul 
jungherului şi să tragă fermoarul. 

Făcu asta de trei sau patru ori, obosind. La un moment 
dat, piciorul îmi alunecă pe o piatră rotundă şi am întârziat 
o fracțiune de secundă să mă retrag, din faţa coasei. Vârful 

jungherului îmi scrijeli două sau trei coaste. Arabii 
izbucniră în urale, iar nemţii în înjurături porcoase. Eram 
înfierbântat şi n-am simţit decât o arsură uşoară. După rana 
de la umăr asta mi-ar mai fi lipsit. Am aşteptat capătul de 
cursă al mâinii şi mi-am proptit talpa piciorului pe cotul lui 
în momentul când mâna revenea la poziția iniţială. 
Impactul nu-i frânse braţul, însă durerea fusese vie şi îi 
azvârlise jungherul cât colo. Pentru prima oară avu o 
secundă de ezitare. 

Atunci aş fi putut să-l trag în frigare ca pe un pui. Dar 
am şovăit şi eu. O ultimă scânteie de rațiune m-a 
împiedicat să tai un ins neînarmat. În schimb i-am tras un 
cap în gură şi încă un genunchi în piept. Se duse 
rostogolindu-se până în mijlocul cercului şi căzu chiar în 
capul Mărunţelului, care avea locul cel mai bun la 
spectacol. În clipa următoare sări ca ars în picioare. 
Mărunţelul îl muşcase zdravăn de fund. 

— Acum poţi să-l termini, Swen, îmi dădu liber 
Mercenarul. 

Şi l-am terminat. Şi eu eram o maşinărie. Poate că el 
avusese mai multe încăierări cu cuțitul decât mine. Însă el 
trăise în fundătura asta, iar eu văzusem mult mai multe 
locuri, datorită excursiei prelungite pe care în genere o 
numeam „război”. Aveam mai multă experienţă. 

L-am lăsat să creadă pentru o clipă că-şi poate recupera 
jungherul. Când se aplecă să o facă, l-am lovit cu bocancul 
sub bărbie. Dinţii săriră în toate părțile. Căzu lat. Puteai să 
auzi, în liniştea care urmă, un muezin repetându-şi în 
şoaptă rugăciunea în timp ce urca scara minaretului său din 
Cairo. 

Urmară minute întregi de tăcere. Apoi am auzit publicul 
spectator părăsindu-şi locurile. Doi inşi veniră ruşinaţi să-l 
ridice pe campionul lor, care încă nu ştia în ce parte a lumii 
se află. În curând am rămas acolo numai noi, înconjurați de 
focurile care începuseră să se stingă. Ne-am apucat să 
săpăm cu mâinile ca să-l scoatem din pământ pe Krautfeld 
şi nimeni nu ne-a împiedicat. 

— Cred că mi-a rămas un dinte în curul ăluia, se văită 
Mărunţelul. Cel mai bun canin. Am făcut-o ca să te scot pe 
tine din belea, Swen. 

— Mulţumesc, i-am zis, abţinându-mă. Cu toţii îți 
mulţumim. 

Pe o rază de o sută de kilometri tot ce mai era viu prin 
deşert pieri când îl scoaserăm pe marele om din groapă. Cu 
toate acestea am fost uimiţi să constatăm că ceasurile 

petrecute în bârlogul pe care i-l amenajaseră arabii nu-i 
dăunaseră prea mult. Straturile sale naturale de jeg îl 
protejaseră ca o manta, iar duhoarea cu care el convieţuia 
de ani de zile împiedicase vietăţile pământului să se 
apropie. 

Mazah veni din nou, a doua zi, să ne viziteze. Se ținea la 
fel de mândru, dar parcă îi mai scăzuse din dispreţ. 

— Ai luptat bine, finlandezule, îmi spuse. 

Pe dinăuntru urlam întrebări despre soarta lui Shayan, 
însă dacă aş fi scos un singur sunet i-aş fi vârât din nou pe 
ai mei în bucluc. Mazah simţi tensiunea, ca orice om al 
poporului său, obişnuit cu sălbăticia şi găsi o soluţie 
elegantă. 

— Soţia mea v-a iertat bădărăniile, spuse şi m-a rugat să 
nu mai găsesc şi alte pedepse pentru voi. Lucrurile se 
opresc aici. Însă la apusul soarelui va trebui să plecaţi. 
Înţelegeţi că nu mai sunteţi bineveniţi printre noi. 

Înţelegeam prea bine.  Petrecuserăm o noapte 
îngrozitoare, în care nici unul dintre noi nu închisese un 
ochi, de teamă ca a doua zi să nu se trezească mai scund cu 
un cap. În zori auziserăm un zgomot pe care-l crezuserăm 
uitat de foarte multă vreme. Motorul unui avion britanic de 
observaţie. 

— Nici tu nu ne mai eşti la fel de drag ca altădată, 
Mazah, spuse locotenentul Leuwe. Dar ce putem face? 
Panzerul nostru nu mai are un strop de benzină. Sugerezi s- 
o luăm pe jos prin deşert? Sau poate ne împrumuţi nişte 
cămile. 

— Cămilele sunt prea scumpe pentru noi, răspunse el. 

Ne-au dus într-un colţ al oazei, într-un loc adăpostit de 
un hăţiş compact de plante crescute de-a valma. De fapt era 
camuflajul pentru chepengul unei intrări subterane, un soi 
de beci căptușit cu pietre. Înăuntru erau atâtea canistre cu 
benzină cât să facem plinul de patru ori. 

— Am strâns-o din vehiculele părăsite pe care le-au găsit 
păstorii noştri în drumurile lor, spuse Mazah. O păstrăm 
pentru vremuri grele, când trebuie să ieşim dintr-un necaz. 
Voi sunteţi un astfel de necaz. Plecaţi acum! 

Ne-am luat tălpăşiţa imediat după ce apusese soarele. 
Nimeni n-a venit să ne conducă. Am privit în urmă, până 
când n-am mai putut distinge oaza, devorată de întuneric şi 
distanţă. Am rostit de mai multe ori un nume de femeie şi, 
cu fiecare rostire, ca într-un joc al copilăriei, cuvântul îşi 
mai pierdea câte puţin din înţeles, devenind în cele din 
urmă doar o alăturare de sunete, fară nici o semnificaţie. 

Apoi mi-am mutat gândul la altele. Vacanţa nu durase decât 
câteva zile. Vacanţa se sfârşise. 

CAPITOLUL 6 
Naufragiul matelotului Stork 


— Dar n-ai călărit în viaţa ta aşa ceva, protestă Heiden, 
mai mult de formă, fiindcă orgoliul lui nu se lăsa niciodată 
mai prejos decât prudença. 

Portta îl provocase şi acum n-ar mai fi dat înapoi pentru 
nimic în lume. 

— Un berlinez nu cunoaşte oprelişti când e să conducă 
ceva, îl anunţă Portta trufaş. 

Pe scurt, se treziră cu puţin înaintea zorilor, când 
santinelele visau că sorb şampanie din pantofii unor 
dansatoare franţuzoaice, foarte sumar echipate şi n-ar fi 
scos nasurile nici moarte în realitatea înconjurătoare. 
Merseră în vârful picioarelor la marginea taberei, acolo 
unde maiorul Hemke ordonase să fie parcat un drăgălaş 
Hurricane, al cărui pilot, mâncat de curiozitate, se 
apropiase prea mult de 26 Panzer-Grenadiere. 

Portta îi dădu soldatului care păzea avionul o sticlă de o 
jumătate de litru de votcă. Acela dispăru în noapte fără un 
cuvânt. Pentru sticla aia ar fi vândut-o şi pe maică-sa. 

— Nu văd nimic, se plânse Heiden, căţărându-se cu 
greutate în carlingă. Ar trebui să aşteptăm să se facă ziuă. 

Portta îl împinse nerăbdător din spate, după care se 
urcă şi el, agil ca o mâță. 

— Nimic nu e mai frumos decât o plimbare sub clar de 
lună, opină. Şi-apoi, pe lumină, toate aparatele astea n-or 
să facă altceva decât să mă încurce. 

— Vrei să spui că habar n-ai ce se găseşte pe bord? 
Spune-mi, de exemplu, la ce folosesc butoanele astea din 
dreapta? 

— Habar n-am. Aparatul e făcut să zboare singur, de ce 
să-l încurcăm? Britanicii nu-s băieţi proşti. 

Dacă ar fi fost ziuă, ar fi băgat totuşi de seamă că 
palonierele fuseseră un pic ciuruite la ultimul zbor. Un 
Stuka agresiv se repezise la el în timp ce ne dădea târcoale. 
Pilotul era îngropat ceva mai încolo. Băieţii nu avuseseră 
nimic cu el, dar ce impresie poţi să-ţi faci despre un om 
care de îndată ce atinge pământul scoate pistolul din toc? 

— Dacă nu-l urneşti cel puţin un metru de la pământ, 
am jumătate din colecţia ta de bancnote, îi reaminti Heiden 

berlinezului termenii pariului nocturn. Dăm o tură şi ne 
oprim din nou aici. 

Portta îi aruncă o privire dispreţuitoare. În clipa 
următoare motorul tuşi rapid şi Scurt, trezindu-i pe toți, 
mai puţin pe Krautfeld care venise să se uşureze în timpul 
nopții pe blestemata de maşinărie englezească, convins că 
gestul său simbolic va demoraliza profund aviația naţiunii 
inamice. Pentru că băuserăm cu toţii cea mai mare parte a 
nopții şi el mai mult decât oricare dintre noi, avionul se 
clătina fără încetare, împiedicându-l să-şi atingă nobilul 
scop. Numeroase picături nepreţuite se risipeau în nisip. 
Atunci Mărunţelul se legase de aparat cu centura. Epuizat 
de acest efort de gândire, adormise sprijinit de fuselaj, 
urinând în cele din urmă pe el însuşi. 

— Ce dracu’! urlă când avionul Hurricane se puse în 
mişcare, trântindu-l şi apoi târându-l. Eşti prizonierul meu, 
nu pleci nicăieri fără Ausweiss. 

Portta făcuse numeroase şcoli, dar de la aceea de piloți 
lipsise. Li trebui mult timp până să decoleze. În tot acest 
timp, Mărunţelul se ţinu după avion. Când se ridică în aer, 
o făcu fără pantalonii uriaşi. 

Se făcuse ziuă de-a binelea. Regimentul 26 Panzer- 
Grenadiere se adună să urmărească mitingul aviatic cu un 
singur participant. Oamenii nu mai avuseseră nici o 
distracţie de multă vreme, aşa încât, după ce spumegă 
vreun sfert de ceas, maiorul Hemke renunţă să mai pună 
mitralierele pe urmaşul berlinez al lui Lindberg. Îşi 
propusese însă ca la aterizare, dacă ar mai fi existat una, 
să-i castreze pe toți trei. 

— Este că Sahara ţi se pare mult mai mică de aici? îl 
întrebă Portta pe Julien Heiden, ignorând cu eleganță 
toate aparatele de la bord, precum şi ordinea firească a 
mediilor, pământul jos, cerul sus. 

Heiden nu-i putea răspunde fiindcă deja umpluse 
podeaua carlingii cu resturile cinei din seara precedentă şi 
se pregătea să le etaleze şi pe cele ale prânzului de ziua 
trecută. 

— Portta, strigă Mărunţelul, opreşte puţin, să-mi trag 
nădragii, că răcesc la... 

Restul nu se mai auzi. Nu părea să-şi dea seama unde se 
află. Înainte de a apuca să se elibereze cu forțe proprii, 
avionul ateriză, dar nu din vina lui Portta. Mărunţelul 
atinse nisipul în siguranţă. Centurile nemţeşti nu aveau 
pereche pe lume în ceea ce priveşte rezistenţa. 

După nenumăratele peripeții, ajunseserăm din nou la 
sânul matern al Regimentului 26 Panzer-Grenadiere. 
Benzina pe care ne-o făcuseră cadou arabii se dovedise mai 
mult decât suficientă. Maiorul Hemke începuse să ne înjure 
încă de la vreo doisprezece kilometri, când observase 
apropierea Panzerului nostru prin lentilele binoclului. Nu 
se oprise o zi şi o noapte din înjurat, dar de împuşcat nu ne 
împuşcase. 

— Dezertorilor, strigase, ar trebui să vă tai bucăţi şi să 
vă presar pe tot drumul, până la Tripoli. 

— Dar, domnule maior, se mirase Portta, ce facem cu 
Mărunţelul? Dacă-l tăiaţi şi pe el, bucăţelele ar putea să vă 
ajungă până la Washington. 

Hemke ne dăduse fiecăruia câte o lună de arest, dar 
pentru că nu stăteam o clipă locului nu aveam un arest 
propriu-zis. Aşa încât, de nevoie, inventase o nouă 
pedeapsă pentru regulamentul armatei germane: arestul cu 
suspendare. 

Hărţuiţi de roiurile de avioane, ajunseserăm în cele din 
urmă la ţărmul mării. Era atât de frumos şi crezuserăm atât 
de puţin că vom reuşi, încât cei mai mulți dintre noi 
simțeau că de-acum pot să şi moară. Ceea ce se şi 
întâmplase cu o bună parte dintre băieţi. Rămăseseră în 
urmă, sub nisipurile fierbinți ca Iadul ziua şi reci ca Iadul 
noaptea. Nu putuseră ţine pasul cu noi. 

Cum să ţii pasul cu camarazii tăi când o bombă ţi-a 
smuls ambele picioare? Cum să le-o iei înainte, fluierând, 
când rafala inamică te-a plesnit în obraz, sfâşiindu-l, 
rupând limba, sfărâmând dinţii? Cum să-i saluţi din mers 
când baioneta ţi-a străpuns braţul cu care încercai să te 
aperi şi a pătruns în abdomen? 

Cu o noapte înainte nu dormise nimeni. Mai aveam 
câțiva kilometri. Visam valuri de zeci de tone prăvălindu-se 
peste capetele noastre, miliarde de peşti multicolori, 
meduze în gelatina cărora se împotmoliseră curcubee. 
Adulmecam deja briza răcoroasă, saturată de sare. 

Peste zi britanicii dăduseră o ultimă raită ca să scape de 
surplusul de bombe. N-aveau să mai vadă marea Karl 
Kremes şi Werner Brumm de la a patra, frații Hupka din 
plutonul şase,  „Leberwurscht”  Pferder, Wilhelm 
Bergenmayer, Anton Grassdort şi mulți alţii. Îmi părea rău 
de ei, însă cel mai bine îmi părea de mine. Aşa se întâmplă 
la război. 

Zăceam pe ţărmul Golfului Sidra, undeva, dincolo de Es 
Sider. După lunile petrecute în deşert, trupurile noastre, 

uscate ca nişte scânduri, absorbeau umiditatea şi păreau că 
nu se vor mai opri s-o facă. Feţele supte îşi reveneau încet 
la normal. Furaserăm atâtea portocale încât nu mai ştiam ce 
să facem cu ele. Câte un gură-cască primea un fruct, zemos 
şi parfumat, după ceafa. Din când în când, ghibli, un vânt 
uscat, trecea să ne amintească zilele de coşmar petrecute în 
sclavia soarelui. Dar, în general, totul era minunat. 

— Beyer, spuse într-o dimineaţă locotenentul Leuwe, 
voi aveţi experienţă în cercetare. Alege-ţi oamenii şi vino 
să vorbim. 

Moşul se uită pe cer. Cerul era curat. Luftwaffe avea în 
acele zile un cuvânt de spus, ori Royal Air Force nu mai 
avea benzină. Obergefreiterul se răsuci mai întâi spre sud, 
apoi spre est Nu se zărea nimic ostil la orizont, dacă nu 
puneam la socoteală crestele tocite ale Munţilor Verzi, sau 
stâncile coastei, acolo unde se încheiau şesurile, ca acela în 
care se afla tabăra noastră. Pricepând pantomima Moşului, 
locotenentul râse. 

— Fii liniştit, de data asta n-o să trebuiască să vă lăsaţi 
pielea pe cine ştie unde. V-am pregătit, adică domnul maior 
Hemke v-a pregătit o excursie. 

— Domnule locotenent, întrebă Portta, pot să-mi iau 
rucsacul cu mine? Krautfeld consumă la picnicuri o groază 
de sandvişuri. 

— De acord, spuse Leuwe. lată despre ce este vorba. 

La vreo doi kilometri de noi, spre est, se găsea un sat de 
pescari. În fiecare dimineaţă, dacă eram destul de vrednici 
să ne trezim devreme, urmăream ambarcaţiunile lor joase, 
cu o singură pânză, ca o frunză bătută de vânt, care 1eşeau 
în larg. Informatorii maiorului Hemke, pentru că bătrânul 
vulpoi îşi recrutase câţiva de îndată ce-şi stabilise tabăra în 
acest loc, susțineau că într-una dintre colibele care 
alcătuiau aşezarea trăia un om alb, un european. Lucrul 
părea improbabil, dar nu incredibil. 

— Vreau să vedeți despre ce este vorba, încheie 
locotenentul Leuwe. Nimeni n-are chef de o altă daraveră 
cum a fost aia cu agentul britanic, acum avem nevoie de 
linişte. Dacă lucrurile sunt complicate, le rezolvaţi la faţa 
locului. 

Moşul salută şi se întoarse, privindu-ne întrebător. M-am 
pomenit că mă ridic în picioare fară să mă fi întrebat 
nimeni. 

— La naiba, i-am spus Moşului, am început să prind 
mucegai în umezeală. Portocalele îmi pritocesc în burtă. 
Puţină mişcare nu mi-ar strica deloc. 

— Merg şi eu, încuviinţă Mercenarul. E multă vreme de 
când n-am mai schimbat o vorbă cu un alt european în 
afară de voi. 

Pe scurt, de plictiseală, toată lumea se înscrise pentru 
escapadă. Fiindcă totuşi cineva trebuia să ţină de urât 
Panzerului, am tras la sorți şi băţul cel mai scurt din toate i- 
a revenit lui Sevilla, care şi-aşa avea alte treburi decât bârfa 
cu pescarii. 

— Aduceţi-mi şi mie un peşte, ne rugă el. N-am mai 
mâncat de nu mai ştiu când. 

Am pornit, cu armele bălăbănindu-se neglijent la capătul 
curelelor, mai atenţi la fiecare val care se spărgea la țărm 
decât la propriile noastre persoane. Nu ne mai săturam de 
privelişte. 

Păsări albe, să fi fost pescăruşi, se ridicau şi după, un 
zbor scurt, planat, se aşezau din nou pe suprafaţa 
mişcătoare a apei, care spre prânz avea să atingă 30 de 
grade. 

Când am ajuns, după nici o jumătate de ceas, în sat nu se 
aflau decât cinci sau şase bătrâni, ghemuiţi pe prispele 
colibelor, câteva femei care au fugit chirăind, parte 
speriate, parte încântate, să se ascundă şi o ciurdă de copii 
mai gălăgioşi chiar şi decât 26 Panzer-Grenadiere. Am 
privit colibele, am privit moşnegii şi ne-a umflat plânsul. 

Satul nu avea mai mult de cincizeci-şaizeci de locuitori. 
O duzină de bărbaţi aţoşi, care abia se mai puteau ţine de 
marginea bărcii fară să fie aruncaţi în valuri, aveau să se 
întoarcă abia spre seară, frânți de oboseală, morocănoşi. 
Malul era îngropat în mormane de alge pe jumătate 
putrezite şi resturile năvoadelor împletite în fiecare an, 
rupte, drese, rupte din nou, abandonate. Puţea a peşte de te 
trăsnea. De fapt, părea că tot ceea ce ne înconjura era 
fabricat din peşte. 

— Nu e nimic de ciordit pe-aici, se plânse Mărunţelul. Şi 
sunt deosebit de nepoliticoşi. Cum ar putea să locuiască un 
om civilizat alături de animalele astea? 

— Cine ar ieşi afară să dea ochii cu unul ca tine? îl 
întrebă la rândul său Heiden. 

Am luat în considerare două variante de acţiune. O 
tabără, formată din Johann Portta, propuse să ne aşezăm 
pur şi simplu în mijlocul satului şi să dăm drumul la o 
partidă de zaruri, până când aveau să se întoarcă bărbaţii de 
la pescuit, sau cineva avea să ne bage în seamă. Tabăra 
opusă, formată din noi toți ceilalţi, propuse şi obţinu prin 
vot decizia de a intra în fiecare casă şi de a verifica dacă 

zvonul cu privire la existenţa unui european este adevărat. 
Mărunţelul o luă înainte, gungurind de plăcere, pentru că 
într-un adăpost omenesc poţi spera mereu să găseşti totuşi 
ceva bun de vârât în raniță. 

Prima colibă era pustie. Sub privirile tuturor celor care 
se mai aflau pe mal la ora aceea am intrat în bârlog şi am 
ieşit mai iute decât intraserăm. Mirosul de afară ni s-a părut 
esenţă de trandafiri în comparaţie cu ce era înăuntru. Doar 
Mărunţelul a mai întârziat şase secunde, timp în care şi-a 
băgat nasul prin nişte blide care zăceau pe-acolo. Dar era 
prea mult chiar şi pentru el. Într-o clipită ne sări în cârcă. 

În cea de-a doua colibă dădurăm peste un bătrân 
vorbăreţ, părând că abia ne aştepta ca să mai schimbe o 
opinie despre mersul războiului. Mercenarul îl luă la 
descusut. 

— Zice că ştie după cine am venit. Dar trebuie să 
aşteptăm până la apusul soarelui, fiindcă omul despre care 
este vorba a ieşit în larg cu pescarii. 

— Înseamnă că nu e chiar atât de bătrân? se interesă 
Portta. 

Moşneagul bolborosi de-ale lui. 

— Zice că omul e în putere, deşi trăieşte aici de multă 
vreme şi nici când a venit nu era chiar un tinerel. 

—  Întreabă-l dacă n-are nimic de mâncare, zise 
Mărunţelul. Aerul ăsta de mare îmi face o foame de lup. 

Moşneagul ascultă întrebarea, îl privi pe Krautfeld şi, în 
loc de zâmbet, ne oferi doi dinţi atât de singuri şi de roşi, 
încât păreau două statuete minuscule, înnegrite de 
scurgerea timpului. 

— Zice că să intri şi să-ți iei nişte peşte sărat de pe 
policioară. 

Mărunţelul scuipă cu năduf, după care se duse să facă 
ceea ce el numea „băi de mare“. Îşi lăsă puşca pe mal, îşi 
scoase bocancii şi ciorapii. De câte ori vreun val îi dădea 
târcoale, o lua înapoi chirăind. Pentru el, apa şi acidul 
sulfuric erau tot una. 

Am aşteptat până la apusul soarelui, aşa cum fusese 
vorba. 

— Domnule locotenent, îi comunică Moşul lui Leuwe 
prin stație, s-ar putea să fie ceva interesant aici. Ne 
întoarcem sau mai stăm? 

Leuwe îi răspunse după câteva secunde că putem să stăm 
liniştiţi fiindcă oricum domnul maior Hemke avea de gând 
să înfiinţeze un post avansat de observaţie, iar noi eram 
deja acolo, ca să tatonăm terenul. 

— Unde mai pui, râse fără veselie Portta, că sunt şapte 
porţii mai mult la cazan pentru ceilalți. 

Timpul s-a dus cu câteva partide înflăcărate de barbut, 
care nu de puţine ori erau să se termine cu adevărate 
măceluri. Femeile şi copiii, care se speriaseră la sosirea 
noastră, îşi veniseră în fire după prima jumătate de ceas. Se 
comportau ca nişte ierbivore, sfioase, prudente. De îndată 
ce se obişnuiseră cu noi, ne şi uitaseră. 

— Se întoarce flota, ne anunţă Heiden. 

Pe cărarea sângerie de apă veneau legănându-se cinci 
bărci costelive, cu pânzele găurite. Părea că nu fuseseră din 
cale afară de productivi. Dacă stăteam bine să mă gândesc, 
nici măcar marea nu dădea două parale pe unii ca ei. 

De îndată ce acostaseră şi porniseră să tragă bărcile pe 
mal, icnind, ne-am prezentat politicoşi, cu armele în poziție 
de tragere, aşa cum se cade la un dialog civilizat. 

— Halt! răsună un glas spart, obişnuit cu comanda. 

Dintr-un reflex bine educat, Mărunţelul şi Heiden luară 
poziția de drepţi. Ne-am holbat în direcția grupului de 
pescari, în parte stânjeniţi de portocala roşie a soarelui pe 
cale să asfinţească. 

Era mai slab decât catargul bărcii pe care o trăsese la mal 
cu câteva clipa mai înainte. Nu mai avea nici un dinte în 
gură, ceea ce explica nuanţa şuierată a ordinului pe care îl 
răcnise. Ochii emanau un albastru atât de intens, încât am 
simţit că dacă mai stau o secundă în plus în calea lor am să 
iau foc ca un soldat de hârtie. Cred că avea vreo cinci sute 
de ani şi părea uriaş, dar, când făcu cei zece paşi care îl 
despărțeau de grupul nostru, am văzut că nu-mi ajungea 
decât până la bărbie. 

— Pe loc repaus, soldaţi, spuse în cea mai curată 
bavareză pe care o auzisem vreodată. 

Și, minune, i-am simţit pe toţi relaxându-se. 

— Să mergem undeva unde nu stau femeile cu ochii pe 
noi, ne invită el cu un gest larg, etalându-şi pustiul 
gingiilor. E multă vreme de când n-am mai stat de vorbă în 
limba maternă. 

Am intrat pe rând în coliba lui, ceva mai retrasă spre 
uscat, aplecându-ne de la mijloc. Am simţit, ca şi ceilalți, 
bănuiesc, un soi de stânjeneală când cataramele au sunat pe 
marginea intrării strâmte. Ce să-i faci, disciplina-i 
disciplină, n-ai voie să laşi arma din mână nici măcar în 
somn. 

Un minut mai târziu eram cei mai buni prieteni din lume. 
Prin crăpăturile generoase ale colibei, copiii ne urmăreau 

fiecare gest. 

— Sunt matelotul Amadeus Stork, ne povesti el modest. 
Am fost singurul supravieţuitor al lui U 865, după noaptea 
de pomină în care a eşuat la nici un kilometru de coasta 
asta. Am înotat în întuneric o jumătate de ceas şi numai 
bunul Dumnezeu mi-a dat puterea să ating ţărmul. 

— Haida de, făcu Mărunţelul. Nu ţi-e teamă c-o să-ţi 
crească nasul peste măsură? Wehrmachtul nu înrolează 
mumii. Ce, era un submarin pentru pensionari? 

Stork, dacă ăsta era numele pe care şi-l amintea, îl privi 
cu asprime. 

— Sunt veteran din primul război mondial, muceo. 
Naufragiul a avut loc acu” douăşcinci de ani. Am dat la 
fund mai multe vase decât băşinile pe care ţi le-au dat la 
lustruit superiorii tăi în ultima lună de campanie. 

Heiden izbucni într-un râs isteric şi dădu fuga să-şi caute 
o bucăţică de hârtie pe care să-şi noteze memorabila 
replică. Noi ceilalţi ne foirăm plini de interes. 

— Amadeus, spuse în cele din urmă Moşul, cum se face 
că n-ai mai reuşit să ajungi acasă? 

Stork îl bătu pe umăr cu simpatie. 

— Leat '36, nu? Care casă? M-au scos direct de la 
pârnaie. Am croit câteva buzunare unor peşti de mahala, la 
Bremen. Cât am stat la răcoare, singurele mele rude şi-au 
împărţit bulendrele mele şi mi-au mai pus în cârcă alte 
câteva boroboaţe, ca să fie sigure că n-o să revin prea 
curând printre cei vii, să le deranjez. Aici am găsit linişte, 
ceva de-ale gurii, pace. Cam ce idee v-oţi fi făcut voi în 
ultima vreme despre pace? 

N-am avut habar ce să-i răspundem. Pentru mine unul, 
pacea era un pat bun, care nu zicea nici pâs când dormeam 
şi scârțâia vesel dacă nu eram singur în aşternut. Pentru 
Moş, o pipă plină ochi cu tutun de cea mai proastă calitate. 
Pentru Portta o companie de fraieri, gata să-şi golească 
buzunarele. Pentru Mărunţel, pacea pur şi simplu nu exista, 
era ceva asemănător unei furnici de pe planeta Marte. 

— Vino aici, îi spuse Amadeus Stork Moşului. 

Beyer se întoarse aducând un obiect de la gâtul fostului 
matelot. Ne-am îngrămădit cu toţii în jurul său. Era o 
plăcuţă veche de identificare. Numărul ar fi putut aparține 
oricăruia dintre sutele de mii de nefericiți intrați în maşina 
de tocat carne a primului război. După cum la fel de bine 1- 
ar fi putut aparține cu adevărat lui însuşi. Din comoditate, 
am ales această variantă. 

— Vrei să vii cu noi? îl întrebă Mercenarul. Ai putea să 
ne fii de mare folos ca tălmaci. 

Amadeus Stork râse până când am crezut c-o să-şi dea 
sufletul. 

— Yasmina! strigă el, când îşi veni în fire. 

Prin gaura scundă a intrării pătrunse o masă uriaşă de 
carne, în fața căreia Mărunţelul fu copleşit de tuse. 
Bătrânul matelot rosti câteva vorbe iuți, pentru noi lipsite 
de orice noimă. Într-o clipă, masa de carne se desfăcu din 
veşmintele ursuze la culoare, înfăţişându-ne două buci 
imense, de o albeaţă surprinzătoare. În sunetul subţire al 
unei melodii căreia îi dădea naştere ea însăşi pe nas, femeia 
începu să danseze din buric şi din acele buci uriaşe. Portta 
îşi acoperi ochii cu palma, ruşinat, prin acest gest lăsându- 
ne cu gurile căscate. 

— "Raus! făcu Amadeus Stork. 

Şeptelul dispăru în clipa următoare. 

— Tălmaci spui? Dar aici am absolut tot ce-mi doresc. 
Crezi că ies cu ei în larg ca să-mi câştig existenţa? O fac 
numai din plictiseală şi ca să mai simt în stomac zbuciumul 
mării. Ei mă divinizează. Dacă fac un singur gest, toate 
femeile lor se reped să facă din mine un amant desăvârşit. 
Dacă oftez o singură dată, sunt în stare să iasă la drumul 
mare şi să prade caravanele, cu vâslele lor putrede, numai 
ca să-mi aştearnă sub cap cele mai moi covoare. Ei mestecă 
peştele împuţit. Mie îmi bagă pe gât numai lapte proaspăt, 
fructe înmiresmate şi miei de o lună. 

Mărunţelul se ridică întunecând fereastra. 

— Da” ceva pentru nişte musafiri de soi nu s-ar mai găsi 
prin sărăcia asta? făcu el. 

Amadeus Stork se dovedi a fi o gazdă perfectă. Am 
rămas în satul de pe ţărmul mării până a doua zi în zori, 
mâncând şi flecărind. Peste noapte ieşisem să-l schimb pe 
Sevilla şi să respir aerul suprasaturat de sare, răcoros. 
Noaptea marea nu se vede, e doar o masă neagră, 
zgomotoasă, doar un câmp traversat de cocoaşe albe de 
spumă. Dincolo de nemărginirea lui, milioane de oameni se 
scăldau până la genunchi în bălțile de sânge şi călcau pe 
craniile semenilor lor. Războiul ajunsese şi aici, în deşertul 
cel mai dezolant al pământului, poate pentru a-şi reface 
forțele ca să se repeadă şi mai furios asupra lumii întregi. 

— Mă duc să mă culc, mă anunţă simplu Sevilla, fu cu 
ochii în patru. Stork ăsta e un moşneguţ simpatic, dar 
arabilor s-ar putea să le vină ideea să ne taie beregata. L- 

am văzut pe unul mai mărunţel şi mai negru cu câtă 
dragoste privea Schmeisserul meu... 

Am încuviinţat şi mi-am luat postul în primire. Pe mine 
urma să mă schimbe Portta peste o oră. 

Am simţit pacea pătrunzându-mi pe nări şi pe urechi, o 
boare călduţă. În acelaşi timp, ca şi cum aş fi fost supus 
unui tratament în forță, otrăvurile îmi părăseau trupul în 
aburi groşi. Mă simţeam din ce în ce mai curat, mai fară 
vină. Ucisesem zeci, poate sute de oameni şi rareori 
noaptea chipurile lor ieşeau din beznă ca să-mi facă cu 
ochiul în treacăt. Deodată am simţit că hainele mă ard. Le- 
am lepădat la iuţeală şi am intrat în apa călduță. Am ştiut 
fară cea mai mică urmă de îndoială că în două-trei ore de 
înot am să fiu dincolo, în Italia, sau poate în Grecia. Dar 
amânam pentru altă dată această acţiune. 

Ne-am trezit în zorii zilei, mai proaspeţi ca nişte bebeluşi 
scăldaţi în lapte. De fapt, ne-a trezit fâşâitul soarelui 
ridicându-se la capătul lumii. Totul era atât de frumos în 
jurul nostru, încât pentru o clipă mi s-a părut că hainele 
Mărunţelului miros a apă de trandafiri. Pe măsură ce 
lumina ştergea umbrele de pe sărăcia lucie din jur, 
reveneam la realitate, dar nu ne păsa nici cât negru sub 
unghie. Maiorul Hemke şi, implicit, semnele războiului se 
aflau la numai câţiva kilometri distanță. Am încercat s-o 
lungim un pic, dar până la urmă ne-am luat la revedere de 
la Stork şi, însoțiți de liota scandalagiilor de copii, am 
pornit-o înapoi, de-a lungul țărmului, spre tabără. Nu ne 
urnise din loc teama de represaliile superiorilor, ci mai mult 
dorul de îndeletnicirile noastre zilnice, de măscările 
camarazilor, de încăierările suculente. Eram iremediabil 
intoxicaţi. O singură zi de plajă nu avusese nici un efect 
terapeutic asupra unor suflete tăbăcite ca ale noastre. 

— Cel mai bine ar fi să ne ţinem cu toţii gura, ne sfătui 
Moşul pe la jumătatea drumului. 

Coasta făcea un cot în spatele căruia se afla tabăra lui 26 
Panzer Grenadiere. Mergeam încet, târându-ne picioarele 
desculţe prin spuma murdară pe care o aduceau valurile la 
mal. Valurile nu mai aveau nici ele vlagă, iar spuma 
prinsese o culoare cenuşie. Peste noapte aş fi jurat că marea 
este cel mai curat loc de pe pământ, singurul loc curat de 
pe pământ. Acum însă, la lumina zilei, vedeam bine că 
războiul atinsese totul. În spuma aceea se afla uleiul tuturor 
submarinelor date la fund, păcura torpiloarelor, sângele şi 
scârna mateloților ucişi. Nu mai era nici un loc în lumea 

asta pe care războiul să nu-l fi atins. Puteam să pun 
rămăşag că în adâncul mării peştii purtau cu toţii cască. 

— De ce? se revoltă Heiden. De ce trebuie să ne ţinem 
gura? 

Era un bun prilej pentru a ne opri. Am făcut roată, fără să 
ne ordone cineva, pentru un sfat rapid. Întrebarea pe care o 
pusese Heiden ne frământase pe toţi toată noaptea. Mai 
puţin pe Mărunţel, care făcuse o tură pe la colibe în 
căutarea averilor ascunse ale lui Aii Baba şi fusese alungat 
de peste tot cu murdării de câine, dar cu simpatie, fară 
ranchiună. 

— Moşul are dreptate, spuse Mercenarul, povestea asta 
ar putea să însemne nişte belele. 

— Pentru cine? se interesă Heiden. 

— Pentru bătrânul lup de mare, îl lămuri Portta, fară să- 
şi dea seama că turna gaz peste focul mititel care ardea 
necontenit sub ţeasta candidatului la o carieră strălucită de 
ofiţer. În actele glorioasei armate germane, Amadeus Stork 
nu a răposat la datorie, pentru simplul fapt că nu i-au găsit 
niciodată hoitul. El a fost dat dispărut şi cu asta basta. Ori 
chiar dacă a fost considerat căzut la datorie în timpul 
serviciului, dacă se dovedeşte că în acest timp a fost mai 
viu ca mine şi ca tine, îi va fi al naibii de greu să explice de 
ce nu s-a întors la unitatea lui. 

— Adică e dezertor! se băgă în vorbă Mărunţelul, 
lăsându-ne pe toţi cu gurile căscate prin perspicacitatea sa 
neaşteptată. 

Vreun minut n-a mai zis nici unul nimic. 

— Păi da, spuse Portta în cele din urmă, că a lipsit mai 
mult de şaptejdouă de ore neînvoit. 

— Şi ce-ar putea să-i facă unui moşneag ca el? se 
interesă Sevilla. Pentru război nu mai face nici cât un copil 
de şase luni. 

— Camarade, îl lămuri Mercenarul, maşinăria merge 
înainte fără să se oprească. Legea e lege şi peste o mie de 
ani. Au să-l pună la zid şi au să-i dea o ultimă ţigară. 

Heiden tuşi semnificativ. Am băgat de seamă că dintre 
noi toţi el era singurul care nu se descălţase. 

— Legea e pentru toţi. Dacă unul dintre noi s-ar fi fofilat 
de la îndatoririle de serviciu, ar fi fost aspru pedepsit. 

Am tăcut din nou câteva minute. 

— Heiden, spuse în cele din urmă Portta, dacă scoţi un 
singur cuvânt pe tema asta, pe cinstea mea că-ți retez 
beregata. Nu ştiu ce mi-a venit, dar te-aş ruga să ţii seama 
de acest lucru. 

Heiden se îngălbeni brusc, în parte de spaimă, în parte de 
furie. Pentru că nu ştia cum ar trebui să reacționeze la 
afrontul lui Portta, o luă înaintea tuturor prin apa murdară, 
spre tabără. Se opri după numai douăzeci de metri şi, 
întorcându-se brusc cu faţa spre noi, zbieră ca un apucat: 

— Amadeus Stork, dezertor! 

O clipă m-am temut că va arma Schmeisserul şi va goli 
tot încărcătorul în direcţia noastră. Dar disciplina învinse în 
aceeaşi fracțiune de secundă. Se răsuci din nou şi porni 
spre tabără. Aş fi putut jura că are ochii plini de lacrimi de 
furie. 


— Ei, ne iscodi locotenentul Leuwe, aţi dezlegat 
enigma? Sau era vorba despre vreo legendă locală? 

— Domnule locotenent, spuse Moşul fără să se 
grăbească, pentru că noi ceilalți ne găsiserăm brusc câte 
ceva de lucru, ba pe sub Panzer, ba prin spatele lui, un soi 
de legendă este într-adevăr la mijloc. 

Spre uimirea şi spaima generală, îi povesti absolut totul. 

— Scheisse! scuipă plin de năduf locotenentul. Beleaua 
asta ne mai lipsea pe cap. Cine mai ştie în afară de voi? 

— Nimeni, domnule locotenent. 

— Nu suflați o vorbă deocamdată. Trebuie să mă 
gândesc. Heiden, vino-ncoace! 

Prelucrarea lui Heiden dură cincisprezece minute. 
Locotenentul Leuwe îi explică în termeni simpli, dar 
convingători, toate implicațiile pe care le-ar avea asupra 
moralului trupei demascarea  dezertorului  sexagenar 
Amadeus Stork. Nici execuţia publică n-ar putea rezolva 
problema. 

— Astfel de situaţii delicate trebuie mai degrabă 
muşamalizate decât trâmbiţate. Un adevărat comandant 
trebuie să ştie cât e porţia de adevăr, de informaţie pe care 
o serveşte subordonaţilor săi, în scopul de a-i face mai 
eficienţi, de a-i feri de ispite, de a le menţine un psihic 
senin, neviciat. Sunt momente, dragul meu Heiden, când 
comandantul trebuie să-şi aşeze onoarea, bunul său cel mai 
de preţ, pe tăişul baionetei, riscând să fie considerat de 
către oamenii săi un mincinos fară pereche, numai ca să nu 
strice echilibrul moral al trupei pe care o conduce. Oamenii 
trebuie manipulaţi cu talent, Heiden şi sunt sigur că tu, care 
eşti născut să comanzi şi o vei face într-o bună zi, înţelegi 
asta. 

Heiden nu mai avea loc în uniformă, deja vreo doi 
nasturi de la piept săriseră din butonierele lor. Mândria îl 

umflase ca pe un balon de observaţie şi îi înroşise periculos 
obrajii uscați. Dădu din cap cu înţelepciune. Sigur că 
înţelegea totul, înţelegea că pentru moment trebuia să-şi 
țină gura. Pătruns de gravitate, copleşit de responsabilitatea 
secretului, de care depindea întreaga campanie africană a 
armatei germane, dădu să se îndrepte spre popota mobilă. 

— A, Heiden! îl strigă din nou locotenentul Leuwe. 
Maiorul Hemke trebuie să ridice un colet de la Tripoli. 
Două Kubelwagen şi doisprezece oameni pleacă după 
amiază să încarce ceva. Se întorc peste cinci zile. Crezi că 
ai putea să mergi cu ei, să te îngrijeşti de coletul domnului 
maior? Domnul maior ţine mult la asta. 

Heiden pocni din călcâie ca un obuz de 75. 

— La ordinele dumneavoastră, domnule locotenent! La 
ordinele domnului maior! 

Plecă în pas alergător să-şi pună echipamentul la punct şi 
să se prezinte la locul de adunare al echipei pentru Tripoli, 
în vreme ce Portta, Mercenarul şi noi toţi ceilalți îl priveam 
pe sub pleoapele întredeschise, abţinându-ne. Soarele 
încinsese totul la incandescenţă. La umbră erau acum vreo 
cincizeci de grade. 

— Aveţi cinci zile să rezolvaţi problema, spuse Leuwe şi 
se răsuci pe călcâie. 

Privindu-l cum se îndepărtează, ştiam prea bine ce vrea 
să spună. Ne dădea dreptate, puteam fi siguri de toată 
discreţia sa, însă nu voia să fie amestecat în nici un chip în 
povestea asta. Îi dădeam dreptate. 

Heiden plecă cu restul echipei, într-un nor imens de praf, 
îndată ce soarele cobori dincolo de linia orizontului. 
Vacanţa lui la Tripoli avea să dureze cinci zile. Nu-l 
invidiam câtuşi de puţin, deşi oricare dintre noi ar fi putut 
să se afle în locul lui. Fructe pe săturate, bere, puicuţe la 
toate preţurile, încăierări cu căcănarii din SS. Dar aveam 
alte treburi pe cap. În vremea asta trebuia să-l facem 
nevăzut pe Amadeus Stork. Dintr-o dată, moşneagul 
supraviețuitor din războiul trecut devenise atât de 
important pentru noi, încât n-am închis un ochi toată 
noaptea, plănuind cum să-l facem scăpat. 

— Am putea să-l ducem spre Egipt şi să-l predăm 
englezilor pe câteva mii de ţigări bune, fu de părere Portta. 
Ei sunt întotdeauna mari amatori de suveniruri şi Stork este 
un suvenir pe cinste. Gândeşte-te numai: un marinar 
german de pe un submarin din primul război mondial. 
Poate că unii dintre ei chiar au avut părinți pe vasele 
scufundate de bătrâna scrumbie. 

Portta şedea tolănit pe o pătură din păr de cămilă pe care 
o rechiziţionase cu multe luni în urmă de la un trib berber 
peste care 26 Panzer-Grenadiere trecuse în retragerea sa 
triumfală spre mare. Era trecut de miezul nopţii şi sfatul 
nostru luase înfăţişarea unui foc de tabără, care sfida 
camuflajul sub o cutie mare în care fuseseră măsline. În 
felul acesta, aviatorii britanici n-ar fi putut să vadă nimic 
de la două mii de metri, nici o flacără pâlpâind. Scuipam 
toţi coji de seminţe şi ni se părea că suntem nişte personaje 
din O mie şi una de nopți, povestind ele însele. 

— Tot aşa de bine am putea să-l instalăm pe o plută de 
buşteni şi să-i facem vânt în largul Mediteranei, spuse 
Mercenarul făcând rotocoale mari de fum. 

Făcuse rost de câteva ţigări cu gust dulceag, care-l 
trimiteau pentru câteva ore într-o lume mai colorată şi mai 
veselă decât aceea pe care o împărțea cu noi. Cu toate astea 
era mai lucid ca oricând. 

— Moşule, întrebă Mărunţelul supus, crezi că e bine să 
ne punem pielea-n băț pentru fosila aia? 

— Dacă-l dăm şi pe ăsta pe mâna maşinii de tocat carne, 
înseamnă că nu mai avem nimic sfânt, scuipă Moşul în 
flăcările mici. E ca şi cum ai vinde SS-ului portretul 
înrămat al lui tactu’ ca să-l atârne deasupra latrinei. E ca şi 
cum i-ai smulge dinţii de aur din gură lui bunică-tu”. 

— Păi asta nici n-ar fi ceva neobişnuit pentru Krautfeld, 
râse Feldwebelul Schelde, care rămăsese cu noi de mai 
multă vreme, din pricină că la aprovizionare furase prea 
mult. 

Schelde era subofiţerul care se ocupa de proviziile 
regimentului. Pe vremuri avusese grijă de cămila pe care 
Portta o confiscase de la nişte arabi. 

Am îngheţat cu toţii. La cât era de sociabil, de 
înţelegător şi cu simţul umorului, Mărunţelul avea şi un 
defect: nu suporta aluziile despre bunicul său. Printre 
bubele cu care intrase la pârnaie înainte de a-l trimite direct 
în prima linie era şi moartea suspectă a bătrânului, care, 
deşi se ţinuse bine până la o vârstă destul de înaintată, 
murise asfixiat în somn. Şi deşi păruse un german mijlociu 
prosper, vecinii constataseră că de fapt nu mai avea nici o 
leţcaic. 

Mărunţelul aşteptă câteva secunde fară să reacționeze, 
până când vorbele lui Schelde îşi croiră drum cu greu prin 
singura circumvoluţiune a creierului său, care la ora aceea 
era supraaglomerată de informaţii. Când se prinse, făcu 
explozie. 

— Hoţ de cămiloi, plod avortat de târfa regimentului, 
urdoare de nomad ciumat! 

Sări ca o panteră de o sută cincizeci de kilograme, dar 
Feldwebelul avusese timp să se pregătească pentru năvală. 
Îi arse Mărunţelului o lopată în cap, întorcând în ultima 
clipă muchia ascuţită, nu din sentimente umanitare, ci de 
teamă că ar putea să-şi tocească unealta pe ţeasta namilei şi 
altă dată, la vreo alarmă, viaţa lui ar fi putut să depindă de 
rapiditatea cu care şi-ar fi săpat adăpostul individual. Într- 
adevăr, metalul scoase un sunet ascuţit la contactul cu 
capul Mărunţelului şi se îndoi zdravăn. Lovitura avu totuşi 
darul de a înmuia elanul agresorului. Ca în filmele comice, 
în vreme ce Mărunţelul se freca necăjit cu palma în creştet, 
un cucui uriaş începu să crească printre degetele sale. 

— Cafteală la a treia! răsună un strigăt în noapte şi într-o 
clipă ne trezirăm în mijlocul unui cerc de curioşi care 
salivau de plăcere. 

Cam fară chef, ne-am ocupat locurile în primul rând. 
Spectacolele de genul ăsta erau din ce în ce mai rare de la o 
vreme şi, chiar dacă protagoniştii erau de data aceasta doi 
dintre camarazii noştri, era cinstit să nu le stricăm celorlalți 
privitori plăcerea. Ofițerii urlară o vreme să trecem la 
locurile noastre, apoi renunţară şi se alăturară şi ei 
spectatorilor. Soldaţii făceau o gălăgie infernală. Băteau în 
căşti, în gamele, cu lingurile, zbicrau cu mâinile pâlnie la 
gură. Se făcură primele pariuri. 

Schelde şi Mărunţelul începură să se învârtească unul în 
jurul celuilalt, ca doi cocoşi. Schelde s-ar fi codit să intre 
într-o confruntare directă cu monstrul Krautfeld. Dar acum 
nu mai avea loc de-ntors şi trebuia să-şi pună serios mintea 
la contribuție pentru a născoci ceva care să-i salveze 
fundul. 

— Vino, vino, îi spuse Mărunţelului, ai uitat, porc 
împuţit că am lucrat la aprovizionare? Ştiu deja cum să 
tranşez osânza care te alcătuieşte şi cum s-o repartizez 
plutoanelor, chit că după aia tot regimentul o să borască. 

Mărunţelul mugi scoțând baioneta. Un soldat la fel de 
mătăhălos, dar mai scund decât el, făcu doi paşi şi-l lovi 
peste încheictură. 

— Fără cuțite! îl avertiză. 

Noi am roşit, ruşinaţi de gestul camaradului Krautfeld. 

Schelde profită de confuzie şi se repezi, lovind cu 
genunchiul între picioarele Mărunţelului. Grimasa lui fu 
mai accentuată decât cea a huidumei. Mărunţelul nu se mai 
spălase de luni de zile. Între picioarele lui, pantalonii de 

uniformă şi ceea ce mai rămăsese din lenjeria intimă 
formaseră o scoarță dură, greu de deformat. Mărunţelul 
reuşi să-l prindă pe Schelde de ceafa. Toată lumea închise 
ochii, aşteptând scrâşnetul vertebrelor sfărâmate. În loc de 
asta, Mărunţelul îl înfipse pe Feldwebel cu capul în nisipul 
plajei şi începu să-l înşurubeze temeinic, dojenindu-l. 

— Nu-ţi şedea bine ca un om ostenit la focul nostru de 
tabără? Acum să stai aici ca un struţ ce eşti, o găină mai 
mare, da” tot găină. Aşa, struţule, îţi place cu capul în nisip? 
Are gust bun, s-a copt destul astăzi la soare? 

Schelde urlă ceva, nu se înţelegea prea bine ce, deoarece 
nisipul îi intrase în gură, în ochi, în urechi şi pe nări, 
sufocându-l. La început dădu foarte energic din picioare, 
dar, pe măsură ce rezervele de aer i se împuţinau, renunță 
la acest efort inutil, lăsându-se la mila Domnului. Privitorii 
se împărțiră de îndată în două tabere, aşa cum era şi firesc. 
O parte susțineau că Schelde ar trebui ajutat până nu va fi 
prea târziu. Aceştia erau mai ales subofiţerii, care se 
temeau că vor fi traşi la răspundere dacă Feldwebelul 
dădea ortul popii. Ceilalţi cereau ca spectacolul să mai 
dureze încă un pic, mizând pe rezistența proverbială a 
soldatului german. Printre ei, deşi ne lega o oarecare 
amiciţie de Schelde, ne număram şi noi. 

Dumnezeu ţinu cu omul-struţ. Întorcându-se triumfător 
către public, pentru a lansa una dintre vorbele sale de duh 
la care nu râdea nimeni, Mărunţelul făcu o mişcare prea 
brutală. Ca urmare, centura sa plesni ca o sforicică şi uriaşii 
nădragi îi coborâră în vine, făcându-ne pe toţi să ne 
îndepărtăm îngroziţi, călcându-ne în picioare, de mirosul 
acela incredibil. Mărunţelul se lăsă intimidat de reacția 
noastră. Îi dădu drumul fără să şovăie lui Schelde, pentru a- 
şi ridica pantalonii, salvându-şi astfel onoarea ferfeniţită. În 
mintea lui, un bărbat trebuia să apară în chiloţi doar dacă 
aşa era voia lui. 

Schelde dispăru cât ai zice peşte. Avea să revină spre 
ziuă cu două lăzi de şampanie pe care avea să le dea gata 
chiar cu Mărunţelul. Înainte de a adormi unul peste celălalt, 
amestecându-şi vomele, aveau să se sărute de nenumărate 
ori pe obraji, după modelul slav. Hoarda de privitori se 
risipi rapid, numai pe jumătate satisfăcută. 

— Ei, reluă Portta ideea, trebuie să ne ocupăm de 
Amadeus Stork ăsta dis-de-dimineaţă. 

Moşul dădu din cap aprobator. 

— Domnule locotenent, îi spuse Mercenarul lui Leuwe 
îndată după apelul de dimineaţă, ați putea interveni pe 

lângă domnul maior ca să desemneze din plutonul nostru 
pe membrii punctului de observaţie care se organizează în 
sat? 

— Aţi şi fost desemnaţi, îi răspunse sec locotenentul. 
Ordinele sunt să plecaţi într-o jumătate de ceas. Luaţi cu 
voi MG-ul, un proiector şi câte grenade puteţi duce. 
Raportaţi prin radio la fiecare trei ore. Masa vă va fi adusă 
o dată pe zi, la ora şapte dimineaţa. Ai înţeles, Beyer? La 
ora şapte dimineaţa. 

Am dat din cap şi ne-am pregătit de plecare. 

— Ceea ce vrea să zică, ne spuse Sevilla pentru a suta 
oară, pe drum, că trebuie să belim ochii cum trebuie în 
fiecare dimineaţă la ora şapte. 

— Şi cum facem? m-am interesat. Îl ascundem pe Stork 
într-un cufăr şi stăm cu fundurile pe capac până se 
îndepărtează camarazii care-au adus ciorba? 

— Boşorogul merge oricum în fiecare dimineaţă la 
pescuit, ne asigură Portta, scormonind cu unghia printre 
dinți. Trebuie doar să ne asigurăm că nu renunță la tabietul 
său. 

Am ajuns în sat mai greu ca prima oară, fiindcă trebuia 
să ne potrivim pasul după cei care târau mitraliera grea. 
Mărunţelul o dusese o vreme fluierând, dar Moşul nu voia 
să i-o lase prea mult pe umeri, judecând după privirile 
pofticioase pe care i le arunca. Era una dintre zilele în care 
demenţa Mărunţelului se arăta mai lesne ca în altele, iar 
mitraliera nu putea să-l inspire decât pentru un singur fel 
dejoacă. 

— Nu e chiar Parisul, mormăi Mercenarul, dând la 
iveală una dintre ţigările sale dulcege. 

De la o vreme, mi-am dat seama cu o oarecare 
îngrijorare, se servea tot mai des de haşiş. Poate că 
perioada de pace nu-i pria prea mult. Pentru el era ca o 
ploaie măruntă din cauza căreia era nevoit să stea închis în 
casă. 

Satul de pescari era neschimbat. Am privit spre larg, de 
unde briza aducea aer sărat şi am zărit cu greutate pânzele 
cenuşii ale celor patru sau cinci bărci moştenite din 
generaţie-n generaţie, peticite ca vai de lume, singura avere 
a sătenilor. 

— Puneţi MG-ul pe picioare! ne ordonă Moşul. 

Am instalat mitraliera în interiorul unui careu de saci 
plini cu nisip. Sacii goi fuseseră căraţi de mine şi de Sevilla 
şi umpluţi cât ai zice peşte de Mărunţel. Mercenarul montă 
proiectorul, Acum armata germană ocupa şi acest bârlog de 

pescari, punând stăpânire pe bogăţiile lor, adică şapte sau 
opt colibe pe cale să se dărâme şi mormane uriaşe de oase 
de peşte, care probabil fuseseră trecute pe hărțile 
generalilor ca rezerve strategice de calciu şi fosfor. 

— Frumos lucrat, aprecie Amadeus Stork când totul fu 
gata. Voi, măi băieţi, după câte se vede, sunteţi nişte 
meseriaşi adevăraţi. 

Stătea de vreo zece minute în spatele nostru, cu mâinile 
la spate, îmbrăcat doar în burnuzul murdar cu care şi 
dormea şi mergea pe mare, cu barbişonul alb, arăbesc, în 
vânt. 

— Ia te uită ce linii drepte! Şi sacii ăştia cu nisip, pot să 
pun rămăşag că nu are unul mai mult cu un gram decât 
celălalt. Hei, flăcăule! 

Mărunţelul luă pentru a doua oară în ultimele două zile 
poziţia de drepţi în faţa lui. 

— la pune mâna pe MG-ul ăsta frumos şi scufundă-mi 
două-trei bărci din acelea! Poţi s-o faci de la distanţa asta, 
cred că eşti un băiat de ispravă. Cred că poţi să-i rupi în 
bucăţi şi pe ticăloşii de pescari care murdăresc marea cu 
mâinile lor negre, neariene. 

Râse fară veselie şi intră în cocioaba lui fără să ne mai 
acorde atenţie. Moşul ne făcu semn să mergem după el. 
Lângă Machinengewehr rămase doar Portta. 

— Amadeus, spuse Moşul când ne obişnuiserăm cu 
întunericul, ai dat de dracu”. Trebuie să faci cum îţi spunem 
noi, dacă nu vrei să admiri plutonul de execuţie din faţă. 

În câteva cuvinte îi explică despre ce era vorba. Stork îl 
ascultă cu atenţie. 

— Aş prefera să-mi taie capul, declară în cele din urmă 
serios. Pare o moarte mai orientală. Ştii, m-am obişnuit cu 
mâncărurile şi cu femeile lor. 

Ne-am privit între noi. Sevilla ne făcu un semn cu 
degetul la tâmplă. 

— Nu, nu m-am ţăcănit, spuse Stork. Dar am învăţat să 
mă supun voinţei lui Allah. Am trăit o viaţă mai bogată 
decât ale voastre, ale tuturor, la un loc. Şi cu toate astea, cu 
toate că am făcut un război, am trăit şi mai multă pace 
decât voi toţi la un loc. La ce bun să fug acum? 

— Astăzi nu te-ai dus cu pescarii? 

— Nu. Astăzi trebuie să stau cu fiii mei mai mici. Am 
şase băieţi. Cei mai mici au şase şi şapte ani. 

Am făcut ochii mari. 

— Stork, i-am spus, tot ce-ţi cerem este să nu te arăţi la 
faţă între şapte şi opt dimineaţa. Sau dacă totuşi o faci să 

nu te apuci să reciţi Lorelei. 

Stork plesni din palme. Îndată, de parcă ne-am fi aflat nu 
într-o vizuină de vulpe ci într-un palat din basme, îşi făcură 
apariţia câteva femei, cocoşate sub coşurile cu bunătăţi. 
Auzeam de afară strigătele încântate ale lui Portta. Nu-l 
uitaseră nici pe el. 

— Asta cred că se poate aranja, spuse Amadeus Stork. 
Nu mi-au plăcut poeziile niciodată. 

CAPITOLUL 7 
Julian Heiden îşi face datoria 


Gerhard Heissler, curierul companiei a treia, un individ 
slab şi lung ca un şiret de bocanc, a cărui parte superioară 
se clătina sub povara celei mai mari perechi de ochelari 
din Nordul Africii, era un pictor extrem de talentat. Au 
descoperit asta într-o după amiază fierbinte, când 
comandantul său de pluton se afla într-o dispoziţie dintre 
cele mai proaste, din pricina unei scrisori care-l anunţa că 
nevastă-sa se săturase să-l aştepte în mizerie şi se făcuse 
nevăzută în compania unui speculant. 

— Mizerie, mormăia el, mototolind inconştient peticul 
de hârtie pe care cuvântul respectiv se regăsea de 
şaisprezece ori. Ce mizerie! 

Ochii îi căzură pe unul dintre Panzerele pe care le avea 
în comandă şi pe Gerhard Heissler, curierul, care moţăia 
la umbra unei şenile, visând poate munţi întregi de acte pe 
care schia cu vigoarea-i caracteristică. Curierul era neras, 
descheiat la copci şi ațipise cu gura căscată dizgraţios. 
Panzerul, ca oricare alt tanc al Regimentului, purta o 
crustă de două degete de nisip. Locotenentului îi reveni pe 
buze singurul cuvânt pe care memoria sa îl mai reținea în 
secunda aceea. 

— Mizerie! Peste tot doar mizerie! 

Heissler sări ca ars. Locotenentul îi ordonă ca într-un 
ceas Panzerul să fie „pictat”. În argoul pe care-l folosea, 
asta însemna ca vehiculul să fie curat lună la sfârşitul 
celor şaizeci de minute. Dar pentru Heissler, care era un 
participant extrem de rar la viaţa de zi cu zi a companiei, 
îndatoririle sale fiind cu totul altele decât ale restului 
camarazilor, argoul nu exista. Pentru el „a picta” însemna 
cu totul altceva. Începu să se agite, apoi se îndreptă glonț 
către magazia regimentului, unde avea un consătean care-i 
era dator. 

Un ceas mai târziu, agitația soldaților îi atrase atenţia 
locotenentului, care se duse iute să vadă despre ce este 
vorba Oamenii se strânseseră în jurul Panzerului pe care 
ordonase curierului să-l curețe şi comentau cu voce 
scăzută. Locotenentul îi dădu la o parte îmbrâncindu-i şi 
răcnind, apoi rămase pur şi simplu fără grai. 

Panzerul nu mai era un tanc de treizeci de tone, ci o 
grădină în plină primăvară, o cascadă de flori de toate 
culorile şi mărimile, curgând în mijlocul pustietăţii 
dezolante. Turela fusese zugrăvită de o mână măiastră în 
verde, albastru, galben şi roşu, în mov şi auriu, în roz şi 
portocaliu. Erau acolo garoafe, lalele şi liliac. Pe ţeava 
tunului se încolăciseră zorelele şi rochița rândunicii. lar 
şenilele nu aveau să mai înainteze niciodată scormonind 
nisipurile, pentru că printre angrenaje crescuseră tufe dese 
de trandafiri sângerii. Totul era numai vopsea, însă atât de 
real, încât mai mulți dintre cei de față încercară să 
adulmece parfumul florilor. 

— Ce dracu !..., se clătină şocat locotenentul. 

Trupa dispăru în câteva clipe. În faţa tabloului rămaseră 
doar Gerhard Heissler şi comandantul său. Deodată 
Heissler îşi dădu seama că o zbârcise rău. Privirile 
ofițerului străluceau în văpăile nebuniei. Instinctiv, închise 
ochii, așteptând ploaia de lovituri sau, mai ştii, un glonţ de 
Mauser. Disciplina armatei germane lua în ultima vreme 
forme care scăpau unui spirit atât de puţin cazon ca al 
curierului. 

Când deschise ochii, locotenentul îi zâmbea. Scrisoarea 
de acasă fusese uitată, deşertul nu mai exista în faţa 
grădinii de vopsele, gradele se pulverizaseră. Nu mai erau 
decât doi oameni care vorbeau aceeaşi limbă şi se bucurau 
de frumuseţea care-i înconjura. 

În următoarele săptămâni, locotenentul îl alerg pe 
Heissler cât nu o făcuse în zece luni de campanie. Îi făcu 
rost de carton şi pensule mai procopsite şi îl obligă să 
picteze un tablou pe zi. Subiectele i le furniza el însuşi, cu o 
seară înainte, povestindu-i de pe-acasă. Aşa zugrăvi 
Gerhard Heissler cartierul berlinez în care se născuse şi 
copilărise locotenentul, tovarăşii de joacă, părinţii, fiecare 
cu munca sa, scene din partea locului. O pictă pe 
logodnica ofițerului, aşteptându-l în cerdacul unei căsuțe 
de lemn, pe o pajiște înverzită, înconjurată de trei copilaşi, 
care mai de care mai blond. Îl pictă pe locotenent însuşi 
într-un costum extrem de elegant, călare pe un armăsar 
pur sânge, cu o țigară de foi în colțul gurii. 

Tablourile se inmulțeau văzând cu ochii în cortul 
locotenentului. Erau tot mai greu de transportat. lar 
Heissler din ce în ce mai epuizat. Dar ofițerul nu-l slăbea o 
clipă. Programul curierului nu mai aducea de fel cu acela 
al unui curier adevărat. Da fapt, nu mai făcea nimic 

altceva, din ceea ce s-ar fi cuvenit să facă, în afara acelor 
tablouri. 

Într-o dimineaţă îl găsiră pe Gerhard Heissler prăbuşit 
peste o pictură neterminată, cu degetele înţepenite pe 
pensulă şi obrazul pătat de vopsea roşie, sub care se lăfăia 
paloarea morţii. Avusese un atac de cord. Câteva ore mai 
târziu, locotenentul îşi trase un glonț în cap. 


Leuwe nu prevăzuse cât de departe ar fi putut merge 
Heiden cu respectarea ierarhiei militare. La Tripoli, Heiden 
se dusese să ridice coletul pe care-l aştepta maiorul Hemke. 
Erau nişte puturoase de ţigări egiptene, aduse pe mare, 
peste mână, pentru că maiorul nu avusese încredere în 
Portta, care 1 le-ar fi putut face rost chiar de la sursă, de la 
Cairo. Un fost coleg de-al maiorului, acum colonel, i le 
procurase. 

— Ce mai face bătrânul rozător? îl întrebă colonelul pe 
Heiden când îi înmână coletul. 

De fapt nu putuse să-l sufere niciodată pe Hemke, din 
pricină că el nu fusese niciodată mai mult decât un ofiţer de 
birou, pe când maiorul nostru nebun strălucise întotdeauna 
ca un semizeu pe câmpul de bătaie. Nu că l-ar fi deranjat 
prea tare pe colonel să stea îndărătul unor dosare în vreme 
ce alţii îşi tricotau maţele prin tranşee, de plictiseală, însă 
în ultima vreme prea 1-l dădeau exemplu ştabii pe Hemke 
pe la recepţiile pe la care mai era din când în când băgat în 
seamă. Omului i se acreşte la un moment dat să-i tot lauzi 
un prieten. 

— Domnul maior e bine, domnule colonel, răcni Heiden 
luând poziţia de drepți. 

Colonelul nu mai văzuse o asemenea poziţie de drepți 
din filmele propagandei. Rămase realmente impresionat, 
mai ales că Heiden făcuse tot posibilul să prezinte o ţinută 
impecabilă, lucru aproape imposibil după atâtea luni 
petrecute în deşert. Combinația de strălucire cazonă şi 
patină de front îl făcea într-adevăr să saliveze. ÎL invită pe 
Heiden să ia loc lângă dânsul pe canapea, să servească 
împreună câte un păhărel de coniac franțuzesc şi să mai 
schimbe o vorbă, aşa, ca între camarazi. Fu rândul lui 
Heiden să cadă pe spate de emoție. 

La cel de-al doilea păhărel de băutură îi povesti 
colonelului totul despre Amadeus Stork, dezertor din 
primul război mondial şi despre responsabilitatea uriaşă 
care apăsa pe umerii unor comandanţi siliți să ascundă, să 
modeleze adevărul, pentru a nu scăpa din mâini destinele 

soldaţilor. Deodată colonelul deveni extrem de atent. Sticla 
de coniac se termină iute şi o alta îi luă locul. 


Noi aşteptam patrula cu sufertaşele în dimineaţa 
răcoroasă. Soarele nu prinsese destulă putere ca să ne 
alunge din uniforme în valurile mărunte. 

— Nu-ş! ce dracu” am visat azi noapte că mi-e o foame 
de crăp, ne anunţă Mărunţelul. Nu mai vin tâmpiţii ăia o 
dată? 

Ei erau deja acolo şi auziseră tot. Ne-am întors auzind 
zgomotul închizătoarelor de automate manevrate. Nu erau 
doi cu sufertaşe, ci vreo zece, cu Schmeissere. Nici o mutră 
cunoscută. Prietenul colonel al lui Hemke îi trimisese de la 
Tripoli. Era o afacere gravă, de corupţie în sânul armatei, 
de favorizarea unui trădător, de trădare poate. Nu putea să 
rişte. 

— la, spuse cel mai mare în grad, ridicați labele, dacă nu 
vreţi să vă umplem cu plumb de se scufundă nisipul sub 
voi. Mai ales tu, ăla mare şi jegos. Doamne, băieţi, nu vă 
apropiaţi prea tare de el, puricii ăstuia trebuie că sunt mari 
şi fioroşi ca nişte tigri! 

După cât vorbea, era unul dintre glumeţii aceia care 
curățau cârciumile şi bordelurile din Tripoli de camarazi 
osteniţi ca noi, care căutau un culcuş călduţ. Îi ştiam pe 
ăştia. Mi-ar fi tras un glonţ în cap fară să clipească şi ar fi 
dat fuga pe partea cealaltă ca să-l recupereze. Dar la rândul 
lor nu aveau nici ei viață prea lungă, puteai să le ghiceşti în 
palmă. Nu era soldat german în toată lumea asta care să nu- 
1 viseze atârnaţi de picioare, cu maţele fular în jurul gâtului. 

Am ridicat mâinile, disciplinaţi. Patru se repeziră şi ne 
dezarmară eficienţi, fară să ne îmbrâncească, fără să scoată 
o vorbă. Am sperat pentru o clipă că nu vor descoperi şişul 
Mercenarului, prins într-o teacă minusculă la subsuoară. 
Dar văzuseră multe la viaţa lor. Şişul trecu dintr-o mână-n 
alta, până dispăru într-un buzunar. Mercenarul privi acolo 
doar o clipă, cât să-şi întipărească în minte chipul 
păcătosului. Ştiam că stăpânul buzunarului era condamnat, 
dar poate că acela era un ins deosebit de curajos. 

Doi inşi îl aduceau pe Amadeus Stork. Când ajunseră în 
dreptul nostru, un pat de armă în ceafa îl prăvăli cu nasul în 
nisip. Nu scoase nici un geamăt. 

— Hai, bătrâne dezertor, scoală-te ca să mergi la 
spânzurătoare, spuse comandantul de grupă. 

Îşi înfipse vârful bocancului în coastele lui Stork. Am 
băgat de seamă grupul de pescari care aşteptau încremeniți 

la douăzeci de metri în spatele colibelor, pândiţi de ochiul 
propriei noastre mitraliere instalate între sacii cu nisip. În 
noaptea aceea fusese santinelă Sevilla. Poate că de aceea se 
simţi obligat să încerce ceva. Moşul, care avea un al 
şaselea simţ în daraverile astea, vru să-l oprească, dar erau 
doi metri între ei. 

— Nu, spuse încet, dar prea târziu. 

Sevilla simulă un acces de tuse violent şi luă mâinile de 
pe creştet. Se aplecă iute ca fulgerul, scoțând din nisip un 
cuțit pescăresc, cu două tăişuri, atât de ascuţite, încât 
mişcarea bruscă făcu să şuiere aerul. În clipa următoare 
cuțitul se afla la gâtul unuia dintre soldaţii pe care nu-i 
poftiserăm la micul dejun. 

— Jos armele! urlă Sevilla fioros. Jos armele, sau îl tai 
p-ăsta ca pe-un pui de găină! 

Feldwebelul străin râse cu răutate. Puțin se sinchisea el 
de puii de găină. Trase de aproape, cu automatul la şold. 
Puţine şanse erau să dea greş. Rafala făcu chisăliță umărul 
omului său şi zbură jumătate din craniul lui Sevilla. Am 
privit fară să ne credem ochilor, ca într-un film rulat cu 
încetinitorul, explozia de sânge şi aşchii în locul în care 
până mai adineaori stătuse nevătămat camaradul nostru. 
Când fumul şi confuzia şi propriile noastre urlete se 
risipiră, trupul lui Sevilla mai tresări de două ori în vreme 
ce degetele încercau să se agaţe de nisipul instabil ca de un 
ultim sprijin pe lumea aceasta. Dar era deja un cadavru, o 
masă informă, care curând avea să cadă pradă viermilor şi 
muştelor. 

—  Îngropaţi-l voi pe ăsta, le strigă Feldwebelul 
pescarilor încremeniţi în spatele colibelor şi poate-i ridicaţi 
şi-un monument din oase de peşte! 

Ne încolonară şi ne îmbrânciră înapoi, pe drumul spre 
tabăra regimentului. Amadeus Stork era singurul căruia îi 
făcuseră hatârul de a-i lega mâinile la spate, iar el părea să 
facă foarte mult caz de acest lucru. După mai bine de 
douăzeci de ani armata germană îl recuperase şi îl băga din 
nou în seamă. 

În tabără ne aşteptau două camioane pline cu soldaţi. În 
mormăielile rău prevestitoare ale camarazilor noştri, care 
abia acum începeau să-şi dea seama ce se petrece, am fost 
înghesuiți sub prelată eu, Leuwe, Portta şi maiorul Hemke. 
În celălalt camion i-au azvârlit pe Amadeus Stork, 
Mercenarul, Moşul şi Mărunţelul. 

Acţiunea fusese încununată cu un succes deplin. 
Colonelul de la Tripoli, vechiul tovarăş de arme al 

maiorului Hemke, avea pentru ce să se felicite. În vreme ce 
lui îi atârnau de coadă încă o tinichea zornăitoare, o 
medalie, maiorul era luat la întors într-o închisoare 
arăbească, plină ochi de oameni şi păduchi, dotată cu nişte 
zbiri care se pricepeau al naibii de bine să reaşeze oasele 
deţinuţilor. Leuwe fusese pus şi el undeva la păstrare. 

Nu ne pierduserăm cu firea. Aşteptând să se facă seară, 
ne-am odihnit activ, înjurai zarurilor. 

— Trebuie să ieşim de aici cu orice preţ, spuse Moşul în 
şoaptă, îndată ce gardianul care ne adusese lăturile de seară 
se îndepărtă suficient. 

Moşul, Mercenarul, Mărunţelul, Portta şi cu mine ne 
odihneam toţi cinci în aceeaşi gaură numită celula numărul 
doi, de la subsolul unei păduchelnițe pe care o 
transformaseră în arest. Fiecare purta pe faţă semnele bunei 
primiri care ne fusese făcută. Mercenarul avea doi ochi 
vineţi. Moşul o coastă ruptă şi o unghie smulsă. Portta şi 
Mărunţelul, de parcă toată lumea ar fi aflat că ei doi sunt 
pasionaţi de stomatologie, se aleseseră cu nişte lipsuri în 
colecţia gurii. lar mie îmi rupseseră două degete de la mâna 
dreaptă, aşa încât nu mai eram în stare să ţin o armă aşa 
cum se cuvine. 

Mercenarul încuviinţă în tăcere cuvintele Moşului, urmat 
imediat de noi toţi. La drept vorbind, puţin ne păsa că 
păduchii ne înconjuraseră şi ne somau să capitulăm 
necondiţionat, puţin ne păsa că ne dădeau la masa de prânz 
ceea ce vărsaseră deţinuţii muribunzi peste noapte, puţin ne 
păsa că ne aleseserăm cu câte ceva lipsuri în inventarul 
personal. Războiul era departe şi noi câştigaserăm o 
excursie gratuită la Tripoli, chiar dacă, ce-i drept, nu cu 
clasa întâi. Ceea ce ne scotea însă pe toţi din minţi era setea 
de sânge, dorul insuportabil de camaradul nostru Heiden. 
Dorul de răzbunare. 

— La noapte, hotărî Moşul. 

Nu aveam nici un plan, dar nu s-a mai pomenit ca o 
şleahtă de arabi nespălați de la începutul secolului să se 
poată împotrivi unei grape de elită a trapelor mecanizate 
germane. 

De afară începură să răsune bocănituri înfundate, care pe 
toți ceilalți închişi cu noi în haznaua întunecată avură darul 
de a-i lăsa indiferenți. Cum însă trecuserăm prin destule 
puşcării ca să recunoaştem zgomotul, ne-am înfiorat 
privindu-ne în tăcere. Era sunetul unei toporişti cioplind un 
buştean. 

Ne-am apropiat de peretele pe care se găsea singura 
ferestruică, o fisură mai degrabă, lată de o palmă şi lungă 
de trei. Un găligan de infanterist, care fusese aruncat în 
compania noastră pentru că-l surprinseseră în plin atac 
jefuindu-şi un camarad sfârtecat, lucru de altfel absolut 
normal, începu să mormăie nemulțumit că-l deranţăm. 
Mărunţelul îi ceru scuze cu un pumn în moalele capului, 
care-l trimise în braţele lui Morfeu pentru un ceas întreg. În 
felul ăsta puteam să-l şi buzunărim nestingheriți. 

Mercenarul se căţără cu îndemânare în spinarea 
Mărunţelului. 

— Ce vezi? îl întrebarăm. 

— Croiesc o spânzurătoare, răspunse el sumbru. Merde, 
cred că ştiu şi pentru cine e. 

— Câte laţuri au pus? vru să ştie Moşul. 

— Şase. 

— Păi noi suntem numai cinci. 

Mercenarul făcu o tumbă şi ateriză pe picioare, vesel de 
parcă se întorsese de la plimbare. 

— Ai uitat să-l pui la socoteală pe Amadeus Stork. 
Mâine pe vremea asta, bătrânul matelot se va legăna atârnat 
de ultima parâmă din viaţa lui. 

— Şi cu noi alături, făcu Mărunţelul plin de năduf. 

— Asta dacă n-ai altă treabă, matahală fără minte, se 
supără Portta. Klebb, ajută-mă! 

Începurăm să căutăm cu toţii prin încăpere, mutându-i pe 
ceilalţi din loc în loc, înghiontindu-i, modificând nasuri 
acolo unde era cazul. Noi eram cinci, iar ei erau numai 
zece. După vreo cinci minute de trudă, ne oprirăm 
transpiraţi, gâfâind, ca să facem bilanţul. Ceilalţi deţinuţi se 
strânseseră înspăimântați într-un colţ, urmărindu-ne cu 
ochii mari, ca o turmă de ierbivore, mânate din urmă de 
neiertătoarele carnasiere. 

Mercenarul făcuse rost de un piron ruginit, lung de zece 
centimetri, de la un subofițer rotofei şi patetic, care nu era 
destul de bărbat ca să viseze la o evadare şi probabil că 
ascunsese pironul la nenumărate controale, numai cu 
gândul de a-şi lua viaţa dacă într-o bună zi n-avea să mai 
suporte chinurile detenției. Mărunţelul sfâşie metodic 
cămaşa unui camarad care nu se împotrivi defel, urmărind 
acţiunea absolut pasiv. Din fâşiile rezultate, Mărunţelul 
împleti la iuţeală un laţ care în mâinile sale devenea o armă 
la fel de periculoasă ca un pistol mitralieră. Cu mintea 
stătea el mai prost, dar degetele îi mergeau de minune la 
lucru manual. La rândul meu, reuşii să desprind din 

mortarul peretelui o piatră colţuroasă, cu care la nevoie aş 
fi putut crăpa tâmpla cuiva. 

— Nu-mi place că sunt numai şase laţuri, se plânse 
Mărunţelul. Pe Hemke şi Leuwe i-au scos din nou. În 
vreme ce noi o să putrezim pe îndelete, ei au să se îndoape 
cu halva şi berbeci fripți. 

— Fii liniştit, spuse Portta, nici ei nu au scăpare. Pe 
ofiţeri nu-i spânzură, îi gâdilă la tălpi până-şi dau sufletul. 

Puțin după miezul nopţii, pe Portta îl apucă o durere de 
stomac înfiorătoare. Țipa şi se zvârcolea înfiorător, 
lovindu-i pe toți ceilalţi cu picioarele. Gardianul se răsti de 
câteva ori la noi, apoi deschise uşa, nu pentru că i-ar fi 
păsat de burta berlinezului ci, în primul rând, pentru că nu 
putea el să tragă la aghioase cum se cuvenea, iar, în al 
doilea rând, fiindcă de câte ori o mierleşte unul e un bun 
prilej să-i uşurezi buzunarele de lucrurile de care nu mai 
are nevoie pe lumea cealaltă. De aceea nici prin minte nu-i 
trecea să mai cheme pe cineva să-l ajute. 

— Ce faci atâta gălăgie, măi caltaboş berlinez? întrebă 
vesel, împărțind câteva bastoane în dreapta şi-n stânga şi 
aplecându-se peste Portta. 

— Mă chinuie rău un hemoroid, îi răspunse la fel de 
vesel Portta. Nu vrei să ai puţină grijă de el? 

În clipa următoare Mercenarul îi pusese prostovanului 
pironul la carotidă. Dacă ar fi mişcat mai mult decât era 
nevoie, i-ar fi sfâşiat-o fără probleme. Mercenarul nu se 
pierdea când vedea sânge. Îi luă pistolul din toc şi îl pocni 
calm cu patul în moalele capului. După ce avea să doarmă 
două ceasuri, avea să se trezească direct în arest. 

— După mine, murmură Moşul. 

Ne strecurarăm afară, pe culoarul scund, întunecat şi 
jilav, mai întâi noi cinci, apoi şi ceilalţi zece prizonieri care 
urmăriseră totul cu gurile căscate. La capătul tunelului 
leneveau alți doi soldaţi, cu automatele spânzurate de gât. 
Mărunţelul îl agăţă pe unul dintre ei cu laţul, iar eu l-am 
liniştit pe celălalt cu piatra. În felul ăsta căpătarăm încă 
două arme. Moşul, care luase pistolul gardianului, îi dădu 
un Schmeisser Mercenarului şi pe celălalt lui Portta. 
Ceilalţi ne urmau ca oile. 

La o intersecție de tuneluri, Mercenarul se opri 
adulmecând. Mirosurile subterane îi vorbeau mai mult 
decât nouă, celorlalți. 

— Noi o luăm pe aici, ne anunţă. Ceilalţi la dreapta. 

— Ne întâlnim în port, de îndată ce se întunecă din nou, 
îi aburi Portta pe ceilalți prizonieri. Am o groază de relaţii, 

o să ne îmbarcăm toţi pe un vas spre Cipru. 

Fraierii se îngrămădiră pe tunelul din dreapta, aşa cum le 
spuseserăm, spre libertate. Curând auzirăm răcnete 
mânioase şi zgomotele unei încăierări grozave. Totul se 
linişti după două-trei împuşcături. În vremea asta, urmând 
curentul aproape insesizabil de aer, Mercenarul ne conduse 
pe căile întortocheate ale tunelurilor şi ne scoase după o 
jumătate de ceas printr-o canalizare plină de zoaie. 
Mărunţelul înjura la fiecare trei paşi, din pricina cucuielor 
tot mai multe pe care i le făcea plafonul jos. În întuneric, 
zeci de şobolani se repezeau chițăind să ne muşte de 
picioare, iar băieţii erau nevoiţi să-i îndepărteze ţopăind. 
Ne-am ales cu o grămadă de mușcături pe mâini, pentru că 
trebuia să ne protejăm în primul rând feţele. Mercenarul 
ştia să prepare un leac din pânză de păianjen şi miez de 
pâine. De pânze nu duceam lipsă, însă pentru pâine trebuia 
să mai aşteptăm. 

Când am ieşit din canalizare semănăm cu nişte camarazi 
doborâţi în misiune în urmă cu două săptămâni, ieşiţi din 
morminte ca să ia puţin aer. 

Ne aflam într-o piaţetă, la periferie. Germanii goliseră 
casele din jur şi trimiseseră populația la plimbare, din 
precauţie. Nu ştii niciodată ce poate să fie în mintea unui 
arab. Acum îţi întinde un coş cu smochine şi când colo, pe 
fundul coşului, dai cu mâna de un şarpe veninos. 

— Trebuie să ne ascundem până mâine seară, fii de 
părere Mărunţelul. În plus văd o foame de-mi vine să vă 
înfulec urechile. În plus, nişte puicuţe nu mi-ar strica, să 
mă scarpine între omoplați. 

— Mergem la gară şi luăm două bilete la băi, la 
Wiesbaden, îi propuse Portta. Îi lăsăm pe proştii ăştia aici şi 
ne întoarcem mai târziu să-i luăm, ce zici? 

Mărunţelului nimic nu i se părea absurd în această 
noapte în care luna îşi arăta o jumătate de faţă, ca o cadână 
durdulie, taman bună de dragoste. 

— Ce spui, Moşule, ce spui, Swen? 

Am răspuns înainte ca Moşul să se înfurie cu adevărat. 

— Avem treabă, Mărunţelule. Îi găsim pe Leuwe şi pe 
maior. Dacă avem noroc, poate dăm şi peste Amadeus 
Stork. După aia am vrea să-ţi facem cadou dinţii de aur din 
gura lui Heiden. 

Nici nu trebuia să-i spunem mai mult. A trebuit să ne 
suim toți pe el ca să n-o ia la goană spre Heiden, oriunde s- 
ar fi aflat în clipa aceea. 

Răsună o nouă rafală de împuşcături. Pesemne că se 
îngroşa gluma cu ceilalți zece evadați. Curând, aşa cum ne 
aşteptaserăm, dovediră corpul de gardă subțirel şi puseră 
mâna pe armele gardienilor. Ne-am cuibărit într-un ungher 
întunecos ca să-i vedem pe nebuni ieşind ca din puşcă din 
beciurile puşcăriei şi luând-o la goană într-o direcție în 
care-şi închipuiau probabil că se află portul. De 
disciplinaţi, erau disciplinaţi, nu uitaseră ce le spusese 
Portta. Aveau să le dea mult de furcă urmăritorilor şi, până 
ca aceştia să-i înghesuie şi să-şi dea seama că noi nu ne 
amestecaserăm cu asemenea plevuşcă, aveam să fim 
departe. 

Un cor asurzitor de lătrături însoţi grupul celor zece eroi, 
sau câţi or mai fi fost în viaţă, în margul lor triumfal către 
port. Câinii aveau să le semnaleze prezenţa permanent, cât 
timp urmau să rătăcească pe ulițele complet necunoscute 
lor. Hărmălaia şi confuzia nu puteau decât să ne folosească. 
Nu simţeam nici cea mai mică urmă de remuşcare la 
gândul că scoatem castanele din foc cu mâinile unor 
camarazi. Vieţile locotenentului Leuwe şi maiorului Hemke 
erau prea preţioase pentru noi. Am fi fost în stare să-l 
predăm englezilor pe Fuhrer, numai ca să-i vedem pe cei 
doi în siguranță. 

— la să vedem cum stăm, spuse Moşul. Portta, cum 
spuneai că se numeşte locul ăla? 

Portta scoase tacticos bocancul stâng, făcându-ne să ne 
dăm înapoi un pas. Ne-am strâns la loc, curioşi să vedem 
ce urmează. 

— Avem aici adresa prietenului devotat al lui Heiden, 
colonelul cu ţigările. Am păstrat-o când micuțul Julian se 
pregătea să plece spre Tripoli. Nu ştii niciodată când îți 
trebuie o gazdă bună. Aşa, deci von Speer, colonel... 

Mercenarul, care, dintre noi toţi, cunoştea Tripoli cel mai 
bine, ca şi cum s-ar fi născut şi ar fi copilărit acolo, îi luă 
bucăţica de hârtie din mână. 

— Strada Suleyman, silabisi el. Nu poate să fie prea 
departe de aici. Dacă întunericul şi stelele nu mă înşeală 
suntem în mahalalele de est. Putem să ocolim, ca să nu 
traversăm oraşul, dar nu mai sunt decât vreo patru ceasuri 
până se luminează. 

Am hotărât pe loc că n-o să ne furişăm ca nişte 
maidanezi pe lângă zidurile magherniţelor. Planul se alcătui 
aproape singur. Mercenarul şi cu Moşul, a căror ţinută nu 
suferise atât de tare de pe urma ospitalităţii celor de la 
închisoare, preluară rolul escortei care trebuia să însoțească 

nişte prizonieri treziți pentru un interogatoriu urgent, în 
miez de noapte. „Prizonierii”, adică Portta, Mărunţelul şi 
cu mine, se încolonară supuşi, cu capetele plecate, fără 
şireturi la bocanci. Ne ţineam pantalonii cu mâna fiindcă în 
arest ne confiscaseră centurile. Viaţa în detenție nu e o 
vacanţă. 

— Atenţie, înainte marş! ordonă vesel Portta, după care 
o pornirăm cu toţii în cadență, ieşirăm din piaţetă şi ne 
avântarăm pe mijlocul uneia dintre străzi. 

Am mers aşa vreun ceas şi mai bine. Nici unul dintre noi 
nu mai spunea nimic, fiecare îşi intrase în pielea 
personajului pe care-l interpreta. Ba chiar, la un moment 
dat, Mărunţelul se opri să caşte gura la o casă arătoasă şi 
atunci Mercenarul îl îmbrânci cu Schmeisserul în spinare. 
Acesta nu zise nici pâs. 

Deşi noaptea atinsese punctul ei culminant, agitația de 
pe străzile din centru ne deschisese pofta de viaţă. Am 
căscat gura la nenumărate cârciumi pe uşile cărora se 
revărsau lumina, muzica şi strigătele de satisfacţie ale 
mesenilor. În față, pe trotuarele înguste, se clătinau soldaţi 
beţi, marinari mai obişnuiţi cu legănarea valurilor decât cu 
cea a pământului, prostituate aparţinând tuturor naţiilor de 
pe pământ, cerşetori, tâlhari mereu la pândă. Disciplina 
germană nu reuşise să pună cu botul pe labe acest oraş care 
părea că fusese clădit numai pentru distracţie. 

Am traversat mai multe cartiere, lăsându-ne în seama 
Mercenarului, care ne arunca din când în când un cuvânt 
scurt, ca un ghid prost plătit. Un aer răcoros venea dinspre 
mare, făcând să şoptească frunzele mari ale palmierilor. 
Vile somptuoase, cu unul sau două etaje, străjuiau albe de-a 
lungul drumului. În grădinile lor, încercuite cu garduri de 
fier forjat, ca în zonele respectabile din lumea civilizată a 
Europei, ghiceam arbuşti tunşi la milimetru, leii de piatră 
şi aleile marcate cu cărămidă. Umbrele, pe care le zăream 
la adăpostul unor porticuri ori în spatele coloanelor groase 
cât torsul unui om, erau ale unor „câini” de pază cu patru 
sau cu două picioare, gata să muşte de beregată pe oricine 
s-ar fi aventurat pe tărâmul interzis. 

— Halt! Actele la control! 

Asta ne mai lipsea! Nici măcar nu auziserăm tropăitul 
patrulei formate din doi soldaţi şi un Obergefreiter, pentru 
că dăduserăm pur şi simplu nas în nas cu ei după primul 
colţ. 

Şedeau la taifas, aşteptând să treacă schimbul şi ne 
auziseră venind. Ne puseseră lanternele-n ochi, mai speriaţi 

decât noi. Pe lucrul acesta mizase şi Mercenarul. 

— Boule, 1a-mi imediat porcăria asta din faţă! Ce faceţi 
aici, dormiţi? Vi s-a făcut de linia-ntâi, nu-i aşa? 

La vederea gradului mai mare şi la auzul înjurăturii, cei 
trei se strânseră instinctiv unii într-alţii, paralizați de 
spaima de a fi trimişi într-un loc în care gloanţele nu 
stăteau prea mult în încărcătoare, iar bombardamentele nu 
erau doar subiecte teoretice de instrucţie. 

— Escortaţi prizonieri? fu tot ce putu să îngaime 
Obergefreiterul după zece secunde în care reuşi să-şi 
oprească clănțănitul dinţilor. 

— Nu, mergem s-o peţim pe Șeherezada! Trebuie să-i 
ducem pe porcii ăştia la interogatoriu, la domnul colonel 
von Speer, pe strada Suleyman. Cred c-o să se bucure 
foarte tare când o să-i povestim de ce am întârziat. 

— Dar... dar, domnule, nu ar fi fost mai bine să mergeţi 
cu o maşină? îndrăzni Obergefreiterul. 

— Sigur, băi gulie, se băgă în vorbă Mărunţelul, ca să ne 
trimită orice prostovan de englez la Allah, cu o grenadă în 
braţe. Maşina a luat-o pe un alt traseu, goală, ca să-i 
deruteze pe agenţii inamici. 

Cei din patrulă rămaseră cu gurile căscate în faţa unui 
astfel de tupeu manifestat de un prizonier. Noroc că 
Mercenarul nu ducea lipsă de prezenţă de spirit. Îi arse 
Mărunţelului una cu ţeava automatului după ceafa şi-l 
prăbuşi pe caldarâm, cât era de mare. Apoi îi mai înfipse şi 
bocancul în noadă.. 

— Porc împuţit! Tot n-ai de gând să te potoleşti? Mult ai 
să mai vorbeşti neîntrebat? 

Îi mai dădu două lovituri, una în coaste, cealaltă în gură. 
Mărunţelul, prinzându-se ca prin minune cum stă treaba, 
începu să geamă ca un animal înjunghiat. În faţa unei astfel 
de dovezi de cruzime, care avea să-i marcheze pe viaţă, cei 
trei soldaţi ne asigurară de cooperarea lor necondiționată. 
Curând, datorită cunoştinţelor lor de geografie, intrarăm pe 
strada Suleyman. Acolo ne descotorosirăm de ei, punându-i 
să păzească la cele două capete ale străzii, să nu vină 
nimeni nepofiit. 

— Spune-i domnului colonel că i-am adus prizonierii la 
interogatoriu, se răsti în şoaptă Moşul la soldatul care făcea 
de pază în faţa unei case de mărime mijlocie, strălucitor de 
albă în întuneric. 

O singură fereastră era luminată la etajul întâi, unde am 
bănuit că domnul colonel îşi dictează memoriile 
aghiotantului său, vreun tinerel spilcuit, maestru în arta 

marțială a chiulului de pe front. Până să se dumirească 
santinela, Mărunţelul îi îndoi casca, trimiţându-l pentru cel 
puţin un ceas în lumea viselor. 

— Dormi liniştit! Putem găsi şi singuri drumul spre buda 
cu robinete de aur a colonelului. 

Am deschis poarta şi ne-am strecurat unul câte unul în 
grădină, păşind pe iarba tunsă scurt, evitând dalele albe ale 
aleii. De aici înainte nu mai era nevoie să ne jucăm între 
noi de-a prizonierii şi gardienii. De aici înainte puteam să 
ne jucăm de-a ce ştiam noi mai bine. 

—  Încotro? ne întrebară alţi doi soldaţi, nu prea 
neliniştiți fiindcă-şi închipuiau că santinela ne verificase 
temeinic. 

— La domnul colonel, le răspunse vesel Mercenarul, iar 
voi la rendez-vous cu Allah. 

Și le dădu îndată câte un bilet de voie. Cei doi se 
prăbuşiră fară să scoată un sunet, cu grumazurile frânte ca 
nişte vreascuri. Mai mulţi nu ne puteam aştepta să întâlnim 
pentru că totuşi era doar reşedinţa unui colonel de mâna a 
doua, nu sediul Marelui Stat Major. Am urcat treptele din 
câțiva paşi. Portta mai rămase o clipă în urmă, ca să se 
asigure că vreun polițist prea zelos, spre ghinionul său, nu 
patrula prin apropiere. 

— Deschide! ceru Moşul în şoaptă. 

Mărunţelul răsuci mânerul broaştei cu cel mai firesc gest 
din lume şi ne pofti înăuntru. De fapt, după zgomotul 
metalului  forfecat, ne-am dat seama că distrusese 
încuietoarea dintr-o singură mişcare a încheieturii. Cu 
gândul la dinţii de aur ai lui von Speer, ar fi fost în stare să 
intre de-a dreptul prin perete. 

Ne-am orientat iute în întunericul din hol. 

— Pe-aici, şopti Mercenarul. 

Înainte de a poposi în deşertul blestemat, luptaserăm în 
nenumărate case. Ştiam să ne furişăm fară să facem cel mai 
mic zgomot. Podeaua nu scârţâia sub paşii noştri, pereţii nu 
fâşâiau atunci când ne strecuram de-a lungul lor, 
cristalurile nu zdrăngăneau în vitrine, ciucurii draperiilor 
nu tremurau în calea respirației. Eram nişte năluci, nişte 
picături desprinse din cerneala nopţii. Am urcat la etaj. Era 
o casă mare, frumoasă, care aparținuse probabil vreunui 
ştab local. Averea şi prestigiul nu-l feriseră de justiţia 
ariană. Casa lui era acum casa colonelului von Speer, iar el, 
în cel mai bun caz, stătea pe capul rudelor, undeva, la 
periferie, blestemându-i pe nemți, dar multumind în acelaşi 
timp lui Allah că scăpase cu viaţă. Sub tălpile noastre, 

grosimea covoarelor ne ajuta să ne formăm o oarecare idee 
cu privire la veniturile tipului. 

N-a fost nevoie să căutăm în cele nouă sau zece camere 
de la etaj. Un sforăit sonor, amintind de motorul 
submarinului pe care servise cu cinste Amadeus Stork, ne 
călăuzi fară greş. Am intrat în camera în care dormea 
colonelul şi Moşul se duse de îndată să tragă draperiile 
grele de catifea peste perdele. În felul ăsta nici măcar un 
strop de lumină nu avea să mai scape în stradă, aprinzând 
imaginaţia curioşilor. În privinţa celor trei soldaţi 
somnoroşi de afară nu ne făceam prea multe griji, deoarece 
Mercenarul îi ascunsese în tufişurile din spatele gardului. 

— La treabă, zise Moşul. 

Am aprins una dintre lămpile pentru citit, la timp pentru 
a-l vedea pe Mărunţelul care se apropia de patul 
colonelului, cu o pernă uriaşă în mâini. Nu trebuia să ne 
gândim prea mult ca să ne dăm seama ce vrea să facă. 
Portta îi luă perna. 

— Dar ştiu foarte bine ce fac! protestă Mărunţelul. 
Dacă-l sufoci bine cu o pernă pe faţă, atunci o mierleşte cu 
gura larg căscată. Şi atunci toţi dinţii... 

— Imbecilule, îl bruftului Mercenarul. Nouă ne trebuie 
un colonel viu. Cum ar putea, mort fiind, să ne spună unde 
se află Heiden? 

Era un aspect al problemei care nu-l interesa defel pe 
Krautfeld. 

— Voi cu treaba voastră, eu cu treaba mea. 

În tot acest timp, colonelul von Speer nu dădu nici cel 
mai mic semn că ar avea de gând să se trezească. Avea un 
somn adânc pentru că se simţea cu conştiinţa împăcată. Îşi 
făcuse datoria faţă de Fuhrer şi Vaterland. În semn de 
preţuire, Portta îi apucă nasul cu două degete. După două 
secunde, sforăitul încetă şi colonelul deschise ochii. Pe 
măsură ce privirea 1 se limpezea, groaza punea stăpânire pe 
trăsăturile sale. 

— Bună dimineaţa, colonele, spuse pe un ton dur 
Mercenarul. Treziţi-vă, avem de discutat! 

Von Speer era îmbrăcat într-o pijama de mătase violetă 
care-i ascundea cu greu şuncile. Chiar în timp ce-l priveam 
cu o oarecare simpatie, o pată de umezeală începu să se 
întindă pe partea din faţă a pantalonilor violeţi. Nici unul 
dintre noi nu s-a mirat. Fiecăruia 1 se întâmplase cel puţin o 
dată în cursul nenumăratelor atacuri de noapte pe care le 
trăiserăm în ultimii ani. Sunt lucruri de care pur şi simplu 
nu poţi face haz. 

— Cine sunteţi? bolborosi el, bâjbâind cu mâna dreaptă 
după Mauserul pe care-l pusese la îndemână pe noptieră. 

— Pariez că n-ai tras niciodată piedica, glumi 
Mărunţelul, hotărât să-i dea o mână de ajutor. 

Luă Mauserul, i-l puse în mână, ba chiar îi aşeză 
arătătorul pe trăgaci. Apoi îi îndoi braţul din cot până când 
țeava Mauserului îi pătrunse în gură şi i-o îndesă bine 
acolo, proptită de palatin. 

— Al grijă cum tremuri, îl povăţui. Drăciile astea 
pornesc când nici nu te gândeşti. 

Într-adevăr, colonelul tremura cum nu mai văzusem pe 
cineva s-o facă. Grăsimea de pe toată suprafaţa corpului 
său intrase parcă într-un soi de vibraţie, ba chiar şi pe chip 
se întâmpla acelaşi lucru, ceea ce făcea parcă să i se 
modifice trăsăturile de la o clipă la alta. 

— Ajunge! hotărî Moşul. Scoate-i suzeta din gură, altfel 
o să se aleagă cu o indigestie. 

Se petrecu atunci un lucru incredibil. Mărunţelul trase de 
braţul colonelului von Speer. Fie că o făcuse prea brutal, fie 
că tremuriciul colonelului atinsese cote de nebănuit, fie că 
pur şi simplu strămoşii lui von Speer se revoltaseră în faţa 
laşităţii strănepotului lor, degetul arătător se contractă şi 
percutorul se declanşă înainte de a ne da seama ce se 
petrece. 

Mărunţelul izbucni în râs. 

— Gloanţele sunt la mine, tataie! Doar nu era să las o 
treabă aşa de serioasă cum este trasul la ţintă pe mâna 
unuia ca tine... 

De data asta, pata de pe pantalonii violeţi crescuse 
uriaşă. 

— Domnule colonel von Speer, spuse Moşul, nu avem 
prea mult timp de pierdut şi, cu siguranță, dumneavoastră 
v-a rămas şi mai puţin. Camarazii mei sunt nişte oameni 
foarte duri, cum probabil că v-a ajuns la urechi în ultima 
vreme. Sunt în stare să vă smulgă măruntaiele cu mâinile 
goale şi să le înfulece sub ochii dumneavoastră. 

— Ce... ce vreţi de la mine? gemu von Speer. 

— Pe scurt: locul în care se află maiorul Hemke, 
locotenentul Leuwe şi matelotul în retragere Amadeus 
Stork. Un ordin de mutare semnat de dumneavoastră. În 
sfârşit, locul în care se află acum numitul Julian Heiden, 
fost camarad de-al nostru, pe care aţi avut plăcerea să-l 
cunoaşteţi în ultimele zile. Pentru toate acestea aveţi, 
începând din această clipă, treizeci de secunde. 

Mercenarul îşi privi ceasul. Colonelul von Speer nu 
făcuse front, dar era suficient de inteligent ca să-şi dea 
seama că nu-i de glumă. Încercă totuşi marea cu degetul, 
cum se spune. 

— Dar e un caz grav, un caz de trădare. Dacă sunteţi 
complici la un caz de trădare... 

— lar acesta este un caz de execuţie. Execuţia 
dumneavoastră. Douăzeci de secunde... 

Sprinten ca o nevăstuică, von Speer sări din aşternut, 
mătură cu o singură mişcare a mâinii ditamai namila de 
Mărunţel şi se repezi la un birou mic, de unde luă un 
formular pe care se apucă imediat să-l completeze. Scria şi 
vorbea în acelaşi timp. 

— Hemke, Leuwe, Stork. Arestul garnizoanei. Ordinul 
de mutare semnat, iată-l. Julian Heiden... 

— Mulţumesc foarte mult, domnule colonel. Nu mai e 
nevoie să vă osteniți, spuse Heiden din pragul uşii. 

Ne ţintea cu câte un pistol în fiecare mână. În afară de 
faptul că era totuşi un bun soldat, lucru pe care-l 
recunoscuserăm în unanimitate ori de câte ori avuseserăm 
ocazia, era stăpânit în permanenţă de o anumită atracţie 
pentru teatru. 

— Klebb, Beyer, Portta, ne salută el pe rând. Nu mă 
aşteptam să vă văd mai devreme de mâine seară. Şi, 
oricum, cu nişte cravate de frânghie asortate la uniformă. 

— Hai noroc, Julian, îi răspunse cu nonşalanţă 
berlinezul. Aveam drum pe-aici şi ne-am gândit să ne luăm 
la revedere. Eu şi cu Mărunţelul plecăm la băi, la 
Wiesbaden. Mărunţelul trebuie să-şi trateze o sciatică mai 
veche, pe care a căpătat-o dormind în aceeaşi cameră cu o 
mătuşă de-a lui, din Frankfurt. Mătuşa avea astm şi de 
aceea nu putea să doarmă decât cu ferestrele larg deschise. 
Din cauza asta... 

— Lasă gura, Portta, râse Heiden. Treceţi la perete, toți! 

Ne-am conformat, criticându-l în gând pentru lipsa de 
profesionalism. Ar fi trebuit să ne împuşte pe toţi chiar în 
clipa următoare, ca să n-aibă bătăi de cap. Eram sigur că 
are să regrete foarte curând. 

— Unde-i Sevilla? întrebă. 

— l-au zburat ţeasta cu o rafală, îi răspunse Moşul, 
privindu-l ţintă în ochi. 

Heiden şovăi o fracțiune de secundă, lucru de mirare, 
având în vedere că doar cu un minut înainte îşi dorea 
fierbinte să ne vadă pe toţi legănându-ne în ştreang. 

— Nu aşa ne-a fost vorba, îi spuse lui von Speer. 

Colonelul era din nou cu nasul pe sus. Băgă încărcătorul 
în Mauser şi îl pocni cu palma, cum probabil văzuse prin 
filmele cu gangsteri. Dar pata dintre picioarele lui tot nu 
avusese timp să se usuce şi i-am şi spus-o. Îndreptă 
Mauserul spre fruntea mea. M-am scufundat instantaneu 
într-o baie de sudoare. De el mi-era mai frică decât de 
Heiden, pentru că era amator şi nu ştia când îi pleacă 
gloanţele. 

— S-a opus arestării, îi explic lui Heiden în două cuvinte 
moartea camaradului nostru Sevilla. 

— Dar tu, puişorule, rânji Krautfeld, ce faci pe-aici? Ai 
terminat de spălat vasele murdare de la cina pe care ai luat- 
o cu amantul tău colonelul? Sau te retrăseseşi în odaia 
slujnicelor ca să-i cârpeşti câteva perechi de ciorapi? 

Dacă ar fi urinat pe faţa lui Heiden, nu l-ar fi insultat mai 
rău. Ca soldat model, Heiden nu putea concepe existenţa 
homosexualității în armata germană. Cu atât mai puţin că el 
însuşi ar fi putut să fie implicat într-o astfel de poveste. 
Gluma groasă a lui Krautfeld îl făcu KO. 

— În genunchi, mugi Heiden. În genunchi, namilă 
împuţită, butoi cu rahat, şobolan jegos! 

Chiar şi în genunchi, Mărunţelul era aproape cât el. Cum 
toată lumea era numai ochi şi urechi, aşteptând să vadă ce- 
o să păţească Krautfeld, nimeni nu se sinchisi de faptul că 
Mercenarul îi luă Mauserul din mână colonelului von 
Speer, ca şi cum ar fi împrumutat pentru o clipă bricheta ca 
să-şi aprindă o ţigară. Colonelul, captivat şi el de 
spectacolul namilei îngenuncheate, se apropiase prea mult 
de noi, uitând că pentru moment ne aflăm în tabere diferite. 

— Heiden! 

Julian Heiden se răsuci şi trase. Dar nu-l nimeri pe 
Mercenar. Glonţul îl lovi pe von Speer în stomac. 
Colonelul fu proiectat, cât era de masiv, un metru şi 
jumătate înapoi. Întâlni peretele şi se prelinse pe podea, 
având întipărită pe chip o expresie gânditoare. Mercenarul 
deschise un foc rapid, golind încărcătorul. Şase gloanţe se 
înfipseră plescăind în pieptul lui Heiden, care scăpă 
pistoalele şi bătu aerul cu braţele. Căzu cu faţa în jos, 
zdrobindu-şi nasul de podea, dar de asta chiar că nu-i mai 
păsa şi de altfel avea să sângereze foarte puţin. Muri în mai 
puţin de un minut. 

— Ei asta este! făcu vesel Johann Portta. Ar fi fost mai 
potrivit un proces şi o execuţie fastuoasă, dar ce să-i faci, 
timpul ne presează al naibii. Krautfeld, împărțim sau 
jucăm? 

— Jucăm, spuse lacom Mărunţelul. 

— Sfântă Fecioară, aibi milă de sufletele păcătoşilor, 
murmură Moşul şi se îndepărtă scârbit. 

Nu mi-era prea clar la care păcătoşi se referea. La Portta 
şi Krautfeld, sau la cei doi care zăceau pe podea într-o baltă 
de sânge? Portta scoase zarurile. Într-o clipă ne-am strâns 
în jurul lor. Dacă ar fi împărțit, Mărunţelul ar fi trebuit să 
aleagă între dinţii lui Heiden şi cei ai colonelului. Dar 
lăcomia îi dădea ghes să joace. În felul ăsta poate că ar fi 
avut şansa de a-i câştiga pe amândoi. Portta agită zarurile 
în căuşul palmei şi le dădu drumul pe un colţ uscat al 
podelei. Am suspinat dezamăgit. Un doi şi un unu. Trei. 

Mărunţelul scoase un strigăt de bucurie şi se ridică pe 
jumătate, gata să scoată cleştele şi să treacă la treabă. Cu 
greu l-am oprit, cerându-i să respecte învoiala. 

— Prea bine, spuse el şi dădu drumul zarurilor fară să le 
mai pregătească. 

Nu ne-a venit să ne credem ochilor. Un unu şi încă un 
unu. În total doi. Mărunţelul se ridică nebun de furie, dar 
nu avea ce face. Ştia că n-ar fi avut nici o şansă de 
împotrivire, eram patru împotriva lui. 

— Lăcomia te-a pierdut, Krautfeld, conchise Portta. Dar 
generozitatea mea nu are margini. Uite, ţi-l cedez pe 
Heiden şi mi-l rezerv eu pe rotofeiul colonel care cred că 
nici n-a avut vreme să se răcească. 

Mărunţelului nu-i venea să creadă, dar acţionă rapid 
pentru ca Portta să nu se răzgândească. Îl rostogoli pe 
Heiden cu faţa în sus şi fu pentru a doua oară în acea seară 
crunt dezamăgit. 

Toţi dinţii strălucitori pe care-i pândea de ani de zile nu 
erau de aur, ci dintr-un aliaj care imita aurul. Nimeni nu se 
îndoia că Portta ştiuse tot timpul acest lucru, dar nu aveam 
ce să-i facem. Mărunţelul se prăbuşi pe patul colonelului, 
acoperindu-şi faţa cu palmele şi izbucni într-un plâns 
nestăvilit. 

Portta se apropie tacticos de colonelul von Speer şi 
constată cu oarecare uimire că acesta încă mai trăia. Rana 
din stomac era mortală, dar avea să mai agonizeze o oră 
sau două. Ne-a adunat din nou, să-i ascultăm ultimele 
cuvinte. 

— Nici eu nu am dinţi de aur, ne avertiză cu greutate. 

— Nu-i nimic, domnule colonel, îi răspunse flegmatic 
Portta, n-o să vă purtăm pică pentru atâta lucru. Poate data 
viitoare. 

— Spuneţi-mi, colonele, interveni Moşul, stăpânit de o 
idee, ce căuta Julian Heiden la dumneavoastră în casă? 

Colonelul ne privi pe rând, tulbure. Fiecare cuvânt îl 
costa clipe bune de viaţă, dar voia să vorbească, pentru că 
asta rămăsese singura punte care-l mai lega de lumea 
aceasta. 

— Era... Era martorul meu... Fără mărturia lui nu 
puteam să-l înfund pe Hemke... A fost acțiunea mea 
personală... N-am raportat nimic şefilor... Urma să dăm 
totul în vileag mâine... 

Ne-am privit nedumeriţi. 

— Păi atunci..., începu Portta, neîndrăznind să-şi 
continue gândul. Înseamnă că... 

— Iute, spuse Moşul. În curând se luminează pe ziuă. 

— Doar nu vrei să atacăm arestul garnizoanei ziua în 
amiaza mare? se opri brusc din plâns Mărunţelul. 

Moşul nu-i dădu nici o atenţie. 

— Dacă reuşim să-i scoatem înainte să se prindă cineva 
ce-i cu ei acolo, putem să ne întoarcem cu toţii liniștiți la 
tancurile noastre dragi. Şi mai putem să dăm vina pentru ce 
s-a întâmplat aici pe englezi. Comandourile astea n-au 
astâmpăr în ultima vreme. 

— Ca să nu-i mai punem la socoteală pe cei zece care au 
evadat o dată cu noi... 

Era aproape imposibil. Dar nu total imposibil. Atunci, 
afară, se auziră scrâşnetul frânelor a două sau trei 
camioane, comenzi scurte, tropăitul soldaților. Nu poţi 
organiza un concurs de tir în plin Tripoli, după miezul 
nopţii, fară să te aştepţi la nişte musafiri. 

— Repede, ne îndemnă Moşul. Am văzut o ieşire prin 
spate, la parter. Totul e să ajungem jos înainte ca ei să 
spargă uşa. 

— Doamne, te implor, spuse Mărunţelul, numai să nu fie 
din nou o canalizare. 

CAPITOLUL 8 
O chermeză selectă 


Bombardierul îşi trăia ultimele clipe. La fel şi oamenii 
din interiorul său. Aliajul din care fusese confecționat 
fuselajul era pe punctul de a se aprinde şi atunci chiar că 
nu se mai putea face nimic. Avea să ardă rapid, cu o 
flacără orbitor de albă, spre fericirea celor aflați în 
siguranţă pe pământ. Jos urmau să ajungă numai petice de 
metal şi oase pe jumătate carbonizate. Peste toate, ploaia 
care stătea să pornească. 

Un proiectil de antiaeriană explodase chiar în 
apropierea unuia dintre rezervoare. Poate să fi fost chiar 
lăudărosul de Portta, care deja îşi marcase un semn pe 
cască, al şaselea, cu ojă de unghii albă. Poate să fi fost 
Moşul, care vedea în fiecare bombardier aparatul care-i 
îngropase într-o noapte toată familia. Schijele perforaseră 
rezervorul şi picăturile de benzină se aprinseseră. Era o 
chestiune de minute până când focul avea să ajungă la 
grosul benzinei. Ne-am ocupat locurile cele mai bune. 
Distracţiile nu sunt rare pe front, dar e bine să nu scapi 
nici una, pentru că nu ştii niciodată dacă vei mai fi în viaţă 
pentru următoarea. 

Pilotul englez încercă atunci o manevră disperată. Intră 
într-un picaj extrem de abrupt, un picaj al morții, sperând 
că viteza va da naştere unui curent de aer care va stinge 
flăcările. Voia să lase focul în urmă. Dar destinul lui voia 
cu totul altceva. Flăcările, în loc să se domolească, se 
înteţiră. Un glob de foc se rostogoli pe cerul albastru şi 
puțin după aceea ajunse până la noi bubuitura exploziei. 
Răsună un chiot general. Cu toate că ploaia de bombe nu 
încetase, am dat cu toții fuga să culegem ceea ce cădea din 
avionul spulberat. Comandanții zbierau la noi să ne 
întoarcem. 

Ne-am întors după o jumătate de ceas, când totul se 
sfârşise. În umbrarul improvizat pe o coastă a Panzerului, 
pe trei sferturi îngropat în nisip, am răsturnat căştile şi am 
început să evaluăm prada. Printre multe alte flecuşteţe, 
Portta, mai experimentat, pusese mâna pe verighetele 
pilotului şi navigatorului. Ca prin minune nevătămat, 
cuțitul de paraşutist al pilotului luă de asemenea calea 

tezaurului agonisit de berlinez în ultimele luni. Mercenarul 
păstră din conţinutul căştii sale doar un nasture strălucitor 
de alamă. lar Mărunţelul răsuci multă vreme pe toate 
părțile cipilica unuia dintre membrii echipajului, în care 
rămăsese o bucată însângerată de maxilar. Cerşea de la 
fiecare câte un strop de apă, ca să poată spăla groaznicul 
trofeu, pentru a se lămuri dacă e rost de ceva dinţi din 
metal preţios. Ne-am îndepărtat îngreţoşaţi. 

— Dar tu ce ai primit de la Moş Crăciun? mă întrebară. 

Nu păstrasem decât o bucată dintr-o fotografie pe care 
unul dintre englezi o lipise probabil deasupra bordului 
pentru a-i purta noroc şi a-i aduce aminte de casă. Înfățişa 
o femeie într-o rochie de seară neagră, elegantă, cu 
mânuşi de dantelă neagră până mai sus de cot. Putea fi 
soția, iubita sau mama răposatului. Nu aveam de unde să 
ştiu, cu atât mai mult cu cât capul, piesa principală, lipsea. 
Focul nu alesese. 

— Cine-i aia? se interesă Mărunţelul. Ridică-i niţel fusta 
ca să ne lămurim. 

La urma urmei poate că femeia nici nu avea vreo 
legătură cu unul dintre membrii echipajului englez. Poate 
că era doar fotografia unei actrițe la modă, admirată de un 
adolescent trimis devreme să moară pe un cer pe care nu-l 
mai văzuse niciodată. Mi-am pus în minte să mă interesez 
cu prima ocazie despre cine era vorba. Nu ştiu de ce m-am 
gândit la asta. Până să ajungem într-un loc în care 
oamenii erau obişnuiţi să privească fotografii, cine ştie 
câtă vreme avea să mai treacă. Dar în felul ăsta mi se 
părea că aş mai păstra o legătură firavă cu lumea aceea în 
care mănuşile de dantelă nu erau năclăite de sânge. 


Soarele, cum spun basmele, se urcase de două sulițe pe 
cer, dar în locul în care mă aflam eu era încă noapte. 

— Mai trăieşti? am auzit prin perete glasul înfundat al 
lui Portta. 

Cu un pumn de firfirici din care avea totdeauna la 
îndemână, ascunşi în cele mai stranii locuri, ne deschisese 
tuturor uşile acestei instituții respectabile. Fusesem în 
nenumărate asemenea locuri, aşa că-l adulmecasem de 
îndată ce-i trecuserăm pragul. Mercenarul se înţelesese din 
câteva cuvinte, rostite într-o limbă universală, cu stăpâna 
casei, care ne călăuzise, pe scările întortocheate, într-o 
curte interioară, umbroasă şi pustie. De acolo ieşirăm într- 
un soi de ulicioară, aparent închisă la ambele capete şi ne 
strecurarăm pe o altă uşă. 

— Portta, eşti acolo? am întrebat în şoaptă. 

— Sigur că sunt aici, spuse el vesel, deschizând uşa 
încăperii în care mă odihnisem. 

Dormisem patru ceasuri neîntors. 

— Moşul şi Mercenarul plănuiesc de două ore încheiate, 
mă anunţă Portta. O să repetăm figura cu colonelul, ca să 
intrăm în arestul garnizoanei, să-i scoatem pe-ai noştri de- 
acolo. 

— Dacă nu i-or fi trimis în altă parte, am mormăit năuc. 

— Unde să-i trimită? Von Speer e mai mort decât 
bunicul Hans şi n-a apucat să sufle o vorbă despre acţiunea 
sa eroică. Nimeni nu ştie de ce au fost aduşi în arest Hemke 
şi Leuwe, dar vor afla curând, pentru că maşinăriei 
birocratice germane nu-i poate sta nimic în cale. Îi vom 
scoate diseară. 

— Şi până atunci ce facem? 

— Aşteptăm. Ne odihnim. Pregătim armele. 

De arme, într-adevăr, nu aveam a ne plânge. După raidul 
asupra bârlogului lui von Speer, mica noastră trupă poseda 
cinci automate şi trei pistoale, ceea ce pentru cinci inşi nu 
era deloc rău. Camarazii noştri din garnizoana Tripoli, zi şi 
noapte cu ochii în patru din pricina comandourilor engleze, 
habar nu aveau că la doi paşi de ei, chiar în acea clipă, 
acţiona un astfel de grup, format însă din compatrioți, mai 
periculoşi decât inamicii. 

M-am întins din nou pe patul jos, acoperit cu perne de 
toate mărimile şi formele. Aşteptarea mi se părea mai grea 
decât orice altceva. Mai degrabă aş fi pornit la atac în 
următorul minut. Curând, tensiunea şi oboseala nopții 
precedente mă doborâră din nou într-un somn adânc. 

Am avut un coşmar îngrozitor. Deşi îmi dădeam prea bin 
seama că visez, nu voiam să mă trezesc înainte de a vedea 
ce se petrece. Eram convins că la capătul coşmarului se 
află ceva o speranţă, o portiţă prin care voi trece într-o altă 
lume, ma bună decât aceasta. Cred că mi-am visat moartea. 

Mai întâi mă aflam în tabăra lui Mazah, îngropat în nisip 
până la bărbie. Viermii şi un soi de coropişniţe îşi croiseră 
galerii întortocheate prin carnea mea, transformând-o într- 
un sac de putreziciuni urât mirositoare. Numai capul îmi 
rămăsese intact şi ochii pe care-i roteam în toate părțile, 
căutând o salvare Aş fi vrut să strig, dar limba mi se 
umflase atât de tare din cauza căldurii, a setei şi a durerii, 
încât de-abia mai puteam respira. 

Mă rugam fierbinte să mor, dar, în loc de asta, cu fiecare 
minut care trecea, deveneam din ce în ce mai lucid. 

Simţurile, în loc să-mi amorţească, mi se ascuţeau din ce în 
ce mai tare. Simţeam armata de gângănii şi larve urcând, 
devorând totul, ţintind să ajungă la suprafaţă. Înainte de a- 
mi perfora ochii, lăsând să se scurgă în nisip lichidul 
translucid, aveau să-mi mănânce buzele veştejite de soare. 

M-au scos din groapă la asfințit. Trupul — o zdreanţă în 
ultimul stadiu al putrefacţiei — s-a rupt de la mijloc în jos. 
Am rămas cu faţa pe jumătate îngropată în nisip, incapabil 
de cea mai mică mişcare. Un scorpion s-a apropiat 
extraordinar de încet de ochiul meu stâng, cumpănind dacă 
să-l înţepe sau nu. 

Minutele treceau, iar el era din ce în ce mai aproape, 
avansând câte un milimetru, legănându-şi coada la capătul 
căreia se afla moartea rapidă, fără probleme. La sfârşit era 
uriaş, îi puteam distinge fiecare segment al corpului, 
fiecare firicel de păr. Şi-a arcuit mult coada, în faţă şi 
ghimpele ca o virgulă ascuțită mi-a zgâriat corneea. Am 
urlat de durere şi de bucurie. 

M-a trezit cealaltă respirație. Mă scăldam în propria mea 
sudoare, coşmarul încă îmi mai făcea membrele să tremure. 
O mână mică se aşeză pe fruntea mea înfierbântată şi o 
mângâie cu pricepere. Mă cuprinse o linişte inexplicabilă. 

— Cine eşti? am întrebat în întuneric. 

— Gerda, îmi răspunse o şoaptă subțire. Nu mă 
recunoşti, Peter? Sunt eu, Gerda ta. 

M-am cutremurat şi am dat la o parte făptura care se 
ghemuise în pat lângă mine. 

— Portta! am strigat. Portta, ce dracu” se-ntâmplă aici? 

Camaradul Portta însă era dus pesemne prin alte încăperi 
şi catacombe, la vreo partidă de zaruri sau la vreo 
tranzacţie avantajoasă. Am făcut un strop de lumină într-un 
opaiţ, hotărât să fac singur faţă situaţiei. 

— Nu eşti arăboaică, a fost tot ce-am găsit mai bun de 
spus. 

În afară de faptul că-mi spusese cu un minut înainte că o 
cheamă Gerda, mi-am dat seama pe loc că e nemţoaică. 

— Ce cauţi aici, Gerda? am întrebat-o. 

Ea plecă privirile în podea. 

— Te-am aşteptat şi aseară, îmi reproşă. Dar bine că te- 
ai întors sănătos. Vino lângă mine! 

Era subțire şi avea părul negru ca oţelul armelor 
automate. Nu-i puteam distinge culoarea ochilor, însă, din 
pricina mărimii lor, flacăra mică a opaiţului părea reflectată 
în apele a două fântâni. 

— Pe cine ai aşteptat? Cum ai ajuns aici? 

Întinse mâna şi mă trase lângă ea. 

— Te-am aşteptat în fiecare seară, Peter. Credeam că eşti 
supărat pe mine din pricină că n-am mers cu tine la balul 
acela stupid. Dar ai să vezi, n-am să-ţi mai ies din cuvânt... 

Sărăcuţa, era dusă de tot. Simţeam că realitatea este pe 
cale să se răstoarne şi odată cu ea eu însumi. Rana de la 
umăr era pe cale să mi se redeschidă, febra îmi dădea 
târcoale. Habar nu aveam în momentul acela cine sunt eu 
însumi. Femeia mă îmbrățişă tandră. Am simţit ridicându- 
se din pieptul ei căldura pe care o uitasem de foarte multă 
vreme. 

— Oh, Peter, îmi şopti, arzându-mi urechea cu 
fierbinţeala respirației, te-am aşteptat atât... 

Fu cuprinsă de un tremur violent, iar respirația i se 
transformă într-un gâfâit sacadat, din ce în ce mai rapid. 
Mă prinse în braţe şi mă răsturnă sub ea. M-am împotrivit 
câteva secunde, cu conştiinţa că nu e bine ce fac, dar era 
peste puterile omeneşti. Am început s-o mângâi cu 
stângăcie, abia ducându-mi aminte cum se face. Sub 
palmele mele aspre şi murdare, carnea tare se înfiora 
centimetru cu centimetru. Simţeam porii deschizându-se 
pentru a emana parfumul inconfundabil al sexului. Ne-am 
apropiat buzele pentru un sărut violent şi dinţii ni se loviră 
dureros, iar limbile se încolăciră puternice. Saliva fiecăruia 
dintre noi ne scotea din minţi, făcându-ne să ne zvârcolim 
în propria transpirație, care ne ajuta să alunecăm unul pe 
lângă celălalt ca doi şerpi împerecheaţi. 

Mi-am plimbat degetele pe tot trupul acela încordat şi 
când am atins între coapse sexul inflamat de dorință, umed 
şi fierbinte, ea scoase un strigăt uşor, cutremurându-se. Cu 
gesturi febrile îmi desfăcu pantalonii şi îşi vâri mâinile 
amândouă, prinzându-mi bărbăţia dureros de excitată, 
frământând-o. Apoi se ridică puţin şi se înfipse pur şi 
simplu în ea, făcându-mă să ţip de durere. Începu să se 
târască pe pieptul meu, înainte şi înapoi, ajutându-se de 
unghiile care-mi brăzdară dâre însângerate pe piele. Se 
legănă de la dreapta la stânga, lovindu-mă peste față cu 
sânii ale căror sfârcuri se întăriseră ca nişte alune. 

Acolo unde se petrecea împreunarea noastră, totul 
clipocea aţâţător. 

Am simţit că nu mai pot să mă ţin şi atunci am răsturnat- 
o, tăindu-i răsuflarea. Am pătruns-o iarăşi şi iarăşi, din ce 
în ce mai brutal, ca şi cum aş fi vrut s-o despic în două. De 
fiecare dată zonele noastre pubiene se ciocneau dureros. Ea 
îşi depărtă foarte tare picioarele, chemându-mă să intru mai 

adânc. Apoi îşi pierdu firea cu totul, intrând într-un orgasm 
ameţitor. Strigă „A! A! A! A!”, din ce în ce mai tare şi mai 
ascuţit şi se arcui mult pe spate, ca o albină care-şi depune 
ouăle, ridicându-mă pur şi simplu de pe pat, după care se 
prăbuşi scâncind. 

— Lasă-mă, spuse, abia respirând, nu mai pot! Ajunge, 
nu mai pot, mă omori! 

Nimic nu mă mai putea opri acum. M-am aşezat în 
genunchi şi fară a ieşi din ea i-am apucat ambele glezne cu 
o singură mână, ridicându-i picioarele lipite la verticală. 
Am continuat să o penetrez aşa, smulgându-i ţipete de 
durere şi plăcere amestecate la fiecare mişcare. Apoi i-am 
aşezat pulpele pe umeri şi i-am țintuit braţele pe pat. Capul 
îi zvâcnea ritmic de la stânga la dreapta, împroşcându-mă 
cu salivă. În cele din urmă se desprinse înnebunită şi se 
repezi bâjbâind pentru a-mi prinde sexul cu buzele şi 
limba. Am strigat de plăcere şi mi-am dat drumul, iar ea 
gemu la rându-i sfârşită. 

Am rămas prăvăliți unul peste celălalt, vreme de un sfert 
de ceas, epuizați, neîndrăznind să ne mişcăm, de teamă 
parcă să nu se risipească vraja. Deodată am simţit că 
dorinţa îmi revine tot atât de puternică. O simţi şi ea şi 
încercă să fugă. Am imobilizat-o cu un braţ şi am pătruns-o 
din spate, ca o fiară, fără să mă sinchisesc de rugăminţile 
ei. Cedă la un moment dat plăcerii şi se mişcă multă vreme 
în acelaşi ritm cu mine. Ne legănam amândoi pe măsurile 
unei melodii neauzite, care storcea totul din noi. Am 
explodat din nou unul în celălalt, apoi am căzut într-un 
somn adânc. 

Mă trezi Portta, amuzat. 

— Văd că s-au dat bătălii nu glumă aici, spuse, evaluând 
cu un ochi critic pagubele aşternutului. Cine a fost, micuța 
Gerda? 

— De unde ştii? m-am mirat. 

— Patroana i-a dat drumul să facă ravagii prin camere. E 
o nemţoaică de numai douăzeci de ani care a venit anul 
trecut să afle veşti despre logodnicul ei dispărut în misiune. 
I-au adus în cele din urmă o gheată care mai păstra încă o 
bucată din piciorul logodnicului ei. A rămas aici, să aştepte 
şi restul pesemne. 

Am pornit la apusul soarelui, mizând pe faptul că 
noaptea cade mai iute în această parte a lumii decât în 
oricare alta. 

— Ia aruncaţi o privire! ne invitase Portta. 

Pe permisul de liberă trecere pe care ni-l făcuse cadou 
răposatul colonel von Speer se lăfăia semnătura 
aghiotantului generalului  Manheinen, comandantul 
garnizoanei din Tripoli. 

— M-a rugat deseori să semnez în locul lui, ne explică 
simplu, când era prea surmenat ca s-o facă el însuşi. 

Scoase din buzunar un pumn de chitanţe dintre acelea pe 
care jucătorii înrăiți le semnează la partidele de poker când 
nu mai au cu ce să-şi acopere pierderile. Dacă ar fi fost să 
dăm crezare semnăturilor acelora, aghiotantul generalului 
şi Portta erau camarazi vechi de cărți. 

— Eşti nebun?! m-am speriat. O să folosim hârtia 
semnată de tipul ăsta chiar în clădirea în care se află el 
însuşi? 

— Ce poate fi mai frumos? suspină fericit Portta. 

Mărunţelul şi Mercenarul îşi făcură apariţia într-un 
Kubelwagen, lăsându-mă din nou cu gura căscată. 

— Erau în piaţa mare cu duiumul, îmi explică 
Mărunţelul. 

La ora şapte fix oprirăm în scrâşnet de frâne în faţa 
clădirii, ale cărei beciuri, dacă era să dăm crezare ultimelor 
cuvinte ale lui von Speer, îi înghiţiseră pe Hemke, Leuwe şi 
Stork. Petrecusem ultima oră lustruind cataramele curelelor 
şi curăţindu-ne uniformele. 

— Misiune specială, spuse Moşul la intrare, fluturând 
capodopera falsificată de Portta. Avem de ridicat un 
transport de neisprăviţi. 

Am simţit un fior de gheaţă cuprinzându-mi şira spinării. 
Holul clădirii era plin de soldaţi, care se întoarseră spre noi 
şi ne măsurară cu suspiciune. Cel puţin asta fusese impresia 
mea. O clipă mai târziu însă, toţi se întoarseră la treburile 
lor, iar noi defilarăm victorioşi pe culoare. 

— Aşteptaţi aici, ne spuse un locotenent numai zâmbet. 
Cine sunt prizonierii şi care este scopul mutării lor? 

Mercenarul îl fulgeră cu privirea. 

— Ordinul este destul de clar, nu? Dar poate că l-am 
putea deranja pe domnul aghiotant să-i cerem o confirmare. 

— Nu-i nevoie, se grăbi locotenentul, suntem la curent 
cu operaţiunea. Vă însoțesc. 

Era ceva care nu-mi plăcea în zelul acestui ofiţeraş. De 
obicei, conţopiştii din preajma Marelui Stat Major ne 
priveau de sus şi, ori de câte ori li se ivea câte o ocazie, 
încercau să ne facă să-i pupăm în fund. 

Coborârăm la subsol, unde, dincolo de trei santinele, se 
înşirau, de-a lungul unui culoar curb, dat cu var, uşile 

celulelor. I-am găsit pe cei trei la iuţeală. 

— Maior Walter, locotenent Hansen, lătră Moşul. 
Urmaţi-ne! 

Hemke, Leuwe şi Stork se holbară la noi, dar avură 
prezenţa de spirit de a nu deschide gura. Ăsta fusese 
momentul de care mă temusem cel mai mult şi, slavă 
Domnului, îl depăşisem. De aici încolo, totul părea floare 
la ureche. 

— Mişcaţi-vă, le ordonă Moşul. 

l-am încadrat şi i-am împuns în coaste cu ţevile 
automatelor. Am pornit în cadență spre ieşire. Locotenentul 
străin o luă înainte şi, până să ne dumirim, închise uşa în 
urma lui. Moşul încercă furios clanţa. 

— Pui de năpârcă! Ar fi trebuit să-l fac sită. Bănuiam eu 
că e ceva în neregulă cu zâmbetul lui. 

Am făcut cale întoarsă, către culoarul curb al celulelor, 
cu speranța că vom descoperi o a doua ieşire. Dar la 
jumătatea distanţei am dat peste o altă uşă închisă. Eram 
prinşi ca nişte şobolani într-o galerie, sub pământ. Din 
spatele acestei a doua uşi se auziră ordine şi zgomotele 
încărcătoarelor. 

— Pesemne că i-au mutat pe ceilalți deţinuţi în cursul 
dimineţii, îşi dădu cu părerea maiorul Hemke. Portta, 
Beyer, cotoi bătrâni, cum de nu v-a dus mintea la atâta 
lucru? 

— Permiteţi, domnule maior, se amestecă Mărunţelul, 
care, din pricina faptului că trebuia să stea cocoşat pe 
culoarul scund, era cel mai nenorocit dintre noi, poate că n- 
ar fi fost rău să ne daţi un sfat când v-am scos din celule. 

— Krautfeld, fii respectuos! se enervă Hemke. Când aţi 
venit voi, eu încă nu-mi terminasem siesta de după amiază. 

Nu mai aveam nimic de adăugat nici unul. Hemke şi 
locotenentul Leuwe primiră câte un pistol. Amadeus Stork, 
care abia se mai ţinea pe picioare, nu avea nevoie de armă. 

— Hei, voi, ăia de colo! strigă Mercenarul către cei 
ascunşi în spatele uşilor ferecate. Deschideţi imediat şi 
poate că ne vom îndura de voi! 

Se auzi un muget general de furie. 

— Predaţi-vă! strigă obraznic locotenentul care ne 
trăsese clapa. Ştiam c-o să veniţi, feciori de târfa! Jigodiile 
cu care ați evadat ne-au pus la curent cu planurile voastre 
mârşave. Ştim că sunteţi nişte agenţi ordinari! Vorbiţi bine 
germana, dar se simte de la o poştă sângele împuţit de 
englez! 

— Nu mai există încredere pe lumea asta, se văietă 
Mărunţelul. Am să fiu mai atent de acum încolo cu cine mă 
las închis într-o celulă. 

Ne-am aşezat spate în spate, la distanţă de câțiva metri 
unii de ceilalţi, aşa încât să putem face faţă, în cel mai rău 
caz, unui atac din ambele părți ale culoarului. 

— Eu dacă aş fi în locul lor, se gândi Portta, aş aştepta 
până când v-ar răzbi foamea şi atunci v-aş soma cu nişte 
salam. 

— Eu aş inunda culoarul, făcu pe deşteptul Mărunţelul. 

— lar eu, încheie Mercenarul, aş trece imediat la un atac 
cu grenade. 

— Noroc că ei nu vă ascultă pe voi, mulţumi cerului 
Moşul. Bine că suntem cu toţii teferi, deocamdată. Ce-o 
mai fi mai încolo, om mai vedea. 

În cele din urmă, vânătorii noştri îşi dădură seama că 
făcuseră o prostioară Dacă ar fi atacat simultan din ambele 
capete ale culoarului, ar fi riscat ca, pe lângă noi, să îşi 
împuşte şi colegii. Dacă atacau dintr-o singură parte, 
pierderile ar fi fost grele. Ghinionul lor cel mai mare, însă, 
era acela că nici noi nu eram atât de proşti pe cât se 
zvonise. 

— Toată lumea trece pe foc cu foc, ordonă Moşul. 
Domnule maior, domnule locotenent, vă rog să mă scuzaţi 
că am ordonat fară să vă mai cer permisiunea. 

— E-n regulă, Beyer, îl linişti maiorul Hemke. Vezi-ţi de 
treabă în linişte! 

De linişte nu putea fi vorba. 

Primii trei atacatori, un fel de avangardă, se furişară pe 
culoar. Voiau să vadă care este puterea noastră de foc, dacă 
suntem nişte indivizi mai slab de înger, dacă suntem buni 
sau proşti ochitori. La acest din urmă punct îi lămuri 
Mercenarul. Cei trei se prăbuşiră cu câte o gaură în 
mijlocul frunţii şi începură să scormonească pământul cu 
degetele. 

Pe chestia asta i-am umplut de respect probabil, fiindcă 
timp de cinci minute traseră fără încetare. Mai fusesem sub 
foc continuu de multe ori, dar niciodată într-un spaţiu atât 
de strâmt Gloanţele ricoşau şi multe dintre ele ne cădeau 
fierbinți pe mâini, pe ceafă, pe spinare. Erau ca nişte 
ghionti care lasă vânătăi. Dar cel mai groaznic lucru erau 
bubuiturile. Parcă ne-am fi aflat într-un clopot în care un 
uriaş lovea cu un ciocan imens. 

— Atenţie, vin! ne avertiză Leuwe, care, deşi stătuse în 
conservă douăzeci şi patru de ore, era la fel de atent. 

Încercară să se apropie de trei ori. Alţi trei flăcăi îşi luară 
adio de la viaţă. 

— Începe să fie plictisitor, se plânse Mărunţelul. 
Domnule maior, permiteţi să mă duc până la ei, să-i învăţ 
una-alta? 

Atunci se hotărâră să risipească nişte grenade, însă nici 
aşa nu avură prea mult spor. Le luam de pe jos şi le 
trimiteam înapoi. Ar fi putut să le ţină mai mult în mână 
înainte să le arunce spre noi, dar nici unul nu avea sânge 
adevărat în vine. Pentru ei, grenada era un pericol mortal. 
Pentru noi, era un prieten bun, care ne putea scoate din 
încurcătură. 

Asalturile încetară o vreme. Acum se sfătuiau. Probabil 
că renunţaseră la ideea de a ne captura vii şi se gândeau 
cum să ne trimită mai iute pe lumea cealaltă. Cu toate astea 
se hotărâră să mai facă o încercare. 

— Predaţi-vă! se auzi spre marea noastră uimire în limba 
engleză. Predaţi-vă şi vă garantăm viaţa. Veţi fi duşi într-un 
lagăr pentru ofițeri. Nu mai aveţi nici o şansă. 

Am izbucnit cu toţii în hohote puternice de râs, ceea ce 
trebuie să-i fi derutat grozav pe inamicii noştri. Care va să 
zică rămăseseră cu impresia că facem parte dintr-un grup 
de comando britanic, infiltrat la Tripoli, ca să-i fure pâinea 
cu unt unchiaşului Rommel şi să mânjească nişte clanţe cu 
cremă de ghete. Ne-am distrat copios pe chestia asta. 

— Poate n-ar fi rău să schimbăm câteva cuvinte în limba 
lui Churchill, fu de părere Portta, să le vârâm şi mai bine în 
cap ideea asta năstruşnică. 

— De acord, spuse Mercenarul, asta s-ar putea să ne fie 
de folos mai târziu. 

El şi cu Portta începură să răcnească în engleză 
propoziţii simple, de genul „Cât o fi ceasul?”, „Nu ştiu, dar 
mi-e tare sete” şi aşa mai departe. Maiorul Hemke şi 
locotenentul Leuwe, mai şcoliți decât noi, începură să 
recite din Shakespeare. Hamlet, Othello, Romeo şi Julieta. 
Pentru capetele de dovleac de la cele două capete ale 
culoarului era de ajuns. Acum erau convinşi că se luptă cu 
întreaga armată aliată. 

— Vă mai dăm un răgaz de zece minute, ne avertiză din 
nou în engleză un glas. Aici este comandantul garnizoanei, 
generalul Manheinen. Gentlemani, fiți rezonabili. Aţi dat 
dovadă de un curaj ieşit din comun falsificând semnătura 
aghiotantului meu şi furişându-vă chiar în bârlogul nostru, 
dar acum trebuie să recunoaşteţi că aţi pierdut. Predaţi-vă şi 
vă vom trata conform Convenţiei de la Geneva. 

Dacă ar fi putut, ne-ar fi strivit în clipa următoare, nu 
după zece minute. Dar avea nevoie de acest răgaz pentru a 
pune la cale cine ştie ce bazaconie, eram convinşi de asta. 
Nu putea să ne pârlească la jetul unui aruncător de flăcări 
fiindcă ar fi riscat să incendieze întreaga clădire şi lui 
Rommel nu i-ar fi plăcut asta. Puteau însă să ne gazeze, dar 
pentru asta trebuia să-şi ia măsuri de precauţie. Pentru 
început aruncară, la capătul celor zece minute, câteva 
fumigene, care-l făcură pe Mărunţel să tuşească vesel şi să- 
şi şteargă nişte lacrimi la colţurile ochilor. 

— Măi băieţi, le strigă agresorilor, nu vă mai jucaţi atâta 
cu focul, o să faceţi pipi în pat la noapte! 

Deodată se făcu linişte. Nu ne dădeam seama ce poate să 
fie. Economisiserăm fiecare cartuş, astfel încât puteam să 
le ţinem piept încă mult şi bine. 

— Pregătiţi-vă măştile de gaze, ne spuse Leuwe. S-ar 
putea să se fi hotărât pentru pasul cel mare, deşi asta 
înseamnă să evacueze întreaga clădire. 

Am desfăcut geanta şi am scos de acolo masca de 
cauciuc. Mi-am aşezat-o între picioare, gata să mi-o trag 
peste cap la cel mai mic semn de pericol. Dar pericolul 
întârzia să se arate. 

Atunci se auziră câteva ordine scurte, răcnete, tropăituri. 
„Atenţiune!” strigă cineva, probabil locotenentul cel zelos. 
Urmă un mormăit prelung, din care nu pricepeam nimic, 
oricâte eforturi am fi făcut. Ne-am apropiat în linişte de 
unul dintre capetele culoarului curb şi am tras cu urechea. 

— Pe cinstea mea, bodogăni maiorul Hemke, mormăitul 
ăsta îmi aduce aminte de ceva plăcut. 

Şi-şi scutură degetul mic în interiorul urechii, pentru a 
creşte performanţele auditive. 

— Mormăitul ăsta nu-mi este chiar străin. 

Ne-am privit unii pe ceilalți, fară să înţelegem nimic. 

— Domnilor, răsună de dincolo de uşă un glas puternic, 
frumos timbrat, aici este Feldmareşalul Erwin Rommel. Ca 
soldat trebuie să recunosc că faptele dumneavoastră de 
arme vă fac cinste. Dar acum aveţi posibilitatea de a cruța 
nişte vieţi omeneşti. Misiunea dumneavoastră, oricare ar fi 
fost ea, a eşuat. Sunt convins că ştiţi să şi pierdeţi, 
domnilor. Dacă veţi capitula în următoarele cinci minute, 
vă dau cuvântul meu de onoare că nu vi se va clinti nici un 
fir de păr din cap. 

Cred că am uitat să respir câteva zeci de secunde şi din 
pricina asta am izbucnit sufocat într-o tuse violentă. Moşul 
şi locotenentul Leuwe mă imitară îndată. Ceilalţi, care 

văzuseră foarte multe ciudăţenii la viaţa lor, îşi ţinură firea 
ceva mai bine. 

— Haida-de, izbucni Mărunţelul în râs, nu mai ştiu ce să 
facă! Cred că sunt tare disperaţi, dacă au fost în stare să 
aducă un imitator de la circ! 

Maiorul Hemke se ridicase şi luase poziţia de drepți. 
Auzindu-l pe Krautfeld, se mai relaxă puţin, dar încă nu-şi 
putea stăpâni tremurul mâinilor. Mâini cu care trimisese pe 
lumea cealaltă zeci de inşi care-l călcaseră pe bătături sau 
pur şi simplu se nimeriseră într-o altă tabără. 

— Nu e nici un imitator, zise alb la faţă. Cunosc bine 
glasul Vulpii. Am stat o noapte întreagă cu el înainte de un 
atac. Am băut rom ca să ne încălzim şi mi-a dăruit una 
dintre ţigările sale. 

N-am mai zis nici unul nimic. Viaţa îţi oferă multe 
momente ciudate. Să fiu somat de comandantul propriei 
mele armate să mă predau, aşa ceva nu-mi trecuse însă 
niciodată prin minte că s-ar fi putut întâmpla. 

— Vă repet, vorbi din nou Feldmareşalul, nimeni nu se 
va atinge de un fir de păr din capetele voastre. 

— Ce-ar fi să ne predăm? făcu maiorul Hemke. O să 
discut cu Feldmareşalul, aşa, ca între ofiţeri şi o să-i explic 
situaţia. În fond, totul a pornit de la o copilărie. 

— Pardon, domnule maior, se supără Amadeus Stork, 
care până atunci nu scosese un cuvinţel, despre ce copilărie 
este vorba? Eu cred că a fi numit dezertor nu este un fleac 
peste care se poate trece cu atâta uşurinţă. Cât priveşte 
capitularea, da, sunt de acord. Deşi trebuie să fie un puşti, 
are glasul unui om în care te poţi încrede. 

— Domnule maior, interveni oarecum încurcat 
locotenentul Leuwe, dacă-mi permiteţi, eu unul n-aş fi atât 
de încrezător în vorbele domnului Feldmareşal. Când este 
vorba de strategie ori de raţiuni înalte de stat, un ofiţer 
superior poate recurge la tot soiul de şiretlicuri. Uneori, 
dragostea de ţară e mai presus decât propriul cuvânt de 
onoare. 

— Păi omu” a spus că nu ni se va clinti nici măcar un fir 
de păr din cap, grohăi Mărunţelul, care se vedea confruntat 
cu un duşman mult mai perfid decât cel din spatele uşii şi 
anume foamea. 

— Am văzut mulți soldaţi decapitați fară să li se 
clintească nici un fir de păr, îl lămuri sec Mercenarul. 

În condiţiile astea orice comentariu devenea de prisos. 

— Aştept răspunsul dumneavoastră, domnilor, se auzi la 
capătul celor cinci minute vocea Vulpii Deşertului, într-o 

engleză cu un abia sesizabil accent german. 

Maiorul Hemke, fiind cel mai mare în grad dintre cei de 
faţă, îşi drese glasul şi îi răspunse la rândul său în germană, 
cu un pronunţat accent britanic. 

— Domnule Feldmareşal, ne face o deosebită onoare să 
vă întâlnim în condiții atât de plăcute. Dacă nu am fi 
deosebit de grăbiţi, v-am invita poate şi la un păhărel de 
schnaps. Treburi ce nu suferă amânare ne silesc însă să 
amânăm reuniunea noastră pentru o dată pe care vă vom 
comunica-o ulterior. 

Vreme de un minut întreg, de dincolo nu se mai auzi 
nimic. Apoi răsună zgomotul unei perechi de cizme 
îndepărtându-se. Puteam să pariez pe toţi anii care-mi mai 
rămăseseră de trăit că ştiam ale cui sunt cizmele. 

— Puneţi-vă măştile şi de-acum Dumnezeu cu mila, 
spuse Moşul calm. Care iese teafăr de-aici să-i anunţe pe 
toţi ai noştri c-am stat de vorbă cu comandantul suprem al 
Afrikakorps. 

Aşteptarea se prelungi încă treizeci de secunde. Treizeci 
de secunde lungi cât treizeci de ani. Respiram doar pe 
jumătate, atenţi să prindem cea mai mică mişcare, cel mai 
slab sunet. Pe trăgacele armelor, degetele, dornice să 
declanşeze infernul, căpătaseră cârcei dureroşi. 

Apoi izbucniră rafalele. 

— Pe Allah, se auzi, înăbuşit de cauciucul măştii, glasul 
Mercenarului, în cine trag ăştia? 

Într-adevăr, cu toate că auzeam zgomotul interminabil al 
împuşcăturilor, nici un glonţ nu se abătuse asupra noastră. 
Ne-am privit nedumeriţi. Arătam ca nişte elefanţi 
decoloraţi, cu furtunurile măştilor atârnând. Ni le-am smuls 
de pe figuri şi am respirat în voie. 

— Astea nu-s automate nemţeşti, observă Portta, ciulind 
urechile. Pe toţi dracii! Sunt... 

— Englezii! răcniră în acelaşi timp Hemke şi 
Mercenarul. 

De afară răzbăteau zgomotele unei încleştări pe viaţă şi 
pe moarte. Răsunară explozii de grenade, urletele răniților. 

— Ce să caute „lighenaşele” pe-aici? se minună 
Mărunţelul. Suntem la o mie de kilometri de liniile lor. 

— Ce să caute? răspunse încet Hemke. Ce-ai căuta şi tu 
dacă te-aş trimite la Cairo. 

— Dinţi? Femei? 

Mercenarul şi Moşul săriră ca arşi în picioare. 

— Feldmareşalul! Vulpea! 

Da, englezii erau mari amatori de vânătoare de vulpi. 
Numai aşa se explică faptul că-şi părăsiseră tranşeele 
confortabile din deşertul libian pentru a bate atâta drum 
până la Tripoli. Veniseră să-i ia capul bătrânului. Aşa ceva 
nu puteam lăsa să se întâmple. 

— Înainte! zbieră Amadeus Stork, care nici măcar nu 
luptase în tinereţea lui sub comanda lui Rommel. 

Ne-am năpustit cu toţii spre uşă şi am doborât-o, 
prăbuşindu-ne o dată cu ea. Asta ne-a purtat noroc, fiindcă 
în clipa următoare un snop de gloanţe trecu pe deasupra 
capetelor noastre şi lovi pereţii proaspăt zugrăviți. Din câte 
mi-am putut da seama, numai jumătate erau englezeşti. 

Am urcat în goană treptele scării întortocheate. Holul 
clădirii era teatrul unei bătălii teribile. Era plin de cadavre 
peste tot, pe balustrade, în faţa uşilor, sub mese. Prin fumul 
înecăcios al incendiilor iscate de grenade, ne-am dat seama 
că vom înota în sânge până la genunchi. 

— Culcat! zbieră Moşul. 

Nimeriserăm cum se putea mai bine. Apariţia unui grup 
de opt persoane, cum era al nostru, atrase atenţia ambelor 
tabere. O ploaie de gloanţe se abătu asupra noastră şi din 
partea englezilor şi din cea a germanilor. 

— Hei, se revoltă Mărunţelul, hotărâţi-vă o dată! 

Dintr-o ochire ne-am dat seama cum stăteau de fapt 
lucrurile. După un atac surpriză din partea englezilor, în 
timpul căruia nemţii pierduseră o groază de oameni, 
balanţa se înclinase de partea acestora din urmă. 
Comandoul britanic fusese pur şi simplu măcelărit. 
Uniformele morţilor erau lipsite de însemnele gradelor şi 
ale armei, dar nu puteau să aparțină decât LRDG-ului, 
Long Range Desert Groups, singurii în stare să bată atâta 
amar de drum, fără să facă băşici în tălpi, ca să ne dea bună 
seara. Rămăseseră numai doi sau trei, cu mai mult sânge în 
vine, să-şi golească încărcătoarele, iar restul camarazilor o 
şterseseră la adăpostul grenadelor şi fumigenelor, într-una 
din încăperile laterale, unde explodase o grenadă cu fosfor, 
focul înghiţea laolaltă mobila şi mădularele răniților. 

— Să facem puţină ordine, spuse locotenentul Leuwe, 
ochind cu grijă în direcţia englezilor. 

Am deschis un foc susţinut şi în scurtă vreme i-am 
lichidat pe toţi. Atunci nemţii, vreo doisprezece, scoaseră 
capetele şi se apropiară plini de curaj. În curând aveau să 
sosească întăririle. Totul durase un singur minut. 

— Mâinile sus! ne somă cu un automat locotenentul care 
ne închisese pe culoarul de la subsol. Lichidaţi-i pe 

împuţiţii ăştia! 

ÎI văzuserăm cu toţii pe Sevilla prăbuşindu-se sub 
gloanţele unuia ca ăsta. Nu mai puteam risca nimic. Într-o 
clipă, locotenentul şi cei din jurul său fură ciuruiți de 
automatele Mercenarului şi Mărunţelului. M-am aplecat 
deasupra locotenentului muribund. 

— Unde este Feldmareşalul? Ce s-a întâmplat cu el? 

Mă scuipă pe gură şi îşi dădu sufletul, încredințat că s-a 
comportat eroic în faţa inamicului. 

Am ieşit în goană din clădire, rugându-ne ca englezii să 
nu fi căutat pricină Kubelwagen-ului nostru. Era întreg şi 
nevătămat, dar Mercenarul scoase în următoarele secunde 
două grenade din rezervorul de benzină şi una de sub 
pedala de acceleraţie. Englezii îşi găsiseră timp ca înainte 
de plecare să ne pregătească o surpriză. Ne luaseră drept 
proşti. 

— Lucru de mântuială, mârâi maiorul Hemke. 

Portta băgă viteză. Din capătul străzii se auzea huruitul 
şenilelor unui tanc greu. Soseau ajutoarele, dar noi nu 
aveam timp de explicaţii. Am fi putut rămâne pe loc, de 
vreme ce nimeni dintre cei care ştiau ce se întâmplase 
acolo nu mai putea să povestească. Am hotărât însă că 
avem lucruri mai bune de făcut. 

— Acolo! strigă Leuwe de îndată ce ieşirăm din 
mahalale, gonind cu toată viteza spre est. 

În amurgul sângeriu, puteam distinge cu ochiul liber un 
nor uriaş de colb, pe care englezii nu aveau cum să-l 
camufleze o vreme, până când întunericul salvator avea să- 
i înghită. Soarele, care murea iute în spatele nostru, ni-i 
mai arătă câteva minute. Fără îndoială că şi noi stârneam o 
groază de praf şi un observator de-al lor vedea asta prin 
binoclu. Nu aveam nici o şansă. Dacă am fi încercat să ne 
apropiem de ei pe timpul nopţii ne-ar fi auzit şi ne-ar fi 
pregătit o primire demnă de nişte ofiţeri. Dacă nu ne-am fi 
apropiat, ar fi avut ei grijă să se îndepărteze destul ca să 
nu-i mai prindem. 

— Înapoi! ordonă maiorul Hemke. 

L-am privit miraţi. Tot ce mai puteam face era să ne 
întoarcem la 26 Panzer-Grenadiere. Portta dădu însă 
ascultare ordinului. După zece minute furăm opriţi de un 
cuib de mitralieră plantat la intrarea unui aerodrom 
minuscul, pentru opt sau zece avioane. Avuseseră şi ei de 
furcă cu o fracțiune a grupului de comando, aşa că fură cât 
pe-aci să ne împuște înainte de a afla ce-i cu noi. Gura unei 
mitraliere grele arată tare urât când o priveşti din faţă. 

— Maior Hemke, 26  Panzer-Grenadiere, zbieră 
comandantul nostru. Duceţi-mă imediat la idiotul care vă 
conduce. 

Un minut mai târziu îi povestea răcnind cel mai uluitor 
basm de care acela avusese parte în viaţa lui. Feldmareşalul 
Rommel fusese răpit de un comando britanic. Aveau o 
jumătate de ceas avans. Pentru un avion german însă, acest 
handicap practic nu exista. Am fi putut să-i depăşim şi să-i 
aşteptăm undeva, pe drum, presupunând că aveau s-o ia pe 
acolo. 

— Nu înţelegi? strigă scos din sărite Hemke. 

Expresia nefericitului comandant al aerodromului arăta 
într-adevăr că nu pricepea. Portta îi aduse argumentul 
suprem, în faţa căruia orice barieră a cunoaşterii cedează. Îi 
lipi ţeava pistolului la tâmplă şi trase, aşa, în glumă. Se 
întâmplă că în locul acela butoiaşul nu avea glonţ, dar 
plesnctul îl marcă pe comandant pentru tot restul vieţii. Un 
minut mai târziu decolam cu toţii la bordul unui Mustang 
de captură. Rommel nu se dădea niciodată în lături să pună 
la treabă tehnica inamică, după ce avea grijă să-i schimbe 
vopseaua. Stăteam cam înghesuiți şi comandantului îi cam 
tremurau mâinile pe manşă, dar având în vedere costul 
scăzut al excursiei nu ne arătam pretenţioşi. 

— Comandante, spuse Hemke, bănuiesc că ai numeroase 
zboruri de noapte la activ. la-te după instrumentele 
dumitale şi ţine pista. Apoi mai vedem noi. 

Am ţinut sfat şi am ajuns la concluzia că vânatul nostru 
ar fi putut teoretic s-o apuce în orice direcție. Practic însă 
nu erau atât de bătuţi în cap încât să bată deşertul cu 
jumătate din armata germană în spinare şi cealaltă în faţă, 
suferindă de sete şi de căldură, la cheremul oricărui pilot. 
Dacă am noi în locul lor, oare ce-am fi făcut? 

— Eu i-aş trage un glonţ în cap Feldmareşalului şi m-aş 
căra, simplifică Mărunţelul lucrurile, dornic să scape cât 
mai curând de zgomotul motorului. 

Dibuise câteva conserve în coada avionului şi, ca să ne 
arate cât îi era de foame, îşi înfipsese dinţii în tabla lor. 
Tabla cedase. 

— Cred că se vor îndepărta la distanţă de o noapte de 
Tripoli şi vor lua pentru următoarele staţii un vas de pe 
coastă. Cel mai probabil un submarin, care are avantajul că 
a putut să-i aştepte toată ziua în imersiune. În zori trebuie 
să iasă la suprafață numai pentru cinci minute, cât să-i 
îmbarce. 

Planul Mercenarului părea plauzibil. 

— Unde ar putea să-i aştepte submarinul? se interesă 
locotenentul Leuwe. 

Ne-am aplecat cu toţii deasupra hărţii pilotului. 

— Aici. 

Degetele Moşului şi ale maiorului Hemke indicaseră în 
acelaşi timp un punct situat între Al Khums şi Misratah, pe 
coasta Mediteranei. 

— Pot să facă patru sau cinci ore până aici, iar noi vom 
fi acolo în mai puţin de un ceas. Uitaţi-vă, aici coasta are o 
mulțime de lagune ascunse de protuberanţe stâncoase. 
Pentru un comandant de submarin îndemânatic e floare la 
ureche să se strecoare chiar şi ziua în amiaza mare şi să-i 
fure  scobitoarea dintre dinți vreunui prostălău de 
Obergefreiter. 

Am căzut de acord că aşa se vor petrece lucrurile. Dacă 
nu, atâta pagubă. Pierduserăm camarazi mult mai apropiaţi 
decât Erwin Rommel şi nu ne întristaserăm mai mult decât 
se cuvenea la asemenea ocazii. E drept că bătrâna vulpe ne 
devenise simpatică şi mult mai târziu, în octombrie '44, 
când aveam să aflăm că l-au silit să-şi ia singur viaţa, am 
înjurat mai mult ca de obicei, dar asta a fost tot. 

— Domnule maior, se întoarse spre noi pilotul, în curând 
n-o să ne mai ajungă benzina pentru întoarcere. 

Urmară câteva clipe de tăcere. 

— Dar cine ţi-a spus că am intenționa să ne întoarcem? 
se interesă maiorul Hemke. 

Alte secunde de tăcere. 

— Nu-i obligatoriu să participi la mica noastră 
chermeză, urmă maiorul. Noi o să sărim cu paraşuta la un 
moment dat, ceea ce-ţi recomandăm şi dumitale. Dacă însă 
vrei să faci cale întoarsă şi să sari mai aproape de Tripoli, 
n-am nimic împotrivă. Am plătit însă până la Misratah şi 
te-aş ruga să nu ne dezamăgeşti. 

Comandantul se bosumflă şi nu mai scoase o vorbă tot 
restul voiajului pe care noi ni-l făceam mai agreabil cu 
ajutorul zarurilor. La un moment dat se întoarse şi ne 
anunţă că suntem în zona vizată. 

— Să nu minţi, spuse Leuwe, e un păcat de moarte. 
Lasă-mă să privesc aparatele. 

Făcu două sau trei măsurători pe hartă cu compasul. 

— Pezevenghiule, voiai să pui de-o parte vreo douăzeci 
de kilometri numai pentru tine. Ruşine! 

Am făcut şi restul drumului şi ne-am pregătit să sărim. 
Se ivi însă o problemă. Mărunţelul câştigase la zaruri 
paraşuta lui Portta şi nu mai voia să i-o înapoieze. 

— Am nevoie de două paraşute, argumentă el, nu vedeţi 
cât sunt de greu? 

Abia am reuşit să i-o smulgem. 

— Adio, comandante, rosti Hemke înainte de a ne lăsa 
cu toţii să cădem în hăul negru, chiar dacă ajungi înapoi 
sper să ai inspiraţia de a nu ne mai deranja niciodată! 

Am sărit. Deasupra noastră avionul începu chiar în clipa 
aceea un viraj strâns. Fiecare picătură de benzină era pentru 
omul de la manşă echivalentă cu o clipă de viaţă în plus. 
Nu ştiu dacă a sărit el însuşi ceva mai încolo cu paraşuta, 
dacă a aterizat forţat sau dacă a reuşit să-şi ducă jucăria 
înapoi acasă. 

Dar pentru că nu ne-a ajuns la urechi în săptămânile 
următoare nici o veste, bănuiesc că a ieşit în cele din urmă 
basma curată. La război s-au văzut şi altele mult mai 
gogonate. 

Pluteam ca nişte îngeraşi între cerul negru şi pământul şi 
mai negru. Era o noapte fără lună, ceea ce mie personal îmi 
convenea de minune. Nimic mai neplăcut decât să fii 
împuşcat în aer. E drept că nu aşteptam pe nimeni înainte 
de ivirea zorilor, dar nu ştii niciodată cine trece prin 
apropiere. În sfârşit, atinserăm solul în siguranță, primul 
Mărunţelul, care într-adevăr din pricina greutății, deşi 
teoretic nu era posibil, căzu mai repede şi mai rău. 

— Sper că n-a păţit nimic, şopti îngrijorat Moşul. Asta 
ne-ar mai lipsi, să-l cărăm pe Krautfeld în spinare! 

Eram cu toţii nevătămaţi. Am pus ordine în echipament, 
am verificat dacă nu ne lipseşte nimic. Eram pregătiți de 
atac, burduşiţi cu muniţie şi provizii de parcă atunci 
ieşiserăm din cutie. Am urcat în goană un dâmb şi deodată 
marea se ivi în fața noastră, întunecată, sclipind doar din 
loc în loc, acolo unde câte o stea îşi pierdea chipul în apele 
liniştite. Parcă am fi lipsit un an, aşa ne fusese de dor de 
dânsa. Am rezistat cu greu tentaţiei de a ne repezi în valuri. 

— La somn, ordonă Hemke. Beyer, am nevoie de voi 
odihniţi. Portta, eşti planton unu. Restul faceţi-vă culcuşul 
în nisip. 

Ne îngropam din nou. 

CAPITOLUL 9 
Imersiunea lui Amadeus Stork 


Peste Portta, anii trecuseră vijelioşi, lăsând urme 
adânci. Acum avea optzeci şi doi de ani, dar se ţinea tot 
atât de ţeapăn ca pe vremuri într-o coastă a Panzerului. 
Pletele îi erau albe ca neaua şi când îşi aprinse luleaua 
mâna îi tremură câteva clipe. 

— Ehei, nu mai sunt tinerii de pe vremuri, spuse cu o 
voce spartă. Odinioară era mai multă disciplină. 

Simţindu-se cu musca pe căciulă, Mărunţelul se sculă 
să-i cedeze locul pe scaun. Dar n-ar fi trebuit s-o facă. El 
însuşi trecuse de şaptezeci şi cinci de ani. Era la fel de 
mătăhălos, ba chiar mai adăugase câte ceva pe coaste. 

— la loc, tataie! îi strigă berlinezului la ureche, ca unui 
surd, ceea ce pe noi ceilalți ne făcu să ne tăvălim de râs. 

Portta ridică bastonul şi îl fugări prin toată grădina. 
Era caraghios să vezi doi bătrânei, foşti camarazi de arme 
într-un război care se încheiase de foarte multă vreme, 
copilărindu-se. 

Mercenarul apăru în cerdacul casei, demn şi ne fulgeră 
cu o privire severă. Simţul onoarei şi al disciplinei nu îl 
părăsise nici la vârsta aceasta înaintată. 

— Cotletele sunt gata, aşa cum trebuie, în sânge, ne 
anunţă cu voce puternică. Dacă mai întârziaţi mult, o să 
mâncaţi nişte scrum, cum v-aţi obişnuit, golani bătrâni. 

Am năvălit chiuind în jurul mesei. Năvălit, vorba vine. 
Eu şchiopătam în piciorul de lemn care-l înlocuise pe 
celălalt. 

Pierdui în ultima mare bătălie pe care o purtaserăm în 
deşert. Beyer, care împlinise în urmă cu o săptămână 
nouăzeci de ani, îşi rătăci ochelarii, dar renunţă să-i mai 
caute, fiindcă şi aşa nu mai vedea nimic, nici măcar cu 
ajutorul sticlelor acelea de sifon şi-apoi, ca să savurezi o 
friptură bine făcută, nu-ţi trebuie ochelari ci o pereche de 
fălci solide. Nu mai avea nici un rost la vârsta aceasta să 
continuăm să-i spunem Moşul. 

Aşteptând o nouă serie de cotlete, am scos zarurile şi am 
reluat o partidă mai veche, întreruptă în urmă cu cincizeci 
de ani de un atac surpriză al RAF. 

— Luna viitoare plec în vacanţă cu nepoțeii mei, ne vesti 
Portta, mânjindu-se cu sos pe degete. 

— Câţi ai? se interesă Mărunţelul. 

— Patru. Cel mai mic are trei anişori şi e deja un drac şi 
jumătate. Nu stă locului o clipă. 

— Gurile rele spun că seamănă foarte tare cu bunicu- 
său şi mai puţin cu taică-său, rânji Mărunţelul. 

— Ce vrei să spui? 

Noi ceilalți ne dădeam coate, salivând de plăcere. 
Încăierarea plutea în aer, îi duseserăm dorul zeci de ani. 
Portta şi Mărunţelul se ridicară cu mare greutate. Eu l-am 
ajutat pe berlinez, iar ceilalţi doi îl sprijiniră pe Krautfeld. 
Nu ne puteam permite să-i lăsăm să se răzgândească, prea 
erau rare distracțiile la vârsta asta. 

— Arde-l pe malac! Prinde-l pe şmecher! începurăm să-i 
încurajăm pe cei doi. 

Acum nu mai puteau da înapoi. Se apropiară cocârjați, 
tremurând din toate încheieturile, dar cu pumnii strânşi de 
li se albiseră degetele. Ochii lor aruncau fulgere. 

— la, ce se întâmplă aici? Nu mai aveţi nici un pic de 
ruşine, oameni în toată firea! tună deodată maiorul 
Hemke. 

Nici unul dintre noi nu-l auziserăm apropiindu-se. Am 
sărit ca arşi şi am luat poziția de drepți. Dar luminițele 
amuzate din ochii maiorului ne făcură să izbucnim în râs, 
relaxându-ne. 

— Oricum, a fost instructiv, suspină Johann Portta 
azvârlind cât colo peruca albă. 

Am abandonat, pe rând, ochelarii, bastonul, piciorul de 
lemn, şuncile suplimentare ale Mărunţelului. Cerdacul 
casei se transformă la loc într-o şenilă de Panzer, iar 
cotletele în sânge în ciozvârte de oaie mirositoare. 
Regimentul nostru descoperise rămăşiţele bombardate ale 
unui teatru de campanie şi ne distraserăm câteva minute 
cu recuzita actorilor acum morți. Războiul era tot aici. 


Am simţit zorile cu mult înainte ca ele să vină. Noaptea, 
aşteptările sunt mult mai grele decât ziua, chiar dacă ziua 
soarele îți prăjeşte creierii ca pe un albuş de ou. Ziua ochiul 
se lasă furat de lucrurile care se petrec în jurul tău, iar 
gândul se lasă condus de evenimente. Pe când noaptea, 
noaptea, întunericul face aşteptarea insuportabilă. Eşti 
singur cu amintirile tale, multe dintre ele nedorite. Noaptea 
încep să te doară toate vechile răni căpătate în urmă cu 
luni, poate ani. Noaptea fiecare fir de nisip care se 

rostogoleşte se aude de la sute de metri depărtare şi pare 
pasul furişat al unui duşman care vine să-ţi ia gâtul. Toate 
astea la un loc fac noaptea tare nepotrivită pentru altceva în 
afară de somn. Dar nu întotdeauna poţi să adormi buştean, 
întorcând spatele celor ce se petrec sau se vor petrece. 

Somnul îmi pierise, ca şi celorlalți. Ştiam ce este. Deşi 
nerostită, o întrebare ne dădea târcoale fară încetare, 
împiedicându-ne să adormim. Dacă asta o să fie ultima 
dimineaţă pe care o mai apucăm? Dacă vom muri stupid, 
când am fi putut s-o ştergem liniştiţi şi să ne pierdem urma 
la sud, în inima Africii, ori pe mare, ori pur şi simplu la 
regiment, aşteptând să se încheie războiul, ori pur şi simplu 
la inamic? De ce aveam nevoie de această ultimă 
încăierare? 

M-am gândit mult şi am aflat singur răspunsul. De fapt, 
îl ştiusem dintotdeauna, dar până atunci nu-i dădusem prea 
multă importanţă. Răspunsul era că nu mai puteam trăi fără 
să luptăm. Lupta făcea parte indivizibilă din vieţile noastre 
şi avea să ne însoţească până dincolo, în morminte. Când 
ţi-ai făcut din a ucide un mod de viaţă, greu ţi-l mai poți 
schimba. Când omorul nu mai e omor, ci devine un nărav 
greu de lecuit, fiecare ins pe care-l trimiţi pe lumea cealaltă 
te împinge mai departe, mai departe, spre următorul. Dacă 
a apucat să-ţi intre în pielea palmelor, sângele greu se mai 
şterge. 

Odată cu prima geană de lumină, un cenuşiu tulbure, 
înfrigurat, adierea dinspre mal aduse un susur care nu făcea 
parte din muzica monotonă a deşertului. 

— S-ar părea că până la urmă am avut noroc, mormăi 
maiorul Hemke, răsucindu-se pe partea cealaltă. 

Voia să mai fure două sau trei minute de somn. L-am 
admirat toţi pentru această calitate care-i permitea să fie 
proaspăt după o zi petrecută în turela tancului, lovit de 
acelaşi soare care ne lovea şi pe noi. Dacă avea cinci 
minute libere, punea capul pe o şenilă, sau pur şi simplu se 
sprijinea, în picioare, de un zid şi adormea pe loc. 

— Dar dacă nu sunt ei? se miră Mărunţelul. 

— Ce-ţi pasă? îi răspunse Portta. Oameni să fie şi să aibă 
dinţi în gură. Mai bine vezi dacă nu ţi-ai pierdut cleştele. 

Acum eram siguri. Era zgomotul unui motor, turat la 
minim. Un motor de Willys pe jumătate încărcat, care se 
apropia de țărm. Creştea încet, minut după minut şi în 
curând am fost în stare să disting în paralel cu torsul 
monoton un scârțâit periodic, ca un fluier. Aveau necazuri 
cu una dintre osii. După ce alergaseră o noapte întreagă 

prin hârtoape, lucrul nu era de mirare. Dar în curând 
necazurile lor aveau să se termine. 

Am dat să mă ridic şi s-o apuc în direcţia din care venea 
zgomotul, însă locotenentul Leuwe veni şi-mi puse mâna 
pe umăr, chiar pe umărul la care fusesem rănit. 

— Aşteaptă! Să nu-i subestimăm. 

Am rămas camuflați. Semiîntunericul ne ajuta de 
minune. Deodată Mercenarul scoase un strigăt înăbuşit. Pe 
una dintre colinele care se rostogoleau în valuri îşi făcură 
apariţia două mogâldeţe. Era avangarda, o patrulă care 
venise înaintea tuturor ca să se convingă că totul e în 
regulă. Acum scrutau împrejurimile cu binoclul. Am 
înghețat, rugându-ne ca umbrele nopții să le ascundă 
prezenţa noastră. Erau la fel de obosiţi ca şi noi, în plus nici 
prin cap nu le trecea că le făcuserăm figura cu avionul, aşa 
că recunoaşterea fu mai mult o formalitate. Mogâldeţele 
dispărură la fel de iute precum se iviseră. Nu aveam de 
unde să ştim dacă ne văzuseră sau nu. Urma să aflăm lucrul 
acesta în curând. 

— Acum! 

Locotenentul Leuwe şi Moşul porniră primii, târâş. l-am 
văzut înaintând ca nişte scarabei, dispărând şi apărând, 
după cum era terenul, vreme de minute interminabile. Îi 
urmară Mercenarul şi Mărunţelul. Eu şi maiorul Hemke ne 
abăturăm mult spre stânga, spre sud, astfel încât alcătuirăm 
un arc de cerc pe coarda căruia se afla țărmul. În interiorul 
arcului de cerc, o căldare cu fundul nisipos, dincolo de 
buza căreia începea plaja îngustă, aşteptam ca în curând să 
pătrundă Willysul, împreună cu toţi ocupanţii săi. 

— Stork, îi spuse la plecare maiorul bătrânului matelot, 
nu e nevoie să iei parte la această misiune, consideră că te- 
am lăsat la vatră. Ai făcut destule la viaţa ta. Poţi să ne 
aştepţi aici, dacă vom avea destul noroc să ne întoarcem să 
te luăm. 

Dar el se târî după noi cu înverşunarea şi vigoarea unui 
tânăr recrut. Mi-a venit să râd de absurdul situației. 

— Amadeus, l-am tachinat, când te gândeşti că dincolo 
de Es Sider te aşteaptă tăvile cu rahat neîncepute... 

— Şi camaradul vostru, Sevilla, îngropat în nisip ca să- 
mi scape mie pielea, se burzului el. Piciule, lasă gluma, eu 
unul nu am uitat ce-i onoarea... 

Am tăcut ruşinat şi mi-am ocupat locul în dispozitiv. Cu 
chiu, cu vai, ne-am îngropat în nisip pe jumătate. Nisipul 
era umed de peste noapte, se lăsa risipit cu greu, se lipea de 
haine, în plus, umezeala sa mă pătrunse de îndată, făcându- 

mă să tremur. M-am rugat Domnului să nu mă apuce 
strănutul chiar atunci când nu era cazul. Englezii mi-ar fi 
urat noroc la iuţeală. 

Zgomotul crescu şi deodată Willysul îşi făcu apariţia de 
după un dâmb înverzit. Englezii pictaseră peste tot 
însemnele Wehrmachtului, asigurându-şi astfel un permis 
de liberă trecere prin liniile germane, sau poate că 
ciordiseră pur şi simplu Willysul de la ai noştri, din Tripoli. 
Cum am mai spus, Rommel nu se ruşina de fel când era 
vorba să împrumute tehnică de luptă de la britanici. O 
mitralieră grea fusese montată deasupra cabinei, ceea ce nu 
avea să complice deloc situaţia. 

— Ce căcat..., murmură Mărunţelul. 

Ne-am întors şi am exclamat admirativ. Din valurile 
argintii îşi făcea apariţia, tăcut, un soi de monstru lunguicţ, 
cu pielea neagră, lucioasă, împrăştiind miliarde de stropi. 
Submarinul sosise punctual la întâlnire. 

— Îi lăsăm să treacă şi lovim, ne instrui locotenentul 
Leuwe. 

Maiorul Hemke trecu târâş pe la fiecare şi ne instrui 
conform unei idei pe care o rumegase probabil mult timp. 

— Gloanţe cât mai puţine, dacă se poate deloc. Nu vreau 
să stricăm blana bătrânei vulpi, mă-nţelegi? Aş prefera să 
nu-l recuperăm cu mai multe găuri în cap decât se cuvine. 
Şi-apoi, la cel mai mic zgomot, ne pomenim cu submarinul 
ăla pe mal. 

După gustul nostru, am fi vrut şi noi să-l scoatem de- 
acolo pe Feldmareşal viu, dar în viaţă nu faci întotdeauna 
ce-ţi place. Dacă am fi fost în locul britanicilor şi noi l-am 
fi lichidat de îndată ce am fi fost atacați. Măcar cu atât să 
se aleagă. Avea să fie după cum dicta soarta fiecăruia. 

Cerul se împurpură brusc în spatele nostru, apoi căpătă o 
nuanţă trandafirie. Dintr-o clipă într-alta aveau să ţâşnească 
primele raze de soare şi atunci totul urma să fie mult mai 
dificil. În aer stăpânea o tensiune insuportabilă. Willysul 
trecu torcând la mai puţin de douăzeci de metri de mine, 
intră în căldarea largă. Încă nu văzuseră submarinul, mai 
aveau circa cincizeci de metri până la plajă. Cei doi care 
formaseră avangarda se agăţaseră de-o parte a cabinei şi 
adulmecau împrejurimile cu automatele în poziţie de 
tragere. Ei aveau să fie primele noastre victime. 

— Pe ei, făcu semn Moşul. 

Mercenarul se mişcă iute şi din câteva salturi fu în 
spatele Willysului. Am avut impresia că e doar o fâşie de 
negură pe care soarele o alungă cu repeziciune peste 

nisipuri. Cei de-afară îl zăriră în ultima fracțiune de 
secundă. În mod normal, nişte indivizi cu antrenamentul lor 
ar fi trebuit să-l doboare fară nici un fel de probleme. Dar 
degetele erau amorțite de răcoarea nopţii pe care o lăsaseră 
în urmă şi nu se contractară pe trăgaci. Gloanţele nu 
porniră. Chiar dacă nu l-ar fi nimerit pe camaradul nostru, 
măcar i-ar fi avertizat pe cei dinăuntru. 

Mercenarul îşi roti braţul o singură dată, iar la capătul 
braţului scânteie lama cu două tăişuri pe care o ascuţea la 
fiecare popas cu o piatră până ce se putea bărbieri cu ea. 
Dar Mercenarul se bărbierise în dimineaţa aceea, alții 
urmau la rând. Unul dintre cercetaşi se prăbuşi, cu sângele 
ţâşnindu-i din beregată şi căzu sub roata care trecu peste el. 
Roata îi zdrobi sternul şi coastele şi i le înfundă în plămâni. 
Ficatul îi făcu explozie. Şi-aşa n-ar mai fi avut decât cinci 
sau şase secunde de trăit, căci sângele se scurge cât ai clipi 
din carotida secţionată. Celălalt privi o clipă mirat cuțitul 
care la capătul cursei i se oprise în piept şi încercă să-l 
smulgă, dar braţele nu i se mişcară mai mult de un 
milimetru. Atunci vru să strige. Cuţitul îi străpunsese 
inima, care inexplicabil, continuă să bată cinci sau şase 
secunde. Nu mai era decât un trup guvernat de o rămăşiţă 
de cunoştinţă. Închise ochii pe vecie. Mercenarul îşi 
recuperă imediat cuțitul. 

Willysul continua să înainteze spre plajă, ca şi cum 
nimic nu s-ar fi întâmplat, cu prelata lăsată, ceea ce, 
socoteam cu toţii, se dovedise a fi o greşeală copilărească 
din partea celor dinăuntru. Se feriseră de răcoarea 
dimineţii, dar aveau să o cunoască pe cea a morţii. Ori între 
acestea două, care soldat ar mai sta să aleagă? 

În mai puţin de trei secunde ne adunaserăm toți la 
petrecere, revendicând locuri cât mai bune şi bilete de 
tombolă. Ne mişcăm mai repede de două sau trei ori decât 
vehiculul greoi şi nisipul ne amortiza zgomotul paşilor. M- 
am mirat o fracțiune de secundă că nimeni nu aude 
respiraţiile grele şi bătăile inimilor, ca nişte tobe de război. 
Pe mine, cel puţin, mă asurziseră. 

Unul dintre englezii dinăuntru, intrigat pesemne de 
poticneala vehiculului, atunci când trecuse peste camaradul 
său, dădu încet la o parte o aripă a prelatei şi scoase 
prudent nasul afară, pentru a admira peisajul monoton. 

— Ce vezi acolo, Cody? îl întrebă unul, un bun prieten 
de-ai său din copilărie, care le promisese părinților la 
plecare că o să aibă grijă unul de celălalt. 

Ultima imagine pe care o luă ca amintire de pe lumea 
asta fu rânjetul Mărunţelului pe un fond cenuşiu. Fu smuls 
de la locul lui şi, înainte de a scoate cel mai slab sunet, 
Krautfeld îi răsuci capul cu faţa la spate. Mărunţelul era 
capabil de tot soiul de ciudăţenii atunci când era trezit din 
somn Mercenarul, Portta şi cu mine năvălirăm înăuntru, în 
vreme ce Moşul şi Leuwe se ocupau de cei din cabină, care 
conduceau înainte, iară să aibă habar ce se petrece în 
spatele lor. 

Sub prelată moţăiau trei inşi. 

— Damned! ţipă unul dintre ei, văzându-ne. 

Înainte de a apuca să ridice arma, am făcut un pas 
înainte, clătinându-mă, i-am proptit ţeava în stomac şi am 
tras un singur foc. Împuşcătura nu scoase aproape nici un 
zgomot Glonţul îi ieşi prin spate, sfărâmând şira spinării şi 
căzu, fierbinte şi însângerat, pe podeaua maşinii. Șocul îl 
azvârli pe englez peste cel din spatele lui, doborându-l. 
Mercenarul se aplecă iute peste acela, apucându-l de păr. 
Adversarul încercă să-i vâre degetele în ochi, dar 
Mercenarul se feri cu îndemânare. Într-o clipă, cuțitul îşi 
croi din nou drum prin carne. ÎL lichidă iute şi pe acela, în 
timp ce Portta avea de furcă. Adversarul său, un tip solid, 
apucase să smulgă cuiul unei grenade, hotărât să ne ia cu el 
în ultima călătorie a existenţei sale. Berlinezul îi prinsese 
pumnul cu ambele mâini, ţinând strâns grenada şi încasa la 
capete în gură, unul după altul. Ai fi zis că asistăm la o 
încăierare între doi derbedei bătrâni, care-şi disputau o 
sticlă de băutură. 

— Klebb, zbieră Portta, luaţi-l pe ăsta de pe mine! Mi-a 
scos toţi dinţii din gură blestematul! 

Și mai încasă un cap în gură. 

Ne-am clătinat, neştiind ce să facem. Dacă l-am fi 
împuşcat pur şi simplu pe individ şi Portta nu apucase bine 
ceea ce apucase? Am fi avut mai puţin de trei secunde 
pentru a dibui grenada şi a azvârli obiectul cât mai departe 
de noi. Le-am dat târcoale celor doi combatanți, dar 
englezul începu să dea şi din picioare, ţinându-ne la 
distanţă. Era o matahală care l-ar fi făcut şi pe Krautfeld să 
fugă țipând la mămica lui. 

Atunci cei din cabina Willysului îşi terminară pesemne 
treaba, pentru că maşina se opri brusc, aruncându-ne unii 
peste ceilalți. Mercenarul îi luă gâtul celui cu grenada cât ai 
clipi. Schimbase din nou sângele. 

Acum totul se sfârşise. Nu durase mai mult de patruzeci- 
cincizeci de secunde, dar în scurtul interval de timp şapte 

suflete îşi luaseră zborul din trupurile pe care le înşirarăm 
disciplinaţi şi respectuoşi pe nisip. În cabina maşinii Moşul 
şi locotenentul Leuwe făcuseră prăpăd. Însoţitorul şoferului 
apucase să-l pocnească pe Beyer cu patul automatului Sten 
în nas, plănuind probabil să i-l sfărâme, dar avusese 
surpriza să constate că nasul acela mai fusese spart de 
nenumărate ori. Leuwe îşi lichidase clientul fără probleme 
şi acesta, cu un ultim spasm, apăsase pedala frânei până la 
refuz. 

— Portta, Klebb, sunteţi teferi? se auzi glasul înăbuşit al 
maiorului Hemke. Leuwe, du-te şi vezi ce-i cu submarinul! 
Spune-i să nu se mişte de-acolo până nu-i facem noi un 
semn! Beyer, unde este domnul Feldmareşal? Să nu-mi 
spui că i-am omorât pe alţii! 

Am dat la o parte prelata, constatând că ne opriserăm la 
tanc, înainte de a intra în raza de observaţie a submarinului. 
Maiorul numai a maior nu mai arăta. Murdar, neras, cu un 
ochi vânăt şi o mânecă a vestonului descusută. Urcă dintr- 
un salt în maşină şi se prezentă singurului personaj care nu 
se amestecase în cele petrecute până atunci, dar din pricina 
căruia ne aflam cu toţii acolo. Englezii îl ascunseseră sub o 
foaie de cort. Umilitor, însă eficient. Dintre toţi, el suferise 
cel mai puţin de frig. 

— Domnule Feldmareşal, maiorul Hemke, Regimentul 
26 Panzer-Grenadiere, la dispoziția dumneavoastră! 

Ne-am holbat la el preţ de un minut şi mai bine. Era 
pentru prima şi ultima oară când îl vedeam de aproape pe 
cel pe care toată suflarea încăierată în nordul Africii îl 
poreclise „Vulpea deşertului”. Nu era înalt, dar în faţa lui 
ne simţeam ca nişte pigmei. Pentru câteva clipe m-am 
pomenit gândind că ghetele îmi sunt prăfuite ca dracu” şi că 
nu m-am mai spălat de vreo trei zile. Am citit în ochii 
celorlalți gânduri asemănătoare. Ne măsură pe toţi cu o 
privire vulturească, apoi îşi trecu palmele peste tâmplele 
cărunte şi puse o oarecare ordine în uniforma boțită de 
evenimente. Nici măcar nu-i smulseseră Crucea de Fier 
atârnată la gât. Se spune că oamenii s-au născut egali între 
ei. Nimic mai puţin adevărat! Omul acesta era născut ca să- 
i conducă pe alții. Dacă în clipa următoare ar fi răcnit 
„Culcat!”, mai mult ca sigur că ne-am fi trântit pe burtă în 
frunte cu Hemke. 

— Glasul acesta..., murmură Feldmareşalul, glasul 
acesta îmi pare foarte cunoscut, domnule maior. Ne-am mai 
întâlnit cumva în această campanie? 

„Sigur că da, deşteptule!” fu pe punctul de a striga 
Mărunţelul, dovedind astfel cât este de istet şi de 
perspicace. „L-aţi somat chiar ieri pe domnul maior să se 
predea, la Tripoli, în timp ce-i scoteam de la mititica pe el 
şi pe locotenent”. I-am ars un toc de gheată peste ţurloaic, 
ceea ce avu darul să-i dea o ocupaţie soioasă pentru câteva 
secunde. Hemke se albi la faţă, dar se ţinu tare. 

— Domnul Feldmareşal mi-a făcut onoarea de a-mi oferi 
o duşcă de rom, într-o noapte, pe când aşteptam semnalul 
de atac, undeva, lângă Darnah. Dacă-mi permiteţi, domnule 
Feldmareşal, era unul dintre cele mai bune romuri pe care 
le-am băut pe frontul acesta! 

Rommel dădu din cap aprobator. 

— Şi ce caută, mă rog, nişte tanchişti atât de departe de 
unitatea lor? 26 Panzer-Grenadiere nu se află cantonat 
lângă Es Sider? Sau mă înşel? 

Trebuia să recunoaştem că e tare! Abia îl scoseserăm din 
mâinile englezilor, care aveau de gând să-l pună într-o 
cuşcă şi să-l expună în Trafalgar Square şi el ne lua la rost 
ca pe nişte haimanale care se îndepărtaseră prea mult de 
țarcul lor. Dar între timp ne trecuse şi nouă sfiala. 
Feldmareşalul băgă de seamă că luaserăm pe loc repaus 
fără să ne ordone cineva. Apoi îl văzu pe Portta care se 
chinuia să pună la loc cuiul grenadei pentru care luase 
atâtea capete în gură şi o lăsă mai moale. 

— Vă mulţumesc pentru intervenţia dumneavoastră 
eroică, domnule maior. Voi avea grijă personal să fiți 
recompensaţi cu toţii aşa cum se cuvine. Aveţi idee pe unde 
ne aflăm? 

Maiorul Hemke luă poziția de drepţi pentru a mulţumi, 
dar în acelaşi timp dădu din umeri cam plictisit. Abia 
atunci Feldmareşalul îşi roti ochii şi văzu mai bine cu ce 
trupă are de-a face. Mărunţelul, prea puţin impresionat de 
prezenţa ilustră, deschidea şi închidea la loc cu un clănţănit 
maxilarele morţilor, bâjbâind cu cleştele. Mercenarul îl 
urmărea batjocoritor cu o ţigară în colţul gurii. Portta şi cu 
mine porniserăm o partidă de zaruri, ca să ne mai revenim 
din sperietură. Feldmareşalul se clătină pe picioare. 
Asemenea abateri de la disciplină nu pot fi tolerate în nici 
un fel de împrejurare. 

— Aş vrea să discut ceva cu dumneata, între patru ochi, 
domnule maior, zise. 

Atunci se petrecu ceva imprevizibil. Locotenentul 
Leuwe, care mersese să arunce un ochi asupra 
submarinului, scoase un strigăt slab. Ne-am furişat pe 

creasta căldării nisipoase, ca să vedem despre ce este 
vorba. Un deştept scosese capul prin tambuchi ca să ia 
nişte aer, indispunându-ne cam tot atât cât îi indispusese şi 
pe englezii ţepeni. La cinci minute după asta, o barcă 
pneumatică mare, de şase persoane, se desprinse de 
submarin şi se îndreptă spre țărm, spre noi, condusă de doi 
inşi cărora li se urâse cu binele. 

— Ce facem? întrebă Moşul. 

Locotenentul Leuwe propuse să deschidem un foc 
susținut asupra bărcii, s-o dăm la fund şi să ne declarăm 
astfel intenţiile războinice celor din submarin. Cum nu se 
aflau defel în poziția de a ne supune unor represalii, din 
pricina celor din Luftwaffe, care-şi puteau face apariția în 
orice clipă, n-aveau decât să înghită găluşca şi s-o şteargă 
cu sicriul lor cu tot. Soluţia avea dezavantajul că înainte de 
plecare ne-ar fi putut zice vreo două cu caricatura lor de 
tun. Nu că ne-am fi sinchisit, dar riscam să pierdem 
Willysul şi n-aveam nici un chef să ne întoarcem la Es 
Sider pe Jos. 

Maiorul Hemke nu-i răspunse, dar scoase unul dintre 
sunetele acelea care făceau să ni se ridice părul pe ceafa. 
De obicei, ele ne aduceau numai buclucuri. 

— Barca asta aduce o invitaţie la bord, spuse el amuzat. 

Am băgat de seamă că nu numai noi ci şi Rommel a 
tresărit puternic. Locotenentul Leuwe încercă să spună 
ceva, dar Hemke îl opri cu un gest. 

— Doar nu comentezi hotărârile comandantului, 
locotenente? 

Feldmareşalul, care începuse să priceapă cu ce soi de 
oameni se înhăitase, îşi drese glasul. 

— Domnule maior, nu crezi totuşi că este o încercare 
hazardată? La urma urmei, misiunea dumitale s-a încheiat. 

— Cu tot respectul, îi replică Hemke iritat, lăsându-ne 
pe toți fară grai, ce vă face să credeți că eliberarea 
dumneavoastră era misiunea noastră? Și ce vă face să 
credeţi că am fi avut o misiune, în general? 

Asta era Hemke! În preajma unor ghiduşii, cum le 
numea el, devenea de nestăpânit. Moşul dădu din umeri, la 
fel şi Leuwe. Avea să se întâmple cum voia el, până la 
urmă. Cât despre Erwin Rommel, sunt sigur că în clipele 
acelea se întreba dacă tot ceea ce i se întâmplă este real. 

Barca făcu până la mal un sfert de ceas, timp suficient 
pentru ca fiecare dintre noi să îmbrace câte o tunică 
englezească. Mateloţii se mirară văzând sângele care le 
pătase piepţii, dar era prea târziu. Făcuseră greşeala de a se 

îndepărta de barcă şi de a da crezare semnelor entuziaste pe 
care maiorul Hemke le făcea de pe creasta căldării, 
îndemnându-i să vină la noi, ieşind astfel din raza de 
observaţie a submarinului. 

— Ce-i cu voi, aţi înnebunit? spuse furios unul dintre ei. 
Nemţălăui pot să-şi facă apariţia cât ai zice peşte. 

Camaradul său, un tip mai realist, căscă ochii, îl apucă 
de mânecă şi încercă să fugă. Muriră lângă camarazii lor pe 
care-i aşteptaseră toată noaptea. 

— Domnule Feldmareşal, spuse maiorul Hemke, ne 
întoarcem iute. Rămâneţi aici. 

Rommel renunţă să protesteze. Chiar şi pentru 
comandantul Afrikakorps, noaptea care trecuse însemna 
deja prea mult. Nu spun că nu era un mare soldat. Dar una 
este să mături cu palma nişte soldăţei de plumb de pe masă, 
într-un joc pentru generali şi alta să fu stropit de sângele 
care ţâşneşte din beregata unui tip la numai câţiva 
centimetri de tine. Era oarecum zguduit, dar nu o arătă 
decât foarte puţin. 

Leuwe şi Krautfeld rămaseră să-i țină de urât. Leuwe se 
dedică inspectării Willysului. Benzină aveam câtă să facem 
ocolul lumii. Însemnele Wehrmachtului erau permisul de 
liberă trecere. 

Am sărit în barca pneumatică şi am vâslit încet spre 
submarinul minuscul, care se legăna în răsăritul de soare. 
Portta îl proptise în față pe unul dintre mateloții ucişi, 
aplicând şiretlicul Cidului pentru privirile celor dinăuntru. 
Şiretlicul se dovedi bun, fiindcă nimeni nu ne deranjă. 
Portta îi vorbi mortului tot drumul până la submarin. 

— Vezi tu, îi spunea, faptul că este război nu trebuie să 
ne împiedice să facem cunoştinţă ca doi oameni civilizaţi. 
Îţi mărturisesc că eu unul te-am îndrăgit chiar din clipa în 
care te-am văzut. Mergem acum la tine acasă, în vizită, ca 
să mă prezinţi alor tăi. lar mai târziu poate că am să te invit 
la mine, în mahalaua mea berlineză, să radem beri şi să 
înfulecăm cârnaţi. 

Am acostat în linişte şi ne-am căţărat ca pisicile pe 
puntea exterioară a submarinului. Fuseseră atât de 
încrezători în steaua lor norocoasă, încât nici măcar nu 
închiseseră capacul foişorului. Ne-am strecurat înăuntru. 

Totul se petrecu extrem de repede. Nu erau decât patru, 
mai preocupaţi de ceainicul în jurul căruia se strânseseră 
decât de apariția noastră. 

— E gata ceaiul? zbieră comandantul, un tip spătos, 
teribil de murdar, îmbrăcat într-un tricou plin de ulei şi de 

găuri, dar care păstra pe creştet un chipiu extrem de 
elegant. Ce naiba vă moşmondiţi atât, vreţi să-i invităm şi 
pe nemți? 

— Eu nu pot să sufăr ceaiul englezesc, spuse 
Mercenarul. 

— De ce? se miră Hemke. Cu prăjiturele e o minunăţie. 

Ceilalţi se holbară la noi preţ de câteva secunde, vreme 
în care, îmi amintesc, ceaiul dădu în foc şi stinse spirtiera. 
Nu ştiau dacă suntem englezii din comando care fac pe 
nemţii, ca să le tragă o sperietură, sau nemți adevăraţi. 
Portta, care avusese neobrăzarea de a-l căra înăuntru pe 
matelotul ucis şi îl sprijinea ca pe un camarad beat, îi dădu 
drumul. 

— Nu mai pot să te ţin, acum ai ajuns acasă. 

Fu o năvală generală la arme. I-am ucis pe toţi, în afară 
de comandant, căruia i-am zburat chipiul cu un bobârnac. 

— Altfel cine ar putea să conducă drăcia asta? întrebă 
maiorul Hemke făcându-ne cu ochiul. 

— Eu, Herr maior, făcu Amadeus Stork un pas înainte, 
fudul nevoie mare. N-avem nevoie de filfizon, încă îmi mai 
aduc aminte cum se manevrează o jucărie ca asta! 

Ne-am holbat cu toţii la el. Nu glumea. Se iscă o dispută 
aprinsă. Moşul, Mercenarul şi cu mine voiam să minăm 
submarinul şi s-o ştergem. Hemke, Portta şi Amadeus Stork 
propuneau să dăm o tură şi dacă este posibil să ne 
întoarcem la 26 Panzer-Grenadiere, în Golful Sidra, pe sub 
apă. 

— Doamne-Dumnezeule, izbucni în suspine boşorogul 
de Stork, doar nu vreţi să trimiteţi la fund aşa o bijuterie! 

Ar fi fost în stare să se aşeze cu mâinile goale între noi şi 
submarin. După atâţia ani de când nu mai pusese piciorul 
pe o punte, vederea aparatelor strălucitoare îi luase minţile. 
Merse ca un copil să atingă timona, se uită prin periscop, 
deschise uşile etanşe. Comandantul îl urmărea cu priviri 
înnegurate. L-ar fi mâncat de viu dacă nu s-ar fi împiedicat 
de pistoalele noastre. 

— Ce spui, Portta? întrebă maiorul Hemke. Ce-or să 
spună ai noştri când o să ieşim în larg, chiar în faţa 
regimentului, ca să le facem semne cu nişte frumoase 
berete marinăreşti? 

— Ce să spun, domnule maior? Pe mine cred că mă vor 
avansa, iar dumneavoastră veţi primi încă o dată Crucea de 
Fier. 

— Atunci, ce mai aşteptăm? Stork, eşti în stare să... 

— Domnule maior, interveni Moşul, oare n-ar fi mai 
bine ca aceia care au rău de mare să facă joncţiunea cu 
restul regimentului pe cale terestră? Ştiu şi eu, fie 
motorizat, fie cu ajutorul a niscaiva cămile... 

Maiorul Hemke râse. 

— Beyer, când erai mic nu ţi-a plăcut 20 000 de leghe 
sub mări! Ce naiba ai citit în copilărie? 

— O mie şi una de nopți, mormăi Moşul. 

— Ei bine, fiindcă sunt un democrat, vă voi da 
posibilitatea de a vă încerca şansele. Portta, zarurile! 

Comandantul englez nu pricepea nimic. Oamenii săi 
zăceau care pe unde-l secerase moartea, iar atacatorii, din 
câte-şi dădea seama cu ajutorul noţiunilor elementare de 
limba germană, intenționau să joace la zaruri comanda 
submarinului pe care până mai adineaori îl stăpânise. Şi 
asta după ce de nenumărate ori făcuse haz împreună cu 
colegii săi de rigiditatea disciplinei în care era ferecată 
armata germană. 

— Zece! zbieră Portta, care agitase zarurile şi le dăduse 
drumul să se rostogolească pe podea. 

Moşul îmi făcu semn să mă apropii. 

— Poate că tu ai mai mult noroc decât mine. 

Patru! Nu reuşisem să dau decât patru. 

— Portta, spuse mulţumit maiorul, trebuie să rezolvăm 
într-un fel cu Feldmareşalul, înainte de a porni la drum. 

— Nu avem de ales, domnule maior, vă raportez supus, 
îi atrase atenţia berlinezul. Va trebui să-l luăm pe domnul 
Feldmareşal cu noi până la regiment. Dacă pornim spre 
Tripoli riscăm să fim detectaţi şi scufundaţi. 

— Înţelepte vorbe ai rostit, fiule. Mergi dară şi adu-i şi 
pe ceilalţi de pe mal! 

Încă nu-mi venea să cred că în curând ne vom scufunda 
de bună voie. Moşul îşi făcea cruce după cruce. 
Mercenarul, obişnuit cu de toate, dădu din umeri şi începu 
să cerceteze aparatele de bord. Cât despre Amadeus Stork, 
acesta nu-şi mai încăpea în piele de bucurie. Alerga de 
colo-colo, chițăind de plăcere. Găsi într-un ungher jurnalul 
de bord şi se apucă să-l răsfoiască. Am văzut absolut din 
întâmplare sclipirea de demenţă din ochii comandantului 
englez şi am deschis gura să-l avertizez pe bătrânul 
matelot. 

Dar era prea târziu. 

— la ascultați aici! strigă Amadeus Stork, urmărind cu 
degetul o filă a jurnalului şi izbucni într-un râs nebun, 
împroşcându-ne pe toți cu salivă. 

Iute ca fulgerul, prizonierul smulse pistolul din centura 
lui Portta, preocupat să-şi pună preţioasele-i zaruri la loc în 
buzunar şi trase trei gloanţe în direcția lui Stork. Apoi îşi 
vâri ţeava în gură, descărcând restul. Vreme de un minut 
plouă cu creieri însângeraţi. Instinctiv, am deschis cu toții 
focul în trupul care se prăbuşise. Rafala îl răsuci pe toate 
părțile. 

Când fumul împuşcăturilor se risipi, ne-am aplecat 
deasupra lui Amadeus Stork. Trăia încă, dar două dintre 
gloanţe îl găuriseră în partea stângă a pieptului, acolo unde 
prea puţine mai sunt şansele s-o rezolvi favorabil. Nici nu- 
şi dăduse bine seama ce se întâmplă, încă mai râdea din 
cauza jurnalului de bord. 

— Ce dracu”, spuse cu mare greutate, domnule maior, 
luaţi-i nebunului de englez pistolul din mână. Nici măcar 
nu ştiu englezeşte. 

— Atunci de ce râdeai? îl întrebă Moşul, cuprins de 
milă. 

Amadeus Stork ne privi cu un soi de mirare. 

— Au o limbă atât de caraghioasă... 

Moartea îi dădea târcoale din ce în ce mai nerăbdătoare. 
Sângele care se strângea în plămâni începuse să-l înece. Mă 
apucă strâns de mână. 

— Am să rezist până la Sidra, nu-i aşa? Spune-mi! mă 
imploră să-i răspund. 

Am întors capul. Maiorul Hemke veni şi-mi desprinse 
braţul din strânsoarea muribundului. 

— Îţi promit, Stork. 

Matelotul însă murise, cu ochii căscaţi spre mine şi 
multă vreme după aceea m-am trezit învinuindu-mă că n- 
avusesem putere să-l mint. Ce importanţă are o minciună 
mai mult? 

Maiorul Hemke renunţă pe loc la planurile de vacanță. 
L-am aşezat pe Amadeus Stork pe masa hărților şi i-am 
împreunat mâinile pe piept. Maiorul îi închisese pleoapele. 
În ultima clipă i-am pus sub cap chipiul comandantului 
englez. Invitat să spună câteva cuvinte, Johann Portta îşi 
şterse o lacrimă imaginară. 

— Amadeus Stork a fost un matelot grozav, începu el. A 
navigat pe multe mări şi mai ales prin adâncurile lor, ceea 
ce puţini muritori sunt în stare s-o facă. Atunci când 
Dumnezeu l-a pedepsit pentru vreun păcat lumesc, 
trimițând distrugătorul care l-a făcut să naufragieze, 
Amadeus Stork s-a căit şi a fost eliberat din pântecul 
peştelui său de metal, asemeni lui Noe... nu, ăsta era să se 

înece, dar l-a salvat o girafă — nu... ah, da, Iona, ăsta e, 
asemeni lui lona şi-a găsit liniştea pe pământ. Acolo a 
vieţuit multă vreme, în pace, ptiu, ce cuvânt scârbos, iartă- 
mă, Doamne, iartă-mă, Amadeus! Într-o bună zi a întâlnit 
nişte tanchişti de treabă care i-au reamintit ce este viaţa şi 
l-au luat cu ei. Se pare că aşa i-a fost scris bătrânului 
matelot, să se întoarcă în valurile pe care le-a iubit atât de 
mult, să mai facă o călătorie sub ape la încheierea vieţii 
sale. Amin! 

— Amadeus mi-a mărturisit că nu s-a îmbarcat de bună 
voie pe submarin, ci a fost adus cu forţa, mormăi Moşul. 

Am deschis supapele pentru imersiune şi am zbughit-o 
cu bărcuţa noastră ca o gogoaşă, lăsând deschis şi capacul 
tambuchiului. Nici nu ajunseserăm la jumătatea distanţei 
care ne separa de mal şi submarinul se duse la fund cu 
Amadeus Stork cu tot. M-am gândit că nu putea să-şi 
găsească un loc mai liniştit în care să se ascundă de lumea 
care parcă înnebunise de-a binelea. Acolo nu avea să-l mai 
găsească nimeni care să-l acuze că nu şi-a făcut până la 
capăt datoria faţă de patrie. Acum chiar că şi-o făcuse, 
fusese împuşcat de un englez. 

L-am găsit pe locotenentul Leuwe alb ca varul. 
Feldmareșşalul se îndepărtase şi stătea cu spatele la noi, cu 
braţele încrucişate. După privirile vinovate ale 
Mărunţelului, am dedus că o făcuse lată. 

— Idiotul ăsta i-a povestit tot domnului Feldmareşal, 
spuse Leuwe fără să-i vină să creadă. 

— E bine din când în când să-ți descarci sufletul cuiva, 
se văietă Krautfeld. Şi cui poți să te spovedeşti mai bine, ca 
militar, dacă nu comandantului suprem? 

L-am privit pe maiorul Hemke, aşteptând un sfat, dar el 
părea mai derutat decât noi toți la un loc. Atunci 
Feldmareşalul se înapoie cu paşi mari. Era destul de furios. 

— Domnule maior Hemke, sau care ţi-or fi gradul şi 
numele, aştept o oarecare explicaţie a întregii poveşti. 

— Domnule Feldmareşal, se scuză Hemke, situaţia se 
complică îngrozitor. Am fi dorit să vă conducem înapoi la 
Tripoli, dar acum, cu toate câte le ştiţi, parcă nu ne mai 
trage inima să... 

— Nu fi ridicol! strigă Rommel. Doar n-o să mă lăsaţi 
aici. Sau poate că vreți să mă luaţi ostatec! 

Johann Portta tuşi stingherit. 

— Dacă domnul Feldmareşal îmi permite, aş vrea să-i 
atrag respectuos atenţia că ar fi spre binele tuturor dacă 

cele petrecute în ultimele patruzeci şi opt de ore ar fi 
trecute sub tăcere. 

Toată lumea căzu pe gânduri, rumegând la cele rostite de 
Portta. Feldmareşalul încuviinţă în cele din urmă înţeleaptă 
soluţie găsită de berlinez. Tot prestigiul său s-ar fi dus pe 
apa sâmbetei dacă s-ar fi aflat că s-a lăsat răpit de un 
comando englez şi a fost eliberat de o adunătură de 
derbedei fugiţi din puşcărie. Povestea ar fi făcut înconjurul 
lumii. Fuhrerul însuşi ar fi râs cu lacrimi. 

— Şi atunci încotro? întrebă Hemke. 

— Mergem la Es Sider, spuse Feldmareşalul. N-ar fi 
prima oară când îmi inspectez trupele pe neaşteptate. Am 
să trec în revistă 26 Panzer-Grenadiere şi veţi chema un 
avion ca să mă înapoiez la Tripoli. 

— Dar cum veţi explica dispariţia dumneavoastră în plin 
atac al comandoului britanic? 

Rommel ne fulgeră pe toţi cu privirile. 

— Cine ar cuteza să-mi ceară mie explicaţii? 

Ne-am îmbarcat cu toţii în Willys, iar Mercenarul 
demară în trombă, luând direcţia Sidrei. 

— Hemke, spuse Feldmareşalul Erwin Rommel, de 
îndată ce ne vom despărți am să uit cu desăvârşire tot ceea 
ce s-a întâmplat aici. Am să uit până şi faptul că exişti. 
Dumneata ai să ai grijă să nu mi te mai înfățişezi vreodată. 
Ai să uiţi la rândul dumitale despre existenţa mea. 

— Asta, dacă-mi permiteţi, se băgă din nou Portta, pare 
să fie ceva mai greu. Dar istoria a scăpat şi evenimente mai 
importante. Îmi aduc aminte... 

— Cât despre matelotul Amadeus Stork, spuse 
Feldmareşalul după mai mulţi kilometri pe care îi 
parcursese în tăcere, ordon ca începând din această clipă să 
fie lăsat la vatră, astfel încât nimeni să nu-l mai poată acuza 
de dezertare. 

Ne-am bucurat cu toţii pentru bătrânul pezevenghi. 


174 


175 


176 


M îi Sati _ ; S 

i1 Autor inexistent în viața reală — Swen Hasel fiind — de fapt — o clonă a 
numelui Sven Hassel, fabricată de editurile româneşti care, la vremea 
respectivă, au dat un tun de piață inventând noi „opere” şi schimbând numele 


autorului şi ale personajelor. 

